
I. 

Overlærer ved Borgerskolen, Rasmus Løg- 
strup, var efter sigende den eneste Mand i Byen, der 
kunde Engelsk. Denne Kundskab havde i de 
sidste Aar skaffet ham enkelte Privattimer. Stænk 
af Kulturstrømmens Bølger var sprøjtet ind over 
den lille By. Det var gaaet op for enkelte af de 
mere fremskredne Beboere, at et Verdenssprog var 
ret gavnligt i forskellige Bestillinger. Den gamle 
Ungkarl, Rasmus Løgstrup, havde det ellers jævnt 
godt, hvad han ogsaa erkendte i de Bønner, han 
opsendte, naar han skulde spise og havde spist. 
Nu gav hans Privattimer ham Raad til at drikke 
en Romtoddy hver Aften. Tidligere undte han sig 
kun den Nydelse Lørdag og Søndag Aften. Han 
nød Toddyen med Andagt, om han end ikke gad 
læse saa lange Bønner til den, som naar han 
spiste varm Mad; han nøjedes med Bøn uden Ord 
og med foldede Hænder. 

Rasmus Løgstrup havde vel ogsaa Grund til 
at være taknemmelig mod Verdensstyrelsen. Han 

s. Schandorph: Helga. 1 



var født i en af de smaa Limfjordsbyer og havde 
faret til Søs, havde endog som Kok været med i 
Messina paa et Skib, der førte Appelsiner hjem. 

Men saa hændte det en Aften, da han havde 
toldet af Kaptejnens Romflaske, at han faldt paa 
Kahytstrappen og brækkede sit Ben. Det blev 
daarligt sat sammen, og han blev uhelbredelig 
halt for hele Livet og uduelig til Sømandslivet. 
Hans Fader, der var Driver for en af de større 
Studehandlere, satte Rasmus paa et jydsk Semina- 
rium. Efter at have fungeret i smaa Levebrød i 
sin Fødeprovins, fik han en lille Plads ved Borger- 
og Friskolen i den sjællandske Købstad, og da 
han hang flittig i, naaede han ved Tidernes Gunst 
og ved ældre Kollegers hurtig efter hverandre føl- 
gende Dødsfald at blive ældste Lærer efter Kate- 
keten. Da denne, som Følge af tidssvarende Re- 
former, ikke mere var første Mand ved Skolen, fik 
Rasmus Løgstrup Prædikat af Overlærer. 

Kateketen var den eneste i Byen, der havde 
noget mod Rasmus Løgstrup. Han kaldte ham en 
rævedannet Jyde. Kateketen kunde ikke et Ord 
Engelsk. Men han tillod sig at tvivle om, at 
Rasmus Løgstrup i sit korte Sømandsliv havde 
været i Stand til at lære „Havets Sprog". Den 
Gang havde han jo ikke fjerneste grammatisk Be- 
greb. Og han vedblev at være en Klodrian i 
Grammatik. Han kom aldrig ud over sin gammel- 
dags seminaristiske Lærdom og snakkede om-„Ge- 
rundium" og „Supinum" i Dansk. 



Borgerskabet holdt dog paa den ensomme 
gamle Jyde, der havde vist sig som en dygtig 
Regnemester i sin Egenskab af Revisor ved Spare- 
kassens og Kommunens Regnskab, og af og til 
havde leveret „stemningsfulde" Sange ved Klub- 
og Jubilæumsfester. Han kom aldrig nogen for 
nær og havde været Lærer for Flertallet af Byens 
mest agtede Borgere. 

Rasmus Løgstrup var nu en stille, glad Herre 
henad de treds. Han betalte enhver sit, lagde op 
af sin Gage, var Formand for Velgørenhedssel- 
skabet, venlig mod sine yngre Kolleger, udtalte 
sig aldrig hverken for eller imod Reformer paa 
Skolevæsenets Omraade. Blev noget forandret, lød 
han, hvad der blev paabudt, for det kom ikke an 
paa, om Regulativet for Skolerne var godt eller 
slet, om Børnene brugte den eller den Lærebog, 
naar bare Læreren forstod at tage dem. Var den 
heidelbergske Katekismus bleven beordret i Stedet 
for Luthers — Rasmus Løgstrup havde været lige- 
glad og blot adlydt Øvrigheden. 

— Det har s*gu saa lidt at sige, om de hitter 
paa noget nyt. Verden gaar sin Gang, og Jorden 
drejer sig om Solen, enten de saa kalder Tingen 
Subjekt eller Grundord, Verbum eller Udsagnsord, 
Infinitiv eller Nævneform. Bare man forstaar det. 
Hvor gider dog Menneskene ligge og rakke med 
saadant noget — rent ud sagt — ; Skidt? Kan 
det ene ikke være lige saa godt som det andet? 

Han havde faaet sin Pibe tændt, sin uldne 

strikkede Vest paa, en Kop god Kaffe med tykt 
Flødeskind anbragt paa Stumtjeneren foran sin 
Lænestol, hvor gyldne Messingsøm blinkede om- 
kring det „amerikanske" grønne Læderbetræk. Han 
nød Tilværelsen med Tak til alt det godes mis- 
kundelige Giver. 

Da saa' han gennem Vinduesspejlet en stor 
mager Mand med et mere end halv voksent Pige- 
barn ved Siden styre sin Gang tværs over den 
brede Gade mod hans Dør. Rasmus Løgstrup 
havde i sin pædagogiske Embedsstilling ganske 
aflagt sin gamle Sømandsvane at bande, men naar 
han var ene, og ingen kunde høre det, tog han 
Erstatning for sin Selvovervindelse. Da slap han 
sommetider nogle farlige Eder ud. Han syntes, 
at det klarede Humøret og lettede Fordøjelsen, 
som med Alderen var bleven noget treven. Han 
udbrød: 

— Der kommer, den Onde stejle mig, Peter 
L S. Petersen med sin store Tøs, som slaas og 
rives med Stifmoderen. Ja, hvad D'ævlen skal 
man sige til det. De Halvsøskende vil jo tage et 
farligt Bid i Peter L S. Petersens tilkommende 
Stervbo, og Menneskene — ja, de kan s*gu være 
meget rare, men ædle — nej. Det bliver de 
maaske i det tilkommende Liv, aldrig her i den 
timelige Tilværelse. Hvad Fa'en i hede Helvede 
mon Peter L S. Petersen og hans læggeløse Tøs 
vil her? 

Efter denne Udladning sprang Rasmus Løg- 



strup ret rask op af Stolen og beredte sig paa at 
modtage Købmanden og hans Datter. Han havde 
jo set den første gribe efter Haandtaget paa Ringe- 
apparatet, hørte det straks efter hvine oppe i 
Knækket og endelig Klokken ringe stærkt og mange 
Gange. 

Han lod sin gamle Lisbet lukke op. 

— God Dag, Peter I. S. Velkommen, Søn- 
neke. 

Købmanden var en af hans Elever af første 
Hold. 

— God Dag, god Dag, Løgstrup. Ja, ser De, 
nu byder jeg min Datter til hendes Faders vær- 
dige gamle Religionslærer, ja for De var den 
første, der indviede mig i Religionens hellige Sand- 
heder. 

— Ja vel, Peter L S. Men Du har sikkert 
glemt dem, din Rad. De passer ikke, naar man 
skal købe og sælge — hvad? 

Købmanden gjorde en Grimace og pegede med 
Øjnene hen mod den store Pige, som om han vilde 
sige, at saadant noget skulde man ikke tale om i 
Børns Nærværelse. 

Rasmus Løgstrup skyndte sig med at sige: 

— Der er Undtagelser, Peter L S., der er 
Undtagelser. Jeg vil gærne tro, at hos Dig er 
Guds Ord ikke faldet blandt Stene. 

Overlæreren, der tillige var Kordegn ved „Lille 
Kirke", havde straks sin Kordørsdiktion og Hold- 
ning til sin Raadighed. 



— Naa, Peter I.? 

— Vil De lære Helga noget Engelsk? Hun 
har lært noget i Frøken Blacks Skole, men Fruen- 
timmer — de har ingen rigtig Grammatik eller 
Logik. 

— Nej, kun saadan til eget Brug. Ja vel. 

— Hvad skal det saa koste, Løgstrup? 

— Det ved Du jo nok, Peter. En Krone 
Timen. Nøjeste Pris. 

Købmanden rejste sig: 

— Nej ved De hvad, Hr. Løgstrup. Jeg troede 
ikke, at min gamle Lærer vilde være saa haard 
ved mig. 

— Tjener Du ikke mere pr. Time, Peter? 

— Ja, det véd jeg s'gu ikke, saadan i en 
Svup. Og saa er jo alt mit paa det løse, og De 
har jo Deres faste. 

— Jeg bytter gærne mit faste med dit løse, 
Peter. Peter Isak Sørensen Petersen. 

— Hm. Men saa løber en Købmand altid 
en stor Risiko. 

— Hør Peter, kender jeg Dig ret, saa risi- 
kerer Du s'gu ikke et Æble uden at faa en Pære 
igen. Kan Du huske, da Du gik i Skole og havde 
fundet paa at faa brugte Staalpenne til at se ud 
som ny? At Du samlede op fra Gulvet de Penne, 
de andre Drenge havde kasseret og smidt derned ? 
Og saa solgte dem igen til de samme Drenge, 
som havde smidt Pennene, for halv Pris, men 
bildte dem ind, at Du havde numset dem i din 



Faders Butik? Ja, Isak er et af dine Døbenavne, 
Du burde været Jøde, Peter, omskaaren, ikke 
døbt. 

Den gamle Kordegn var vred, ænsede ikke, 
eller lod, som han ikke ænsede Købmandens 
øjekast, der opfordrede ham til at huske Barnets 
Nærværelse. 

— Saa, saa, saa, Hr. Løgstrup, sagde Køb- 
manden. Lad os ikke skamme os ved at være 
Forretningsmænd. Det er jo alle ordentlige Men- 
nesker, saa længe de dvæler i den jordiske Til- 
værelse. 

Peter I. S. Petersen smngte paa sin Ripost- 
replik, syntes, at den var vellykket og saa' hen 
til sin Datter, men mødte et Blik saa hvast som 
hans fint slebne Barberkniv. Han overvandt Tran- 
gen til at lange hende den ørefigen, der kløede i 
hans Haand, skønt hun var konfirmeret. 

Petersen satte sig igen. Han arbejdede sig 
frem til Ro og sagde: 

— Lad os nu snakke om Tingen, Løg- 
strup . . . Gaa saa, Helga. — Nu har jeg jo 
fremvist Dig for Hr. Løgstrup. 

— Det er jo en nysselig Pige, Du har lagt 
Dig til, Peter — 

— Ja, hun var dyr, for hendes Moder maatte 
jo . . . krep . . . jeg mener, hun omskiftede Tiden 
med Evigheden, da den lille saa' Lyset. 

Peter I. S. lod, som om han kvalte en smerte- 
lig Erindring og sagde blidere end før: 

— Gaa saa, lille Helga, saa er Du rar. Sig 
Farvel til din Faders gamle Lærer, som bibragte 
ham Kundskab til Gud og Naturen og lignende 
Ting. 

Helga sendte sin Fader et — om muligt — 
hvassere øjekast end før, nejede kluntet for den 
gamle Overlærer, lukkede Døren op, slog den i 
med et stærkt Smæld og forsvandt. 

— En hamper Tøs, sagde Overlæreren ved 
sig selv. 

Peter I. S. Petersen drog Vejret lettere. 

— Hør, gamle værdige Ven, sagde han. En- 
hver. Forretning er en Handel. Nu skal De se. 

Købmanden trak sin Tegnebog frem, aabnede 
den, vædede sine Fingre med Spyt og talte nogle 
Sedler, betænkte sig lidt og lagde tre danske Ti- 
kronesedler og en svensk Femkroneseddel ud paa 
Bordet 

— Vil De, kære Ven, give Helga 40 Timer i 
Engelsk.? Men ser De, enhver Køber faar Rabat 
for kontant Betaling. Ikke? Altsaa 35 Kroner for 
Kontant og forud. 

Gamle Løgstrup blev blød ved Synet af Sed- 
lerne. Han omsatte straks den kontante Mønt i 
Romtoddy. Han var Lærer i Regning, regnede 
Toddyen å 25 Øre og fik straks Facit ud. 

— Lad gaa, sagde han, gav Købmanden 
Haandslag og stak Sedlerne i Bukselommen. Han 
følte sig nu som en Mand, der havde Raad til at 
være flot. 



— Saa er der Lidkøbet, lille Peter L S. 

— De mener? 

— Fa' en staa i Dig, Peter L S. Har Du al- 
drig pranget med Heste? Hør min Dreng, der i 
Hjørnehængeskabet .... Se nu paa din Datter, 
saa pænt hun gaar paa Bentøjet og holder op. 
Hun har formelig faaet Pusselanker. Nu stikker 
hun ind i din Bod. Men der i Hjørnehængeskabet, 
der staar en Klukflaske og Glas ved Siden af 
Kognakken, Peter. 

Købmanden var vel nok lysten efter en Dram. 
Men han huskede paa, at han var Byraadsmedlem 
og havde en vis formel Forpligtelse til at hævde 
sit Menneskeværd. 

— Ja om Heste og Kvæg, Løgstrup. Men 
man handler jo ikke med Mennesker og . . . saa- 
dan aandelige Sager. 

— Hør, Peter. Her er ingen Vidner. Du er 
s'gu ikke bange for at sælge din egen Moders 
Kadaver, naar Du kan hugge et Par Kroners Penge 
. . . Naa naa . . . jeg har Respekt for, hvad man 
med et fremmed Ord kalder Konsekvens. Er man 
Kræmmer, er man Kræmmer. Jeg lever jo af at 
undervise Menneskesjæle. Jeg gjorde det — her 
mellem os — Fa'en hente mig inte gratis. Kun 
til Provsten siger jeg bevægelige Ord om min 
Kærlighed til Tingen — om mit opofrende Sindelag. 

— De er for oprigtig, kære Hr. Løgstrup. 

— Det er jeg ogsaa. Men, Peter, jeg vogter 



10 



mig vel for Vidners Nærværelse. Naar vi skal 
være ærlige, saa lad os tilstaa, at vi alle driver 
Forretninger, og det med de nødvendige Kneb, 
naar vi ikke er Fjolser. Er Du ingen Hund efter 
en lille Hybenkradser, Peter I. S.? Jo der kan 
Du selv se. 

Købmanden havde faaet skænket. Lærer og 
Discipel nikkede til hinanden, delte hver sin Snaps 
i to Afdelinger, drak ud. Da skænkede den gamle 
Lærer et halvt Glas til hver. 

Købmanden tog Ordet: 

— Nu bliver De vel ikke vred, om jeg beder 
Dem om Kvitteringen for Forudbetaling? De talte 
saa ærligt om Forretningssager. Jeg mener: For 
Livs og Døds Skyld. 

— Forstaar sig, sagde Overlæreren, der nu 
var flot og lyrisk. 

I en Fart trak Købmanden en Kvitterings- 
blanket op af Tegnebogen, udfyldte den og præ- 
senterede den til Underskrift for Overlærer Løg- 
strup, som læste den igennem og satte sit Navn 
R. Løgstrup under i et sirligt Anagram med et 
mægtigt Sving som Afslutning. Købmanden rejste 
sig, tog Hat og Stok. Overlæreren sagde: 

— Er det, fordi Du ønsker, at din Datter 
skal have, hvad man i vor Tid kalder almindelig 
Dannelse, at Du vil have, hun skal perfektio- 
neres i fremmede Sprog? 

— Aa, oprigtig talt, Løgstrup, det er mest 

for at faa hende til at tænke paa andet end at 
skændes med min Kone, hendes Stifmoder. Helga 
er, naar jeg rent ud skal sige det — — 

— Noget hamper, som det hedder i de nyere 
Tider. 

— De følger skam med, Løgstrup, for 
det samme siger min Kræmmerdreng, Marius. 
Netop det Ord. Ja, man maa følge med. Men 
naar man som jeg er bunden til Disken, er det 
ikke saa nemt. Men bliver Helga ved at være 
saadan, saa vil jeg se at faa hende lavet til at 
tage Lærerindeeksamen, betale hende lidt Forskud 
paa sin Arv og sætte hende i Kost i København 
nogle Aar. 

— Du sagde, at hun var arrig, Peter. Det 
duer ikke i Lærerfaget. Det vil sige, en Lærer 
skal en enkelt Gang lade, som om han er saa 
knusende gal, at han gerne kunde mase den 
Dreng eller Tøs, han har for sig, men indvendig 
grine ad det hele. Deri bestaar, uden Skaberi, den 
hele Pædagogik. 

— Ja, nu faar vi se. Farvel, Løgstrup. 

— Farvel, Peter. 

Da Købmanden var gaaet, sagde Løgstrup: 

— Han er endnu større Tyveknægt end hans 
brave salig Fa'er. Hun — Tøsen skal laves til 
til en Eksamen. Det er jeg ikke glad ved. Det 
er saadant noget bestemt noget. Jeg holder 
mere af, naar de blot vil have almindelig Dan- 

nelse. Saa kan man gi'e dem en Sludder for en 
Sladder. 

Almindelig Dannelse. 

Overlæreren spyttede Skraaspj't og Langspyt. 
Han havde Øvelse i akkurat at ramme Spytte- 
bakken. 



II. 

Jtdvis Peter I. S. Petersen i et kort Fynd- 
sprog skulde nedlægge sin Livsanskuelse, vilde han 
sige : Hver Mand er Tyv i sin Næring. Det Prin- 
cip, mente han, var Sjælen i al Handel og Vandel, 
og det havde han arvet fra sin salig Fader, Jens 
Peter Petersen. 

Samme Fader var Degnesøn fra Landet. Da 
han blev sat i Købmandslære, var det i en af 
disse alsidige Købstadsforretninger, der forsyner 
Kunderne med alle mulige Slags Varer ligefra 
Musselin til Klipfisk. Men han vidste at stable 
Eneste- og Toskillinger op i høje Bunker, og i de 
Tider, da Bønderne ikke havde stor Adgang til at 
kunne kontrolere hans Priser, triumferede Jens 
Peter Petersen over Kunderne ved sin intellektuelle 
Overlegenhed ligesom over sin Svend ved sin fy- 
siske. Hvis denne vovede at „ræsonnere indven- 
dig", hvad Principalen paastod straks at kunne se 
paa ham, havde han øjeblikkelig, hvad denne 

kaldte „en flad Øretæve" langet ud paa sin Kind, 
uagtet han var en fuldvoksen Karl. 

Naar en Gaardmand med Kone stod foran 
Disken og handlede med „Kevmanden" bagved, 
maatte den sidste altid slaa et Par Skilling eller 
fire af pr. Pund af Sukker, Kaffe og Ris eller pr. 
Alen af Tøjer og give Manden en hvid og Konen 
en rød Snaps, samt lidt „Siner" eller Svedsker 
hjem til de Smaa i Tilgift, og saa maatte Konen 
ind hos Madammen til en Kop Kaffe og Manden 
ind i Skænkestuen til en Snaps hvid Rom eller 
Punschekstrakt. Det var Tilgift, og det var al- 
mindelig Tro blandt Bønderne, at Jens Peter Peter- 
sen var den flinkeste Købmand, hvad Tilgift 
angik. 

De tænkte ikke paa, at Jens Peter Petersen 
alt havde taget sin Oprejsning, inden han hurtig 
mumlende opgjorde Regnskabet paa Disken i Bu- 
tiken. Mærkede han, at det gik, kunde der vel 
ogsaa i disse Opgørelser forekomme raske smaa 
Additioner, hvorved 7 og 8 blev til 19 og 35 og 
37 lige netop 82. 

Den eneste Søn blev opdragen i samme sunde 
Handelsprinciper. Efter sin Konfirmation blev han 
sat i Manufakturhandlerlære i en større. Købstad, 
thi Faderen tilstod, at. hans Styrke var de ,, korte" 
Varer, og efterhaanden som hjemmegjort Uldtøj, 
Hvergarn og Blaarlærred gik ud af Brug, vilde 
fabrikerede Manufakturvarer have Fremtid for sig. 

Da Jens Peter var gaaet til sine Fædre, gjorde 

Peter Isak Sørensen Petersen sig til Manufakturist, 
lod lange Vinduer med store Ruder og udhængte 
store Tøjstykker erstatte de gamle Vinduer med 
deres Citroner og Brystsukkerglas paa smalle Hyl- 
der. Han behandlede Alenen med samme over- 
legne Virtuositet som Faderen sine Vægtlodder og 
Pæglemaal, afskaffede Skænkestuen og gav Konerne 
Chokolade paa Markedsdagene. Derved løftedes 
han i sin egen og sine Bysfællers Bevidsthed op 
i en højere Sfære, blev Medlem af Byraadet og 
holdt Tale for Kongefamilien ved Fugleskydnings- 
middagen, naar Borgmesteren havde talt for Magi- 
straten. 

Den unge fremadskridende Mand i sin „første 
Klasses Mode- og Manufakturhandel" med Navnet 
Peter I. S. Petersen straalende fra Skiltet i Guld 
paa Sort, blev under Lykkens Solskin, der bragte 
de fra Jens Peter Petersen arvede 25000 Rigsdaler 
til at yngle, en ret lyrisk, glad Sjæl, der ydede 
Livets højere Magter, hvad han syntes, der til- 
kom dem. 

Han sang første Tenor i Sangforeningens 
Kvartet, han stillede sig i Spidsen for Indsamlingen 
til en Sølvpokal, da Byens Provst og Sognepræst 
skulde fejre sit 40 Aars Jubilæum som ordineret 
Mand, gik regelmæssig i Kirke hver anden Søndag 
og til Ligbegængelse iført Kjole, naar Liget da 
ikke var en „ren Sjover**. Han kunde skyde og 
skød en Gang „Brystpladen" paa Fuglen ned til 
sig selv og en Gang til Postmesteren, der altsaa 

maatte give Champagne. Da Postmesteren nu 
mente, at han skyldte sig selv at drikke saa 
meget som muligt af den kostbare Drik, han skulde 
betale, blev han, som første Lærer Løgstrup sagde: 
„i Guds Navn mildest talt fuld". Peter I. S. Pe- 
tersen bragte ham hjem i Vognmand Povl Her- 
mansens Landauer og betalte selv Vognlejen. Han 
havde den Bevidsthed, at han havde været ædel, 
thi Postmesteren var Kammerherre og burde have 
betalt selv. 

Efter denne danske Dannismands Daad kom 
Peter I. S. Petersen hjem til sin Bolig paa Byens 
Torv. Hans Husjomfru Marie Magdalene Bruns 
lukkede op. Hun var sund og fed, saa*, at hendes 
Husbond bevægede sig med noget Besvær, hjalp 
ham Klæderne af — og ti Maaneder efter havde 
hun. Datteren af en blodfattig Klejnsmed, allerede 
været gift i seks Maaneder med den ansete Mode- 
og Manufakturhandler og bragt til Verden en lille 
Datter. Hverken hun eller Peter I. S. Petersen 
anede Oehlenschlågers Tilværelse, men det Old- 
nordiske var dog sivet saa vidt ud i Publikum, at 
den velskabte Datter blev døbt med Navnene: 
Helga Valborg Thora Thyra Petersen. 

Moderen døde kort efter at hun havde bragt 
det store 8 Punds vejende Pigebarn for Lyset. 

Peter I. S. Petersen sad Enkemand i en halv 
Snes Aar, og Velstand voksede op om ham. Med 
den voksede Anseelsen. Han blev Kasserer for 
Sangforeningen, Revisor i Diskontobanken, Præsi- 

dent for Forskønnelsesselskabet, Sekretær i Skytte- 
lavet og Gud véd hvad. Enkelte Udskejelser i 
Retning af det erotiske tilgaves let den velstaaende 
Ungkarl, især da han diskret dækkede derover og, 
naar der var Tale om Alimentationsbidrag, gav 
udover det strængt lovbefalede. 

Men hans Datter Helga voksede ikke i Dyd 
og Yndest samtidig med at hun rendte i Vejret 
som en ung Poppel. Hun var berømt for sin 
Uartighed og kom fra Skole med sin Karakterbog 
fuld af Anmærkninger for at svare uforskammet, 
for at være uopmærksom, for at snyde sin Næse 
paa upassende Tid og Sted. Mangen Moder i 
Byen med mer end giftefærdige, i alt Fald mod 
Giftermaal stærkt higende Døtre, turde ikke gøre 
Skridt hos Manufakturhandleren, saadan en Stif- 
datter vilde jo tage Livet af Klara, Birgitte, Agnes 
eller Thora, hvad nu de forskellige disponible Ung- 
møer hed. Det var Mødrene enige om, naar de 
kom sammen. 

En skøn Formiddag kom Peter I. S. Petersens 
Nabo, Rebslager Ludvigsen, ind i Butiken og 
spurgte Svenden, om Peddersen var hjemme. Jo, 
han var inde i Kontoret. 

— G'da', Peddersen, G'da'. Ja, jeg har noget 
alvorligt at tale med Dem om. For det første 
la'er De min Stuepige Klementine gaa. Hører De? 

— Vil De være saa god at moderere Dem, 
Ludvigsen. 

— Nej, Gu' vil jeg ej, Peddersen. Jeg mis- 

S. Schandorph: Helga. 2 

under Dem ikke, at De har flere Penge end som 
jeg. Det bliver en Sag, som De maa klare med 
Vorherre. Men De har ikke mere Lov til at 
være Bytyr end enhver anden Borgermand her i 
Byen. 

— Hør, Ludvigsen, jeg ved ikke, hvad der 
giver Dem Ret til at snakke saadan til mig. 

— Det véd jeg s'gu heller ikke, men jeg ta'r 
mig den selv, gør jeg, ja Gu' gør jeg saa. Men 
jeg vil ha' frisk Luft om Aftningen og ryge min 
Pibe i Fred, og De behøver ikke at kravle over 
Stakittet og sætte Dem i Lysthuset og oversnaske 
Klementine med Kys, saa det smælder langt op ad 
Reberbanen. Maa jeg spørge Dem —* vil De be- 
skylde Klementine for at have stjaalet de Handsker, 
hun havde paa i Kirken i Søndags? 

— Nej, Ludvigsen, det være langt fra. 

— Nej for det tør De inte. for De har for- 
æret hende dem. 

— Det er Snak, som De ikke kan bevise. 

— Lad det nu vær*5 Peddersen. Men jeg vil 
ikke ha' en flink Pige ødelagt, saa hun i Vinter 
gaar og ser ud som en Griseso og støder mod 

alting, naar hun skal mase med sine Sager. 

For det andet: Jeg skal bede mig frita^get for, at 
Deres lange Datter kravler over Havestakittet og 
op i mit store Kejserindepæretræ og æder af de 
Pærer, saa hun er ved at revne, æder sig saa tung, 
at hun bliver hængende i sine Bukser, naar hun 
igen skal over Stakittet. Hun vilde hænge der 

endnu, hvis jeg ikke ganske personlig havde red- 
det hende i denne Morgenstund. Det kan jeg 
maaske heller ikke bevise, hvad Feddersen? 

— Vil De have en Bajer, Ludvigsen? 

— Kan De selv se, at jeg har Ret. Ja, saa 
har jeg sagt, hvad jeg havde paa Hjertet. De kan 
selv se paa Deres Datters Bukser, der er en Flænge 
saa bred som det halve af Gaden. Naa, De har 
jo Bommesi nok i Deres Bod. Men saa er vi 
igen gode Naboer, Feddersen, De giV vel en Giber- 
nakker til Bajeren for Mavens Skyld. 

Feter I. S. Fetersen ærgrede sig forfærdeligt 
over, at en saa simpel Børste som Ludvigsen 
havde tiltalt en med saa mange Tillider hædret 
Borger paa en saa gevorben Maade. 

Men hans hjemlige Sorgers Maal var endnu 
ikke fuldt. 

En Dag kom en Dame mellem to Aldre, stor, 
ret køn, lidt førladen med mørke knebelsbartlig- 
nende Bryn ind i Butiken. Hun spurgte den pyn- 
tede ny Kommis, Hr. Grosjean, der havde været 
Dreng i en Butik paa Østergade i København og 
gik med Neglemanchetter i Butiken, om „Chefen" 
var hjemme. Hr. Grosjean gjorde en ubeskrivelig 
flot Bevægelse op i sit friserede Haar. Det var 
en dannet Dame, hun sagde „Chefen"'. 

— Jeg skal bringe ham til Veje, sagde han 
med et tænderblottende Smil. Jeg er Lagerchefen. 

Han var eneste Svend i Butiken, men da 
Damen kaldte hans Herre Chefen, vilde han ogsaa 

2* 

have en fin Titulatur. Han havde flere Gange i 
den korte Tid, han havde været i Byen, ærgret 
sig ved at høre Indfødte sige, naar han passerede 
dem Søndag Formiddag paa sin Promenade: „Det 
er Feddersens ny Svend, som har staaet paa 
Østergade inde i København". De kunde dog 
kalde ham Kommis. De Klodrianer kunde da 
heller ikke en Gang sige hans franskklingende 
Navn og kaldte ham for Grosian. 

Damen i Fløjelsoverstykket blev vist ind i 
Kontoret. Peter I. S. Petersen for ned fra sin 
højt opskruede Stol foran Pulten. Det var jo 
Frøken Black, Forstanderinde for Byens Pige- 
institut. 

Hu ha. Hvor saa' hun bekymret og del- 
tagende ud. 

— Hr. Manufakturhandler Petersen? 

— Ærbødigst til Tjeneste, Frøken. 
Han rykkede en Armstol frem. 

— Lad mig straks komme til Sagen, Hr. 
Petersen. Jeg vilde tale et Alvorsord med Dem 
om Deres Helga. 

— Saa for Satan, bandede Petersen indvendig. 
Han anede noget ondt. 

. — Hr. Petersen. En Kvinde i min Stilling 
er vanskelig situeret. 

— Bevares. Alle Forretninger giver Bryderi, 
Frøken. 

— Ser De, det er haardt, naar jeg maa er- 

klære Dem under fire øjne: Jeg kan ikke magte 
Deres Datter. Jeg maa opgive hende. 

— Aa nej dog, ærede Frøken. Lidt alvorlige 
Formaninger. Selv en lille en paa Kæft — paa 
Kinden skulde jeg slet ikke have noget imod. 

Frøkenen smilede nedladende. 

— Den Art Straffe har endog overlevet deres 
Tid for Drengebørns Vedkommende. Det véd Hr. 
Petersen jo nok. 

— Ja desværre. Man tør ikke en Gang lange 
en ud til en snot — jeg mener skallet Læredreng. 
Men er det noget meget slemt det med Helga? 

— Ja, sagde Frøkenen og nikkede langsomt. 
Ja, jeg vil sige Dem, Hr. Petersen, uagtet mange 
vilde kalde mig ukvindelig paa Grund af saadan 
en uforbeholden Udtalelse, men jeg har aldrig 
veget for min Pligt — 

— Nej Gud bevares, Frøken. 

— Nu vel. En af mine unge Lærerinder, 
Frøken Sønderup, havde Historie med øverste 
Klasse i Gaar. Nu, Lærebøgerne er som oftest 
ikke helt hensynsfulde. Det var Tiden efter Valde- 
mar Sejers Død, der eksamineredes i. 

— En sørgelig Tid, sagde Petersen med- 
følende. 

— Ja tilvisse. Da begyndte vort Fædrelands 
Deling. Der stod i Bogen: „og Valdemars uægte 
Søn Knud fik Blekingen". At det Tillægsord er 
sat foran „Søn" er jo ubetænksomt i en Lærebog. 

— De kunde gerne have skaanet den høj- 
salige Konge, sagde Petersen. 

— Naa, saa rækker Apotekerens Laura Fin- 
geren i Vejret og siger: 

Mademoiselle Sønderup. Hvad er en uægte 
Søn? 

— Føj, sagde Petersen. 

— Ja, men saa rejser Deres Helga sig, og 
førend Frøkenen kan forhindre det, siger hun 
himmelhøjt : 

— Det er saadan en, som din Faders Svend 
har med Rebslagerens Klementine. Nu beder jeg 
Dem, Hr. Petersen. De kalder ikke Deres unge 
Medhjælper for Svend, og saa giver Helga en 
farmacevtisk Kandidat den Titulatur. Ja, det er 
jo det mindste. Men hvad skal man sige om den 
skrækkelige Viden og deraf følgende Ublufærdighed 
hos et Barn? 

— Hm, hm, brummede Købmanden. Ja saa 
er det vel bedst, at jeg straks tager Helga ud af 
Skolen og lader hende gaa til Præsten. 

— Ja lad hende komme under stræng religiøs 
og sædelig Tugt, Hr. Petersen. 

— Men saa er der én Ting, ærede Frøken. 
Har jeg ikke betalt Skolepenge for hende for Re- 
sten af Maaneden? 

— Jo, det forpligter Programmet Dem jo til, 
Hr. Petersen. Vil De se, jeg gaar altid med et i 
Lommen. 

— Ja, undskyld, Frøken, men det har næppe 
retslig Gyldighed. 

— Men, Hr. Petersen. 

— De skal se, ærede Frøken, at jeg er en 
rimelig Mand i Handel og Vandel. Vil Frøkenen 
blot refundere mig Betalingen for en kvart Maaned, 
det er lige en Uge, saa er Sagen afgjort. 

— Jo, Hr. Petersen, sagde Frøkenen bittert 
ædelt — ja det er 4 Kroner, vær saa artig. Vær 
saa artig, Hr. Petersen. 

Hun lod to Tokronestykker klinge paa Pul- 
tens Plade. 

— Ja, Tiderne er ikke gode, sagde Købman- 
den, men De skal have en Kvittering. 

— Behøves virkelig ikke. 

— Jo, ærede Frøken. Jeg er Forretnings- 
mand til Fingerspidserne. I Pengesager er jeg en 
Ordensmand. 

Han skrev Kvitteringen. 

— Det kalder man gentlemanlikeness, sagde 
Institutbestyrerinden, da hun kom ud paa Gaden 
og havde set sig om. 

Helga blev straks meldt til Konfirmation hos 
Provsten, en pæn og stille fornem Mand. Piger 
og Drenge fik Undervisning sammen. Men Prov- 
stens hele Adfærd og Optræden lokkede slet ikke 
til Gavtyvestreger og Næsvisheder. Helga opgav 
straks Sagen. Hun havde faaet fat paa en lille 
Trækanon til at skyde Ærter ud med. Straks den 
første Time rettede hun et saadant Projektil mod 

den lige overfor siddende Drengs Næse, sked, 
men ramte ham paa Maven. Drengen , som 
var en Søn af Borgmesteren, saa' paa hende med 
en uendelig foragtelig Værdighed. Provsten havde 
set det Hele, men lod, som om han ikke havde 
set det, fortrak ikke en Mine og talte videre. Der 
var ikke Spor af Sangbund. 

Saa valgte Helga at sidde stille og at svare 
mut og tvært. Provsten gik saa straks over til at 
eksaminere en anden og sagde ikke et Ord til den 
lange Tøs, heller ikke naar hun spiste Graapærer 
i Timen og spyttede Skallerne henad Gulvet. 

Hun blev som saa mange andre konfirmeret, 
uden at hun svarede Provsten et Ord paa Kirke- 
gulvet, ikke en Gang Ja'erne, da hun skulde af- 
lægge Løftet. Hun havde ingen Veninder, Faderen 
gjorde ingen Fest for hende, gav en lidt bedre 
Middag end sædvanlig for nogle af sine egne 
Venner og deres Familie. Helga sad og halvsov 
ved Bordet. Men for at tage Afsked med sin 
blide Barndom gjorde hun for sidste Gang paa 
den taagede Efteraarsdag et Strandhug paa Graa- 
pærerne i Rebslagerens Have. Ingen saa' det. 

Dagen efter Konfirmationsdagens Uhygge tog 
Peter I. S. Petersen til Nabobyen og blev flere 
Dage borte. Helga var ligeglad. Hun sad og 
læste Feuilletoner i ældre og nyere Aviser fra 
Morgen til Aften og lod Stuepigen holde sig å jour 
med Bynyt og Skandale. 

— Men véd Helga, hvad man ogsaa siger? 

Man siger, at Hr. Feddersen er tagen til — for at 
holde Bryllup med en Enke uden Børn, men som 
ejer et Sted kvit og frit og 10,000 Rigsdaler. Saa 
faar Helga sig en Moder. 

— Det kan jeg ikke faa, for min Moder døde, 
da jeg blev født. 

— Ja, men lige godt. 

— Nej, siger jeg Dig. 

Og hun sendte hende sit hvasse Blik, der bed 
som en Knivsodd. 

— Ja, men sæt nu, hun kommer i Morgen? 

— Jeg taler ikke et Ord til hende. 
Brudeparret kom virkelig den næste Dag. 

Begge havde de skælvet for Mødet med Helga. 
Hun kom dem frejdig i Møde, rakte Haanden ud 
og sagde meget pænt: 

— Gratulerer. 

Men saa gjorde hun et Sving paa Hælen, 
for ud i Butiken og sagde højt, saa Kommisen 
hørte det: 

— Naa da, brændende Kærlighed! Hun lo 
skrattende og ilede ind i Kontoret. 

Kort efter lød en hæftig Hulken ud i Butiken, 
og da hun atter viste sig, saa' hendes Haar ud, 
som om hun havde revet i det. 

Siden svarede hun kun med de nødvendige 
Ord, naar hun blev spurgt. Stifmoderen søgte at 
være baade værdig, formanende og rørende. Fade- 
ren paa at være myndig og hidsig. Hun hørte 

dem til Ende uden et Ord, men naar Formaningen 
var endt, løb hun ud i Butiken, hvor hun tilbragte 
Tiden, til Faderen kaldte paa hende. Saa gik hun 
ind i Stuen, men fem Minutter efter ud igen. 
Dette Spil gentog sig atter og atter. Det hjalp 
ikke, at Faderen blev hidsig. Hun hørte til og 
tav, løb saa igen. Tilsidst var Stifmoderen saa 
bange for hende som en Kat for Sennep. Dette 
skærende Øjekast, hu! 

Petersen og hans Kone talte tidt i enlige 
Stunder med Bekymring om Helga. Stifmoderen 
sagde en Gang: 

— Skal vi ikke prøve paa at lade hende tage 
Lærerindeeksamen ? 

Petersen sagde næste Dag: 

— Helga, jeg har tænkt alvorlig over din 
Fremtid. Vil Du tage til København med Tiden 
og læse til Lærerindeeksamen? 

— Ja, sagde Helga kort og bestemt. 

— Hun siger s'gu ja til alting, sagde hendes 
Fader til sin Hustru. 

Den lille, fede unge Frue, hvem hendes ny 
Bysbørn erklærede for Bolledejg, sagde: 

— Hendes forhenværende Lærerinde, Fru Black, 
sagde forleden, da jeg talte med hende, noget om 
Helga. Bare jeg kunde huske det — Hun sagde, 
at hun var et pyskologisk Abort. 

— Fy, unge Fru Petersen, lo Købmanden 
med en vis overlegen Humor, men Kvinder skal 

være naive. Kys mig. Hun har ment en fysisk 
Afart eller saadan noget. 

— Hun sagde, at naar hun gjorde utilbørlige 
Ting — ligefrem Uartigheder, saa havde hun ingen 
Glæde derved. Hun smilede ikke, men gloede, 
rent ud sagt, med den største Alvorlighed men 
med dette — uh — det knivagtige Øjesyn. 

— Det er rigtigt: Jeg troer s'gu aldrig, at den 
Tøs, rent ud sagt — saadan rent ud sagt griner. 
Hun hugger Ludvigsens Pærer i Dødningealvor- 
lighed. 

— Er det ikke formelig uhyggeligt, Petersen? 

— Aa jo, det er fælt, som hun glor. 

Kunde Du ikke sige til hende, at det ikke er pas- 
sende, at hun altid hænger ude i Butiken hos 
Grosjean. 

— Søde Petersen, jeg har sagt det. Men véd 
Du, hvad Helga saa sagde? 

— Nej. 

— Hun sagde, at hun holdt nok af at se paa 
et nogenlunde renvasket Mandfolk. 

— Hm, ja hun gaar og driver og lægger 
Mærke til øren og Hænder. Men nu har jeg i 
Sinde at lade hende lære et Verdenssprog ovre 
hos Overlærer Løgstrup — jeg mener Engelsk — 
og saa sætte hende i Kost i København. Hendes 
beskikkede Formynder, Prokurator KroU, udsætter 
saa 500 Kr. om Aaret, kvitterer, og saa faar jeg 
Refusion, naar hendes Mødrenearv forfalder til Ud- 

betaling. Renter for mig bliver der desværre ikke 
Tale om. 

— Gud Petersen. Handl med Barnet af dit 
første Ægteskab efter Guds og Samvittighedens 
Love. 

— Dikke, dikke, dik, unge Fru Petersen. 



III. 

lifter en Time hos Løgstrup kom Helga op 
i Faderens Butik, springende over de to Trappe- 
trin, gad ikke gaa ind i Stuen, glædede sig for 
Afvekslingens Skyld ved at se sin Fader og en 
fremmed Herre med høj sort Silkehat staa henne 
ved Bordet foran Vinduet. 

Der laa Prøvebøger udfoldede langs Bordets 
Plade. Et mægtigt Sollys faldt fra Siden gennem 
det store Vindue ud til Gaden. Prøverne i Bogen, 
fantastisk udskaarne i spidse og stumpe Vinkler, 
luede i deres brogettærnede Pragt i de mest le- 
vende Farver. Det var fastklæbede Lapper af 
Tekstilstoffer. De glødede og funklede i rødt, 
gult, blaat, grønt, og i de mørkere Partier hvilede 
øiet som i Skygge efter at have svælget i smel- 
dende Solskin. 

Helga blev staaende og syntes at suge og 
aande dybt. Hendes øjne opspiledes, hendes Næse- 
boer udvidede sig. 

Hendes Fader og den fremmede Herre var 

inde i en dybtgaaende Forhandling. Den førtes 
hurtigt og dæmpet. Pr. Meter det, det blev saa 
og saa meget pr. Alen. Dannede Mennesker reg- 
nede jo nu altid i Metre — Forstaar sig — Prøv 
bare i Vask, naar det da ikke er Svovl og Sal- 
petersyre, De bruger, prøv om Farven changerer. 

— Ja men — 

— Nei, der er ingen Men, Petersen. Der 
maa søges nye Leveranter, hvis hele Forretning er 
baseret paa Udlandets nyeste Metoder i Fabrika- 
tionen, Bare immer opad og fremad — Men løbe 
løbsk duer ikke — Prutten og Prakken om Maal, 
om Pris, om Kredit og Betalingsvilkaar duer ikke. 
Bønderne, de velstaaende vil spise dem som varmt 
Brød osv. osv. 

Ingen lagde Mærke til den store Pige, der nu 
begyndte at faa Fa9on, saa at hendes Barixi teg- 
nede sig tydeligt. Hun heldede sig opmærksomt 
hen over Bordets Plade i Række med den frem- 
mede Herre og Faderen, men alle Ordene gled 
over hende som tørt Sand over en Haand, der har 
boret sig ned deri. 

Hun gik helt op i den fremmede Herre. Hen- 
des hele Væsen blev betaget, omsluttet, indhyllet 
af ham. 

Den høie svaje og dog ret fyldige Skikkelse, 
den blonde Knevelsbart, det brune krøllede Haar 
mod den hvide Nakke, de mørkeblaa, meget blanke 
øine under de store hvælvede Laag, den bløde 
Basstemme, den elegante Cheviots Jakke, den 

ulastelige hvide Vest med den kønne Guldurkæde. 
Hvor saa ikke Faderens „Lagerchef" — Svenden 
Grosjean — simpel pyntet ud, naar han om Søn- 
dagen gik ud i sin stortærnede Habit. Lakskoene 
fremhævede hans store, fiade Fødder — den 
Dromedar. 

Helga var ikke vant til det skønneste Dansk, 
og saa meget havde hun tilegnet sig af Kritik, 
trods den daarlige Undervisning i Frk. Blacks 
Institut, at hun havde bidt Mærke i, at hverken 
Lærerinderne eller Pigebørnene fra Embedsfamilierne 
eller Apoteket sagde væ't, fros, skod, frygterligt 
eller sligt, hvad baade hendes Fader, „Lagerchefen" 
og Stedmoderen gjorde. Af den fremmede Herres 
Sprog udledte hun, at han maatte have indaandet 
en bedre Luft end hun, bevæget sig i Lag over 
hendes. 

Ja, han bragte en anden Luft med ind i denne 
Fedtebod, hvor der ellers lugtede af Bønder. Det 
var ikke en saa gennemtrængende. Parfume som 
Grosjeans Pomade og Patchouli. Der udgik en 
lignende Duft fra den fremmede Herre som fra 
den ny Borgmesters smukke Frue. 

Naar den fremmede Herre sagde nogle Ord, 
klang det som en Cello, naar Peter I. S. Petersen 
faldt ind, blev det en Vognmandstrompet. Uden 
at høre eller gøre sig Rede for Replikernes Indhold, 
gav hun den fremmede Ret i, hvad han sagde til 
Ros for de dejligt farvede Tekstilprøver. Lidet 
poetiske Ting som Durabiliteten af Stoffernes Farve, 

Bonitet og Tekstin blev for hende hvirvlende Ideer 
i en platonisk Himmel. — Der var Klang, Duft, 
Farve i den fremmedes Ord. 

Helga følte en Varme gennemrisle hele sit 
Legeme, velgørende, styrkefødende. 

Saadant noget havde hun aldrig følt før. 

Hun syntes. Rummet højnede sig, det var for 
hende, som om Loftet i Butiken sagtelig gled til 
Side, og trods den lyse Dag saå hun en Stjerne- 
himmel over sit Hoved. 

Men hun slog atter Blikket ned, hun syntes, 
at den Fryd, Stjernerne voldte hende, betog baade 
Sind og Sans, saa hun ikke kunde holde sit Le- 
geme i Lave. 

Meningsløst og vildt for den Replik ned i 
hende, hun havde læst i Bibelhistorien et Steds, og 
som nærmest var forekommet hende som noget 
Snak: Hvo, der ser Gud, maa dø. 

Hun dalede ned paa Jorden igen, da hun 
hørte Faderens Røst: 

— Jeg tør s*gu ikke, Hr. Altmann. Det gaar 
inte an at ville springe saa høit, at man dratter i 
Møget, mildest talt. 

Helga følte den hjemlige Grund under sig, 
men var nær bristet i Graad ved at blive mindet 
om sit sædvanlige Livselement. 

Hun havde ligesom grebet for sig i Faldet. 
Hendes røde, kluntede Haand laa paa Disken tæt 
op ad Prøvebogens hvide Atlaskesfoder, og med 
Skræk saå hun, hvor styg Haanden var. 

Men det blev værre endnu for hende. Mens 
hun atter berusede sig i den fremmede Herres 
Rest med den celloagtige Klang, som en let frem- 
med Accent gjorde fornem i hendes øren, lagde 
han sin Haand over Prøvebogen. 

Hvilken Haand! Stor, hvid, lang, smal, med 
fint plejede Negle med en liden Rand som Perle- 
moder. Disse Rande var som udarbejdede med 
omhyggelig Kunst. En Diamantring funklede paa 
Lillefingeren, spillende i det klare Lys fra Vinduet. 
Skæret slog Refleks dybt inde i hende. 

Ak, hendes stakkels røde Næve med Spor af 
Frost, med Negle saa flade og plebejiske, at det 
var en Gru! 

Hun skyndte sig at begrave de to røde Lem- 
mer saa dybt i Kjolens Folder, som hun for- 
maaede. 

Der maatte gøres noget. Helga besluttede at 
blive en rigtig pæn Pige, holde sig proper som et 
pillet Æg, ikke løbe om med Strømperne i Aal 
og ikke ^ holde Hofsorg" som sin Stifmoder, hvem 
hun aldrig kaldte andet end Enkemadam Lau- 
ritzen, naar hun talte om hende til Pigerne. 

Hun vilde være et dannet Menneske, vilde 
Helga. Hun vilde ikke alene lære Engelsk og de 
Ting, der var nødvendige til at tage Lærerinde- 
eksamen, hun vilde ogsaa lære Fransk og Literatur- 
historie og tage Institutbestyrerindeeksamen lige- 
som Frk. Black. 

Hendes store graa øjnes Staalglans dvælede 

s. Schandorph: Helga. 3 

nu med Varme paa den elegante fremmede Herre. 
Fra Siden og fra neden slyngede hun Blikket op 
mod ham og lod det i al Stilhed fortære ham. 

Livet maatte kunne give et Menneske noget 
andet og mere end denne Tilværelse mellem disse 
bundkedelige Mennesker, der færdedes i dette Hus 
og kun talte om Penge, om hvad de andre By- 
beboere fik til Middag, om disse Venstrekøtere, hvem 
man dog af Hensyn til den indbringende Bonde- 
handel ikke kunde skælde ud, som de fortjente. 
Og nu i den sidste Tid: Faderens og Stifmoderens 
lidet smagfulde, næsten ublufærdige Kælenskab, 
disse smaskende Madkys under Maaltiderne, — 
Der maatte være noget andet til. Saadan gik det 
ikke til i de høje Stuer med Lysekroner, hvori 
denne fremmede Grosserer færdedes, og som sik- 
kert var meget flottere end Borgmesterens og Apo- 
tekerens. 

Fra disse mere haandgribelige Fantasier svøm- 
mede Pigebarnet atter ud i den gyldne Dis, blødt 
gynget som paa elastiske Skyer, kælent lullet af 
lokkende Toner, og mere og mere blev hun sig 
den kildrende Varme bevidst, som fyldte hendes 
hele Væsen. 

Hvem der turde kysse, knuge, trykke af alle 
Kræfter til sit Bryst den hvide, fyldige Haand, der 
laa udfoldet i det straalende og varme Sollys der 
paa Bordet under Vinduet. 

Uden at mærke det, sank hun ned paa Knæ 
og skuede opad fra Siden paa Genstanden for sin 

Andagt, uden at ænse kommende og gaaende 
Kunder, med Forglemmelsens Foragt for ^Lager- 
chefen" Grosjean, der i ledige Øjeblikke sendte 
hende ironiske Øjekast, ledsagende dem med halv- 
hviskende Repliker som: „Den skæ'r s'gu".. 

Hun havde det saa godt i sin hensunkne Be- 
skuelses Uvirksomhed. Da saå hun pludselig den 
fremmede rejse sig fra sin forover bøjede Stilling 
og rette sig høj og rank. Krybende listede hun 
sig et godt Stykke bort fra ham og Faderen. 

Saa lød Stemmen, denne Cellomusik i hendes 
Øren: 

— Ja saa er jo Forretningen afsluttet, ikke 
sandt Petersen? 

— Ja, bi lidt, gode Hr. Altmann — , der var 
de 5^2 Øre pr. Meter af den grøn- og rød- 
tærnede der — — 

— Hr. Kommis, hørte De ikke derhenne, at 
Hr. Petersen slog til.? 

— Jo upaatvivlelig, sagde Svenden bukkende 
og sendte et maliciøst Blik mod sin Principal. 

— Ja, ikke sandt. Og jeg havde en Slags 
Fornemmelse af, at der var endnu et Vidne til 
Stede. 

Han drejede sig om paa sin lakerede Støvlehæl. 

O ve. Frøken Helga sad paa Gulvet, men 
vilde nu ønske, at hun var sunken i Jorden. 

Hr. Altmann slog bemældte Hæle sammen, 
bukkede, henvendte sig til Købmanden med et 
diskret Smil, med de Ord: 

3* 

— ' Maaske den unge Dame er ansat her i 
Deres Forretning? 

Inden Svaret var formet i Peter I. S. Peter- 
sens noget tungt arbejdende Tanke, var det ulykke- 
lige Pigebarn faret op og blussende rød ilet ind i 
Dagligstuen. 

Da fik Peter I. S. Petersen mumlet: 

— Nej, det er ikke andet end min Datter — 
saadan en stor Tøs, saadan en — — 

— Henrivende dejlig Nakkefletning — sikken 
en Fylde, sagde Hr. Altmann, sikken en Glans. 

Dette fik han sagt, medens den ulykkelige 
Helgas Fletning snoede sig som en Kattehale gen- 
nem Døraabningen. 

Helgas Stifmoder og Husets Kokkepige for- 
bavsedes over den Forandring, der fra den Dag 
foregik med Pigebarnet. Ikke at hun blev ven- 
ligere eller tilgængeligere, men hun svarede ikke 
uartigt, naar der blev talt til hende. Nej, egentlig 
svarte hun avet om, som de to Sjællændere, Fruen 
og Pigen, kaldte det. Hun gik, ligesom hun var 
henne i en anden Verden, begik ingen Gadetøse- 
streger som at stjæle Frugt hos Rebslageren eller 
Syltetøj i Spisekammeret, men svandt og gled bort 
fra dem. 

Hun var begyndt at hæge og pudse sig, bad 
selv om at faa lang daglig Kjole, valgte med 
Omhu Stoffet — et Stof af svært Tekstiltøj med 
livlige Farver, hvoraf hun havde set en Prøve i 
den fremmede Herres Bog. Hun gik flittig ned 

til Syjomfruen, blev der længe og vaagede smaalig 
over Snit og Udførelse, 

I Butiken, der havde Varer udenfor det til 
Manufakturgenren strængt henhørende, bad hun 
Hr. Grosjean om den fineste Sæbe, Pomade og 
Parfume, der hidtil havde staaet i et Glasskab, 
mere til Stads, end fordi Kunderne fra Landet 
spurgte paa saadant noget, udsondrede efter grundig 
Undersøgelse og Vragen nogle Par Handsker, en 
stor Neglebørste, der ogsaa havde Børster paa 
Siden, en blød Tandbørste i Stedet for den, hun 
havde haft i Aar og Dag og sjælden havde brugt. 

Hendes Fader hviskede til sin Hustru: 

— Helga taV s'gu for sig af Retterne. Det 
er Æresfølelsen, som kommer af sig selv. Na- 
turens Lov, lille Katinka. 

Og Kokkepigen forbavsedes over alt det Vand, 
koldt og varm, som Husets Datter forlangte bragt 
ind. Hver Morgen tog hun Bad, og hun lavede 
sine Hænder til ligesom den unge Frøken fra Apo- 
teket. 

Egentlig kunde hendes Stifmoder ikke lide alle 
de Reformer, som Helga foretog med sin Person. 

Hun var enig med sin Kokkepige i, at alt 
kunde overdrives, at alt det Vandpjasken ingen- 
lunde kunde være gavnlig for Sundheden. Da 
hun en Gang kom ind i Helgas Kammer, medens 
den unge Pige stod helt nøgen i Badespanden 
foran et Spejl og lod den store Svamps sæbe- 
skummende Vandmasser fuse ud over de nymfe- 

agtige,' faste smaa Bryster med de mildt rosa- 
dæmrende Knopper og de elfenbensagtige Skuldre, 
trak Fruen forarget Hovedet tilbage i Tvivl om, 
at det var heldigt for en ung Piges „Udvikling" 
at blotte sig helt splitternøgen. 

Sæt nu, hun en Gang med Tiden blev gift 
og skulde være Moder, hvad Fru Katinka rød- 
mende havde tilstaaet for sin Mand, at hun selv 
skulde være, saa gik det dog virkelig ikke an at 
staa saadan foran et Spejl — nej føj. Fruen 
kunde virkelig ikke lide saadanne Manerer, som 
hørte de højere Stænder til. Naar man skulde 
passe sit Hus, kunde man ikke skabe sine Hænder 
ud som saadan en Grevinde. Det var ligegodt en 
gal Tøs. 

Helgas Færd var adspredt, drømmende. Hun 
var ikke selv klar paa, hvor og naar hendes 
Drømme endte, og hendes Sansning begyndte. Da 
hun første Gang erfarede, at hun var Kvinde, und- 
slap der hende et Skrig — af Angst og af Glæde, 
af Blyhed og af Stolthed. Kokkepigen hørte det 
ude i Køkkenet, kom ind og spurgte, om Helga 
var syg. Men paa en Gang brød hun ud i Fnisen, 
og straks maatte hun ind og fortælle sin Frue, 
hvad der var hændet. 

Hr. Løgstrup blev formelig ængstelig gnaven 
over sin Elevs Fremskridt i Engelsk. Havde han 
turdet være oprigtig mod sig selv, vilde han have 
tilstaaet, at hun kunde mere end han, hvad der 
ganske vist ikke vilde sige meget. Han var vant 

lil at trække Undervisningen efter Elementarbøger 
ud i aarevis, men Helga hoppede over alle de 
smaå dumme Sætninger, var snart ved „ Tales*" og 
bad en Gang sin Lærer om at laane hende en af de 
saare faa engelske Bager, han ejede: Marryatts: The 
Children of the New ForesL Maabende rakte han 
hende den. I næste Time oversatte hun otte Sider 
af den med en Hurtighed og Færdighed, som for- 
færdede ham. Det maa tilføjes, at han selv aldrig 
var kommen længere end fire Sider frem. 

En Dag bad Helga sin Fader, om hun straks 
maatte komme til København paa Kursus. Hr. Løg- 
strup kunde ikke lære hende mere. Peter I. S. Pe- 
tersen gav sit Samtykke, thi, som han sagde til 
sin Kone: „Strængt taget kan vi jo ikke være 
Hunde efter, at den store Tøs bliver Vidne til, 
hvad der skal arrivere gennem Dig, min Engel. 

Et Kys afsluttede Forhandlingerne. 



IV. 

Xlvert Kvartal udstedte Frøknerne Leder- 
manns Institut en Slags Censur for de enkelte 
Elever, i den store Undervisningsanstalts forskellige 
Afdelinger, og disse Censurer tilstilledes da Foræl- 
drene. Peter I. S. Petersen modtog saaledes en 
skøn Vaardag følgende Dokument: 

Frøknerne Ledermanns Undervisningsanstalt. 
(Afdelingen for Forberedelsen til Institutbestyrerinde- 
eksamen). 
Helga Valborg Thora Thyra Petersen 
viser sproglige Evner og synes med lige Lethed 
og Klarhed at tilegne sig baade Modersmaalet, Tysk, 
Fransk og Engelsk, viser Evne til at skelne gram- 
matikalske Begreber og Hukommelse til at behandle 
Sprogets Ordforraad, men ikke nogen udpræget 
Interesse for det Literaturhistoriske eller Æstetiske. 
Er dygtig i de saakaldte eksakte Fag som Mate- 
matik, Fysik, men følger vanskeligere med i histo- 
riske eller geografiske Discipliner, for hvilke hun 
synes at mangle varm Interesse. Hendes Opførsel 

er mønsterværdig, skønt hun synes at kæmpe med 
et noget hæftigt og til Modstand tilbøjeligt Tem- 
perament, hvad der dog mere ytrer sig i passiv 
end i aktiv Optræden. Er strængt sædeligt anlagt. 

— Det sidste manglede bare, sagde Peter I. S. 
Petersen, at hun skulde være en Halløjtøs — Nu 
da hun har smaa Søskende — naa da. Føj. 

— Ja, men Petersen, sagde Fruen. Frøknerne 
.Ledermann siger jo ogsaa — 

— Ja, men der skal ikke kunne siges noget 
i den Genre. Saadant noget maa slet inte berøres. 
Naa, ja ja. Det er jo rart, at Pigebarnet har Sans 
for det, der kan være til Gavn i det praktiske Liv, 
for det med Historie har hun efter mig. Jeg har 
aldrig her i Realskolen kunnet hitte Rede i alle 
disse Kristianer og Frederikker, uagtet jeg gad Se 
den Borger her i Byen, der elsker sin Konge højere 
end jeg. Ja, ja da — jeg tænker da, at jeg faar 
noget for de mange Penge, jeg spenderer paa den 
lange Tøs*s Videnskabelighed . . . Dikkedik, Bolle, 
nu kommer vel Drengen snart. Skal han ikke 
hedde Ludolf — hvad? Det hed min Onkel, 
Forstraad Staal, der var Skovrider hos Grev 
Egernskjold. 

— Føj, Petersen, sæt det bliver en lille 
Pige. 

— Saa skal hun hedde ligesom Du, min 
Snutunge. 

Helga passede sine Undervisningstimer, men 

hendes Hjemmearbejde var kun ringe, og hvad der 
ikke interesserede hende, lod hun ligge. Sin Hi- 
storielærer bragte hun til Fortvivlelse, da hun ved 
en Halvaarsprøve tog fejl af Filip af Makedonien 
og Filip II af Spanien. En ung Dame, der gav 
en Time hver 14de Dag i noget, der kaldtes 
Kunsthistorie, men som faa mødte til, da det ikke 
var et Eksamensfag, men hvis Betydning for „al- 
mindelig Dannelse" Undervisningsanstalten skiltede 
med, beklagede sig over, at Helga Petersen snork-, 
sov, da hun gennemgik Thesevstemplet paa Akro- 
polis. Det nyttede ikke, at den ældste af Frøk- 
nerne Ledermann i sin Irettesættelse søgte at ud- 
vikle for Helga, at Thesevstemplet var saa uhyre 
dannende for Anskuelsen. Naar Pigebarnet saa 
Billedet af Templet slaaet op paa Tavlen, blev 
hendes Øienlaag som Bly, og for hver Søjle, hun 
skimtede, sank de dybere og dybere. Men Mate- 
matiklæreren maatte give hende slappe Tøjler. 
Længe før Kursus fordrede det, løste hun med 
Lethed Ligninger af anden Grad, som om det var 
Hattesløjfer. 

— Der er ogsaa noget ukvindeligt i hendes 
Struktur, sagde den yngste Frøken Ledermann til 
Dr. Plosch, Læreren i Historie. 

Doktoren sammenlignede nu den lille buttede, 
to og trediveaarige Institutbestyrerindes svulmende 
Barm med Helga Petersens brede, hvælvede, men 
lidet udæskende Brystparti og gav Frøken Leder- 
mann en diskret Antydning af, at de højbarmede 

Kvinder i Reglen var begavede med historisk Sans 
for de kraftige Krigerskikkelser, de gjorde Bekendt- 
skab med. 

Den yngste Frøken Ledermann havde altid inter- 
esseret sig for Marechal Maurice af Saksen og havde 
en Feuilleton af salig Fædrelandet i Udklip, som 
var helliget denne Krigshelt og Kvindebetvinger. 

De unge kvindelige Medstuderende sagde om 
Helga Petersen, at hun var ikke til at blive klog 
paa. Men de havde en lønlig Interesse for hende 
og digtede Noveller om den Hemmelighed, der 
sikkert skjulte sig bag hendes Ordknaphed og 
matematiske Tilbøjeligheder. Med den tørre Mate- 
matik søgte hun vistnok at udtørre et blødende 
Hjertesaar. Pigebørnene undersøgte, om der i 
hendes Fødeby var Garnison eller Latinskole. Da 
saadanne Institutioner ikke fandtes, blev Gisningens 
Mark aldeles fri — en af hendes Faders Kræmmer- 
svende — nej føj — , saa vilde de ringeagte hende. 
Men der laa jo et Grevskab lige op ad Byen. 
Skulde hun have forset sig paa en Adelsmand, en 
rig Greve eller dog en Kammerjunker? Maaske 
deraf det slørede Blik i de store graa Øjne, der 
var saa stærkt kløvede og somme Tider gjorde 
Indtryk af at kunne se gennem alle ens Klæder. 

En Dag var Helga ved Bortgangen fra Kursus 
i Følge med en nydelig veludvokset Brunette, en 
Præstedatter fra Landet. Aldeles uventet foreslog 
Helga sin Kamerat, at de skulde spadsere en Tur 
paa Langelinje. 

Den unge Præstedatter studsede over denne 
Tilnærmelse fra Helga Petersen, denne lidet imøde- 
kommende Personlighed. Kammeraternes alminde- 
lige Diagnose af hende syntes, efter de sidste 
Undersøgelser, at være mundet ud i det Resultat: 
at hun nok var en, der gjorde Nar. 

Den lille Astrid Høgh blev saare nysgerrig. 
En naiv Forventning straalede ugenert ud fra de 
klare, nøddebrune Øine. 

De fulgtes ud gennem den yderste Ende af 
Store Kongensgade, hvor Læreanstaltens Lokaler 
laa, langs Toldbodvejen og Grønningen ud paa 
Strandpromenaden. 

Det var en klar og smuk sen Sommerefter- 
middag. Lyset havde taget fat med voldsom 
Kraft, men man anede Skumringen. Ligesom 
Ouverturen til en Opera sætter sin Toneenergi ind 
hen mod Finalen, syntes Dagen nu at ville 
bramme med sin Lysstyrke, før den skulde til at 
segne hen. 

Himlens tæt siddende Fjerskyer straalede i en 
Tone mellem Roser og Guld. Horisonten dæmrede 
med røde Striber paa klar, havgrøn Grund. De 
kreppede Bølger havde Guld paa de let skummende 
Spidser, medens Pailletter af gnistrende Sølv øjen- 
skærende vuggede sig paa Bredfladerne. Træernes 
Bladspidser tog ogsaa, hvad Guld de kunde fange. 

De pur unge Piger havde vandret en Stund 
ganske tavse. De naaede en Nedgang til Vandet, 
der førte ud til en Badehusbro. Som efter Aftale 

gik de ned og ud paa de gyngende Brædder og 
tog sig et Bad i de herlige Strønrime af Sommer- 
kvældens Luftninger. De sank hen i dem som 
betagne af en let og ædel Rus, paa en Gang høj- 
tidelig og vellystbriQgende. De var som et Par 
katolske Nonner foran et pragtfuldt Madonna- 
billede. 

I deres hvide, tarvelige Sommerkjolers lette 
Stof tegnede Aftenbrisens sagte Leg sig med kælen 
Ømhed og udaandede Kølighed til de fint gul- 
nende Skuldres og Halses let fugtige Hud, til de 
smaa uberørte Barme med fine Forhøjninger bag 
de klare Silketulles Fichus. 

Helgas Legeme havde vundet Fasthed og nogen 
Runding. Der var intet tøset og knortet mere i 
hendes Former. Den lille Astrid Høgh var lækker 
og buttet. 

Paa en Gang vaagnede Helga op af den my- 
stiske Kultus. Blikket blev skarpt. Hun sagde til 
sin Ledsagerske. 

— Mon man kunde faa Billetter til det Bade- 
hus.^ Det var dejligt at svømme en Tur udad. 

Astrid studsede let: 

— Kan Du svømme? 

— Jeg har svømmet meget i Aaen hjemme. 

— Turde Du det for din Fader? 

— Pyh. Det kunde aldrig falde mig ind at 
spørge ham om Lov. 

— Men Gud dog, Helga. 

— Jeg holder ikke af Vrøvl. 

Det gyste i Astrid. Hun kunde ikke tænke 
sig, at hun kunde prøve paa sligt uden sin Faders, 
Pastorens udtrykkelige Tilladelse. Hun sukkede: 

— Fader finder det saa ukvindeligt baade at 
ride og at svømme. 

Helga snøftede trodsigt. 

— De ældre Herrer synes, det er mere kvinde- 
ligt at sidde og gispe af Blegsot end at ride en 
lille Tur, og at have malpropre Fødder end at 
svømme sig hele Kroppen ren. Du kan altsaa 
ikke svjømme? 

— Jeg tør ikke bede Fader om Forlov. 

— Saa gør det uden Forlov. Du kommer 
ikke til at svømme bedre, fordi du har Forlov. 
Kom med. Lad os gaa ud fra et andet Badehus 
der ude ved Kalkbrænderierne. Saa skal jeg be- 
gynde paa at lære dig at svømme. 

— Nei — nej — 

— Jo vist saa. Kom med. 

— Nej, nej. Er det ikke saa dejligt at staa 
her og se paa alt dette her omkring. 

— Jeg nøjes ikke med at se. Jeg vil ogsaa 
røre. Af alt dette kan man ikke faa andet til Eje 
end det Stykke Hav, man svømmer ^ Man bærer 
sig igennem det, slaar det til Side, faar Liv i det 
ved Plask og Sprøjt. Man slaas med det. Men 
alt ^ dette fine, henflydende, som sagte skifter 
Farve, blusser op og dør hen, det glider fra en, 
det kan ingen faa fat paa. 

Hvad gik der af den ellers saa tavse Pige? 



47 



Hendes Kammerat betragtede hende med store for- 
bavsede Øine. 

Helga lo og sagde: 

— Jeg har samlet for megen Damp i mig, 
min Pige. Jeg maa udlade den ligesom en Ma- 
skine, der har for stærk en Spænding. Man har 
dog Nytte af at lære Fysik. Man kan tage og 
føle paa det, man lærer. Men hvem véd, om det, 
de lærer os i Historie, ikke er Løgn, om ikke disse 
gamle Konger og Helte er lavede af Digtere. 

— Om det ogsaa kan være, at det, der gives 
ud for virkelig sket, undertiden er digtet, saa er 
dog Poesi ogsaa dejligt. Ikke? 

— Ja, ligesom den rosenagtige Farve paa 
Skibene derude, men vent blot et Kvarter, saa er 
det gement Sejldug. Jeg synes ikke, at det er andet 
end Snyderi, hvor kønt det end kan se ud. Skal 
jeg læse Vers og opdigtede Sager, maa jeg saa 
bede om saadan nogle, som sætter noget i Drift 
og bringer Folk til at tage fat: en Opsang, en 
Sang, der hidser op, pisker frem. Lad Os sige 
Marseillaisen. Vers, der luller en, som en Vugge- 
vise Smaabørn — Tak for mig. Jeg bryder mig 
ikke om at læse mig i Søvn. 

— Du er nok en underlig Pige. 

— Ja, det har man sagt mig, saa længe jeg 
kan huske. 

Hun havde trukket Astrid Høgh længere ned 
ad Kalkbrænderierne til. 

— Der ligger offentlige Bade bag den Have. Jeg 

er ked af Karbad. Jeg vil ud at slaas med Van- 
det, ud at svømme. Det blæser op, og det skum- 
mer allerede pænt. Nu gaar jeg ned og tager 
Billet til Dig med. 

— Nej, nej — . Jeg tør ikke, jeg vil ikke. 

— Saa lærer jeg Dig baade at turde og at 
ville. 

— Nej, fy, Helga Petersen. 

Men lille Astrid Høgh opgav sin Modstand og 
stod snart inde i Badehusets Afklædningsrum. 
Vandet pjaskede lokkende mod Trappens Trin ind 
under det ophejste Sejl. 

— Ja, jeg skal blive, mens Du gaar ud, men 
selv vil jeg ikke med. 

-- Jo. 

— Nej, men vil Du dog ikke fire Sejlet ned? 
Alle Mennesker fra Skibe og Baade kan jo se 
herind. 

— Nej, nej. Lys, Luft, Plads, Syn over Vand, 
Skibe og Sverig derovre og Skoven derhenne. 

I en Fart var Helga afklædt. Slank, rank, 
svaj i Ryggen, med noget magre, men kraftige 
Ben som en Diana-Statue, med Armenes kridhvide 
tonende ud i Hændernes let solbrændte Lød stod 
den voksne Pige i Lysets Herlighed, i Ungdom- 
mens slanke Styrke. 

Et Spring! det plaskede, sprøjtede og skum- 
mede — det blondbrune Hoved forsvandt under 
Vandet, dukkede op, og de vaade Læber lo op 
mod Veninden. 

— Her er dejligt, dejligt. Klæd Dig af, kom 
herned, skynd Dig. 

Astrid havde mærket de kølige Sprøjt for- 
friskende ramme hendes varme Hud. Helga saa' 
saa sød ud dernede i det klare lysegrønne Vand 
med den lækre, overalt synlige Sandbund. 

Det var anderledes end Bade inden fire Vægge 
i kedelige Kar. Det liflige Hav lokkede Pigebarnet 
uimodstaaeligt som den forbudte Frugts Glans bag 
Løvet. Hurtig rev hun Klæderne af sig. Men da 
den temmelig lille, fyldigt formede Pige havde sat 
sin smalle, rosenrøde Fodsaal paa den vaade Trap- 
pes Trin, og havde vædet sin hvide Stortaa i det 
opstænkede Vand, krusede en let Gysning den 
bløde, gullige Brunettehud fra Underlivet op til 
Halsen. Hun dvælede og bævede tilbage. 

Da var Helga i et Par Spring oppe paa det 
øverste Trin, og i en Fart sad begge hendes hvide 
Arme om den brunette Piges Liv. Hvor stod de 
to unge, sunde Kroppe nydelig sammen i Lød og 
Form med de vigende, skjullegende, belyste og 
beskyggede Partier. Astrid sprang ind til Helga 
og søgte ligesom Værn hos hende ved at lægge sit 
mørke, krusede Hoved, hvorfra det korte Haar nu 
hang halvt opløst ned over Skuldrenes trinde Run- 
ding, op til Kammeratens faste Barm. Hun havde 
spændt de fyldige Ben om Helgas og slynget 
Armene om hendes Hals. Den stærke og smidige 
Pige bar Astrid ned i Vandet, lo, da hun skreg og 
gav hende et Par Dukkerter med højre Haand, 

s. Schandorph: Helga. 4 

mens den venstre let støttede Venindens frejdig 
fremspringende Bag. 

Astrid prustede og snappede efter Vejret, drog 
et langt befriende Pust og saa' henrykt ud over 
den blaa, gyngende Flade med de mange Skibe i 
Bevægelse og Hvile. Det var en ny Verden for 
hende. Og hvilket Aanderum for de sunde Lunger. 
Hvilken sød Køling gennem alle Porer. Hun kys- 
sede inderlig Helga paa Halsen. Den lille runde 
Nymfe hyldede beundrende sin høje, smækre Gud- 
inde, Artemis. Sagte satte Helga Astrid ned paa 
den rene Sandbund, hvis lette Skuren mod hendes 
Fodsaal ogsaa havde sin Fortryllelse. 

— Kom, Astrid, nu skal vi ud at svømme. 
Den lille Brune havde faaet Mod til alt, til 

at trodse Pastorens Forbud og andre Betænkelig- 
heder. 

De to unge Piger gik med hinanden om Livet, 
tæt sammenslyngede, længere ud. Da Astrid troede 
at mærke Bunden svinde under sig, gav hun et 
lille Skrig fra sig. 

— Nu skal Du svømme, sagde Helga. 

— Aa nej. 

— Aa jo. 

^ Helga væltede hende om og holdt hende med 
højre Arm, mens hun arbejdede for at lære hende 
Tagene med Armene. Hun tog fat i de smaa, 
ømfindtlige Fødder, saa Astrid hvinede ved det, 
kyssede hende og lo. Helga tog Sagen au sérieux, 

og det varede ikke ret længe, før hun saa' Astrid 
ret pænt i fuld Svømmebevægelse. 

— Spark bare dygtig ud, svøm videre frem, 
saadan. Er Du bange, saa tag fat i mig. Saadan! 
Rigtig! Du er sød, er Du! Kan Du se. 

Astrid blev mere tillidsfuld. Med en rolig 
Andagt svømmede hun ud ad og syntes godt om 
den store brede Havflade med de mange Sejl 
vidt ude. 

Hu ha! 

Det skummede, og store Bølger slog op mod 
hende — 

— Helga, Helga! Hvad er det? 

— Ikke skrige i Vandet, Barn. Det gør os 
Kvinder til Grin allevegne. 

Det bruste, suste og skummede. 

— Uh ha! 

Et stort, sort, ækelt Dampskib kom med Brask 
og Bram susende lige om Pynten. 

En Masse Mennesker stod lænede op mod 
Rælingen. 

— Der er Piger i Vandet! Se der! lød et 
Raab. 

— Uh, Helga! Hvad skal vi gøre? Jeg kan 
ikke bunde. 

— Skidt, sagde Helga, tog et kraftigt Tag 
om Astrids Liv og holdt hende oppe. 

— Der er nogle, som bruger Kikkerter. 

— Værsgo', naar det kan more dem — 

Hun lo højt. 

4* 

Det store Skib kom med Brus fra Hjulene, 
med Sprøjt, med alt saadant et Fartøjs Fordrings- 
fuldhed. 

— De ser Alting, klynkede Astrid. 

— Lad dem se mere til ~ alt, hvad de vil, 
sagde Helga, rejste sig og traadte Vande. 

Lænet mod Rælingens Rækværk stod en 
ret svær, ung Kavaller med brusende blond Kne- 
belsbart, med Lorgnet i Øjet, høj, glinsende Hat, 
hvid Støvfrakke over en sort Redingote. 

Ved Siden stod en lille tyk Herre i ens- 
farvet lysebrun „fantaisie", diminutiv blød, hvid 
Hat med rødagtige Pletter. Han holdt en Kikkert 
for Øjet. 

— Se — hvad! lød det fra en af dem — . 
Godt bygget — — ingen smalle Steder. Se, den 
ene rejser sig — Fa' en hakke mig — . 

— God Dag, Hr. Altman n, raabte Helga, rankt 
trædende Vande. 

— G'maaren — eller rettere sagt go' Aften, 
sagde han med den hvide Frakke, mens Damperen 
hvinende gik videre og forsvandt ved den næste 
Bøjning af Kysten. 

Helga bugserede sin Veninde ind i Bade- 
huset. 

Lille Astrid faldt om paa Bænken, græd og 
hulkede: 

— Gud, Gud! Aldrig havde jeg tænkt mig — 
— nej — 

— Ter Dig, sagde Helga og kastede et Haand- 
klæde over til sin Veninde. 

Mekanisk gav Astrid sig til at tørre sine smaa 
Fødder, men græd under Akten. 

— Hvad skader Dig? sagde Helga. 

— Gud, hvis Fader havde set dette her. 

— Men det gjorde han jo ikke. 

— Hvad tror Du, at de Herrer har set? 

— Vist ikke andet, end hvad de har set hun- 
drede Gange før. Noget nøgent Kvindekød og 
hvad dertil hører. 

— Er Du ikke fordærvet, Helga? 

— Maaske. Tør Dig godt paa Maven. Lærte 
jeg Dig ikke at svømme? 

— Jeg generer mig for Dig — hu — som 
om Du var et Mandfolk — Fy, Helga. Og saa 
raabte Du til den kønne Herre med den hvide 
Frakke. 

— Ja, for han skal blive min Kæreste. 

— Hvad — Nej, hvad siger Du? Skal Du virke- 
lig forloves, søde Helga? 

— Nej, saadant noget Griseri. 

— Aa, en ung Piges Forlovelsestid er da 
hendes lykkeligste. 

— Fy nej, det raa Gramseri! Det er noget 
aldeles utilladeligt, umoralsk. 

I Benklæder og med Hænderne famlende i 
Skørtets Bændler stod den lille Astrid grædende — 
vidste hverken ud eller ind. 

Helga tog hende om Halsen og kyssede hende. 

— Du er kær og sød, den eneste af alle 
Kursuspigeme, jeg har holdt af — — . Men hør, 
vi passer ikke sammen. Du maa gaa dine lige, 
jeg mine skæve Veje. 

— Aa nej, Helga, jeg finder, at Du er saa 
sød alligevel. 

De var komne ud paa Promenaden. 
Helga for op. 

— Søde lille Astrid. Det er jo lyst endnu. 
Vore Veje maa skilles. Gaa hjem til Pensionatet. 
Farvel. 

Med susende Skørter og uordnet Haar løb 
Helga til højre ind i noget gammelt Krat. Hun 
var borte, Astrid kunde ikke se hende. 

Smaat grædende naaede lille Astrid sit Pen- 
sionat. 



L/Conhardt Altmann & Sønner hed et stort 
Textilfirma. 

Chefen havde før 1864 havt en køn Forret- 
ning i Tønder og var en efter Provinsforhold 
meget velhavende Mand. Han var indfødt West- 
faler, men var i Politik temmelig indifferent. Da 
han ikke var Sønderjyde, havde han ikke stor 
Interesse for det slesvigske Stridsemne, og i sit 
stille Sind kaldte han det „dummes Zeug". 

Han havde sine bedste Forbindelser i Konge- 
riget, og det var dem, der havde skaffet hans 
Forretning saa god Fremgang. Han var inde i de 
daværende Toldforhold og vidste at benytte sig 
deraf paa hver mulig Maade. Han lærte at ud- 
trykke sig saa nogenlunde paa Dansk, saa han, 
inden Sønnerne voksede til, godt kunde klare sig 
paa Handelsrejser i Kongeriget. Der spillede han 
tilmed den dansksindede, loyale Mand med Foragt 
for „Wiihleriet". Hjemme holdt han Tungen lige 
i Munden og sagde »Freilich" til Slesvigholste- 

nerne, naar de fremsatte deres Theorier for ham, 
men lo forstaaende bag samme Slesvigholsteneres 
Ryg til de danske Embedsmænd. Han rystede 
paa Hovedet og lod højre Pegefinger beskrive en 
lille Cirkel paa sin Pande. Gik en ung „Wiihler" 
ham stærkt paa Klingen, sagde han: Ja, eigentlich 
bin ich ja nur Geschåftsmann — und am Rhein 
lieben wir nicht die Preussen — aber natiirlich, 
mein Blut ist deutsch. 

Sine to Sønner, Wolfgang og Traugott, havde 
han først ladet lære godt Dansk i Skolen. De 
talte det med slesvigsk Akcent, men ret rigtigt. 
Dog sagde de altid et langt udtrukket „och" for 
og, kunde ikke magte det bløde danske d, kaldte 
deres Fætter Gustav for Gustaf. 

Ligesom Krigen brød ud havde han sendt 
den 17aarige Wolfgang til en teknisk Skole i 
Chemnitz og den 16aarige Traugott til et Han- 
delsakademi i Elberfeld. 

Han havde i Byen kun plejet Omgang med 
to Familjer, Brødrene Langheim, der var i Kom- 
pagni om en Vognmandsforretning i forholdsvis 
stor Stil, der blandt andet besørgede de „kontra- 
herede" Kørsler: Diligence, Dagvogn og Pakkepost 
og de „feierliche", d. e. Kareter til Bryllupper, Be- 
gravelser, Barsler o. desl. 

Leonhardt Altmann og Brødrene Langheim 
kom sammen ikke til aandelig Oplivelse, men for 
at hvile sig ud sammen, naar de var trætte og 
forslidte. Saa sad de og drak høje Thevands- 

knægte og sagde sjofle Ord, lo og faldt hen. Ko- 
neme sad og døsede over deres Strikketøj, nikkede 
og lo til hverandre, Wolfgang og Traugott legede 
Øjenleg med Flora og Betty Langheim, sagde 
ingen Ting, grinede ad ingen Ting over deres Glas 
Citronlimonade. Det var en af Omstændighederne 
og Forholdene fremvokset Sag, at Wolfgang skulde 
have Flora og Traugott Betty, naar de var komne 
til den Alder, at de Gamle fandt Giftermaal nød- 
vendigt eller passende. Saadan henslumrede Fa- 
miljens Liv i fedtet Gemytlighed. 

Saa skilte Begivenhederne i 1864 Familjerne 
ad. Mens gamle Altmanns Sønner erhvervede sig 
fine Manerer og Lyst til at pynte sig respektive i 
Chemnitz og Eiberfeld, skrev Fatter til dem, at de 
maatte komme hjem. 

De ny Forhold under et nyt Herredømme og 
ny Toldforhold blev den gamle Altmann for stærke. 
Det danske Marked kunde han ikke undvære; 
Sønnerne havde helst blevet i Tyskland, men de 
var for unge til selv at grunde noget, og Fatter 
var for sejg. Efter frygtelige Skændsmaal og efter 
Trusler med Hiebe fra den Gamles Side, forlagde 
Familjen Altmann sin Virksomhed til København. 
Langheims blev ved Vognene og Hestene, men 
Familjerne var enige om, at de vilde blive ved at 
lade Forlovelserne gælde. De sagde hinanden Far- 
vel, Kvinderne græd, og Mændene ofrede rigelige 
Thevandsknægte og Vitser til Afsked. 

Baade Fader og Sønnerne Altmann arbejdede 

deres Sager udmærket godt frem i København. 
De stod for de danske Forbrugere omgivne med 
Glorien som brave Patrioter og betrængte Sles- 
vigere, og det gav noget i Skæppen. De byggede 
^S byggede, vævede og vævede og paa faa Aar 
stod en stor ny Fabrik med vidtløftigt Bygnings- 
kompleks knejsende paa Kalkbrænderi vejen. Wolf- 
gang blev især en „schneidig" og intelligent Han- 
delsmand, en stor og køn Karl med Tegnetalent 
og Evne til paa Rejser i de tre nordiske Lande 
at kapre en stor Kundekreds, faa den til at købe 
og betale. Efterhaanden som Tingene kom i 
Blomst, blev han optaget i de københavnske unge 
Grosserersønners Kreds, beundret af Kellnerne paa 
de første Restauranter, uden dog at skeje ud over, 
hvad han havde Raad til. I Aflæggelse af gamle 
Vaner fik han Fatter med paa Gled. Gamle Alt- 
mann blev Medlem af Skydeselskabet, førte Hus 
og gav Dineer, opgav de gamle Thevandsknægte 
og skænkede de dyre Vine. Traugott blev Samler 
af store kostbare Fotografier og af et Bibliotek, 
som han købte sammen efter Vejledning af de 
toneangivende Avisers Kritik, ræsonnerede over 
Malerier og Teaterforestillinger. Sligt lyttede gamle 
Fru Altmann efter som efter Sokrates' Visdomsord, 
indtil hun faldt i Søvn og generede Sønnen ved 
evindelige, ret lydelige Opstød, til de gled over i 
Snorken. Traugott var ellers meget borte, thi 
han besørgede Handelsrejser til de tyske Kunder. 
Noget fint Hus blev det dog ikke. Der var 

ingen ordentlig stadig Omgang. De Besøgende 
lo under Skind ad Fru Altmanns evige Konflikter 
med Fremmedord, naar hun sagde : Konsortiummet 
og Repertoriummet, Koas for Kaos, Misere for 
Misere o. desl. Fatter var mere sky og udspeku- 
lert, mere vant til at undgaa den glatte Is. Den 
gamle Frue kunde ærgre sig længe efter en af 
sine Fadæser uden dog at skamme sig ved dem. 
Thi lige saa snart det gale Ord var undsluppet 
hende, mødte hendes Øje et fortvivlet opgivende 
Blik fra Wolfgang eller Traugott. Hendes gale 
Danske forargede ingen sig over. De talte jo alle 
mere eller mindre galt Dansk ligesom mange af 
deres dansk fødte Gæster. 

— Peter I. S. Petersen havde ikke kunnet skaffe 
sin Datter Adgang til, hvad man kalder god Om- 
gang i Hovedstaden. Hans egen Bekendtskabs- 
kreds' dér laa i Detailhandler- og Haandværker- 
standen. Helga havde kedet sig i de Kredse. 
Efter at have spist sød Suppe, Steg og Lagkage 
om Søndagen, forlystede man sig med de unge 
Herrers, mest Handelskommi'ers, skikkelig vræn- 
gende Gengivelser af Revysange til et saare ube- 
hændigt Akkompagnement. En ung Datter af 
Huset hakkede ynkeligt Kaal med den Foredra- 
gende. Efter flere Forsøg paa at komme til Sam- 
arbejde opløste det Hele sig i Smaaskænderi eller 
Fnisen for at glide over i Kommersspil som Sorte- 
per, Halvtolv, Stop, Panteleg og lignende aandfuld 
Tidsfordriv. 

Helga gled ud af slige Kredse medbringende 
den Dom over sig, at hun var en kedelig Tøs, 
som vistnok var vigtig af sin Lærdom. 

En Murermesters Frue skrev til Helgas Stif- 
moder: Deres Datter ser vi nu aldrig. Hun er 
meget tilbageholdende og har vistnok mere Lyst 
til at læse Bøger i fremmede Sprog end til at søge 
vor Ungdoms skyldfri Glæder med Sang, Dans og 
Leg. Min Søn Alfred, som dog er Reolchef i 
Messen, siger, at hun har læst noget af en, der 
hedder Zola, som efter Alfreds Mening er meget 
skadelig for unge Piger, og han har vist mig en 
Artikel i „I>agbladet", som jeg ikke rigtig forstod, 
men som dog tydelig viste hans Beskaffenhed. 
Jeg skriver Dem dette til, kære Fru Petersen, for 
tillige at meddele Dem, at Deres Datter lader uvi- 
dende om, hvor mange Smaa. Gud har velsignet 
Deres Ægteskab med, ej heller véd hun, hvilke 
Navne de have annammet i Daaben. Det synes 
jeg ikke kan kaldes datterlig eller søsterlig Kær- 
lighed, men jeg tror nok, at studerede Personer og 
andre vigtige unge Mennesker kalder det savoir 
faire vivre, som jeg kan huske fra mit Franske i 
Skolen. Mit Hus kan ikke byde Deres Datter 
udstuderet Konversation, kun uskyldig Glæde, som 
min Mand og jeg bestræber os for aldrig kan for- 
nærme Gud, Konge og Fædreland. Hermed den 
Afskrift paa Kødbudding med Makkaroni, som 
jeg lovede Dem. Mange Hilsener fra min kære 

Mand og vore Børn til Deres gode Mand og Deres 
kære Smaa. 

Pru Petersen sukkede, Helga turde hun ikke 
røre ved, ej en Gang nævne hende for Faderen. 

Siden Historien i Badehuset var der indtraadt 
et sært Forhold mellem Helga og Astrid — halvt 
et Etiketteforhold, der lod dem sky Tilnærmelser 
paa Kursus, halvt en lønlig Forstaaelse, som om 
de havde noget sammen, som de andre ikke 
maatte vide. 

De var tilfældigvis komne til at følges sammen 
ned ad Trappen en Dag. 

Uden at veksle et Ord var de komne ned ad 
alle Trin. Med et Ryk i Laasegrebet rev Helga 
Døren op paa vid Gab, gjorde en parodisk Kom- 
pliment, idet hun vedblev at holde paa Døren. 

— S*il vous plait, Mademoiselle. 

Den lille Astrids Underlæbe virrede, men saa 
mødte hun et Blik fra Helga, saa halløjagtigt for- 
sorent, som i Tøseaarene, da hun blev hængende 
i Frugttræerne ved Benklæderne. . 

Begge Pigebørnene brast i høj Latter. Den 
ene rev den anden med, den gensidige Smitte tog 
til. Det skraldede ned ad Gaden. En Gruppe 
unge Kursusdamer vendte sig om. Som paa et 
Komniandosignal lagde Helgas og Astrids Træk 
sig i rolige Folder, med et ærbart Blik drejede 
Helga sig fra Veninden og gik med næsten pro- 
cessionsagtig værdig Holdning ind i den nærmeste 
Port. 

Astrid forstod, at de skulde tales videre ved. 
Hun stod et øjeblik stille, gjorde saa brat omkring 
og smuttede ind ad Husdøren. Hun var jo i Pen- 
sion hos Kursusbestyrerinden. 

Da den Gruppe, som var bleven opmærksom 
paa Latteren, havde tilbragt nogen Tid med at 
snakke ivrigt og spejde, og der ikke syntes at 
vise sig noget interessant, gik de samlede op mod 
Kongens Nytorv. Noget efter kom Helga og Astrid 
ud af deres respektive Port og Gadedør, lo til 
hinanden, glade over deres fine Politik, og fulgtes 
saa ud mod Grønningen, som om det var en given 
Sag, at de skulde den Vej. 

Da standsede Astrid brat paa Hjørnet af 
Toldbodvejen og sagde med en højstemt Sikker- 
hed: 

— Det siger jeg Dig — i Vandet gaar jeg ikke 
paa nogen Maade. 

— Hvem siger ogsaa, at jeg vil i Vandet? 

— Naa — sagde Astrid, ligesom noget mat 
eller flov ved den spildte Anstrængelse. 

Helga sagde: 

— Hvad vi skal? Du skal hjælpe mig med 
at møde ham. Du véd nok. . 

Astrid forsøgte paa at lege fremmed og 
sagde: 

— Jeg forstaar Dig ikke. 

— Hør min Pige, lad nu være med at lyve, 
hykle, være flov og snærpet som de andre, der 
lader, som om de ikke kan skælne Hankøn fra 

Hunkøn bedre ude mellem Folk end i deres tyske 
Grammatik. Jeg sagde Dig jo, hvem den Herre 
var, ham i den hvide Overfrakke, der stod ved 
Rælingen. Han bor der ude — hvor Du ser de 
høje Skorstene, og han plejer at drikke sin Efter- 
middagskaffe der i Kafeen. Det har jeg snuset 
op gennem Kursusbestyrerindens Pige — hende, 
der slaar ud hos Jer fire unge Piger. Hun har 
tjent der i Huset. 

— Men Helga 1 Hvad er det for — rent ud 
sagt Forbindelser, Du søger? Jeg véd, at Frøknens 
Pige er mindre respektabel. 

— Det vilde ^ de fleste af os vist være, hvis 
vi turde. Kan Du dog ikke begribe, at Hykleri 
og Frygt for at komme i Ulykke er det, vor hele 
anstændige Moral er bygget paa? 

— Vil Du da virkelig forsvare — ? 

— Jeg vil ingen Ting forsvare, men helst 
forstaa al Ting. 

— Saadan en som den Ebba, der korn fra 
sin Kondition, fordi hun rendte ud om Natten. 

— Det kommer jo ikke den Ting ved, vi talte 
om. Hvor véd Du for Resten det fra? 

— Det sagde vor forrige Pige; Mita, samme 
Aften hun skiftede. 

— Men Astrid, hvad er det for — rent ud 
sagt Forbindelser, Du søger? lo Helga. 

— Hun sagde mig det selv . 

— Ja, og min sagde mig det ogsaa selv — , 
hun, min Forbindelse. 

Den lille Astrid saa* surt. Da syntes der at 
arbejde sig noget frem i hendes Hjerne, øjnene 
blev eftertænksomme. Hun saa' prøvende paa 
Helga og spurgte som en Gang tidligere: 

— Er Du ogsaa en god Pige, Helga? 

— Hvad véd jeg? Som jeg gaar her, er jeg 
jo frembragt af to Mennesker, hvis Arv jeg maa 
løfte. Min Moder har jeg ikke kendt, og jeg har 
aldrig hørt nogen kalde min Fader en god Mand. 
Jeg søger at tænke saa klart, jeg evner paa egen 
Haand, søger ogsaa Hjælp hos Bøger, som er 
skrevne af klogere Folk end jeg. 

— Men ikke hos Gud? 

— Hvad hjælper det? Han svarer jo aldrig 
Folk, naar man taler til ham. 

Astrid rystede sørgmodig paa Hovedet. Helga 
vedblev: 

Da jeg blev greben saadan af Kærlighed og 
Beundring for ham, Du véd nok, spurgte jeg netop 
Gud og det, der kaldes hans Ord. Ja, det talte 
om mange Ting, men ikke om det, jeg vilde vide. 
Jeg saa* rundt om mig saakaldte respektable Folk. 
De var alle Slaver af, hvad der nu gik og galdt 
for god Moral; Ingen syntes, der var noget i at 
være Tyv i sin Næring, men fik en Pige et Barn 
udenfor Ægteskab, sparkede de til hende. Om en 
Mand forførte eller lod sig forføre af en Pige, 
gjorde han sig ikke umulig som Minister, Amt- 
mand eller Rigsdagsmand, og Alle hjalp ham til 
at lyve sig fra det hele. Det, der gælder for 

Moral, det er saadant et Politi, der maaske er 
nødvendigt, og som man maa bøje sig for — 

men respektere det som noget helligt ? Jeg 

vil helst bøje mig for det saa lidt som muligt, og 
tvinges jeg, bruger jeg alle Midler til at knibe ud. 

— Men hvad hindrer Dig saa i at stjæle, 
røve og myrde — hvad Helga? 

— Det har jeg aldrig følt Fristelse til. Jeg 
har for Resten spurgt mig selv om det samme. 
Indtil jeg bliver bedre oplyst, tror jeg at have 
været saa heldig at være født med Samvittighed, 
og Gud véd, om det ikke er det samme som det, 
andre Mennesker kalder Æresfølelse — ? Men hvad 
ondt er der i, om en Kvinde, der holder af en 
Mand, forhører sig om Ting, der angaar ham.? 
Hvem siger, at det er ham, der skal begynde? 

— Du er altsaa af de emanciperede Kvinder. 

— Jeg er, som jeg er, kan ikke være ander- 
ledes, selv om jeg vilde . Astrid, Astrid! 

Se, se, se. 

Astrid gav et lille Skrig fra sig, da hun gen- 
kendte den smukke, fint klædte Herre, der kom 
frem om Hjørnet ved en Gruppe Krat og styrede 
lige imod dem. Hendes Knæ vaklede under hende. 
Hun støttede sig tungt paa Helgas Arm, og i et 
øjeblik saa* hun Helga blive bleg. 

Den unge Herre, som gik i sine egne Tanker, 
rygende sin Cigar, blev opmærksom paa Skriget 
og tog med et Spørgsmaal i Blikket sin spejl- 
blanke sorte Cylinder af for de to unge Piger. 

s. Schandorph: Helga. 5 

Astrid vidste ikke, hvor hun skulde putte sig 
hen. Men Helga mødte Blikket og svarede: 

— Aa, det var ingen Ting — var det ikke 

et Sting i Hjertet, Astrid? Det er jo Hr. 

Altmann? 

Den smukke Herre studsede. Han kunde 
straks se, at de to unge Piger ikke „var af den 
Slags". Han anstillede den rigtige Diagnose. „Det 
er Kursuspiger". I en let overlegen Tone, smigret 
over, at han paa sin Vis var en Berømthed, tog 
han Cigaren af Munden og sagde: 

— Synes jeg ikke, at jeg skulde kende Frøke- 
nen — og pludselig gik der noget op for ham, 
som han ikke ret vidste, hvad var. Han borede i 
sin Hukommelse for at huske, men fandt intet. 

Astrid rystede som et Bæveresp. Skulde Helga, 
hvis Frækhed forekom hende uden Grænse, finde 
paa at nævne Badehushistorien. 

Nu, da hun saa' denne unge, sikkert meget 
drevne Herre, ønskede hun, at hun havde over- 
vundet Nysgerrighedens Lokkerøst, den, der havde 
drevet hende til at søge gennem en Sprække at 
faa skimte, hvad der var i dette underlige Pige- 
barn, i denne Veninde mod hendes Vilje. 

Men Helga svarede roligt med et lille Smil: 

— Ja, De kan naturligvis ikke' huske mig^ 
for jeg var vel daarlig nok voksen, da jeg saa* 
Dem. De lagde vist knap Mærke til mig. Det 

var i min Faders Butik i . Købmand Peter 

I. S. Petersen. 

— Rigtig — jeg husker. 

Han huskede ikke en Smule, men fandt Pigen 
køn og ret pikant, i det mindste til han fik at 
vide, om hendes Færd skyldtes Tøseuvidenhed 
eller tidlig udviklet Drev enhed. Han sagde videre: 

Men jeg takker Frøkenen for den venlige 
Maade, De har ladet mig forny Bekendtskabet paa. 

— Ja, jeg kender jo ingen her i København, 
og da jeg saa* Dem, kunde jeg ikke lade være at 
sige Dem, hvem jeg var. Jeg holder nemlig mest af 
at gøre, hvad der falder mig ind. — Det er min 
Veninde og Kamerat fra Kursus — Frøken Astrid 
Høgh. 

— Hvor vil Du hen, Astrid? 

Lige efter, at Astrid kluntet havde besvaret 
Hr. Altmanns dybe Kompliment, trak hun i Helgas 
Arm. 

— Klokken bliver saa mange — — jeg har 

lovet den ældste Frøken Ledermann . Og det 

bliver snart mørkt — . 

— Det er en ordinær Backfisch, tænkte Hr. 
Altmann straks. 

Hun maatte gerne gaa for ham, hun var nok 
ikke til at slaa noget ud af. Men den anden var 
grinagtig. Han vilde prøve paa, hvad han kunde 
faa ud af Situationen. 

— Paa Grund af Frøken Petersens frejdige — 
maa jeg ikke nok sige det? 

— Sig hellere frække Tilnærmelse, sagde 
Helga. 

Han lo og sagde „Bevares" og studsede noget 
ved, at Helga ikke lo, men stod med en underlig 
tør Alvorsmine. Tøvende kom Fortsættelsen af 

hans Replik: — maa jeg maaske være „saa 

fræk" at spørge, om jeg ikke maa byde de unge 
Damer en lille „Genstand". Vi er jo straks ved 
Pavillonen. 

Astrid var ingenlunde kommen ud over de 
ganske unge Pigers Lyst til søde Sager, den ved- 
blev tværtimod at være næsten uimodstaaelig. 
Mindet om hendes Fader, Pastoren, der paa det 
strængeste fordømte Ridning, Svømning — for ikke 
at tale om Cigaretrygning — som utilstedelig for 
Kvinder, alle hendes nedarvede og ved Opdragelsen 
bibragte Begreber om Anstand og Sømmelighed 
kæmpede en vild Kamp i hendes Indre mod Fri- 
stelsen af de i Kafeen indeholdte Herligheder, der 
i hendes Fantasi voksede til det æventyrlige. Hun, 
den lille Præstedatter fra Sjælland, var i sin Lands- 
mand Jeppes Situation, da hans Ryg og Mave 
vilde til Byen og Benene til Kroen. 

Helga svarede: 

— Jo Tak. 

Astrid tav. Hun kunde jo i hvert Fald for- 
lade dem ved Kafeen. Det saa' dog ikke saa 
flovt ud. 

Hun gik ind, tyngende paa Helgas Arm. Hr. 
Altmann fulgte eften 

Han fandt Situationen ret morsom. Han havde 
ikke været i en lignende. Dette kunde jo ikke 

være ligefrem nSkrupsjov". Han som Levemand 
i København og Matador i Provinserne, kunde 
vel nok klare saadant noget som dette herre! 

— „Det giver sig vel nok i Enden, sagde Reb- 
slageren — og Piger er jo Piger — hvad Fa*en." 

Men da han skulde byde dem til Sæde, fandt 
han sin Rutine fra Handelsrejserne for simpel til 
at være vis paa, at den virkede imponerende. Han 
brølte ikke op efter Kellneren, tog stilfærdig buk- 
kende i Stolenes Rygstød og præsenterede dem 
for sine pur unge Damegæster. 

De satte sig: Astrid paa Yderenden af Stole- 
sædet, mens hun ængstelig slap Helgas Arm, fordi 
hun var nødt til det. 

— God Dag, Wolfgang! lød det henne fra 
et Bord, hvorom fire Herrer med Pandehaar og 
Midtskilning sad og drak Whiskygrog. 

Altmann slog ud med sin store, hvide Haand 
med Diamantringen funklende paa Lillefingeren. 
Han saa* Whiskyens Virkning paa Ansigternes 
lette Rødme, hørte den paa den tykke Udtale. 

— Vi flytter ind i Kabinettet, mine Damer, 
sagde han. 

Han syntes, han fik fast Stade i Situationen, 
at han genfandt sin Commis-voyageur-Sikkerhed. 

De fire fnisende Hoveder nærmede sig hver- 
andre. 

— Det maa være bedre Piger, han har med — . 
Se den ene med Kikketøjet. Hun kan blive god. 

Lille Astrid var ved at krybe i Jorden og 
borede sine øjne ned i Gulvet, men Helga lod 
sine spille mellem de fire Herrer, nysgerrigt uden 
Frygt. 

Hendes Fordring til det kavallermæssige var 
ikke kommen højere op end til Probenreuter-Ele- 
gancens Ideal, og hun fandt, at de fire dér tilfreds- 
stillede alle billige Fordringer. Et Ønske dukkede 
op i hende om, at Hr. Altmann vilde bede disse 
Herrer slutte sig til dem. Det kunde jo blive Sjov. 
Endnu syntes hun, at der ikke gaves finere Herrer 
end rige Grosserersønner, forlangte ingen Eksamen 
artium som Dekoration. Men Astrid mente, at de 
fire Herrer ikke saa' ud til at have klassisk Dan- 
nelse som hendes Brødres Kamerater fra hendes 
Faders Præstegaard i Ferierne. 

Da de var komne ind i Kabinettet, kom- 
manderede Altmann højt, . at Gassen skulde 
tændes. 

— Naa, mine Damer — vil De nyde — zum 
Beispiel — en Cocktail.^ 

Ja, sagde Helga frejdigt, skønt hun ikke anede, 
hvad det var. 

— Gar9on! — Three american Cocktails — 
Men Død og Pine — ikke Kognak — Madeira — . 
Stop — lidt mere Angostura — — og saa tre 
Iskager, halv Vanille og halv Ananas — . Ja vel, 
saadan . . . Trr. Nok, gamle Kammerat. 

Han opnaaede sin Hensigt i Retning af det 
imponerende. Med nysgerrig — og for Astrids 

Vedkommende — ængstelig Forbavselse saa de 
unge Piger paa den kunstige Blanding og den der- 
ved frembragte farverige Virkning i de høje, spidse 
Glas. 

Helga drak, fandt, at Cocktail var en herlig 
Drik, men ikke, at det var passende at kvittere 
for Nydelsen. Astrids Naivitet aftvang hende 
et Ah. 

Hr. Altmann smilede. 

— De unge Damer gaar paa Kursus? 

— Ja, svarede Helga. 

— Er det interessant? 

— Nej, det er kedeligt. 

~ Helga — nej — Jeg synes det ikke, 
sagde Astrid. 

— Hvad fører det til? 

— Rimeligvis ikke til noget for mig. Først 
om fem Aar kan jeg tage Institutbestyrerinde- 
eksamen, og saa længe holder jeg det ikke ud. 
Al den Historie, man skal lære — ! Det er jo ikke 
Spor af Nytte til at kende alle disse gamle Konger 
og Fredslutninger. 

— Ja, sagde Altmann tøvende — men det er 
jo dog noget dannende. 

— Hvad vil det sige at være dannet, Hr. 
Altmann? 

— Ja, det er vel nok at vide en hel Del — 
og ikke sidde som en Torsk — om Forladelse — 
aldrig rigtig at være med, naar studerede Per- 

soner f. Eks. taler om f. Eks. forbi- 
gangne Tider . 

— Ja, men saa kan De vel tale om Ting i 
Deres Fag, som de andre ikke har Begreb om. 

— Ja, men det regnes ikke for noget. 

— Naar De ved Deres Viden tjener en Formue, 
og de studerede Personer gaar med daarlige Klæder 
og ikke med deres Historie og Filosofi tjener saa 
meget om Dagen som en Mursvend? 

— Frøken — ja, jeg har skam selv tænkt 
saadan noget, men man tør jo ikke — 

— Nej, ingen tør noget. Men hvorfor vil 
De lade Dem kujonere af al den gamle Passiar? 

— Ja, i Grunden — nej — De har Ret. 
Men 

— Maa jeg spørge Dem, Hr. Altmann, kan 
De Historie? 

Hun fæstede sine store graa øjne skarpt 
forskende paa den kønne Herre. 

— Ja — ikke meget. Men noget har jeg jo 
lært — 

— Og glemt. 

— Ikke altsammen. F. Eks. den westfalske 
Fred blev sluttet 1648, og samme Aar døde Kri- 
stian IV. 

Altmann lo. Astrid blev forarget og kaldte i 
Tanken sin Fader, Provsten, til Undsætning. Selv 
turde hun ikke vove at sige noget, og Pastor Høgh 
kom jo ikke. 

— Helga vedblev: 

— Hvad Glæde eller Nytte har nu det bragt 
Dem? 

— Nej, det er sandt. Men alligevel — 

— Alligevel — hvad? 

— Ja — men man mener dog, at det hører 
saadan med til at være et dannet Menneske at 
vide noget om 

— Trediveaarskrigens Afslutning og Kristian 
IV's Død 

— Hm. Skulde det hele være noget Sludder? 

— Jeg tror det. 

— Ja, det kan s*gu gærne være. Ha, ha, ha. 
De er original, og De er dristig. Frøken. 

Astrid sad og rokkede paa Stolen. 

— Jeg maa hjem, sagde hun. 

— Vist ikke. Vi maa drikke vor Cocktail 
og spise vore Iskager, lille Ven — . Du rejser Dig. 
Du kan dog ikke gaa hjem alene. Det er jo helt 
mørkt. Sig mig, Hr. Altmann, kender De Forskel 
paa Filip af Spanien og Filip af Makedonien? 

— Ha, ha, ha ! Nu bliver De for slem. Frøken. 
De to Kavallerer har jeg glemt, hvis jeg ellers 
nogensinde har kendt dem. 

— Kan Du se, Astrid! Det var det, der for- 
argede den tykkeste Søster Ledermann og gjorde, 
at hun skældte mig saa læsterlig ud forleden, fordi 
jeg ikke huskede ^e to Herrer. 

Altmann saa' med en vis Beundring paa Helga. 
Resultatet af hans Overvejelser indskrænkede sig 
foreløbig til, at det var Fandens til Pigebarn, der 

hverken havde Respekt for Makedonieren eller 
Spanieren, hvad han selv dog paa en vis Maade 
havde. Han henvendte sig til Astrid direkte og 
spurgte: 

— Men hvad mener De om Deres Frøken 
Kollegas oprørske Udtalelser? 

Astrid vilde ønske, hun kunde skjule sig 
under en Dølgehjelm. Hun blev ildrød og sagde 
stammende : 

— Jeg begriber ikke, at Helga tør modsige 
ældre og kundskabsrige Folk. 

— Søde Barn, sagde Helga, Alderen synes 
jeg ikke gør noget til Sagen. Jeg tror nu, at de 
Unge altid har Ret mod de Gamle. — Kundskabs- 
rig? At kunne en hel Del, der ingen Nytte er til, 
gør snarere et Menneske dum end klog. 

— De er brillant, sagde Altmann. Gar9on! 
Cocktail og Kager en Gang til. 

Helgas: Tak, gerne, overdøvede Astrids: Nej, 
jeg maa hjem. 

Altmann fandt, at Astrid saa' sød ud, mærkede, 
at Helga havde Djævlen i Kroppen, og at hun var 
ved at tage Pippet fra ham. Han søgte en Slags 
Hjælp hos den lille Pige med de hundeagtige, 
bedende Øjne og sagde: 

— Frøkenen ser ud, som om De ikke var 
enig med Deres Veninde. Jeg synes, at jeg er 
dum og Intet véd og har hidtil ment, at jeg har 
lært for lidt — vilde gerne tilegne mig saa- 

dan noget mere Intelligens, nogen Sans for Litera- 
tur og Kunst og den Slags Ting. 

— Jeg vilde saa gerne hjem, stønnede Astrid. 

— Vaas, Astrid! Hr. Altmann er Søn af en 
stor Industridrivende. Det er jo Folk som Hr. Alt- 
mann, som samler Millionerne. Og det giver 
Magt. Og saa staar de Herrer med Hatten i 
Haanden for en teologisk eller juridisk Kandidat, 
som har læst en Hob Bøger, men tidt ikke har 
Saaler i Støvlerne. Nej, Hr. Altmann, hvis jeg 
var i Deres Sted, lod jeg baade Makedoniere og 
Spaniere være, hvad de er, fik Deres Stoffer lavet 
finere og smukkere, baade i Bonitet, Tegning og 
Farve, saa de tvang sig ind allevegne — f Eks. 
hos den gamle Snegl Peter I. S. Petersen, saa han 
fyldte hele sit Sneglehus med fine Bomuldstøjer og 
lavede en Udstilling i sit Vindue med saa straa- 
lende Mønstre og Farver, at de troldede alle Byens 
Hunsnegle, lige fra Borgmesterens Frue til den 
rige Pottemager Knudsens fede Madam. Deres 
Sager skal gøres saa knusende moderne, at deres 
Sejr bliver ... en Selvfølge ... Er der noget 
galt — det I kalder ulogisk i, hvad jeg siger, 
Astrid? 

Den lille Astrid var endelig bleven saa for- 
arget, at hun fik Mod til at tale. 

— Nej, men det er grimt, det er — er 

materialistisk. Det bedste i Livet er det, der glæder 
vor Sjæl i dens Ensomhed. Jeg kan finde Trøst 
i et Vers af en gammel Psalme eller et smukt 

Digt — , men ikke i nogle Kulører i Silke eller 
Bomuld i et Butiksvindue — . Jeg kan netop 
saa godt lide det Gamle, det, der har holdt min 
Fa'er og min Mo'er i Vejret, naar de var be- 
drøvede — . Jeg kan længes efter Klangen af 

Klokken i min Fa'rs Kirke. Aa ja jeg vil 

hjem til min Fa'rs Kirke og min Mo'rs Grav — 
De milde, brune Øjne glinsede med sælsom 
Pragt. Ordene blev, uden at Astrid anede det, 
højt og ubesløret udtalte. Pludselig blev hun bange 
for sin egen Røst og skjulte sin brune Krøltop ved 
sin Venindens haarde Barm, brast i Graad- og 
hviskede: 

— Jeg kan ikke taale den stærke Drik — . 
Jeg bliver syg — . Lad mig dog komme hjem. 

Helga sagde: 

— Saa, saa, saa, søde, lille Ven. Det er jo 
i sin Orden, at Du siger din Mening, men Du 
maa vænne Dig til at taale, at ikke alle mener 
det samme som Pastor Høgh i Vrangstrup — . Nej, 
vi vil ikke følge Dig hjem nu, kære Barn, for de 
ædle Ledermanner vil ikke lade Dig i Fred men 
spørge Dig, hvorfor dine Kinder gløder, og dine 
Øjne brænder — — . Lad os ,faa noget, der 
køler — jeg har ingen Penge. Hr. Altmann lægger 
nok ud. 

— Men min Frøken, disponer over mig, sagde 
Altmann, tog sin Portemonnæ op og lod et Par 
Guldstykker klirre. — Gar9on, en Flaske Veuve 

Cliquot-Ponsardin — godt frapperet, min gamle 
Grenader. 

— Nej, nej, fy Helga! bad Astrid. Nej, nej, 
jeg er syg, aa, saa syg. 

— Hr. Altmann, bestil det sidste af igen, 
sagde Helga. Nu maa Astrid hjem, vi maa følge 
hende hjem i Droske. 

Altmann adlød som en underordnet, skønt han 
syntes, at nu skulde de rigtig more sig. 
De kørte hjem til Huset Ledermann. 

— Vent i Drosken, til jeg kommer igen, sagde 
Helga. 

Altmann maatte atter lystre. 

Helga overleverede Astrid, der var ligbleg, til 
de af Rædsel bævende Kursusfrøkener, hvis Middag 
længst var forbi. 

— Men Gud bevares, lille Astrid. Er det 
en Tid? 

— Undskyld, sagde Helga, Astrid blev daar- 
lig under vor Spadseretur ude paa Langelinje. 

— Hm — sagde den ældste Ledermann, den 
magre. 

— Saa — aa — aa? sagde den yngre, den 
fede. 

Men et Forhør turde de dog ikke anstille, thi 
Astrid var virkelig syg. 

— Dem skal jeg tale nærmere med i Morgen, 
Helga Petersen. 

— As you like it, Ma — am! 

— Hva' faler? 

— Undskyld, hvis min engelske Udtale ikke 
er god. Jeg sagde: som Frøkenen vil. Men jeg 
maa gaa, jeg har maattet tage Droske. Den venter 
dernede. 

Hun løb ud. 
Altmann sagde: 

— Skal saa Drosken køre Frøkenen hjem? 

— Ja vel — . De følger vel med? Det er kun 
et Minuts Vej herfra. 

— Of course, sagde Altmann. Maa jeg 
spørge, hvad sagde De til Kursusfrøkenerne? 

— Jeg stak dem en Løgn — det, de Damer 
lever hele deres Liv paa og lader sig godjt betale 
for — . Lille Skind, jeg tror, hun ikke kunde 
taale den brogede Drik. Det er saadant et sødt 
Guds Ord fra Landet. 

— De er mere erfaren, min Frøken? 

— Nej, men jeg er fræk. Her bor jeg. Tak. 

— Skal vi ikke — ? sagde Altmann og stak 
Haanden frem. 

Helga lod, som hun ikke saa' eller forstod. 

— God Nat, Hr. Altmann, og Tak for 
i Dag. 

— Naar ses vi igen, min søde Frøken? 

— Naar vi atter mødes paa Livets Bane. 

— Faar jeg et Kys til Afsked? 

— Nej, det er Flovser. Men jeg vil tage 
Dem pænt i Haanden og sige Dem Tak for 
i Dag. 

Altmann gad ikke bruge Drosken mere og 

afskedigede den. Han talte med sig selv, mens 
han tændte en Cigar og strøg Paletotens Krave op 
over ørene. 

— Det var en egen Slags Sjov. Den Helga, 
ja, hun er egentlig brillant —. Hun kan sige 
Bror Traugot Besked, naar han stikker sine Fraser 
ud om Literatur og Kunst og det Stads. Hende 
maa jeg have fat i igen. Lille Flora Langheim.? 
Ja, men det maa s'gu blive med hende som det 
er. Jeg skal jo have Bryllup til Paaske. Og sikken 
et Hus, der vilde ligge, hvis — , naa Sludder, 
man har da før havt værre Geschichter. Ægte- 
skab er ét. Halløj er et andet. Men den Helga er 
et Livstykke. Sikken en Rejsning. Hun ligner 
den, der stod i Vandet, ligesom Vorherre havde 
skabt hende, da Damperen strøg tæt ind om 
Stranden. Den anden lille var kysselig sød, rund 
og buttet. Jeg er bleven besat af de to Tøse. I 
Mangel af dem maa jeg vist se, om Rosalie Lind 
i Pustervig er visibel. 

Det var hun uheldigvis ikke. Nu vidste Wolf- 
gang Altmann egentlig ikke, hvorledes han skulde 
tilbringe Resten af Eftermiddagen og Aftenen. Han 
var ikke oplagt til at samles med nogen af sine 
Venner eller Bekendte, hverken til at tale om For- 
retninger eller til at solde. 

Han læste Plakaterne paa Hjørnerne, de lok- 
de ham ikke. 

Gaa hjem? 

Se gamle Fatter Altmann sove over Berlingske 

med en halvkold Thevandsknægt foran sig, se sin 
Moder med den evige Strikkestrømpe i det eneste 
Værelse, de til daglig Brug benyttede af deres otte 
— nej. 

Han gik paa maa og faa ind paa en Kafé 
paa Strøget. Han læste en Avis, men gled hen 
i Tanker, da han ikke kunde finde noget at be- 
stille. 

Hans Liv laa banet for ham, alt saa betryg- 
gende ud. Naar den Gamle ikke gad eller kunde 
mere, vilde jo Geschåften gaa over i hans Broders 
og hans Hænder — og der vilde, naar han fik 
frie Hænder, kunne komme endnu mere ud af den, 
for den Gamle var efterhaanden bleven langsom i 
Vendingen, forsigtigere og mistænksommere. Bro- 
deren skulde han sagtens faa til at gaa ind paa, 
hvad han vilde. Og det Pigebarn havde Ret. I 
finere og elegantere Varer maatte han kunne naa 
op i Højde med sin store Konkurrent, som det 
Altmannske Firma var sejlet temmelig nær i de 
simplere Varer. Hun — Helga — havde nævnet 
sin Fader. Det var rigtignok — nu huskede han 
det — en Gnier af en Fedtekræmmer, men hvem 
ved.^ Naar man kildrede saadant et Kreatur langs 
Børsterne og under Hagen, kunde han maaske 
blive ivrig i Tøjet, og de kunde blive enige om 
at faa hans Ting rigtig i Gang ude paa Bonde- 
landet og betydelig udvide Markedet — . Mon 
Helga virkelig var falden efter den Tørvetriller.? 
Hm! stort fik hun vel ikke efter ham, han havde 

jo allerede en Række Unger med hendes Stif- 
moder. Men hun maatte blive brillant om et 
Par Aar. 

Mens Wolfgang Altmann flittig saa' til sin 
Whisky Grog, lysnede og varmede det i hans 
Tanker. 

Han saa' sig som Herre i det fædrene Hus. 
Det skulde indrettes med Luksus og Smag i Stil 
med vore Pengebaroners, ikke med en halvsimpel 
Parvenu-Elegance. Det skulde ikke stikke op for 
den store Konkurrent, den mægtige Børsherre, hos 
hvem han enkelte Gange havde været til Diner. 
Saadan noget Porcellæn. Ja han vilde ikke købe 
af den Slags, det var simpelt at traske i Hælene 
paa andre. Billeder paa Væggene! Ja, det vilde 
han s'gu have, det blev mere og mere nødvendigt 
for et Hus comme il faut. Og Billeder havde 
Wolfgang Altmann altid interesseret sig for. Han 
kunde jo paa sin Vis tegne og bruge Farve. 

Saadant noget Skidt som den Gamle købte i 
Hamburg: fede Kvinder i Pastel, saa et Skib i 
brusende Sø, saa sentimentale Hundestykker i 
Olie — Tak. Nej det skulde være af virkelige Mestre, 
som havde et Navn, et der var i Kurs. Men han 
skulde rigtignok ikke gaa efter Bladenes Kritik. 
Den var naturligvis betalt. Han vidste af Erfaring, 
hvad Reklame kostede. Men Forretningsmændene 
var dog ikke komne ind paa en saa sjofel Kon- 
kurrence, at de betalte for at rakke Konkurrenterne 
ned, hvad der jo skete i Bladene, naar det ene 

s. Schandorph: Helga. 6 

Blad roste det samme Billede, som det andet rak- 
kede ned. Hans Broder snakkede nok om, at det 
var de forskellige Blades forskellige Overbevis- 
ning — Sludder! Den gaar jeg s'gu ikke paa. 
Kunstnerne — Kunsthandlerne eller hvad de nu 
er, maa s'gu spytte i Bøssen ligesom vi Fabri- 
kanter. 

Naa, han skulde nok selv sætte sig ind i 
Sagerne og ikke købe Katten i Sækken. 

Nej, det skulde nok blive, som det skulde 
være. 

— Væk med de Møbler, der stod og grinede 
ad hinanden, de gamle glatte, der var bragt med 
fra det slesvigske Hjem og de ny krumbenede. 
Nej, den første Dekoratør i Byen skulde feje dem 
ud, og saa skulde der lades ham fri Hænder med 
Møbler. Tæpper og Portierer, skulde han, Wolf- 
gang Altmann, nok selv vælge. Og sikke Mønstre, 
han skulde komponere, sikke Stoffer, han skulde 
udsøge. Han saa' en Suite Sale straale sig i 
Møde, lavede Dineer i den store Spisesal, fyldte 
Stolene med dekorerede Herrer og diamantstraa- 
lende Damer. 

Ved Bordets ene Ende han, ved den anden 
Fruen — . Men Herre Gudl Den lille buttede 
Flora med det evige Smil paa sin Trutmund! Pigen 
fra de lave, bjælkeloftede Stuer, med Dragkisten 
og Kommoden fra sytten Hundrede og Hvidkaal. 
Hun sad og strikkede i en mørk Stue, med Lyset 
stængt ude fra de smaa, lave Vinduer af de tætte. 

studsede Lindekroner — hu ha! Hvor vilde hun 
se fjollet ud. Nej, Helga Petersen, slank og stor, 
med straalende Ringe paa lange, hvide Fingre — 
og saa Flora med de nussede, lige afskaarne 
Negle. 

Han stampede i Gulvet, klingrede med sin 
Ske paa Glasset, betalte og gik hjem i Seng. 

Han kunde ikke sove. Hvad gik der dog 
af ham? 

Hvad var der dog jned den Tøs. 

Hun forfulgte ham som noget, der besatte ham 
og betog ham. 

Hendes kaade Ringeagt for alt, hvad han var 
vant lil at høre prise, for Ting, han af Trods selv 
lod, som- om han kimsede ad, for hele det Stu- 
denterdannelsesvæsen — . Mon den var mere ægte 
end hans Kimsen ad den? Thi nu i dette Øje- 
blik følte han, hvor usolid i Bonitet hans Ringeagt 
var, at den egentlig kun var vævet af en Art 
Misundelse, af et Savn af ikke rigtig at kunne 
snakke med. 

Saadan noget som Literatur, Teatre blev 
alligevel endnu noteret til en vis Kurs. Det var 
vanskeligt i Omgangslivet at konkurreVe med dem, 
der kunde tale med om noget saadant. Og nu 
holdt dette Pigebarn paa, at det hele var Humbug, 
hvad han selv saa inderlig gerne vilde tro, at 
det var. 

Han længtes efter Helga. Hun havde sære 

6* 

øjne. Det saa' ud, som var der en dobbelt eller 
snarere mangedobbelt Mening i dem. 

Havde hun mon siddet hele Eftermiddagen og 
gjort Nar ad ham? 

Var hun — han vovede næppe at lade den 
Tanke faa Rum — var hun ikke en Kokette af 
ordinær Art, ikke stort bedre end en af dem, han 
og hans Fætter kaldte „Snepper.^*' Saadan at gaa 
lige løs paa et Mandfolk. At opfordre ham til at 
følge hende ene hjem i Droske de Par Skridt. 

Men saa denne ugenerte og dog tilbagetrukne 
Holdning. 

Nej, der var noget usigeligt ved hende, som 
spandt ham ind i Stemninger, han ikke havde 
kendt. 

Som han laa der og vendte sig i den tidlige 
Sommeraften med Syn mod det aabne Hav under 
den stjernespraglede, mørke Augusthimmel, fyldtes 
han mere og mere af Uro — — Længsel — , af 
et Besiddelsesbegær, hvis endelige Maal han ikke 
selv forstod. 

Han vilde ikke, hvor stærkt han end længtes 
efter denne Pige med øjne som en lysfangende 
Staalplade og med det mangfoldig glimtende, brune 
Haar, med trodsige Ord — være sammen med 
hende igen paa en Kafé eller paa en ensom Spa- 
seretur langs Strandbredden. Nej, havde han hende 
blot her , nej, ikke en Gang det — 

Det var jo dog ikke det, han vilde. Jo, nok 
vilde han kærtegne hende og more sig ved hendes 

øjnes Krydsglimt — men han syntes ikke, at han 
var sanselig stemt — . Nej, sidde ene, skjult 
for Mængden, med hende om Livet og tale om 
alt mellem Himmel og Jord. Hun — det purunge 
Pigebarn syntes ham klog, hun maatte kunne give 
ham Raad om Ting, der laa ham paa [fjerte. 
Han priste sin Lykke, at han ikke havde truffet 
Tøsen i Pustervig — den Ko. 

Umærkeligt vandt Søvnen Magten. Urolige, 
meningsløse Drømme forfulgte ham, til Solen 
vakte ham. 



VI. 

Alle Medlemmer af Familien Altmann var 
saa indbankede i Husets Orden, at det aldrig faldt 
dem ind at overtræde den. Maaltiderne blev re- 
spekterede med den yderste Præcision. Naar Fa- 
deren eller Sønnerne vilde blive borte, maatte de 
forud melde det til Mutter. 

Da Sønnerne blev voksne, skete det temmelig 
hyppig, at de udeblev fra Aftensbordet. Mutter 
gnavede lidt i Begyndelsen, men efterhaanden kom 
Fatter til det Resultat, at voksne Mennesker, naar 
de ved deres Arbejde kunde tjene deres Brød, 
maatte have Lov til at gaa lidt ud at bumle i 
Tugt og Ære. Det havde han jo selv gjort som 
Væversvend. 

Tidlig skulde de op, de store Sønner, og 
møde paa Kontoret eller Fabriken. Saa var der 
tre Kvarter fra 10 Va til 11 V4 til Frokost. 

Wolfgang studsede, da han ved at se ind i 
Spisestuen fandt Bordet festligere dækket end sæd- 
vanlig. 

Der var Sølvsukkerskaal og Flødekande, et 
finere Stel af Kopper end de dagligdags og 1 
Kuvert ud over de sædvanlige. 

Døren mellem Dagligstuen og Forældrenes 
Soveværelse gik op, og ind traadte Fruen. Hun 
havde et lunt Smil oppe. Hun gik hen mod sin 
Søn og sagde paa sit Plattysk: 

— Jeg har en Overraskelse til Dig, Wolf- 
gang. 

Hun klappede i Hænderne. 

Døren til et Værelse bag Spisestuen gik op. 
Flora Langheim viste sig. 

Den lille fede Pige med de blomstrende Ba- 
sunkinder traadte ind, smilende forlegen. 

Wolfgang tog om en Stoleryg, fik lige Tid 
til at se, at hans Forlovedes Morgenkjole var af 
det sidst udsendte Stof af Firmaets Fabrikat. 

Han samlede sig i en Fart, gik hen mod den 
unge Pige, kyssede hende let paa Kinden. 

Hun svarede med et højtlydende Kys paa 
Munden. 

— Det kan man da høre, sagde gamle Fru 
Altmann, det var der Inderlighed i. 

Kyssets Genstand blev derimod gnaven og 
tænkte, at det skraldede fra hendes Faders Fir- 
hestepiske derovre i Hjemmets Ravnekrog. 

— Tal dog, min Dreng, og vær ikke saa op- 
vakt. Hun mente aufgeregt. 

Wolfgang stod uendelig fjollet og sagde hver- 
ken bu eller bæ. Han vedblev at holde Pigen i 

Favn, som var det i Kraft af Inertiens Lov, fordi 
han ikke vidste, hvor han skulde gøre af hende, 
hvis han gav los. 

Døren gik op, og gamle Altmann viste sin 
lille trivelige Skikkelse med det store, mørke 
Skæg, der hang ned paa Brystet som en Pels- 
krave. 

— Bliver der lidt til overs til mig? raabte han 
og aabnede Favnen. Flora løb hen til ham, og 
nu fik hun baade Kys og Favntag. Det lod til 
at more den gamle Herre. Kysset og Favntaget 
gentoges. Kysset smeldede som før, og Sømmene 
knagede i Floras Kjole. 

— Siisser, lieber Onkel, sagde hun. 

— Potz Wetter! udbrød gamle Altmann. Her 
maa Du schgu snakke Dansk, Puppchen. Det er 
et patriotisk Hus, Du er i. Donnerwetter, jeg har 
tjent mange Siisslinger, fordi jeg gjorde mit Hus 
dansk. Jeg har fortalt din Fader det, og han véd 
godt, hvad man maa gøre for Geschåftens Skyld. 
— Na — velkommen mit Barn. Lad os nu 
spise. 

Han undte sig, inden han satte sig til Bords, 
den Glæde at fordybe sine Knoer i Floras Basun- 
kinder. 

— Ægte solidt Kød fra Marsken, sagde han 
og lo højt. 

Han skubbede hende blidt hen til sin Søn og 
sagde: 

— Tag nu, hvad Dig tilkommer, Wolfgang. 

Wolfgang tog stille protesterende hendes Arm, 
trak Stolen ved Siden af sin Plads ud og bød 
hende halvt ceremonielt til Sæde. 

— He he, sagde Fader Altmann. Wolfgang 
er nok bleven hoffahig ovre i Chemnitz. Ja, Du 
maa forlade mig, Schåtzlein, eller hvad siger man, 
lille Skat, jeg holder mig til de gamle Manerer. Na 

— Du har været tidlig oppe — eller har slet 
ikke et Øje lukket denne Nat — Spis, min Pige. 
Se, Pølser med Peberrod, det lugter efter Hjem- 
met. He? 

Flora rødmede og lod sig trods sin Madlyst 
byde to Gange, men saa lod hun derefter Alt- 
manns gode Frokost vederfares al tilbørlig Retfær- 
dighed i tavs Andagt. 

Da Kaffen blev serveret, .satte Husherren sig 
mageligere til Rette og saa' sig om. 

— Na, Wolfgang, Du ser saa underlig ud. 
Er det hoffåhigt, at en Brudgom sidder sodan 
og glor.? Kys hende og favn hende — Potz 
tausend! Bar jeg mig sodan ad, Karolinchen, 
her vendte han sig til sin Kone, da vi to var, som 
de nu er? 

— Nej, da var Du meget hitzig og varm, 
Leonhardt, og forskrækkelig overvældiget. Men 
nu, tænker jeg, er de unge Herrer — sodan mere 

— tilrykkeholdende i deres Følelser. 

— Ja, ja, lo gamle Altmann og gned sine 
Hænder. Mine Sønner er blevne gode danske 

Patrioter her i København og er muligvis derfor 
blevne noget dvaske. Jeg havde mere Hitsighed 
i Blodet. Ja, vil Du ikke kysse din Kæreste, so 
vil jeg, ta' mig tusend, som han siger, den tykke 
Kræmmer fra Malmø. Ham Du véd, som immer 
Punsch og Kognak misker sammen i et Sejdel- 
glas. 

— Det er sandt, afbrød Wolfgang Faderen, 
han sendte jo i Gaar en stor Ordre. Kollierne 
skal paa Toldboden før Kl. 2. Jeg maa straks 
afsted og besørge dem. 

— Na ja — Potz Wetter. Pardon, lille Flora, 
men saa maa Du vente til Klokken 2. Saa kan 
Wolfgang jo med Dig spasere. Der er Forret- 
ningsblod i Dig, min IDreng, og det kommer op 
i Dag, midt under dine Liebschafter. Det ha- 
ster jo. 

— Wolfgang kyssede Flora paa Haanden. 
Hun saa' fjollet op paa ham. Den lille 

røde Haand var ikke vant til at blive taget paa 
den Maade. Hun turde ikke byde Munden til 
Kys. 

Da Fader og Søn var gaaet ud sammen, gik 
hun, mens Fru Altmann syslede med Bordet, ind 
i Dagligstuen, satte sig paa Forhøjningen og græd 
ud mod Søen langsomt rislende, store Taarer. 

— Ich håbe ihn doch so lieb, hulkede hun. 
Gamle Altmann fulgte Sønnen ind paa et 

stort Lokale i Lageret. Wolfgang tog Fart hen 

mod en Hylde og fik fat i en vældig Pakke Tøjer, 
som han lempede ned og anbragte paa det lange 
Bord midt i Rummet. Den Gamle stillede sig hen 
til ham. 

Han sagde dæmpet, idet han pegede paa fire 
unge Mennesker, som arbejdede i Rummet: 

— Blot et Ord, min Dreng. Du skal vor- 
låufig ikke svare. Den gamle Karetkører derovre 
har jeg med Breve og meget alvorlige Ord faaet 
presset op til at udbetale 70,000 Kroner til Floras 
Medgave, Du. Det er at sige i 2 Terminer med 
2 Aars Mellemrum. Han havde jo først snakket 
om 60,000. Jeg lod, som jeg ikke forstod. Men 
baade han og Broderen er stenrige, ser Du. Jeg 
vil betragte den Medgave som et Indskud, Du 
gør i Geschåften, forstaar Du ? Det hjælper baade 
paa din Løn, og hvis den gode Gud vil favori- 
sere os lidt, ogsaa paa din Provision og Tan- 
tieme, og det vil hjælpe Dig — Du véd vel, at 
jeg ikke er saa dum, som jeg agerer — til at 
komme fra foreløbige Liebschafter og den Slags 
nette Nebenting. Aldrig har jeg spurgt Dig, om 
Du skulde have sodan nogle Bagateller ude i 
Byen. Du er jo stor og stærk og kan ikke und- 
være saadan noget, det kunde Munkene hjemme 
i Westfalen ikke en Gang, de Ltimmel. Men 
Du maa snart abvikle den Geschåft, selv mod 
kontant Udbetaling og berede Dig paa et kriste- 
ligt Ægteskab. Nu Gud befalet — och sig ikke 

Flora videre om de Geschåfter. So kysser Du 
som før. 

Han gav nogle højrøstede Ordrer til de unge 
Kommi'er, strøg sit store Skæg og gik værdigt ud 
fra Lageret ind paa Kontoret. 



vil. 

vVolfgang sad om Morgenen paa sit Værelse 
med Papir foran sig og regnede. 

Det var store Kalkulationer, hvori de mulige 
70,000 Kroner figurerede, behandlede fra alle mu- 
lige Sider, indførte i alle Kombinationer, delte i 
Rater, samlede som Masse, anbragte som Grund- 
vold for alskens Spekulationer, idet Beregneren tog 
Maal af Tid og Konjunkturer og vred de 70,000 
Kroner i alle mulige Retninger. 

Fanden med den Helga. Hun forstyrrede 
ham. Thi naar han af og til under Tankernes 
strejfende Fart blev ført ind paa Spørgsmaalet om 
det repræsentative og den flotte Husholdning, han 
vilde føre, dukkede hun samtidig frem og kvalte 
helt Billedet af den lille Flora, der gik paa sine 
Ben som en And. 

— Ja, det er s'gu ogsaa en til at repræ- 
sentere. 

Skulde han aldrig naa til at komme op i 
første Række af københavnske Handelsmagnater .^ 

Ja, saa maatte Pengene alene gøre det, og 
det kunde de. Men saa maatte han, Wolfgang 
Altmann, se at repræsentere paa en tarveligere 
Maade og gaa langsommere frem. 

Det maatte blive ad Middagsselskabernes Vej 
— udelukkende. Han maatte lægge sig efter at af- 
fodre de rige Haandværkere af første Rang og 
Grosserere af anden og tredie Rang, til de revnede. 
De rigtig store, første Rangs Grosserere, som havde 
Billeder paa deres Vægge, og som paraderede med 
de bekendte Forfattere og Kunstnere til dekorativ 
Fyld ved Bordet, mens Sangere og Sangerinder, 
hvis Navne straalede vidt ud fra Operaen og Mu- 
sikforeningen producerede Resten af Aftenens Un- 
derholdning — nej, dem kunde han ikke komme 
paa Siden af med det Plus af 70,000 i Driftskapi- 
tal, naar han fik en saa lidet præsentabel Frue 
som Flora. 

— PtøJ den lille Gravso! for det ud 

af ham. 

Saa kom den borgerlige Retskaffenhed op i 
ham. 

— Hun er saa skikkelig — byder ved alle 
Lejligheder sin lille Trut ud til Kys, siger Ja og 
Amen til Alt, hvad jeg finder paa at sige. Ja, 
hun elsker mig, som var hun gal. Og hvad er 
det for noget Pjankeri med den Tøs, Helga? Ro- 
mantisk Sludder i Traugotts Maner. De 70,000 
er alligevel ikke Smaaskillinger. De vilde veje 

svært i Forretningen i det hele, ikke blot i min 
Favør. 

Tænk saa det uendelige Vrøvl, hvis han slog 
op! Nej, nej, nej. Bryllup snarest muligt. Men 
uden stort Apparat. Lad gaa med Fatters ivrige 
Paastand, at Bryllupet skulde staa i København og 
ikke efter gammel Skik i Brudens Hjem. Men 
de gamle Bisser der ovre fra vilde rigtignok gøre 
en slem Figur. Men de 70,000 maa jeg s'gu ha'. 

Nu maa jeg vist ned og give det galante 

Pindsvin. 

Han saa' fra Kontorvinduet sin Forlovede i 
flot Spaseredragt træde ud af Huset og med et 
stort Smil nikke op til ham, fægtende med Para- 
sollen. Hu ha! Jo, hun gik paa sine Ben som 
en And. 

Med forceret Inderlighed gengældte han Floras 
massive Hilsen, knappede sin Redingote og begav 
sig ned til hende. Han nænnede ikke en Gang 
at hindre, at hun kyssende smed sig op ad ham, 
uagtet han anede Grin inden fra af de unge Men- 
nesker paa Kontoret og Lageret. 

Da de kom ud paa Promenaden, hængte hun 
sig i hans Arm saa tungt, at det generede ham 
ligesorri det intetsigende Lyksalighedssmil, som hun 
plantede ham lige op i Ansigtet. 

Hun bad ham straks om Tilladelse til at tale 
Tysk, for det Danske var vel skønt, men det blev 
hende aldrig „gelåufig'', og hun talte et „Råben- 
dånisch". 

Jo, det kunde hun gerne, men hjemme i 
Huset maatte hun ikke, for Firmaet havde nu en 
Gang reklameret med „Patriotisme", og Fatter 
skældte altid Preusserne ud, naar han viste sig 
paa Børsen. 

Naa, det var jo komisk, mente Flora, det 
var akkurat det omvendte hjemme i Tønder. Hun 
kunde huske fra Barndommen, hvorledes baade 
Vater og Onkel altid talte Plattysk, eller som Ad- 
vokat Lånke kaldte deres Sprog: Rabendånisch. 
Nu talte de altid Højtysk, som de nu bedst evnede 
det, til Postmesteren og de andre Embedsmænd og 
lagde Mærke til, hvilket Sprog deres private Vogn- 
lejere talte, men stundom, naar de blev tiltalte paa 
Dansk, svarede de, at det forstod de ikke. Det 
var ikke sandt, for baade Vater og Onkel forstod 
fra gammel Tid lige saa godt Dansk som Tysk. 
De havde før sidste Krig hejset et mægtigt Danne- 
brogsflag paa Aarsdage for danske Sejervindinger 
i 1848—50. Det blev afløst i 1864 af et slesvig- 
holstensk; nu havde de* afvekslende et Flag med 
den preussiske ørn i den hvide Dug og det stor- 
tyske sort-rød-gule oppe. Dannebrog var farvet 
sort og laa som Presenning over den simpleste af 
Vognene i Remisen — man kunde lige se, hvor 
Korset havde været — , det slesvigholstenske laa 
som Dække over Byggen- paa Kornloftet. „Ja 
Geschåft ist Geschåft". 

Hun pludrede op, fløj fra det ene Emne over 
i det andet, var nær ved at plage Livet af sin 

Hjærtenskær med alle Slags løjerlige Spørgsmaal 
om, til hvad Brug den og den Genstand var, 
hvorfor det Skib havde Flag af den og den Farve, 
hvorfra den Damper kom, hvor den skulde hen, 
hvad den saa skulde dér, hvorfor de tre Damer 
dér ikke havde de høje Støvlehæle i Fodhulingen 
som de andre, hvad det og det Tøj til en Dame- 
dragt kostede Alen, om en Trænkusk, der gik 
forbi, var Oberst eller Major og andre Spørgsmaal 
af lignende Vigtighed og Tankefylde. 

Wolfgang svarede hen i Vejret, kunde vel 
stundom rent spare sig at svare. Thi næppe 
havde hans Forlovede endt en Spørgesætning, før 
hun begyndte paa en anden og lod den rulle over 
i den tredje og saa videre. 

Hun forlangte straks, at han skulde føre 
hende til Østergade. Der stod hun stille uden for 
alle mulige Butiksvinduer lige fra dem, der straa- 
lede af brogede Tøjer til Legetøjsudsalgene i Kæl- 
drene. Paa Amagertorv og i Vimmelskaftet fæng- 
sledes hun af Isenboderne, hvor navnlig blanke 
Stigbøjler, Bidsler og hvad der hørte til Ride- og 
Køretøjer i høj Grad interesserede hende. Hun 
bad kælent Kæresten om at slaa en Handel af 
den Art af paa „Vatters" Vegne og undersøge, 
om det kunde betale sig at købe Varerne trods 
Tolden osv. 

Disse Spasereture gentog sig hver Dag, saa 
længe Vejret var godt. Han vænnede sig imidler- 
tid til dette daglige to Timers Hoveri. 

s. Schandorph: Helga. 7 

Men hvor var den lille Pige god og skikkelig. 
Han blev en enkelt Gang noget træt og svarede 
gnavent eller afvisende paa de Tusinder af Spørgs- 
maal, hun bombarderede ham med, men saa tryk- 
kede hun kærligt hans Arm og sagde: Verzeihe, 
ich bin ein dummes Mådchen, jetzt gehen wir 
ruhig, ich soli nicht ein Wort sagen. 

Wolfgang havde en Fornemmelse af, at han 
blev fordummet. Han passede sit Kram, blev glad 
over, at en længere Forretningsrejse lidt før Jul 
gav ham Albuerum. 

Det kan nok hænde sig, at han tog Revanche 
som mægtig Handelsrejsende paa Provinsernes 
Hoteller; Champagnen knaldede, friske Østers lo 
lokkende fra de store Fade, og af og til glemte 
han i en fyldig Favn Verdens tunge Pligter og sit 
tilstundende Ægteskabs Ansvar. 

Men hans Flothed lønnede sig. Det kommer 
igen, sagde Manden, han gav sin So Flæsk. 

Købmændene gjorde betydelige Bestillinger til 
Firmaet Leonhardt Altmann & Co., Kommi'erne 
kopierede Wolfgang i Dragt og Manerer, af og til 
nedlagde han ved et stjaalent Kys til en eller 
anden Provinskøbmands fagre Datter et ubestemt 
Haab og en fjortendags Længsel efter den smukke 
Prokurist. 

Under Tilbagerejsen til København sad Wolf- 
gang Altmann stille resigneret som en Dreng, der 
efter Sommerferien atter skal i Skole. Maaske 
end mere sorrigfuld. Thi Skoledrengen har dog 

Juleferien i det fjerne, „men naar faar jeg stakkels 
Bæst Ferie?" 

Gamle Altmann, som jo ikke var fra i Gaar, 
saa' til og søgte at vejre, om Wolfgangs Rejse- 
oplevelser ikke havde kølnet hans Elskov. I hvert 
Fald var han fornøjet med hans ydre Færd og 
tænkte ved sig selv: „Ja, wenn man nur sich 
stramm halt bis ein wenig nach der Brautnacht, 
so geht alles glatt hinunter". I sine intime Ene- 
taler med sig selv, talte Altmann tysk i w^estfalsk 
Mundart. 

Den gamle Frue tænkte kun paa det Udstyr, 
hendes tilkommende Svigerdatter skulde medbringe. 
Derom smaaskændtes de. Gamle Fru Altmann 
var, syntes det Flora, overdreven i sine Fordringer 
til linnede Kropstykker, især naar hun spurgte 
drillende, om det var gaaet tilbage for Gebriider 
Langheim. Hun vidste bestemt, at i gamle Dage 
havde Floras Moder tredive Særker. Saa græd 
Flora og beklagede- sig for Kæresten. Denne klap- 
pede hende paa hendes trivelige Ryg og sagde: 
Smaating, mit Barn — sig bare Ja og Amen til 
den Gamle. Vil din Gamle ikke, saa er her 100 
Kroner, køb væk og læg det til, hvad din Mamma 
giver dig, lad de to gamle Drager ikke komme til 
at rive Kapperne af hinanden. 

Saa blev det da endelig afgjort mellem Fa- 
milierne, at Bryllupet skulde fejres i København i 
Brudgommens Hjem. Det var egentlig Flora, som 
her lagde det afgørende Lod i Vægtskaalen. Hen- 

r 



100 



des og Wolfgangs Moder kunde ikke ret drøfte 
Sagen, thi de udtrykte sig saa ubehændigt og be- 
sværligt i Pennen, at de vilde behøve flere Dage 
til Affattelsen af et Brev i en saa ufuldkommen 
og uforstaaelig Form, at Kommentarer maatte til 
og rimeligvis vilde kræve lige saa lang Tid. 

Flora havde megen Lyst til at gaa i Kirke og 
det hver Søndag. Da nu Sproget lagde hende 
Hindringer i Vejen for at kunne følge med Prædi- 
kanten, faldt hun jævnlig i Søvn. Det Pligtarbejde 
at følge med hende i Kirke havde Wolfgang ener- 
gisk protesteret imod, var endog bleven hidsig, da 
han et Par Gange havde gjort Forsøget påa at 
opfylde det og kaldte det Dyrplageri. 

Men saa traf det sig, at en Gang i Garni- 
sonskirken en ung Præst holdt hende vaagen, fordi 
han talte meget højt og distinkt. Hun erklærede 
da, at hun saa gerne vilde vies af ham. 

Hendes Kæreste var lige glad. Gamle Alt- 
mann og Frue havde tænkt paa Frue Kirke som 
Scene og Stiftsprovsten som Hovedaktør. Det 
vilde tage sig ud af noget. Gamle Altmann var 
s'gu saaledes socialt stillet, at han ikke vilde stikke 
op for andre Fabrikanter, og naar der skulde være 
Gilde, hvad gjorde saa et Par Hundrede mere eller 
mindre til Prædikeren, et Par Kustere og hvad 
andre Tampe, der nu skulde til, naar det var et 
nobelt Sted. Da hans Frue mindede ham om, at 
han jo egentlig som Westfaler var Katolik og om, 
hvor meget Mas de selv havde haft med at blive 

viede i sin Tid, saasom hun var Protestant, blev 
han vred og raabte, at han havde ladet sig 
opklare i Tidernes Løb og gav alle „Pfaffer" 
Djævelen. 

Men da hans Søn under fire øjne paa lempe- 
lig Maade gjorde ham begribeligt, at d'Hrr. Lang- 
heim og den overlevende Frue, Floras Moder, 
neppe vilde gøre det ønskede ophøjede Indtryk i 
Frue Kirke under et stort Publikums kritiske Be- 
skuelse, blev den gamle Herre lige saa klog som 
et Menneske og mumlede: Saa gør, hvad I vil. 

Bryllupsdagen blev en Tycho Brahes Dag for 
Brudgommen, saa meget mere som han saa' Sa- 
tiren malet paa sin Broder Traugotts Ansigt. Hel- 
digvis for Traugott, en lille vims Fyr, der i Da- 
gens Anledning var hjemkommen efter en lang 
Rejse i Tyskland, udhalet efter nyeste Mode med 
snævre Lakstøvler, meget langskødet sort Kjole, 
Guldlorgnet i Øjet, Overskæg vikset med Bajotski- 
nos, havde hans tilkommende ikke givet Møde paa 
Grund af haardnakket „Bauchgrimmen", som hen- 
des Fader sagde. Flora havde pligtskyldig ofret 
sin Søsters Mavevrid en Taare. Da hun sad, 
smykket i Brudekareten, tænkte hun: Ach, wo 
sitzt jetzt die arme Betty. 

Fatter Langheim var en lille kuglerund Herre, 
hans Frue lignede en forklædt Feltwebel med en 
sort uplejet Knebelsbart. 

I provinsiel Selvfølelse, i Bevidstheden om, at 
han var den næstrigeste Mand i sin By, havde 

gamle Langheim nødig givet efter for en saadan 
„Neuerung" som den at holde Bryllup i Brud- 
gommens i Stedet for i Brudens Hus og „in der 
Fremde". Saa var det ikke muligt at faa ham til 
at fire paa andre Punkter. Hans Ven, Leonhardt 
Altmann, havde nu en Gang „sein Geld gemacht 
unter den Hannemanns", og maatte gøre sig til' 
deres „Affe". Men han, Klaus Langheim, var 
kejserlig Undersaat og tro Slesviger, „ein alter 
urschleswigholsteinischer Fuhrmann". Han vilde 
ikke „putze sich ut" som de nymodens „Laden- 
buben". Uagtet hans Hustru havde bønfaldt ham 
mundtlig og Flora gennem Breve, var det plat 
umuligt at faa ham til at anskaffe sig en sort 
Kjole til Bryllupet. Og deri fik han Medhold af 
sin Broder, den barnløse Enkemand. Tro mod 
det fra Fædrene nedarvede mødte den lille tykke 
Klaus og den lange tynde Nis i kortlivede, lang- 
skødede sorte Frakker, lugtende muggent af mange 
Aars fredelige Ophold i Skabet. Klaus's kunde 
ikke knappes paa Grund af Ejermandens Vækst i 
Drøjden, medens Nis's sad, som den i 30 Aar 
havde siddet, og skønt den kun var brugt med 
stor Sparsommelighed, havde Ejerens store ud- 
staaende, evig arbejdende Skulderblade slidt et 
Par hvidnende Pletter paa Ryggen. Ingen af 
Herrerne fra Tønder bar Flipper, men store, to 
Gange om Halsen stramt bundne sorte Silketør- 
klæder. 

Den gamle Fru Langheim havde delt sig 

mellem Fortid og Nutid. Hun havde taget sin 
Moders Brudekjole af svært brocheret lilla Silketøj 
med indvævede Rosenbuketter og havde under Suk, 
Betænkeligheder og Raadførsler skaaret Tøjet itu 
og moderniseret Snittet. Hun ragede op ved sin 
Mands Side som en høj Snaps ved Siden af en 
lille Bid Brød. 

Det ret talrige Publikum modtog Brudeproces- 
sionen med dæmpet Fnisen. Selv gamle Fru 
Altmanns struttende Atlaskes Kjole med de uhyre 
Garniturer kunde ikke frembringe noget højtideligt 
Indtryk. Især da hendes Herre, Nis Langheim, 
der over Frakkekraven bar en om Halsen ræk- 
kende Guldkæde, massiv som en Hundelænke og 
klirrende lig en Skumkæde paa en Stanghest, midt 
paa Kirkegulvet tog et rødt Silkelommetørklæde 
op af sin lange Frakkes Baglomme og snød Næ- 
sen, saa det rungede som et Basunstød under 
Hvælvingen. Samtidig listede han en halv tygget 
Skraa ud i Haanden og gemte Stumpen med det 
røde Tørklæde i Lommen. 

Som en overlegent henkastet Sommerkavaller, 
bevægede Brudgommens Broder sig paa sine spids- 
snudede Laksko næsten dansende over Gulvet med 
en midaldrende Kusine under Armen, og smilede 
med hemmelig Forstaaelse til det satirisk stemte 
Publikum. 

Endelig mødte gamle Altmann, meget flot 
udhalet, endog med lakerede Støvler paa de brede 
Fødder, med Bruden under Armen. Orgelet satte 

i. Bruden saa ikke ilde ud i en paillegul Atiaskes- 
dragt. Hendes stærkt farvede Ansigt med de store 
sorte Øjenbryn tog sig ud. 

Wolfgang havde oppe i Koret givet den ven- 
tende Brudgoms flove Parti, væbnet med kristeligt 
Taalmod. Mange Gange havde han behændigt sat 
sin hvidhandskede Haand for Munden, naar en 
Gaben tog Magten fra ham. Han fik et Lettelsens 
Suk listet frem, da han paa Orgelets Brus mær- 
kede, at nu skulde der tages fat. Men den stærke 
Trang til at gabe blev ved, mens han og Bruden 
stod oprejste eller knælede for Alteret. 

Alle Kvinderne græd. Flora endda som hun 
var pisket. Gamle Altmann holdt stramme Miner 
under den brave Præsts bevægelige, med god Dik- 
tion holdte Prædiken. Kun Slesvigerne sov, og 
Nis Langheim erklærede efter fuldendt Akt: Ich 
håbe kein Wort verstanden, og Klaus sagde: Ich 
auch nicht. 

Neppe var den sidste Psalmestrofe begyndt, 
før der fra en af de Stole, der rummede Tilhørerne, 
blev aabnet en Dør. En ung Dame i Foraars- 
overstykke og Slør gik ud. 

— Nej, Helga, sagde en anden ung, be- 
sløret Pige, der havde havt Plads ved Siden af 
hende i Kirkestolen. Du maa ikke — for Guds 
Skyld. 

Men Helga vred sig fra hende og skred op ad 
Kirkegulvet mod Koret. Uden at nogen straks 
gav Agt derpaa, stod hun et Øjeblik lænet til 

Gitteret, mens Strofen rungede ud, og Postludiet 
brød løs med Bulder og Brag. Da gik hun gennem 
Kordøren. Bedemanden skyndte sig hen mod hende 
og fæstede to dumt spørgende øjne paa den unge 
Pige. Hun slog Sløret til Side og saa' paa den 
kirkelige Gendarm. Det løb ham koldt ned ad 
Ryggen. Damen kastede sit Overstykke og Slør 
hen over Gitteret og sagde med tvingende Au- 
toritet : 

— Jeg er kommen til min Fætters Bryllup, 
men Toget kom for sent. Jeg vil gratulere ham. 

— Men undskyld, Frøken. 

Men Frøkenen skubbede til den hellige Cer- 
berus's trivelige Krop. Og med en Fornemmelse 
af at have rørt ved noget blødt vigende, som 
en let stoppet Madrats, og af en tilbagetumlende 
Bevægelse, gik hun videre til den under Orgelets 
Toner kyssende og haandtrykkende Gruppe, hen til 
Brudgommen og sagde til ham: 

— Jeg maa dog være med til at lykønske 
som Ven, Wolfgang Altmann — 

Hun vendte sig derpaa til Bruden: 

— Deres Mand og jeg kender hinanden saa 
godt. 

Bruden greb Brudgommen i Armen. Brud- 
gommen stod maalløs. Han stammede: 

— Tak — men jeg — 

— Tak for den skønne Eftersommerdag. Min 
Frue, jeg maa lykønske Dem af Hjertet. 

Brudefølget stod som stivfrossent. Brudens 

Fader var først lige ved at forsøge en hidsig 
Indblanding, men under den almindelige Forvir- 
ring gled den indbrudte unge Dame ud af Grup- 
pen, tog i en Hast Tøjet, hun havde kastet paa 
Korgitterets Læn, og gik hurtig ned gennem 
Gangen. 

Bruden var sunken i Knæ og hang ved Brud- 
gommens Arm. 

Hans Broder Traugott holdt bedst Konte- 
nancen. 

Han viftede tyssende med Haanden ad Følget: 
— Sie ist toU. Wir mussen die Sache nåher 
untersuchen. 

Der blev Forvirring, da der nu igen skulde 
tages Damer til Vogns til Hjemfarten. 

Den ud af Sagaen besørgede Bedemand nær- 
mede sig. Traugott vinkede ham op og sagde: 

— Det er ganske rigtig en Slægtning — 
noget eksalteret overspændt. Det hele har intet 
at betyde. 

Samtidig hviskede han til sig selv: 

— Den var s'gu ren. Wolfgang har altid 
været et Fjols. 

Alle gik til Vogns, de fleste uforstaaende. 
Bruden hulkende. 

Tilskuerne var et øjeblik blevne opmærk- 
somme og vejrede Skandale. Men det hele var 
forløbet ret lydløst, og da der ikke viste sig noget, 
efter at den fremmede var forsvunden, døde alt 
stille hen under Auditoriets skuffede Forventning. 

I Vognen maatte Wolfgang Altmann lave en 
lille Novelle til Brug for sin unge Frue. 

— Det var en Dame, som jeg har danset 
med paa Baller. Velbegavet, men eksalteret og 
overspændt, det er det hele. Hun havde lovet at 
gratulere mig straks, naar jeg var bleven viet. En 
dum, lille Ting, ikke sandt? Ja, her i København 
vil Du træffe paa løjerlige Kvindemennesker. Ha, 
ha. Det var jo fjantet, men der er ikke Spor af 
ondt i det hele. Der skete jo ikke noget. 

— Ikke ondt — sagde Flora, hendes øjne 
var jo onde som en Hekses. 

— Ja, det er et underligt øjesyn, hun har, 
saadan ser hun ogsaa paa en, naar hun danser 
med en. Schwamm dariiber, min søde Pige. 

Han tog hende i sin Favn, og ved sin Brud- 
goms stivede Skjortebryst syntes den unge Brud 
at glemme alt. 

Der kunde dog ingen ret Lystighed komme 
op ved Festen. De gamle Folk fra Tønder havde 
Følelsen af et ondt Varsel, men søgte at trøste 
sig ved, at Episoden ikke var bleven videre paa- 
agtet. Men gamle Mutter Langheim sagde til sin 
Mand: 

— Wåre die Hochzeit in Tønder gefeiert wor- 
den, hatte was solches niemals geschehen konnen. 



VIII. 

JLille Astrid havde ventet udenfor Kirken med 
bankende Hjærte og Armen om en af Gitterets 
Stænger. Da Helga kom, greb hun om hendes 
Arm og sagde: 

— Du maa være syg, Helga. 

— Ja, stønnede Helga. Jeg tror, jeg er syg. 
Jeg maa hjem — . Har jeg Penge til en Droske — ? 
Gider Du se efter i min Portemonnæ? 

— Ja. Der er 55 øre. — Bi lidt — jeg har 
2 Kroner og 50 øre. Ja, vi kan sagtens faa en 
Droske — — . Her. 

— Lad mig køre ene hjem. 

— Nej, det faar Du ikke Lov til. Jeg vil 
med — Du dirrer jo som i Feber. 

— Havde vi bare en Cocktail — hvad Astrid, 
lo Helga forceret. 

— Saa, staa nu op. 

Helga faldt som en Klud ned paa Sædet. Hun 
brød ud i Krampegraad, rev sine hvide Handsker 
af og kylede dem ud af Vognens Vindue. 

— Hvad skal jeg gøre ved Dig, klynkede 
Astrid og gav sig til at græde med stille Graad. 

Drosken holdt foran et gammelt Hus i Lille 
Strandstræde. 

Paa Kvisten boede Helgas Grandtante, en 
Tante til hendes afdøde Moder. Hos hende havde 
Peter I. S. Petersen tinget sin Datter i Kost for 
30 Kroner om Maaneden. Han bestyrede selv den 
gamle døve Blikkenslagerenkes let haandterlige 
Pengeaffærer og havde hendes 8000 Kroner staa- 
ende i sin Forretning. Han gav hende i Renter 
6 Procent, føjede saa dertil 300 Kroner for Helgas 
P'orplejning, thi Ferierne maatte regnes fra, og 
fandt, at han havde forenet Slangens Snildhed 
med Duens Fromhed. Den gamle Madam Sønder- 
økse havde bestemt sine Skillinger til Arv for sin 
eneste Søsterdatters eneste Barn, men han havde 
gjort Regning paa, at Pengene ogsaa efter Grand- 
tantens Død skulde blive staaende i hans Forret- 
ning og under hans Administration, selv naar 
Helga blev myndig. Og nu grundede han paa 
Muligheden af at faa trukket fra, hvad Helgas 
Pensionat kostede, naar hendes Arv skulde udbe- 
tales. Thi siden hun var vokset op til saadan 
en obstinatsig Tøs, kunde det let tænkes, at hun 
vilde staa paa sin Ret. Han var jo imidlertid 
ikke fra i Gaar, samme Peter I. S. Petersen, og 
Helgas Kurator, den gamle fordrukne Købstads- 
prokurator, kunde man vel nok faa smurt om 
Munden, naar Tiden kom. Skulde han. Prokura- 

toreh, til den Tid have drukket sig ihjel, lod vel 
Vorherre Peter I. S. Petersen finde paa et fordel- 
agtigt Arrangement, fordi han havde været saadan 
en kærlig Fader for sine yngre, endnu umyndige 
Børn, der lod til at blive lydigere og mere med- 
gørlige end den store Datter. 

Op ad den smalle Trappe, hvor Trin og Ræk- 
værk knagede, fulgte Astrid sin Veninde ikke uden 
Besvær, ringede paa og modtoges af en midaldrende 
Kælling, der agerede Opvarterske for Madam Søn- 
derøkse og hendes Kostgængerske. 

— Gaa stille og vaagn ikke den gamle økse, 
brummede hun, for ellers bliver hun gnaven i 
Kallunet. Hun siger rigtignok, hun ikke kan 
høre — men naa da! Naar hun vil høre, kan 
hun s'gu høre Nattergalen fløjte. De maa her 
igennem. 

Hun gav sig til at rage med Ildtangen i Kom- 
furhullet, mens de to unge Piger gik gennem 
Køkkenet og ind ad en lille Dør. 

De kom ind i et stort, venligt udseende Rum. 
Rigtignok sad Vinduet i et skraat Tag ud til 
Gaarden, men denne var stor og lys og syntes 
tidligere at have været Have. Der stod et endnu 
nøgent Kirsebærtræ og et Par knoppende Ribs- og 
Stikkelsbærbuske paa en ikke brolagt Plet i Midten, 
og Krokus pippede sparsomt frem i nogle smalle 
Bede langs et lavt, magasinlignende Bindingsværks 
Baghus. I Vinduet var en stor Vedbend, der 



111 



snoede sig op ad Sidepanelet og hang ned fra oven 
som Festons, der erstattede Gardiner. 

En ganske lille polstret Sofa, fire tarvelige, 
men pænt holdte Stole, et lille rundt Natbord med 
Marmorplade, et andet lille rundt Bord med hæklet 
Overtræk, en rummelig Jernseng, en Hængereol 
med et Par af Bøger helt fyldte Hylder dannede 
tilsammen en kvindelig Studenterhybel, lun og 
hyggelig. En let Duft af Cigaretter hang i Luften. 

Astrid følte sig vel i dette Rum, mens hun 
puslede om Helga, fik hende klædt af og i Seng. 

Da hun laa der med det blondt brune Haar 
opløst ud over Hovedgærdet, udstødte hun et dybt 
Suk. 

Da brast lille Astrid atter i Graad og sagde: 

— Helga, Du er vist rigtig ulykkelig. 

— Der er dem, der er fødte til Sorg. Jeg 
har følt, at jeg har hørt til dem, og det saa 
længe, jeg har levet. Jeg har villet trodse mig til 
Lykken, Astrid — , og det vil jeg endnu. 

Helga rejste sig i Sædet og støttede Albuerne 
mod Madratsen. 

— Var Du bleven forlovet med ham? 

— Gud ske Lov, nej, men jeg vilde have 
ham. Og det vil jeg endnu. Jeg vil være hans 
Elskerinde til Trods for den brunøjede Tøs, han 
har giftet sig med. 

— Jeg forstaar Dig ikke, Helga, — men, hun 
lagde Armen om hendes Hals — men netop der- 
for tror jeg, at jeg holder saa meget af Dig. 

— Kære Barn, gid jeg var født med din 
stille Kærlighed i mit Sind. Men saa længe jeg 
kan mindes, har jeg følt mig ladet lige ud til 
Svælget med Had og Foragt. Lumpent, lurvet 
Fedteri, alt hvad jeg kan tænke mig af sjofelt, 
har boblet op om mig, villet kvæle mig. 

— Helga, hver Gang jeg har nævnet Gud for 
Dig, har Du let haanligt. 

— Maaske der er en Gud til for de lykkelige. 
For de ulykkelige svinder han bort. Jeg har al- 
drig mærket, at han var til. Véd Du, Astrid, jeg 
har villet bede til ham. Jeg havde Følelsen af, 
at noget lo gennem Luften og vrængede ad min 
Paakaldelse. Nej, for mig har han aldrig været 
til. Kun en Skæbne, en blind Tyran har jeg 
kendt. Denne Skæbne leger med os, kan lokke 
og tvinge os ved en Solstraale, ved en Stemme- 
klang, ved en Haand, ved en Fod — og hvad 
véd jeg? Denne Skæbne kan tage' Skikkelse i en 
saadan pæn Probenrøjter, naar man ikke kender 
noget bedre. Hjemme i min Faders Butik brød 
denne Skæbne ind paa en Solskinsdag, og — det 
var ham, jeg i Dag gratulerede. 

— Jeg kan ikke forstaa Dig, søde Helga! 

— Er han ikke smuk, Astrid? 

— Jo, han er. Men — ja bliv ikke vred — 
— Han er jo dog en ustuderet Person. 

— Jamen derfor bedst for en Provinskræmmer- 
tøs, som jeg er. Aa, den Dag hjemme i Butiken, 
da han stod med det flammende Lys paa sit 

blonde Haar og med Flammen i Spidsen af sit 
Skæg, da jeg første Gang saa', hvor en Mands 
Haand kan være bedaarende! Jeg var den Gang 
en opløben Unge, dum, uartig, ækel i alle Maader. 
Han var ladet med Skæbnens Magt — jeg vilde 
have ham. Hør, hvis jeg fik Lov til at tumle 
ham, jeg tror, jeg kunde faa det dvaske manet ud 
af ham. Vi skulde rulle og trille ind i Lykken. 
Jeg skulde tvinge ham med. Jeg skulde faa ham 
til at skrige og i Skriget glemme alt — Kone og 
Familievrøvl, elektrisere hans krøllede Haar og 
Skæg, saa der skulde staa Gnister ud af det. Ha, 
ha, ha. 

Astrid rystede sagte paa Hovedet i den Over- 
bevisning, at hendes Veninde maatte have en Skrue 
løs. Hun havde jo nok i sine stille Timer tænkt 
paa sin Fætter August. Nu til Sommeren skulde 
han op til teologisk Eksamen. Hun havde sidst 
danset med ham i Juleferien hjemme i Præste- 
gaarden, men hun kunde ikke tænke sig, at der 
nogensinde kunde ryge Gnister af hans Haar — . 

Hun saa' Helgas Bryst, fyldigere og større 
end i Sommer, bølge højt og stærkt bag Linnedet 
under det hurtige og dybe Aandedræt. De lange 
hvide Hænder laa slapt hen over Tæppet. 

— - Hun ser dog sød ud, sagde Astrid ved 
sig selv, og stod stille beundrende en rum Tid, til 
hun mærkede, at Helga var falden i Søvn. 

Vidste Astrid, hvad hun tænkte paa i dette øje- 

S. Schandorph: Helga. 8 



114 



blik? 1 hvert Fald vilde hun have været ude af 
Stand til at udtale det. 

Pippede der en Anelse frem om, at der var 
en anden Slags Skønhed til end den, i hvilken 
hun var opfostret, og som blev prædiket, om vel 
næppe realiseret mellem Pastoren og Pastorinden 
med deres seks Børn? 

Hun listede sig ud og sagde til Konen ude i 
Køkkenet: 

— Vær bare stille og væk hende ikke. Og 
sig til hendes Tante, at hun ikke er rask. 

— Hvem! — Naa den gamle Økse! Hun er 
døv som en gammel Sogris og sover næsten altid 
som et Murmeldyr. Hun lader s'gu Frøkenen i 
Fred, saa længe det skal være. 



Nogle Dage gik hen. Helga Petersen forsvandt 
sporløst. Astrid græd sine modige Taarer, da hun 
kom for at se til hende. 

Køkkenmadammen sagde: 

— Slukket af er hun s'gu. Det kan der ikke 
disputeres om. I Forgaars var der et Par Tampe 
og bar hendes Tøj bort. Sikken en Ballade — 
naa da! Hun sagde hverken den gamle Økse 
Tak eller I — m — M — ! Ja, saadan er Ung- 
dommen nu. Min Tøs Laurine fik to Unger 

med hver sin Jon, men jeg fik det først at vide 
et Par Aar efter. Den gamle derinde har s'gu vist 
allerede glemt, at Pigebarnet er forduftet. Og hun 
vilde aldrig have sagt hende Farvel paa anden 
Maade end ved at lade Tungen falde ned paa 
Hagen og glo som en stor Hornfisk. Men det er 
lige meget. Naar man gaar paa saadan en An- 
stalt som Frøken Petersen, skal man bære sig 
honnet ad. Ja, jeg véd ikke, hvad der kan ride 
den Slags Frøkener. Men, med Barn var hun 
ikke, det har jeg sagt til alle Mennesker, for jeg 
har vasket hver Trævl af hendes Linned, og det 
var som Fruentimmers paa hendes Alder skal være. 
Men en anden en er da ikke saa idiotisk, at man 
inte kan ræsonnere sig til, at der er Kærestevrævl 
bag ved. Det véd man jo da fra sin egen Tid, 
da man selv var en bællet Tøs. 

Astrid rødmede og blegnede under Kællingens 
Sladder. Hun saa alle Ingemanns Engle, den 
Skare, der stod i den gyldne Skyglans og om den 
himmelske Trone, græde Blod over denne skrække- 
lige Verden. Hun bad selv grædende, mens hun 
gik ned ad den grimme Trappe, for Helgas vild- 
førte Sjæl, men pintes første Gang af Tvivl om, 
at det nyttede noget. Hvorfor havde hun følt sig 
saa knyttet til den uartige Pige, som Helga dog 
var? Hvorfor havde hun følt sig uimodstaaelig 
draget, naar Helga ræsonnerede, som om hun 
havde havt Djævelen selv til Lærer.? Hun havde 
med de faa Ord, der stod til hendes Raa- 

8» 

dighed, protesteret mod den kaadmundede Veninde, 
men havde dog havt sine stille Anfægtelser. Stun- 
dom efter Baller havde hun følt sig draget mod 
„das ewig Månnliche", vistnok mere end det var 
pænt. Hun havde dog følt en Slags Glæde, da 
Garderløjtnant Barths sorte Moustache under Dan- 
sen strøjfede hendes fint bedunede Kind, men slet 
ikke kunnet faa Interesse for Cand. theol. Luplaus 
filosofiske Udvikling af det Erotiskes Forhold til 
det Kristelige og af Problemet om at finde det 
Punkt, hvor et Individs Vilje kom i Harmoni med 
Samfundsviljen. Og dog havde Løjtnanten kun 
sagt Vittigheder fra Revyteatret og fortalt Nyheder 
fra Hoffet. 

— Den lige Frøken Ledermann, der var mere 
anlagt for Meddelelser end sin skæve Søster, med- 
delte paa Kursuset, at Helga Petersen desværre 
paa Grund af pludselig Sygdom havde maattet 
opgive sine Studier og vilde ofre sig til Sygeplejen, 
„ogsaa en særdeles nyttig og betydningsfuld Sam- 
fundsopgave". ' 



IX. 

rirmaet, som nu hed Leonhardt Altmann & 
Sønner, gik stadig frem i Betydning og Anseelse. 

Takket være Wolfgang og Flora forøgedes de 
eventuelle Parthaveres Tal med Tvillinger akkurat 
de korrekte ni Maaneder efter deres Bryllup. De 
to Drenge syntes at trives, og kun et halvt Aar 
efter deres fede Indtrædelse i Livet, viste Fru Flora 
tydelige Tegn paa at ville sætte ny Frugt. Trau- 
gotts Ægteskab, der paa Fatter og Mutter Lang- 
. heims bestemte Forlangende blev fejret med lokal 
Pomp og Pragt og endte med stramme Thevands- 
knægte i Tønder, syntes ikke derfra at have med- 
taget Marskjordens Frugtbarhed. 

Fatter Altmann foretrak ogsaa Wolfgang for 
Broderen. 

— Det kommer af, at Wolfgang er en prak- 
tisk Geschåftsmann, der, naar han har endt sit 
Arbejde, kun tænker paa, hvad han skal. Trau- 
gott ligger og laver Komedier og Literatur, og saa 
bliver det til „Sudelei''. En Ting ad Gangen. 

Men Traugott sagde til sin Broder: 

— Egentlig betragter jeg mit Ægteskab som 
et morganatisk til venstre Haand. Jeg har ikke 
villet bryde den gamle Familieaftale. Men jeg har 
fra først af været klar over, at Ægteskab og navn- 
lig Enegiftet er „eine veraltete Sache**, mildest 
talt. Selve Livets Virkelighed viser det jo hver 
Dag. Se paa den franske Literatur, der netop 
gaar ud fra Virkelighedsskildring. Havde Du, min 
BroV, fulgt lidt bedre med i det aandelige Liv, var 
den flotte Pige, hende med de bedske Øjne, som 
vilde gøre Vrøvl i Garnisonskirken, bleven ved 
med at være din rigtige Kæreste. Det saa' ud, 
som der var Fut eller Schwung i hende, det var 
da ikke en Ko, blot lagt an paa at kaste Kalve. 
Hun kunde aabenbart være noget for en Mand 
med mere literære Interesser. Hvad er der blevet 
af hende? 

— Jeg véd det ikke, svarede Wolfgang tanke- 
fuld. 

— Naa saaledes.? Har Du hende endnu.? Man 
skulde tro det, siden Du ikke vil ud med Sproget. 
Ja, ja. Meinetwegen. 

Vrissende gik Wolfgang sin Vej til sin Kon- 
torplads, skruede Stolen op og vilde sætte sig til 
sit Arbejde. Efter lang Tids Forløb beskæftigede 
Helga paany hans Tanker. 

Ja^ hvad var det dog for en sær en? Smuk 
og ung og Fandens fiks. Gud, Flora var en højst 
skikkelig Kone, der aldrig gjorde en Kat Fortræd. 

Men kedelig, det havde s'gu Traugott, den Flab, 
Ret i. Alt var for hende som en daglig og natlig 
Pligt. En Ko! Ja, Traugott var nu et Svin, men 
han havde ikke saa helt Uret i, at hendes Barm 
havde noget yveragtigt ved sig. Hendes Fødder 
var store. Hun passede omtrent Galoscher med 
ham. I Selskaber sad hun og dvaskede, og i 
hendes Øjenspil med ham saas kun Hunnen. 

Traugott var en affekteret Rad. Men alligevel, 
denne Pige, han havde drukket Cocktail med paa 
Kaféen den Aften, havde tvunget en til at tænke, 
til at sige imod, og det var rart, naar man selv 
var lidt doven til sligt. Og Traugott — med sit 
Vrøvl om Literatur! Alligevel kunde det ogsaa 
for Forretningens Skyld være godt at være lidt 
med paa Noderne. Paa Børsen forleden Dag taltes 
der jo mellem de fineste Navne deroppe om en 
Komedie af Henrik Ibsen, og det som om der var 
Tale om en stor Forretning. Han stod som et 
Fæ, der ikke anede, det mindste om en eneste af 
denne Ibsens eller hans Konkurrent „Bjørnstjern- 
sens" Bøger. Han erkendte, at han i det sidste 
Aar havde været morgengnaven, og at Flora og 
han aldrig talte om andet end om Husholdningen 
— og Børnene — og nok sagt! 

Han havde arbejdet med Dygtighed og Ihær- 
dighed og vundet Fatters Beundring paa Kontoret. 
Men hjemme gad han ikke gerne være, Naar han 
ikke var paa Rejser og imponerede Firmaets Kun- 
der ved Middage paa Hotellerne, hvor Champagnen 

strømmede, og hvor han vandt et eller andet 
kvindeligt Legeme blandt Hotelpersonalet ved de 
flotte Drikkepenge — , men var i København, gik 
han til Venner og paa Varietéer de fleste Aftener. 
Fruen sad da hjemme, passede Børnene, baksedes 
med Tjenestepigerne og skændtes med sin Sviger- 
moder, der fordrede en strængere Disciplin end 
den, der forekom i Floras passive Børneopdragelse, 
hvor bl. a. ikke engang Renlighedens Krav blev 
strængt iagttagne. Efter de taarevædede Forso- 
ninger blev det ikke bedre, thi naar den unge 
Frue ved Mandens sene Hjemkomst grundig vilde 
sætte ham ind i Tvistens Kærne, fik hun til Svar 
en Række iltre Kys og et kvælende, næsten bru- 
talt Favntag — og saa faldt Wolfgang Altmann i 
en dyb, urokkelig Søvn. 

Om Morgenen var saa Wolfgang gnaven og 
bandede. Han slugte Kaffen og løb over paa 
Kontoret. 

Der kunde han ikke komme i Arbejde den 
fyrste Time. Han sad med Albuen støttet paa 
Skrivebordets skraa Plade med det grønne Klæde 
over, skjulte Ansigtet i Hænderne — og led. 

Hvad var det for et elendigt Liv, han førte. 
Der sad han med Lommerne fyldte, men kunde 
ikke fylde sit Sind. Hans Drømme om et Liv i 
Luksus og Nydelser var grundig vingeskudte. Aa, 
hans ulykkelige Ægteskab! Hvor maatte han dyrt 
forrente de 70,000 Kroner. Han maatte holde 
Modet kunstig oppe ved Vin og Sanserus. 

Han havde saamæn aldrig været en aand- 
fuld, ikke engang en begavet Mand. Det ind- 
rømmede han villig. Men han havde dog altid 
havt en vis Smag og Hang til at have noget 
skønt for øjne og øren. Han havde hidtil været 
fornøjet ved, hvad Livets Tilfældigheder eller visse 
Sider af hans Arbejde — f. Eks. Tegning af 
Mønstre og Valg af Farver — kunde bringe ham af 
saadant. Nu havde Tilværelsen omkring ham for- 
grimmet sig, og det var Floras Skyld. Uagtet der 
var et rummeligt Barneværelse, laa de smaa Børn 
og rodede paa Dagligstuens Gulv, og naar de i 
en Fart blev fejede ud, mens Husets Herre hængte 
sit Overtøj i Entréen og gjorde sin Smule Toilette 
for Spejlet der, saa fandt han altid Efterladen- 
skaber paa Gulvtæppet i Form af Sko, Strømper, 
Legetøj eller endog en Tot af Barnepigens blonde 
Lokker paa et Møbel. Og saa havde Fru Flora 
i en Fart faaet fat paa en Kniv, hvormed hun 
rensede sine Negle henne i Vindueskarmen. Det 
var, som om hun kun ejede dette ene Værelse, 
og hun havde dog syv. Wolfgangs gennemførte 
Sirlighed med sin Person ærgrede hende blot — 
hun, der naar hun saa' sit Snit dertil, listede sig 
fra at bruge Badekammeret om Morgenen og blev 
liggende i sin Seng med Strømper paa Fød- 
derne. 

Den Slags Billeder aad sig ind i hans Sind. 
Han kaldte i Tankerne sin Hustru en Gris og 

spyttede ved Mindet om sine halvdrukne Intimite- 
ter med hende. 

Hvor var hun lækker derimod, den ganske 
unge Pige, han havde havt en eneste Sammen- 
komst med. Han saa' hende i Tankerne gøre 
Toilette, fremmanede en Hlle fast og sikker Barm, 
en vaandsmidig Midie, smaa, smalle, marmorhvide 
Fødder, vel plejede Hænder og to stride Strømme 
af blondbrune Haar vældende ned over de elfen- 
benshvide Skuldre. Hvor var dog denne søde Pige 
bleven af? Han længtes efter et flot Ord af hende, 
selv om det skulde ærgre ham at gøre Halløj med 
Borgermusiken. 

Naa, det var jo dumt at sidde her og fanta- 
sere. Han styrtede sig ind i Bøgerne og Tallene. 

— Hans Fortæring af Vin tog stadig til efter 
en Maalestok, der stundom ængstede ham selv. 
Fru Flora syntes ikke at mærke det. Han led 
uafladelig af Kedsomhed og ubetvingelig Gaben, 
naar han sad i Dagligstuen. Og gav Flora sig 
saa ogsaa til at gabe, blev han arrig, forlod Stuen 
og gik over til sin Moder, der paa en vis Maade 
vissede for ham ved smaat skændende at snakke 
ham efter Munden og tilsidst byde ham af den 
gamle vestindiske Rom fra Admiral Christmas's 
Tid, hans Faders øjesten og omhyggelig vogtede 
Skat. 

Gamle Fru Altman n havde da i Reglen den 
Glæde, at der kom Liv i hendes Førstefødte, og 
naar han saa kom over i Husets anden Fløj, var 

han faldet til Ro, og der fulgte den sædvanlige 
kortvarige Pligtopfyldelse efter Sengetid. 

Men en Nat kunde Wolfgang Altmann ikke 
falde i Søvn. Fru Flora snorkede højt, og han 
hørte Børnene skrige i Værelset ved Siden af, 
mens Barnepigen skændte, fordi hun blev forstyr- 
ret i sin Søvn. 

Paa en Gang følte hnn en kvælende For- 
nemmelse. Uvilkaarlig greb han Vandfadet paa 
Natbordet. 

En Blodstrøm vældede ud af ham i Fadet og 
kastede Stænk paa Lagen og Hovedpude. 

Besvimet faldt han tilbage. 

En Rallen i hans Hals vækkede Fruen. Da 
hun saa', at det var Blod, gav hun et Skrig fra 
sig og for op. Hendes store nøgne Fodballer bevæ- 
gede sig tungt over Gulvet. Hun vækkede Barne- 
pigen, og Huset alarmeredes. 

Lys tændtes overalt, Trippen og Trampen lød 
allevegne i det store Hus trods de dæmpende 
Tæpper i Korridorer og paa Trapperne. 

Da gamle Fru Altmann kom, raabte hun: 

— Blut, Blut! oh mein Sohn. 

Og hun saa' paa Fru Flora, som vilde hun 
bide hende. Hun kastede sig over Sønnens Seng 
og kyssede hans blodige Ansigt. Men hun rev 
sig løs, og hendes ellers saa sparsomt brugte 
Røst lød med vred Kommandoklang gennem Korri- 
dorerne. 

Fru Flora laa paa Maven paa sin Seng, hul- 

kede lydeligt og talte paa Tysk. I det forbudte 
Sprog skreg hun: Oh allmåchtiger Gott! Fiirchter- 
lich — Ich wili mit ihm sterben. 

Det Tyske kom ogsaa op i gamle Fru Alt- 
mann. Hun sagde: 

— Gewåsch — Unsinn — dummes Zeug! 
Halts Maul! 

Deres Huslæge, Dr. Rink mødte, beordrede 
Tavshed og Ro, undersøgte den Syge, skrev et 
Par Recepter og rekvirerede rigelig Is. Paa alle 
Spørgsmaal svarede han: 

— Det véd ingen. Men der maa sendes 
Bud efter en Sygeplejerske. Det skal jeg for Re- 
sten besørge. I Nat maa den lille Pige dér vaage 
over ham. 

Han pegede paa Barnepigen, der stod med sit 
pjuskede Haar og de bare Ben i Slæberne. 

— Hvad hedder De? 

— Eulalia. 

— Naa, det var jo et flinkt Navn. 

Han gik over paa Kontoret og telefonerede 
til en Sygeplejerstation. Jo, der skulde komme 
en Sygeplejerske næste Dag. Hun hed? Frøken 
Petersen. Er hun dygtig? — Ja. Hun svarer, at 
hun kender Patienten — Vel. Hvad Tid kommer 
hun? — Klokken 9 i Morgen tidlig. — Vel — 

Doktoren ringede af. Da han var rede til at 
forsvinde, stillede Fru Flora sig rank foran ham. 

— Jeg vil pleje min Mand, sagde hun. 

— Det kan De ikke. Deres Moder kan være 

her inde, De gaar ind til Børnene, Kommer der 
et Anfald, saa lad mig straks kalde. — Saa — 
hvad nu? Hr. Altmann, Deres Nærværelse vil vist 
gøre ondt værre — Gaa ned til Dem selv. 

Gamle Altmann havde i sin Tid lært Disciplin 
og foragtede Fruentimmer, fordi de altid skulde 
gøre Vrøvl. Han nikkede og spurgte med øjet, 
mens han ventede paa Doktoren ude i Daglig- 
stuen. 

Dr. Rink sagde hviskende: 

— Ingen overhængende F'are, som det nu 
staar. Sørg nu blot for Ro og lad den gamle 
Frue betjene ham flittig med Is. Og lad den unge 
Frue 

— He, he, nikkede den gamle Herre for- 
staaende — bare blive borte fra hele Beværtningen. 
Hvad? 

— Hm — . Ja. Jeg kommer i Morgen Kl. 8. 
Natten forløb rolig paa det nær, at Eulalia og 

den gamle Frue snorkede ugudelig. 

Men Patienten sov ikke. Han kom til at 
tænke, hvad han, den rige Grosserersøn, saa sjæl- 
dent havde gjort. Han tænkte paa det store Spørgs- 
maal: Liv — Død. 

Skulde der hentes en Præst? En saadan sort 
Mand stod i hans traditionelle Forestillingsvane 
som et nødvendigt Appendiks til Døden. 

Hvad skulde for Resten en saadan sort Mand 
egentlig hjælpe til? 

Ved den alvorlige Udsigt til Døden blev han 
saa underlig nøgtern — rationel. 

Et evigt Liv? Ja det havde han troet paa, 
saadan i det uklare. Han havde jo lært i sin Tid, 
at vi skulde leve evigt. 

Men hvad skulde vi dog fylde den Evighed 
med? Med at tegne og male Mønstre til Tekstil- 
prøver? Det var der jo ikke vundet noget ved. 

Med at sidde paa en Sky, nøgne og lovsynge ? 
Hvem og hvad? — Gud? Hvem var han dog 
egenlig, naar man tænkte lidt over det? Han, 
Wolfgang Altmann, kunde ikke mindes at have 
mødt ham eller mærket hans Indgriben i sit Liv, 
ligefra han var Væverdreng i Tønder, Handels- 
akademiker i Tyskland, Champagnegivende Commis 
Voyageur paa de jyske Hoteller, til han giftede sig 
med 70,000 Kroner og nu laa som Blodspytnings- 
patient paa Kalkbrænderivejen? 

Jo — jo dog. Maaske dog en Aften ved en 
amerikansk Cocktail og Natten derefter. Den Af- 
ten var maaske noget guddommeligt ham nær. 
Han havde følt noget, der ikke rigtig var af denne 
V^erden. Sludder for Resten. 

Saligheden eller Fordømmelsen? 

Havde han i sit Liv forberedt sig til noget 
saadant. Han kunde ikke finde, at han enten 
havde gjort ondt eller godt, der var værdt at tale 
om. Mangen Aften havde han drukket en Del, 
men han havde givet rigelige Drikkepenge, især til 
Kellnere, om hvem han fik at høre, at de var 

Familiefædre og havde Børn, og han havde ydet 
rundelig til de fattige. Hør véd De hvad, Hr. Pa- 
stor, det kan vel næsten gaa lige o — p — op. 

Saa var der det med Kvinderne. Der havde 
han jo ikke været, som han burde. Men enfin, 
han havde aldrig forført hverken en Jomfru eller 
en gift Kone. Han havde giftet sig uden Kærlig- 
hed. — Naa, men det havde hans aandelig anlagte 
Broder Traugott jo ogsaa. Og saa havde han dog 
været god mod Flora, havde aldrig nægtet hende 
noget, fuldt ud opfyldt sine ægteskabelige Pligter. 
I den Retning havde hun aldrig klaget. 

Vilde han ^t eneste Menneske ondt? Nej, han 
havde ikke en Fjende, nu da han lod Blikket 
glide ud over Verden. Han vilde alle Mennesker 
det godt. Han indrømmede, at Socialisterne kunde 
have Ret i visse Maader. Han havde forhindret 
to Striker blandt Fabrikens Arbejdere, idet han 
gjorde sin Fader det begribeligt, at man maatte 
forstaa sin Tid, og han havde kaldt Traugott en 
Torsk, naar denne raadede Fatter til sejg Mod- 
stand. Nej, Wolfgang Altmann nærede ikke nogen 
ond Tanke mod noget Menneske i Verden. 

Hvad skulde han da med den sorte Mand? 

Dog sank der en underlig Skygge ned for 
den nys saa frejdige Regnskabsopgørelse. 

I sin Bestræbelse for at komme paa literært 
Niveau med Traugott, havde han taget fat paa den 
berømte norske Digter, Henrik Ibsen, og læst hans 
„Per Gynt". Han maatte indrømme, at Bogen ikke 

havde moret ham videre. Men han havde set sig 
gal paa „den store Bøjgen". 

Var det ikke dette ubegribelige Utyske, der 
sænkede sig som et Mellemtæppe ned mellem hans 
Øje og den Baggrund, han kiggede efter. Hvad 
kunde det være? 

Han kunde jo nok fra Skolen og Konfirma- 
tionsundervisningen huske, at der var megen Tale 
om, at alt kom an paa Tro. Men den havde han 
jo altid liavt, som den var bleven givet ham — 
aldrig protesteret mod et eneste Dogme, men rig- 
tignok ikke heller viet en eneste af dem en Tanke. 
Der \'ar jo desuden blevet ham sagt, at de ikke 
kunde fattes af menneskelig Forstand, hvad Pokker 
kunde det saa hjælpe at granske derover? 

— For Fa'en, jeg giver mig straks, jeg tror 
paa det altsammen. 

— Hvad vil de saa gøre mig? 

Alligevel — dette at forsvinde i det store 
Intet i sin Ungdoms fulde Kraft, mens Livet og 
dets Glæder laa og vinkede fra alle Sider! Nej 
— han kunde ikke finde sig deri. „Jeg vil 
ikke dø'^ 

Der piblede Taarer frem under de lukkede 
Øjne. 

Saa syntes han at se et Dyb foran sig af 
store hvirvlende Dampmasser. Ud af dem tittede 
Ansigter. Men det var ikke nydelige Engleansigter 
som paa Billederne i Dresden. De forandrede sig 

hvert øjeblik, tre blev til et, og et blev til tre, alle 
saa de enten sørgmodige eller vrede ud. 

Der var kønne Hotelpiger fra Provinserne, der 
var Flora, hun spyttede ad dem. Aldrig havde 
han set hende saa arrig eller hørt hende aflevere 
saadan en plattysk Remse af onde Ord. Og han 
saa* hendes store Moders Ansigt i Ledtog med 
hendes rette sig bebrejdende mod ham og hørte 
hende sige fornærmende plattyske Ord til ham, 
saa sjofle, at han ikke havde hørt deres Lige. 
Hvilket Selskab var han ikke kommen i, den 
pæne Handelsrejsende! Der kom Brødrene Lang- 
heim med blussende røde Ansigter, greb ham i 
Skuldrene, rev ham midt ind i den hvirvlende 
Dampmasse. 

Han sank og sank, strakte skrigende Armene 
i Vejret, men følte snart de vaade, lunkne Dampe 
svøbe sig over Hænder, Hals og Hoved, han 
maatte kvæles: 

— Mo'r, Mo'r, jeg kvæles, raabte han. 

Han vaagnede, saa' som ved et Lynglimt 
nogle bekendte Ansigter, saa' sin Moder gribe det 
hvide Fad. En ny stor Blodspytning! 

Samtidig kom Dr. Rink, ilede hen til Sengen, 
jog de andre bort og gik den syge til Haande. 
Da Anfaldet var ophørt, og Patienten kunde be- 
gynde at faa Isstumperne i sig, bankede det sagte 
paa Døren. 'Klokken var 9. 

Ind traadte lydløst en slank, høj Skikkelse, 
tæt tilsløret i et langt sort Overstykke og en sort, 

. s. Schandorph: Helga. 9 

ganske uprydet Filthat. Hun hilste flygtigt paa 
den unge og den gamle Frue, syntes at kende Dr. 
Rink eller at slutte sig til, at det var Patientens 
Læge, gik hen til ham og sagde ham nogle faa 
Ord med dæmpet Røst. 
Han svarede: 

— Godt, min Frøken. Tag saa straks fat. 
Sygeplejersken kastede i en Fart sit Overtøj 

fra sig. 

Hun viste sig granvoksen og rank i en enkel, 
mørkeblaa Bomuldskjole og et kridhvidt Selefor- 
klæde. Hun var, syntes det, meget bøjelig i den 
svaje Midie. Det mørkeblonde, stærke Haar var 
afskaaret, men hang dog tykt ned over Nakke 
og Skuldre. Profilen var skarp. Næsen noget falke- 
agtig. Hænderne var paa Sygeplejerskes Vis øde- 
lagte, røde og ru. 

Dr. Rink sagde til Husets to Damer: 

— Den Syge maa have den størst mulige 
Ro. Jeg maa paa det alvorligste paalægge Dem 
ikke at tale til ham uden paatrængende Nødven- 
dighed, aldrig vække ham af Søvn eller Besvimelse. 
Jeg ser helst. De forlod Sygeværelset. 

Den gamle Frues Ansigt fortrak sig til Indig- 
nation. 

— Skal en Moder og en Hustru ikke pleje 
sin Søn og sin Mand? Er Kærlighed ikke den 
bedste Pleje? 

— Nej, det er ikke. Kyndighed er meget 
bedre, sagde Lægen. Jeg vil for Resten indstæn- 

digt bede Fruen om at dæmpe Deres Røst. Pa- 
tienten ligger i Synkope — Afmagt, forstaar De 
— og den maa ikke forstyrres. Ja, nu maa jeg 
ærbødigst bede Fruerne om hver at tage min Arm 
og gaa ind i de andre Værelser og lade Syge- 
plejersken have fuld Raadighed og Myndighed til 
at forlange, hvad den syge behøver. De véd, 
Frøken — hvad er det. De hedder — naa Frøken 
Petersen — De véd jo, hvad De har at gøre? 

Doktoren næsten trak Husets Damer ud, kom 
ind igen og sagde til Sygeplejersken: 

— Vær meget bestemt lige over for de to 
Fruer. De er uvidende og vrøvlevorne, og den 
unge er en Klatmalene, der taber alt, hvad hun 
faar i Haanden. De kan vel nøjes med den Chaise- 
longue der — ? Saa sørg for, at den Mikstur, jeg 
nu skriver op, bliver hentet. Jeg kommer om et 
Par Timer. Hold altsaa Damerne paa Afstand. 
Farvel, Frøken. 

Sygeplejersken stillede sig lige ud for den 
syge med en Haand paa hver af Sengens blin- 
kende Messingknapper. 

Nu saa' hun først rigtig paa ham. Han var 
bleven bleg, meget bleg, var bleven federe, men 
havde ellers ikke forandret sig. 

Og dog forekom han hende fremmed. 

Hvorfor havde hun nu elsket den Mand saa 
heftigt, at han havde berøvet hende al Selvbeher- 
skelse, havde uden at vide det drevet hende paa 
Flugt fra sit Maal: at lære noget og løfte sig op 

til den Dannelse, hendes Tid og hendes Land bød 
ud som det bedste? 

Nu havde hun jo paa en Maade deklasseret 
sig. Hun var rejst hjem, havde havt stygge Sce- 
ner med sin Fader, vilde føre Pengeproces med 
ham, naar hun blev myndig, var rejst til en større 
Provinsby med et anseligt Hospital, var bleven 
Sygeplejerske dér. 

Hun havde kæmpet som en Helt mod sin 
Attraa efter Kærlighed, sine Længsler efter et frit, 
bredt Liv, sin Trods mod den autoriserede Løgn, 
gjort sig tavs og passiv lydig som en Nonne, 
havde sørget over, at hendes stærke og sunde 
Legeme var fordømt til at visne hen, hendes indre 
Liv at piskes til Døde under Resignationens Svøbe. 
Hun havde naaet Overlægens Agtelse for sin Dyg- 
tighed og Utrættelighed, var paa hans Anbefaling 
bleven ansat ved en Sygeplejerstation i Hoved- 
staden, altsaa fri for den trælsomme Hospitals- 
tjeneste, nu lige ved at tro, at hun havde kvalt 
Driften til Livets Pragt og Lykke. — Saa kom i 
Aftes Lægens Telefonspørgsmaal, og uden Betænk- 
ning, uden at kunne klargøre sig den Følelse, der 
ligefrem tvang hende til at bede Bestyrerinden om 
at blive sendt til Wolfgang Altmann, var hun 
gaaet rolig til sin Gerning, som om den var en 
selvfølgelig, daglig Ting. Hun havde ikke en- 
gang følt noget, der lignede Sindsbevægelse, mens 
hun gik derud, eller da hun betraadte Husets 
Trappe. 

Hun havde set ligegyldigt hen mod hin for 
hende saa betydningsfulde Kafé uden at tænke 
videre derved. 

I den samme Stilling, med Hænderne fast 
klemte om Sengens Knapper, stod hun, borende 
sine store, blanke, mørkegraa Øjne ned i den syges 
kønn'e, hvide Ansigt. 

Hvad var deri at læse? Kunde hun læse sig 
til Kærligheds Magt i disse Træk? 

Havde denne syge Mand kunnet højne og 
fylde hendes Liv, hvis alt var gaaet, som hun 
vilde? Hvad havde han kunnet lære hende? 

Hun havde søgt at blive, hvad der lød om 
hende som paa Dril: dannet, intelligent. 

I de lange Vaagenætter havde hun lært og 
læst — den ene store Bog efter den anden, i Vers, 
paa Prosa. Versene betog hendes Øre, ikke hen- 
des Sind. Hun kunde læse Side op og Side ned, 
naar hun saa standsede, var Indholdet blevet borte 
som en Røg eller Damp. Alle Reflektionerne f. 
Eks. i „Adam Homo" gled som Sand gennem 
Fingrene, al den erotiske Svulmen i „Hjortens 
Flugt" lod hende kold, disse Mennesker færdedes 
i en Sfære, som ikke var hendes. Hvad var hende 
Junker Strange og hans Elskede, hvad var hende 
de to Zigøjnerkvinder? 

Oehlenschlåger — ? Hvad kom Hakon og 
Olaf hende ved? Og Thora paa Rimol maatte 
jo være en gammel Hejre. Og Hakon, saadan en 

gammel Buldrefyr! Han fortjente alle de Horn, 
hans Pande kunde rumme. 

Hendes Læsning havde været ganske, som det 
kunde falde sig. Hun var en Gang falden paa at 
holde sit Fransk vedlige og søgte ved et Leksikons 
Hjælp at hugge sig igennem en vældig Bog: „Ma- 
dame Bovary" af Gustave Flaubert. 

Det var et haardt Slid, men hun gik paa 
med Dødsforagt. Thi hver Gang hun fik fat paa 
Heltindens Kvaler og opslidende Elskovssyge, blev 
hun greben. Men hun blev tilsidst angst, da Døds- 
historien begyndte, lagde Bogen væk, og længe 
efter saa' hun, ja følte, naar hun om Aftenen 
lukkede øjnene, Arsenikforgiftningens hele Gang. 
Og Elskeren, Herremanden, han var til at kaste 
op over. 

— Gud forlade mig! Vilde den kønne Mand,* 
som laa der, ikke være bleven saadan en Fyr? 

Hun trøstede sig ved en bitter Latter og 
hviskede : 

— Nej, dertil er han for dum — Gud ske 
Lov! 

Hun frøs, saa hun rystede, tog Hænderne bort 
fra Messingknapperne paa Jernsengens Opstandere. 
De klang, og hun syntes at se, at den syge kunde 
vaagne derved. 

Hun følte, at hun vilde være bleven akkurat 
som Madame Bovary, et viljeløst Bytte for sin 
Attraa, for sin Vildskab, for sin alt betagende 
Lidenskab. Det var en frygtelig sandfærdig Bog, 

den Flaubert havde skrevet. Hun havde følt sig 
under en Operatørs Kniv, mens hiin med Ordbogen 
paa sit Knæ havde hutlet sig gennem den i Vaage- 
nætterne paa Hospitalet i Købstaden. 

Nu rørte Wolfgang Altmann sig synligt. Han 
slog sine Øjne op og stirrede om sig som en 
beruset, der vaagner. Længe laa hans øje i 
hendes. Han strøg sig over Panden, der brændte 
i Feber, og øjet var ikke klart, men ligesom 
taaget. 

Han var ved at rejse sig, støttende sig paa 
Albuerne. 

— Bliv endelig liggende. De maa ikke røre 
Dem. 

— Hvem er De? 

— Deres Sygeplejerske, lød Svaret. Og hun 
tvang ham sagte ned i Lejet igen. 

— Hvem? Jeg kender Dem jo. De er 

hør — • lidt, hvad hedder De? 

— De maa ikke tale. Endelig stille. 

— Jeg kan ikke huske . øjet fik Glans 

og Lød, men blev mere forvirret end før. Jo, jeg 
husker — . Jeg elsker Dig. 

Sygeplejersken kunde ikke betvinge et lille 
Skrig. Hun blev aldeles ude af sig selv, tog ham 
om Halsen og trykkede et stort Kys paa hans Læber. 
Hendes Mund blev hængende lidenskabeligt ved 
hans. Han sugede, som han drak en Sundheds- 
drik. 

— Vi vil leve, hviskede hun. 

— Eller dø sammen, sagde han. Nej, vi er 
for unge. Tror Du ikke.^ 

— 11 stille — lad mig blot kysse Dig 
og holde Dig fast i min Favn. Saadan vilde jeg 
gerne dø. 

X. 

Kusen, hvori de begge var nedsænkede, gjorde 
dem ufølsomme for, hvad der gik for sig uden 
om dem. De laa længe dér i stadige Kærtegn. 
For Helga blev der med et raadet Bod paa, hvad 
hun i de sidste Aar havde lidt. Hun glemte rent 
de glædeløse Nætter og Dage. Hun saa' Livets 
Farver straale imellem sine øjne og de lukkede 
Laage, Duft og Blomster ombølgede hende. I sin 
Favn mærkede hun Livets Varme og Kraft. Hans 
Tag om hendes Hals slappedes ikke, hans Kys 
glødede mere og mere. Da syntes hun paa en 
Gang, at noget rørte sig bag ved hende. Hun fik 
Hovedet drejet og fik sig løst ud af Wolfgangs 
Favn — saa' hen mod Døren -— : Det var Fru 
Floras svære sorte Nakkeknude og Totter af det 
store uregelmæssige Haar, der smuttede ud af Dør- 
aabningen. Saa blev Døren lukket sagte i. 

En kold Strøm rislede ned gennem Helgas 
Rygsøjle, en raa Disharmoni skrattede for hendes 
øren. Hvad var det.? Det var den samme For- 

nemmelse, hun havde følt, naar hun i sin Barn- 
dom og i Tøseaarene af sin Fader eller Lærerinde 
var bleven greben i en stor Uvornhed. 

Den Bygning af Selvovervindelse og tavs Ly- 
dighed, som hun havde samlet Materiale til i sit 
Ansigts Sved, under møjsommelige Kampe havde 
faaet opført, var nu ramlet. Laa hun ikke under 
dens Ruiner som den uvorne Købstadstøs, Peter 
I. S. Petersens frygtede Datter? 

Med bankende Hjærte gav hun sig til at sysle 
med Patienten. Han forblev tavs, men af hans 
uroligt omflakkende Blik, troede Helga at forstaa, 
at han anede Uraad. 

Fru Flora kom hvert Øjeblik listende ind, og 
hver Gang forfulgte hun Sygeplejersken med øjne, 
hun gjorde saa skarpe, som et af Naturen sløvt 
Knivsblad kan blive det. 

Den syge havde en Stund sovet eller ladt, 
som om han sov. Saa gjorde han en lille Haand- 
bevægelse hen imod Helga. Hun forstod, det var 
Tegn paa, at han forlangte hendes Hjælp i en 
nødvendig Situation. 

Da hørte hun Fruen give sig til at hulke højt, 
saa' hende flammende rød ile hen mod Sengen — 

— Nein das nicht. Das will ich nicht er- 
lauben ! 

Den syge gav sin Kone et Slag over Haan- 
den, saa hun tabte det Apparat, hun havde grebet, 
mens han laa blottet, og en Del Blod løb fra hans 
Mund. 

Et nyt Anfald havde meldt sig. 

Men Skinsygen havde gjort den ellers saa 
godmodige Kone fra et Faar til en Ulvinde. Hun 
krummede sine Fingre som Kløer, rettede dem mod 
Sygeplejerskens Hoved, hulkede og skreg. Gamle 
Fru Altmann kom løbende med Skrig og Graad, 
kun Barnepigen, der stak sin lille Næse og en løst 
hængende lyseblond Haartjavs ind ad Dørsprækken 
til Barnekammeret, stirrede uforstaaende og tavst. 
Sygeværelset, hvor Lægen havde paabudt absolut 
Stilhed, genlød af Larm, Klirren, Skraben, Graad 
og Skældsord. 

Under alt dette traadte Dr. Rink ind, saa' det 
hele, forstod intet, mente, at Fruen, der teede sig 
som en Megære, var bleven gal. 

Hun kaldte Sygeplejersken „eine schmutzige 
Dirne", der vilde røve hendes Mand fra hans ægte- 
viede Hustru. 

Dr. Rink vinkede til Ro og gav sig til at 
sysle med den syge, og da Fruen igen begyndte 
at larme, sagde han: 

— Undskyld — men De kan tvinge mig til 
at besørge Dem ud af Deres egen Stue og Deres 
Mand paa Hospitalet, hvis De ikke forholder Dem 
i komplet Ro. 

Fru Flora brast ud i ynkelig Graad, faldt paa 
Knæ for Doktoren og besvor ham at redde hendes 
Mand. 

— Ja De forstaar, Hr. Doktor, lød en klangløs 
og tør Røst fra Helga, at jeg maa tage bort. 

— Ja vel, nikkede Dr. Rink, saa' venligt paa 
Helga og undrede sig over, at den syge i den Til- 
stand, hvori han var, ikke havde kunnet lade den 
kønne Pige være i Fred. 

Helga kom hjem til sin Station langt op paa 
Formiddagen. Forstanderinden, Frøken Latour, 
der, tør, med skinnende brune Øjne, med Holdning 
som en Stabssergent, saa' op og ned ad hende, 
om der skulde være noget reglementsmæssigt, der 
savnedes. Helga svarede som en Soldat, der 
meldte sig. 

— Jeg er beskyldt for at have staaet i For- 
hold til den Mand, jeg skulde pleje, Grosserer 
Wolfgang Altmann junior. 

— Men, ih Du min Gud, Petersen! Det er 
da Usandhed. 

— Jeg har kysset ham, det er — sandt — 
fordi jeg længe har elsket ham. 

— Men han er jo gift. 

— Ja, hvad kommer det egentlig mig ved? 
Det var stærkere end jeg. 

— Ih Gud! Man har da Forstand og fri 
Vilje. 

— Vilje — ja til en vis Grad. Men den er 
ikke fri. Den beherskes af tusinde nedarvede, til- 
egnede, paatvungne Indflydelser af — — 

— Alt saadant noget skal man overvinde. 

— Skal —} Naar man nu ikke kan. Har 
Frøkenen overvundet alt saadant noget? 

— Maa jeg bede Dem om at bevare Græn- 
serne, Petersen. 

Trods lynede i Helgas øjne. 

— De tør ikke fortsætte Samtalen, Frøken 
Latour. De ræsonnerer, som hele Snobberiet 
maaske tvinger Dem til at gøre, for at De kan 
holde Dem i Deres Stilling. Er Deres Vilje fri? 
Dersom De turde sige, hvad sandt er, ud af Deres 
egen Erfaring, vilde De ikke holde paa den fri 
Vilje? 

— Jo. 

— Frøken, vi lever i et meget lille Land. Vi 
kontrolleres alle. Mest af ondskabsfulde Sladre- 
hanke. 

Helga saa' Frøken Latours sorte Pupiller sitre, 
fæstede sine egne støt ind i dem og sagde dæmpet 
og stille: 

-— Frøken Latour. Jeg tror, at det er den 
sorteste Løgn, hvad der ude i vor Egn i min 
Barndom fortaltes om en Dame i Husby Præste- 
gaard og Kapellanen, der løb sin Vej som en Slub- 
bert, da Barnet viste sin Tilværelse. Ja, jeg siger 
jo, at jeg tror, det er Løgn. Men Frøkenen maa 
vide, at den Historie fortælles stadig der af de 
unge Piger. De tror næppe paa den, véd allen- 
fals ingen Ting. Men lad en underordnet faa fat 
i en Historie af den Slags om den overordnede — 

— De glemmer, hvem De taler med. De maa 
øjeblikkelig ud af dette Hus. 

— Det véd jeg og har vidst i nogle Timer. 

Hidtil har jeg aflagt mit Offer til den altbeher- 
skende Løgn og det Hykleri, som holder det be- 
staaende Samfund oppe, nu, da jeg maa paa Even- 
tyr igen, siger jeg, hvad jeg mener. De maa 
ikke tro, at min Respekt for Dem lider, hvis De 
har et Barn, for det bør vi alle have, heller ikke, 
hvis det er sandt, at Deres Vilje slog klik lige 
over for en Kapellan, min egen har jo slaaet klik 
over for en Grosserer. 

— Maa jeg bede Dem forlade dette Sted — . 
Hvis De bliver længere, nødes jeg til at befale — 

— Gør det ikke, for jeg lystrer ingen Befa- 
ling, men vel en Bøn. 

Frøken Latour satte sig, men bevarede endnu 
^n værdig og ret myndig Holdning. 

— Lille Petersen, sagde hun. Det krænkende 
Rygte er mig ikke ubekendt 

— At det er Løgn har jeg aldrig tvivlet 
paa — 

— Hm! Naa! Men jeg har ved mit senere 
Liv søgt at vise, at jeg har en Vilje. 

— Men ikke en fri Vilje. De har været 
tvungen til at skaffe Dem Midler til at leve. 

Frøken Latour sagde med træt Stemme: 

— Jeg har Religion — . Den maa De ved 
Gud ikke rokke ved, Petersen. For, bristede denne 
Støttestav, saa er jeg i alle Maader fortabt — . 
Aa, bliv her i Nat, lille Petersen, se Dem saa om 
i Dagens Løb. De vil ikke gjøre mig ulykke- 
lig, vel? 

— Nej. 

— Ak — det var et Avertissement i en Avis, 
som frelste mig, da mit Rygte var besudlet af 
onde Mennesker. 

— Da var Deres Vilje heller ikke fri. 

— Nej, den var under Guds Styrelse, altsaa 
fri i højere Forstand. 

— Saa — aa? 

— Lille Petersen, De passer ikke her, kan jeg 
høre. De har ellers været et Mønster paa Lydig- 
hed og Disciplin. 

— Jeg lod, som om jeg havde fri Vilje. 

— Hm! 
Det ringede 
Dr. Rink. 

Frøken Latour gjorde et kort Toilette for Spej- 
let. Den ansete, kønne, 40aarige Læge hilste flyg- 
tigt paa Bestyrerinden og sagde med tydelige Tegn 
paa Hastværk : 

-— Maa jeg tale i 5 Minutter — han stod 
med sit Uhr i Haanden — med den Dame, — 
jeg husker ikke, hvad hun hedder, som har været 
Sygeplejerske hos Grosserer Altmann. Naa, der 
ser jeg hende — det skal være under fire øjne. 

Frøken Latour nejede dybt, saa' næsten kælent 
paa Doktoren og gik ud af Stuen. 

Dr. Rink holdt en Avis i Haanden og læste 
hurtigt: 

En brystsyg Herre ønsker som Ledsagerske 
en til Sygeplejerske uddannet Dame paa en Rejse 

til Rivieraen. Honoraret spiller ingen Rolle. Billet 
mrk. Pleje Nr. 150 bedes straks indlagt paa dette 
Blads Kontor. Rejser snarest muligt. Vedkom- 
mende maa kunne tale Tysk eller Fransk. 

— Det kan jeg ikke, sagde Helga. 

— Lad det være simpelt nok, sagde Dr. Rink. 
Men han faar det næppe bedre her i Landet, hvor 
man jo daarligt nok taler sit eget Sprog. 

— Naa, De tror, jeg tør. 

— Ja, Manden er vel nok lidt gal, men det 
bliver jo rige Folk let, naar de bliver syge. Han 
er Ftisiker i fremskreden Grad og har næppe sær- 
deles langt tilbage. Han er vist en Blanding af 
Tysker og Polak, en Slags filosofisk Dilettant, 
ellers velopdragen. Mød De paa Hovedstationen i 
Morgen. Han har Tjener med og rejser altid paa 
første Klasse. 

— Hvad hedder han? 

— Han skriver sig Potocki, men kalder sig 
Pototstki, skal nok være Greve, men det er jo alle 
Polakker, der har Raad til at gaa med en ren 
Skjorte, andre mener, han har været Bankier i 
Danzig. Han havde faaet den Idé, at Klimaet ved . 
Øresund var godt for ham, nu har han boet ved 
Helsingør et Aars Tid og er stadig bleven værre. 
Nu vil han til Mentone eller Nizza. Jeg skal hente 
Dem her imorgen tidlig i Droske. 

Doktor Rinks jævne og sikre Væsen vandt 
Helgas Behag. Hun tog med Glæde mod Til- 
budet. 

Da de næste Morgen kom ud paa Perronen, 
saa' Helga et meget magert, brunladent Ansigt i 
en første Klasses Kupé, et Par sorte Knebelsbarter 
saa stive og spidse som Staaltraad og et langt 
spidst Fipskæg. 

— Der sidder Deres Don Quijote, sagde Doktor 
Rink, tog hendes Arm og gik hen til Vinduet og 
præsenterede Helga. Den fremmede Herre vær- 
digede hende næppe et Blik, men sagde høflig paa 
Fransk til Doktoren, at hun kunde træde ind, 
rakte Doktoren Haanden, og Toget for afsted. 
Den fremmede Herre mælede ikke et Ord til Helga, 
men gav sin Tjener nogle korte Ordrer, og han 
vedblev at henvende sig til Tjeneren, saa længe 
Kørslen gennem Danmark varede. Først da de 
var komne ud paa Perronen i Warnemiinde, sagde 
han til hende paa Tysk: 

— Vil De sørge for en Sengekupé til Dem 
og mig. Spørger de Fyre her, om De er min 
Kone, har De at sige Ja. 

Helga nikkede uden at bevæge en Muskel i 
sit Ansigt. Men ingen spurgte hende, og de steg 
op i en saadan Kupé, efter at hun ved Tjenerens 
Hjælp havde faaet den fremmede Herre op. Det 
kostede megen Møje, thi Patienten formaaede ikke 
at hive sig selv op ved Hjælp af Armene. Helga 
havde baade erhvervet sig Styrke og Behændighed, 
saa det gik godt for hende. 

— Har De betalt Kupéen, Frøken? spurgte 
han paa Fransk. 

s. Schandorph: Helga. 10 

— Ja, svarede hun. Hun havde haft et Par 
Hundrede Kroner hos sig. Hun fortsatte frejdig 
med omhyggelig udarbejdede franske Ord: 

— Men saa har jeg ikke flere Penge. 

Han tog en Brevtaske op og udbetalte hende 
1500 Mark i tyske Penge 

— Vil De tage dem og lægge ud, saa længe 
det holder. De kan faa, hvad De vil have. 

Hån syntes ikke at tælle Sedlerne efter. 

Tjeneren var ikke med i Kupéen. Helga saa' 
efter ham. Polakken syntes at forstaa hendes 
Spørgsmaal og sagde: 

— Er De ikke Kranken wårterin? 

— Jo, svarede hun. 

Han lagde Hovedet paa Puden og Tæppet op 
over Ørene paa sig. Helga dækkede ham om- 
hyggelig til. 

Konduktøren bragte Billetten til Sengekupéen. 
Toget satte sig i Bevægelse. 

Snart var man paa Mecklenburgs kedelige 
Slette. Helga sad paa en lille Stol henne ved Vin- 
duet. Ikke en Lyd uden Stempelslagene og Hju- 
lenes Buldren. Udenfor Fyrretræer og enlig 
staaende Pile, som piskedes af Vinden i den graa, 
forpjuskede Foraarsdag. Af og til et Par drivende 
Regnbyger, der skyllede over Stammer, Husvægge 
og Plankeværker, saa kom en sort Røgmasse 
isprængt med enkelte Ildgnister væltende sig frem 
i store, uldflossede Totter. Stundom gik Totterne 

itu og knyttede sig sammen paa meningsløs irri- 
terende Maade. 

Helga saa' sit Liv afbilde sig i alle disse 
Fænomener. Det maatte henrinde som Tilværelsen 
i en saadan Kupé, med samme Udsigt, samme 
Sjask mod Ruden, samme Udladen af sort Damp, 
samme Lyd af Stempler og Hjul i Selskab med 
samme levende Lig, der kun røbede sin Tilværelse, 
naar han havde Hoste og Aandenød. Han kunde 
godt umærkeligt dø hen. Hun var ligeglad, tænkte 
paa at køre og køre og ikke standse, før hun 
blev tvungen dertil. Det var hende ganske lige- 
gyldigt, hvor hun rullede hen, hvor hun blev sat 
af. Kunde hun blot holde det gaaende som nu, 
da hun var fri for Tankers og Minders Nærgaaen- 
hed og sad som sjælelig indhyllet og uden at 
mærke Livet i sig. Hun fulgte med øjnene snart 
Staverne i et Stakit, snart Træerne i en Allé, hun 
var nær ved at ømme sig, naar Toget holdt og 
igen satte sig i Bevægelse. 

Nu havde den tørre Hoste længe tiet, men 
Aandedrættet havde stadig arbejdet med en svag 
Piben eller en hæs Rallen. Han havde mest siddet 
paa Hug med Hænderne over øjnene. Hun saa' 
sin Kørefælles Overskægs stive Traade stikke ud 
gennem Mellemrummet mellem Fingrene, og et 
Par øjne skinne blanke som Kulperler. De var 
stift hæftede paa hendes Ansigt, som vilde de bore 
sig ind deri. 

Hun søgte at se ud af Vinduet eller om i 

10' 

Kupéen. Men det generede hende mere og mere, 
den fremmede Mands øjne blev i deres dulgte Til- 
værelse langt mere tvingende end, om de havde 
overstirret hende utilhyllede. 

Da Toget passerede Berlin for at gaa videre 
til Frankfurt, klarede Vejret op, og der var lige 
Tid til at se et skinnende Stykke af den til Pa- 
rade pudsede Millionby. 

Den syge Herre fik sin Tjener vinket til og 
betydet, at han Skulde have Tilsyn med, at hele 
Rejseapoteket blev pakket ud i Kupéen, og at han 
selv blev hjulpet ud paa Hovedstationen. Frøkenen 
tog ham ved den anden Arm. Han lod, som 
han var bleven stødt over det, men hun tog det 
som en Selvfølge. Hun mærkede jo straks, at hun 
var en sikrere og behændigere Støtte end den 
store Garderkarl fra Potsdam. 

De sad atter i Sovekupéen, der var indrange- 
ret i det saakaldte Harmonikatog. Det syntes, 
som om den syge Herre beredte sig til at gaa 
rigtig i Seng. 

Han havde beholdt Tjeneren i Kupéen, hvor 
han hjalp til ved Afklædningen, og lod ham først 
skifte Plads ved den nærmeste Station hinsides 
Berlin. Herren pegede paa den halvt udpakkede 
store Ruslæders Medicintaske, over hvis Indhold 
Helga havde en Liste med Brugsanvisning fra Dr. 
Rink. Den fremmede Herre fulgte hendes Bevæ- 
gelser og lod til at forsikre sig om hendes Kyn- 

dighed i hvert Medikaments Behandling og Blan- 
ding, nikkede og syntes, det var vel. 

Hun ventede, at han vilde lægge sig ned, 
men han blev siddende halvt oprejst med tilbage- 
lænet Hoved og Ryg. 

Han havde lige sunket et Glas Mikstur og 
skar en Grimace. 

— Frøken, har De Tillid til Læger.^ 

— Nej. 

— Det vil vel ethvert fornuftigt Menneske 
sige. Hvor de ikke kan komme til at skære som 
en Slagter i levende Kød, gaar de i Blinde. Men 
Viljen til at leve sidder dybt indgroet i os elendige 
Mennesker. Saa meget véd de Fantaster, selv om 
de er nok saa meget Kvaksalvere og Charlataner. 

Helga vilde gerne have gjort en Undtagelse 
med Doktor Rink. men vogtede sig vel for endnu 
at sige sin Protektor imod. 

— Tror De, jeg kan komme mig. Frøken? 
Helga vilde ikke sige Ja, vidste ikke, hvad 

hun skulde svare. 

Den fremmede forekom hende ved at sige 
kort : 

— Hvis De vil smøre mig med noget om 
Munden, er vi to snart færdige. De véd jo lige 
saa vel, hvad jeg fejler som jeg selv og Alverdens 
Doktorer, promoverede og upromoverede, selv Bar- 
bersvende og Jordemødre. Alle behandler de oSy 
som om vi var Pattebørn: „Ti stille Barn, her 
faar Du Sukkergodt, saa lad vær' med at skrige". 

Det, De nu har lavet til mig der, smager pikant, 
sødt og forfriskende, og det er meget dyrt. Tror 
De, det hjælper det mindste? Jeg falder i en ret 
behagelig Døs, som jeg vækkes af ved en Hoste 
og Smerter, der støder i alle Indvolde. De har 
selv og forudsætter, at Patienten ogsaa har denne 
dumme Vilje til Livet. De tager heller ikke fejl. 
Men det er den, vi skal udrydde, denne bestialske 
Selvhævdelsesdrift. Ingen af os er bange for at 
dø, Gudbevares, og dog gentager Brændehugge- 
rens og Dødens Historie sig hver Dag — Vi vil 
leve. Viljen sidder i vor Krop fra den fineste 
Hjernecelle til den lille Taa i dette elendige, for- 
pinte Legeme. 

— Kan Sjælen ikke lide lige saa slemt? mum- 
lede Helga. 

— Det er jo det samme, snærrede den syge. 

— Jeg er ikke meget boglærd. 

— Men De bilder Dem ind at have lidt 
noget? 

— Ja, sagde hun ret fast. 

— Pengemangel? spurgte han foragteligt. 

— Aldrig. Jeg har altid havt, hvad jeg be- 
høvede. 

— Hvorfor sidder De da her? 

— Det kan jeg ikke saadan straks svare paa. 
Jeg kender Dem jo slet ikke. 

— Jeg vil forud sige Dem, at alt, hvad man 
kalder Diskretion og Takt, har jeg ikke Tid til at 
spilde Tiden med i de Dage, jeg har tilbage. Jeg 

spørger Dem, naar jeg vil, De kan jo lade være 
at svare, naar De ikke vil. Paa saadan en Jern- 
banefart maa man enten sove eller se at faa noget 
ud af hinanden. Havde jeg ikke nu ved Nattetid 
begyndt at kede mig, havde jeg tiet. De kan jo 
tale og lade mig tie. 

— Det havde De sikkert ogsaa bedst af. 

— Jeg bryder mig ikke om Deres Raad, ag- 
ter ej heller at følge dem. Jeg gør altid, hvad 
jeg vil. 

— Véd De, hvad De vil? 

— Nej, men saa gør jeg, hvad der falder mig 
ind og spørger* videre. Har De været paa Jagt 
efter det, man kalder Livslykke. 

— Kunde jo være. 

— Og ikke truffet, hvad De sigtede paa. Hvis 
De ikke vil svare, kan De jo lade være. Det maa 
jo være Elskovslykke, i hvilken anden Form skal 
en Dame i Deres Alder forme sig et Billede af 
Livslykke? 

— Hm. 

— Ja, De kommer ikke til foreløbig Ro, før 
De faar Magt til at kvæle Viljen til Livet. Lær 
ret at forstaa, at Bevidsthed og Erkendelse kun er 
Hjernespind, og Verden i Grunden en realitetsløs 
Illusion. Men alle Mennesker og Institutioner i 
Verden har sammensvoret sig om at bilde os 
Løgnen ind om de Tings Virkelighed. Deraf de 
dumme Religioner, som de fylder vore øren med 
og lister ind i vore Forestillinger, fra vi er smaa. 

Viljen er det eneste, som arbejder sig frem i os, 
men den skal ned som Lears Hjerte, den skal 
kildes paa Panden ligesom Aalene, før de puttes 
ned i den hede Dejg. Alan kan kilde den ved 
religiøs Resignation, man kan hænge sig eller 
drukne sig, men det er jo ikke at komme Viljen 
til Livet til Livs, det er jo en Desperation over 
ikke at kunne gennemføre sin Vilje. Nej, man 
skal pille dén bort. Stump for Stump, berede sig 
til uden Modstand at flyde ud i det store Døds- 
ocean — jeg kan slutte mig til, at De ikke for- 
staar alt det, jeg prædiker om. Jeg gør det 
ogsaa blot, fordi jeg ikke kan sove. Og hvorledes 
skal jeg holde denne Jernbanefart ud vaagen. 
Morer det Dem? 

— Ikke videre, sagde Helga. 

— De har aldrig læst og tænkt noget lig- 
nende? 

— Nej. 

— Naa, det er jo godt, saa kan De ikke kon- 
trolere, hvor meget jeg stjæler fra Schopenhauer. 
Han var for Resten Skomagersvend. 

— Jeg har dog hørt, at han var saa heldig 
at gøre Mesterstykke og blive en farlig Rival til 
større Mestre, sagde Helga med et lille Stænk af 
Uvornhed. 

Han studsede lidt og fæstede sine stive sorte 
øjne paa hende. Der var intet andet at gøre, 
syntes han, end at slaa ind paa Spasen. Knebels- 

barten fortrak sig til et forvredent Smil, mens han 
mumlede: 

— Ja tilsidst tror jeg nok, at hans Fodtøj 
gjorde en vis Lykke. Hans Snit vandt nok mange 
smukke Piger, og det siges, at de skaffede ham 
en hel Del Vilje til visse Sider af Livet. 

Han lagde sig ned og forsøgte at sove. Helga 
puslede om ham, hyllede sig saa i sin Kaabe og 
faldt hen i Grublerier. 

Toget rullede videre og videre ind i Natten. 

Hun sad og tumlede med det, hendes ny Prin- 
cipal havde sagt under Hosten og Stønnen. Var 
det Fjas og blot Talemaader? Talte han Alvor til 
hende, eller gjorde han Nar af hende? 

Viljen til Livet .^ Var det ikke den eneste 
Betingelse for at leve? Var Lykke ikke Livets 
Maal? Hvad da? I sit korte og snævre Liv havde 
hun rigtignok fundet det svært at stride sig Lykke 
til. Naar hun i sin Barndom stjal Naboens Pærer, 
klavrede i Træerne trods alle Forbud og fulgte den 
prikkende Lyst til altid at komme i Strid med, 
hvad der ansaas for passende og pænt, til at 
trodse paa ethvert Punkt, kom det saa ikke alt 
sammen af Vilje til Livet? Et Liv for sig. Hendes 
Stivsind i hendes Forelskelse var vel et Udslag 
af samme Vilje til Livet. Men skulde det være 
det eneste rette: at hige efter Døden, Tilintet- 
gørelsen ? 

Hun følte ret, hvor lidt hun vidste. Hvad var 

det store Intet, den uendelige Tomhed for noget? 
Hvad var det store Ocean, han talte om ? 

Hun havde jo tidt hørt Astrid pukke paa sine 
og Familjens studerede Venner og havde selv en 
sjælden Gang paa Kursus hørt en enkelt Lærer 
tale som fra en anden Verden end den, hun saa' 
om sig, eller rettere antyde en Verden af store 
Love og Tanker, der regerede i det brogede Vir- 
var, men hun havde ikke gidet spørge eller for- 
følge de Antydninger til Tanker, der var dukkede 
op i hende. Thi hvad hun havde Umage med at 
faa fat i, lod hun helst blive liggende. Derfor 
havde hun snart opgivet Klaverspil, Naar hendes 
Lærer havde spillet hende noget for, som havde 
gjort et tiltalende Indtryk paa hende, vilde hun 
gerne spille det efter, men stoppede hun i en 
vanskelig Passage, blev hun arrig, sprang den 
over, hamrede ud i det trivielle hinsides det kønne 
Sted og havde mistet Interessen for det hele. 

Hvis hun ikke havde været naglet til Pletten 
og spærret inde i dette lille Rum, var hun flygtet 
ud og fyldt sine Lunger med Luft, havde taget en 
forsvarlig Vandring og tvunget sig træt. Nu var 
hun reduceret til at sidde og mase som i sin Tid 
med de svære Klaverpassager. 

Hun sad og sled, tænkte ud og ind, kom 
ikke af Stedet. Imidlertid, hvad andet var der at 
gøre.? 

Ubarmhjertig hamrede Stemplet, ufølsomt bul- 
drede Hjulene, raat og hensynsløst skurede de 

skrattende mod Skinnerne, naar de bratte Stands- 
ninger kom ved en Mellemstation. Hun kunde se, 
hvor det gennemrystede den syge Herre fra Top 
til Taa. Hun ilte hen til ham, holdt paa ham 
under Hosteanfaldet og følte, hvor han laa mage- 
ligt og let i hendes Arm, mens han tog Medicin 
af hendes Haand. Men ikke et Ord eller en 
Mine kom der til Tak, undtagen et mekanisk 
„Merci madame''. 

Atter Buldren og Rysten, Hvæsen og Pusten. 

Helga mente, at det var maaske en Kur til 
at blive af med Viljen til Livet. Det kunde være 
drøjt nok at leve igen, naar Toget en Gang stand- 
sede i Mentona. 

Vilde det saa ikke være rigtigt alligevel trods 
den fremmede Herres Udtalelse, en skøn Dag at 
give sig Desperationen i Vold og gøre sig selv ude 
af Stand til at granske over Midler til at arbejde 
paa at kvæle Viljen til Livet? 

Deri havde jo den syge Herre havl Ret. Man 
levede vel for at finde Lykke. Og naar hun nu 
søgte at klare for sig, i hvilken Form hun havde 
jaget efter Livslykken, maatte hun indrømme Sand- 
heden i hans Ord. Hun havde egentlig kun fore- 
stillet sig den som Elskov, Elskov til den sol- 
bestraalede Handelsrejsende fra sin Faders Bod, 
fra Langelinie, Kaféen og Drosken. Hun var nær- 
ved at le, da hendes, i dette øjeblik nøgtern 
vaagne Forstand indskrænkede hendes Historie til 
saadanne spidsborgerlige Forhold og fandt sig selv 

bundaffekteret, fordi hun havde udstyret den med 
saa rigt Draperi. — Elskovs Maal — den kort- 
varige Nydelse af den søde Rus i den Attraaedes 
Arme — var den værd at sørge sig til Døde for? 
I en kynisk Aabenhjertighed, som uden at hun 
kunde forklare det, fyldte hendes Sind, men som 
gjorde ondt i hende, haanio hun. 

Hvorfor ikke lige saa vel et andet Handyr 
som Wolfgang Altmann? Er han en Smule bedre 
end en anden køn Probenreuter? Astrid havde dog 
vist Ret — , kan en Kræmmer tænke paa andet end 
Penge som sit sidste Maal ? 

Den syge havde begyndt at vælte sig paa 
Lejet. Det hvæsede i hans Lunger som i en 
Blæsebælg. 

Korte og skarpe Hosfestød meldte om en 
kommende Katastrofe. Han satte al sin Modstands- 
kraft op. Helga kunde ikke lade være tavst at 
spotte hans Præken mod Viljen til Livet. Hans 
Modstand mod en fjendtlig Hoste modsagde ham. 
Hvor den overmandede ham og hærgede hans 
stakkels udtærede Krop. 

Det blev hjerteskærende at se og høre, hvor- 
ledes den ubarmhjærtige Sot helt tog Magten fra 
ham. Den tvang ham mere og mere forover, 
rasede som et vildt Dyr, sled og rev i ham. 
Taarer randt ned ad de udtærede, brune Kinder, 
det saa' ud, som om hans Bryst skulde sprænges. 

Helga rev hans Klæder til Side, tog frem 
Morfinsprøjten og anbragte den paa Ryggen til 

Siden, hvor en Række smaa Svulster sad efter en 
Række tidligere Injektioner af den lindrende Gift. 
Saadant noget havde hun set saa tidt, men et saa 
skrækkeligt medtaget Legeme som dette bronce- 
brune Bryst og Rygparti, hvor hvert Ribben teg- 
nede sig, som ventede det paa at springe frem 
hvert for sig, mindedes hun ikke at have set. 
Uhyggeligt laa et helt Pelsværk af tætte sorte Haar 
fra Brysthulen ned ad Underlivet. Al denne Laa- 
denskab var som en- Rest af et Vilddyrs Kraft i 
denne organiske Ruin. 

Helga, der ellers ikke havde nemt til Taarerne, 
mærkede dem banke paa; da han, under Mor- 
finens Magt stræbte at samle Tøjet om sig af en 
vis Blufærdigheds Følelse. Det lykkedes ham dog 
ikke helt, og Synet af disse Menneskerester maatte, 
trods noget, være et Middel til at døde „Viljen til 
Livet", men den stod dog imod. 

Endelig hørte Hosten og Krampen op. Badet 
i Sved faldt Patienten tilbage paa Puden i en 
snorkende eller rallende Søvn. 

Der var et dæmrende Morgenlys i Kupéen. 
Den laa i en fed, mælkehvid Taage, som ogsaa 
fyldte Rummet derude og tilslørede alle Naturskøn- 
heder, om der ellers var nogen. 

Gud véd, hvor de var! Helga havde ikke 
tænkt derover, siden de i Mulm og Nat havde 
holdt ved Frankfurt og havde skimtet en Perron, 
myldrende af Lysflammer, travle Mennesker, gen- 
lydende af Raab og rullende Pakvogne, af Døre, 

der blev slaaet op og i, og hun havde næppe gjort 
sig det bevidst, da der var blevet raabt Basel. 
Hun havde kun F'ornemmelsen af enkelte forstyr- 
rende Lysoaser i en uendelig Ørken af Mørke. 

Hun nærmede sit Ansigt til Ruden. Der var 
kommet Liv i den hvide Taagemasse derude. Der 
var noget, der rørte sig levende i den. Pludselig 
var det, som om en Mangfoldighed af Musselin 
gik lydløst itu og i Stumper hang og drev i 
Luften under stadig voksende Lysudbrud. Hist og 
her løftede mægtige Former sig, røde Lys flam- 
mede om deres Rande, Konturerne af store Bjerge, 
spidst opadstræbende, mageligt bredende sig med 
grønt forneden og fin Sne drysset over Toppene 
tvang sig frem for Synet, og i ubegribelige Sno- 
ninger flettede sig blaa Vandmasser nede i Dalene, 
snart vidende sig ud, snart snævrende sig ind, stun- 
dom helt dølgende sig. De blinkede og funklede 
i Solen, der kaldte Liv frem i alle disse Masser, 
de lo op, de lyste op. 

Huse og Byer blev levende ligesom Menne- 
skene og Dyrene. Langs Vandet saas Broer rage 
ud fra Haver, der hvidnede af blomstrende Buske 
og grønnedes af svulmende Trækroner. Vogne 
kørte langs med de slyngede Veje, andre Jernbane- 
tog rullede afsted, højt oppe og dybt nede. Og 
hvilke Højder, hvilke Dybder! Og dette dijlige 
azurblaa ligesom evig aandende Vand. 

Nu kunde der være Tale om at faa Vilje til 

Livet. Alt vilde jo, maatte jo leve i denne lyse 
Morgen. 

Det vilde ud i Vaaren. Helga havde kørt 
gennem Nat og Taage lige ud i det solflimrende 
Foraar. 

Hun hørte Jubel klinge op fra de mange 
Vande. 

Hvordan var det dog den Jernbane slyngede 
sig ud og ind. De samme Udsigter ud over Van- 
det kom igen, svandt, kom igen. 

Hun og hendes Principal havde paa hele Tu- 
ren kun spist Cakes og andet Smaabrød, som de 
havde pillet op af Æsker. Nu blev der spurgt i 
Luzern af en Konduktør, om de vilde have Diner 
paa en Station. Hvor havde hun Lyst til et saf- 
tigt Stykke Kød. Men da Herren bestandig laa 
hen i Døs, og intet hørte eller sansede, rystede 
hun resigneret paa Hovedet og turde ikke sige Ja. 

Men fra Vinduet sugede hun Livskraft ind i 
Lungerne af det herlige Schweiz. 

I den nu lyse Kupé hørte hun sørgelige Livs- 
eller snarere Dødstegn henne fra Sengen. Det 
kogte og sydede igen fra Ftisikerens Bryst. Ho- 
sten arbejdede sig op og brød frem i korte, stærke 
Anfald, der snart standsede. Da gjorde han nogle 
hjælpeløse, fortvivlede Armbevægelser og sagde: 

— Jeg burde have beholdt Tjeneren her. 

Helga forstod straks. Resolut tog hun ham 
om Livet, løftede ham op med kraftig Arm, tog 
et Glas ud af Tasken, og uden at sige et Ord 

behandlede hun ham som et Barn og hjalp ham. 
Han vilde fjerne hendes Haand. Hun sagde: 

— De har jo lejet en Sygepasserske. 

Den syge Herre blev bevæget ved den stille 
Tapperhed og overgav sig helt og holdent, lod sig 
trække Strømper paa Benene og sagde, idet han 
pegede paa de udtærede Ben: 

— Mit Kød skal ikke friste nogen, thi det 
eksisterer ikke mere. 

— Det skal det heller ikke, sagde Helga tørt. 
Kom nu. 

Hun førte ham ind i Toiletrummet. 

— Tak, gaa nu igen. Jeg skal kalde. 
Hun blev og sagde: 

— Man forretter sin Gerning, ellers paatager 
man sig det ikke. Jeg løber ikke fra min, hvis 
De ikke jager mig bort. 

— Er jeg virkelig saa syg? hviskede han. 

— Ja, svarede Sygeplejersken. 

— Naar' jeg ikke til Rivieraen? 

— Hvem véd? Det tror jeg for Resten nok. 
Men Greven maa lystre blindt, sagde Helga, mens 
hun fuldendte hans Toilette. 

Hun mærkede en Trækning i hans Krop. 
Hun følte sig sikrere eller fortroligere lige overfor 
ham.. Hun fik en levende Følelse af, hvor aldeles 
hjælpeløs han var. Hver Muskel gav efter. 

Med Møje fik hun ham lagt til Rette paa 
hans Sengeleje i Kupéen. Som han skulde til at 



161 



lægge sig paa Hovedgjærdet, gjorde han en Kraft- 
anstrængelse og lagde Armene om hendes Hals og 
Hovedet til hendes Bryst: 

— Maman, mumlede han, me chéris tu un 
pen? 

Helga forstod alt, og klappede ham let paa det 
fugtige, tynde, kulsorte Haar. Han laa stille hen. 

— Vil Greven ikke se ud ? Her er saa smukt. 

— Nej, alt, hvad der kaldes Skønhed i Ver- 
den, gør kun Nar af mig. Jeg har elsket Skøn- 
hed, men aldrig har jeg kendt en troløsere Elsker- 
inde end Naturen. Nej Mørket og Grimheden 
det er trofaste Væsener. Bare her var mørkt igen 
i Kupéen. Hvor er vi? 

Helga saa' efter i sin Jernbanebog. 

— Vi skal snart gennem St. Gotthard Tun- 
nelen. 

— Blot vi aldrig kom ud af den. Saa længe 
det er mørkt, gider jeg ikke leve. Lyset og Far- 
verne, Skoven, Bjergene, Vandet driller mig og 
bringer Viljen til at leve op i mig. Nej, Tilintet- 
gørelsen, det store. Hav, Nirvana, eller hvad man 
vil kalde det, det er Trøst og Hvile, det er Sand- 
heden, — Livsskønheden og alt det, Livet kaster 
ud paa ens Vej, er Løgn og Bedrag. Jeg husker 
Sagnet om en Konge, som lod kaste Sølv og 
Guldringe ud paa Vejen for at opholde sine For- 
følgere. Det var klogt gjort. Maa jeg spørge 
Dem, ærede Frøken, kan De anvise en nogen Trøst 
i Døden? 

s. Schandorph: Helga. 1 1 

— Nej, Hr. Greve! 

— Hvorfor giver De mig den Titel? 

— Dr. Rink sagde, at De var Greve. 

— Jeg er et illegitimt Skud af en fordum 
berømt Race. Den har været dum som hele dens 
Stamland,. der nu ligger lige saa sygt som jeg. 
Jeg er en Bastard af tidligere Herlighed, Min 
Moder var for Resten vestpreussisk Jødinde, og 
jeg har ved hendes Brødres, nogle Bankieres Hjælp 
prakket mig saa mange Penge til, at jeg kunde 
forgylde et fyrsteligt Skjold, selv det dummeste. . 
Men Schwamm dariiber! De gyldne Dalere skal 
sluges op af Nirvana og ofres til den ædle Buddha, 
der, hvis han har levet, og det ikke er Løgn, 
hvad der siges om ham, har været det eneste 
Menneske, der har haft Mod til at se Sandheden 
i Øjnene. 

Helga sagde ved sig selv, stampende mod sin 
Skæbne : 

— Hvor er jeg et dumt, uvidende Fruen- 
timmer! 

Hun anede ikke, hvad der var Tale om. 

Hr. Potocki syntes at falde i Blund. 

Det gik ubarmhjertigt videre. Saa kom Tun- 
nelen. Buldret samlede sig for i Forbund med 
Mørket at opsluge alt. Dirrende hang Lampen og 
uglesov ligesom Kupéens Herre. Da Toget kom 
ud i Lyset paa den anden Side af Tunnelen, und- 
slap der hende et Udraab. 

— Der har vi Dagen og Solen, mumlede han. 
Hu, ha! 

— De skulde ikke tale. 

— Nej, De har Ret, det er en taabelig Livs- 
ytring, en tosset Protest af en iltfattig Hjerne. 

Da han talte Tysk og sagde „Sauerstoff" for 
Ilt, forstod Helga ikke, hvad han mente, og faldt 
atter hen i ydmygende Tanker om sin Uvidenhed. 
Hendes Tanker var omtrent: 

— Nej, man lever kun, naar man véd noget. 
Jeg er født Pøbel, er opdragen blandt Pøbel. Paa 
Kursus følte jeg, at Uvidenhed og Mangel paa 
Opdragelse hæmmer hvert Skridt. Jeg er født og 
opdraget til Tjenestepige. Trælleblodet vilde kun 
blive sjoflere, og mulig vilde jeg maaske blive en 
raffineret Kælling, hvis jeg f. Eks. blev rig. 

Hvor laa alt fedt og frodigt i det bredt leende 
Solskin, der legede over de mange Vandløb, over 
Træer og Marker, som gulnede og svulmede, — 
i de unge Vinplanter, der i lyse Festons laa over 
Tremmestativerne mellem de bredtspændte Morbær- 
træer. Markerne var allerede fulde af mandlige 
og kvindelige Arbejdere med krumme Knive, med 
Hakker og Skovle, Solen gjorde deres hvide Skjor- 
ter og Særker saa hvide, at de formelig skar i 
Øjnene. 

Over det fede Lombardi rullede Toget, indtil 
en stor By langsomt dukkede op, og pludselig 
aabenbarede sig et hvidt Marmorbjerg, der ragede 
højt op med en mylrende Skov af takkede Spir, 

11* 

hvis Marmorpragt let badede sig i gyldne og bleg- 
røde Toner i den uendelig lette og muntre Luft. 

Kunde man ikke vokse sig klogere og mere 
forstaaende her end hjemme under Taage og mel- 
lem Smuds? Her var vist Livet saa værdifuldt, 
at man kunde faa lidt Vilje til det. Her maatte 
dog Lys og Klarhed kunne tændes i den grødede 
Hjerne. Her maatte gamle Sorger og Skuffelser 
kunne lyses op i al deres Ubetydelighed og Latter- 
lighed. 

Den fremmede Herre havde ubemærket af sin 
Sygeplejerske set, hvor hendes Ansigt var klaret 
op i den sydlige Dag, havde hvisket paa et hende 
uforstaaeligt Sprog: Stakkels lille, det er det store 
Marmorstillads, der morer hende. Han kunde ikke 
lade være med at pege hen mod det mægtige 
Marmortempel og sige: 

— Ja det ser jo godt ud. Der kan De se, 
hvor den menneskelige Dumhed er mægtig. Alt 
det er dens Værk. Bygget for en indbildt Gud 
og hans illegitime Moder, Skade, at man har 
glemt den*tredie lidt uvirksomme Parthaver i Fir- 
maet, og han fik dog Skyld for Amouretten med 
den lille Jødinde, hvori Englen Gabriel spillede 
postillon d'amour. 

Skønt Helga var alt andet end troende, 
løb denne Blasfemi hende koldt ned ad Ryg- 
gen. Hun holdt Haanden afværgende tyssende 
hen imod den syge og et „Fy" undslap hende 
uvilkaarligt. 

Hr. Potockis Ansigtsmuskler bævede. Han tav 
et øjeblik, sagde saa: 

— Pardon, jeg vidste ikke. De var troende. 

- Helga svarede langsomt og med Sagen efter 
Ordene. 

— Har end de Mennesker, der byggede denne 
Kirke, svævet i mange Slags Vildfarelser, saa har 
de dog troet, at være i Alvor og ofret deres bedste 
til det bedste, de vidste. 

— Saa beder jeg alvorlig om Forladelse, 
Frøken Professor Petersen. 

Helga blev blussende rød. Hun havde selv 
en Fornemmelse af, at hendes Replik var skole- 
mesteragtig. 

Havde hun været modigere og havt mere 
Tillid til Hr. Potocki, havde hun, hvad der straks 
faldt hende ind, taget et lille Guldkors, en Arv 
efter sin rigtige Moder, frem fra sit Bryst og 
sagt: 

— De har Synd af at haane saadant noget. 
Nu tog Hr. Potocki Ordet: 

— Vi har halvanden Times Ophold i Milano, 
inden Toget gaar til Genova. Vil De forrette 
Deres Devotion i Domen, saa tag en Droske og 
kør derhen. Min lange Lømmel kan godt passe 
mig imens. 

— Nej Tak, Hr. Greve. 

Hr. Potocki ærgrede sig. Han indsaa, at han 
havde været taktløs. 

Helga syslede med spændt Omhu med sin 
Principal, hægede om ham, mens han laa paa sin 
Kanapé i et Kabinet bag Ventesalen, bragte ham 
Mad og Aleaticovin. Han var meget venlig imod 
hende og kaldte hende: „Liebes Kind". 



XI. 

i en ynkelig Tilstand ankom han i Natmulm 
og Storm til Mentona. Den store Tjener maatte 
bære ham ud af Drosken og op ad Trappen paa 
Hotellet. En prægtig Lejlighed paa 4 Værelser 
ventede ham. I det største og bedste Værelse stod 
en uhyre bred Seng med blaa Silkegardiner over 
for en Glasfløjdør ud til en Balkon. 

Middelhavet brølede i den store Stjernenat. 
Helga syntes, at de store luende Stjerner var under 
Vindens Magt fejede langs hen over Himlen, 
Altandørene peb og raslede. Forgæves slog Tje- 
neren Gardinerne ned foran Ruderne. De bovnede 
ud i store Poser. Havets Rovdyrbrøl fik en Rival 
i en underlig sejg, gennemtrængende Lyd udenfor 
mellem Havens klaprende Palmeblade. Det var de 
grønne Frøer, der lavede dette infernalske Spek- 
takel midt i Sommernatten. 

Tjeneren hjalp sin Herre af Klæderne og lagde 
ham op i Sengen. Han forsvandt saa i det 
yderste Værelse. Til Sygeplejersken stod der en 

Chaiselongue med det uundgaaelige Hotelbetræk 
af brunrødt Fløjl. 

Hun og hendes Principal fandt ingen Ro den 
hele Nat, og hun fik ikke løsnet et Baand eller 
en Hægte, fik ikke sine stramme Støvler af. Den 
syge laa afvekslende plat ned eller sad op i hen- 
des Favn. 

Helga saa' tidt stivt paa den dødssyge Mand, 
hvis Ansigt var i uophørlige Trækninger, og hvis 
skindmagre Hænder famlede ved Overlagenet; han 
syntes hende en Døende, der ikke vilde af med 
Livetr Der maatte her være en ren manie d'étre. 
Dette Udtryk erindrede hun fra Kursus. Det havde 
en Gang skaffet hende en Kuldegysning, og det 
havde fæstnet sig i hendes Hukommelse ved sin 
kolde Brutalitet skjult bag den elegante Fa9on. 

Solen skinnede stærkt og umaadelig blankt 
gennem Gardinerne, da en dristig Morfinindsprøjt-- 
ning syntes at have fremtvunget Ra. Men endnu 
hvilede den fremmedes Hoved paa hendes Overarm. 
Hans Træk syntes at sitre i Lidelsernes Efterdøn- 
ning. Hendes Arm sov. 

Hun følte Lyst til at slaa Gardinerne fra Vin- 
duerne, nu da Stormen tav, og Havet forjættede 
noget skønt og ophøjet, men det brummede hult, 
som om det med Vold var bragt til Ro. Gennem 
en Sprække skimtede hun lidt af en af Gyvel- 
blomster gylden Klippe. 

Hun yilde forsøge paa lempelig at befri sin 
Arm og lægge den syges Hoved paa Puden, men 



169 



da forekom det hende, at han lænede sig fastere 
til hende, mens han drog et sagte bedende Suk, 
som om han vilde anraabe hende om Beskyttelse. 

Da mindedes hun Scenen ved Wolfgang Alt- 
manns Sygeleje. Det smertede hende i Brystet, og 
for første Gang i lange Tider kom hun til at 
græde uden Forbitrelse paa nogen eller noget. 

En stærk Sorg over den almenmenneskelige 
Lidelse sænkede sig over hende. Som Døden 
havde truet den unge livslystne Købmand, havde 
den nu taget et uimodstaaeligt Tag i denne ud- 
levede og, som det syntes, overciviliserede Millio- 
nær, der havde alle Betingelser for Livsnydelse, og 
som ved sin Tale havde bragt hende Bud fra en 
helt anden Sfære, end den, hvortil den unge Gros- 
serer hørte. Altmann havde været bange for Dø- 
den, mens denne her syntes halvt at paakalde den, 
halvt at haane den. 

Hun syntes, hun havde lært mere paa den 
uhyggelige Jernbanefart i Sovekupéen fra Danmark 
til Rivieraen end i hele sit Liv. Saadanne Tanker 
havde hun aldrig ventet skulde faa Rum i hendes 
en Gang saa viltre Pigehjerne. Hun var vistnok 
ikke bleven lykkeligere, men dog vilde hun ikke 
undvære disse sidste Dage. 

Nu var hun dog maaske inde i en Gerning, 
der kunde være til lidt Lise for en ulykkelig uden 
at volde nogen ondt. 

Hun følte Lyst til at være god. Hun tog den 
magre Haand med de løst siddende kostbare Ringe 
paa den tynde højre Lillefinger. Hun følte et 

svagt Tryk og trak hurtig sin Haand til sig. Den 
syge gav ellers intet Livstegn. Hans Søvn syntes 
endog at blive tryggere og den dødsvarslende Lyd 
i Brystet standsede efterhaanden. Det staaltraads- 
stive Overskæg var slappet og hang naturlig ned 
over Mundvigene. Han havde ikke mere det til- 
lavede stramme Udseende. Kom der ikke en 
Antydning af Livsfarve paa de udtærede Kinder, 
et mildere Udtryk om' de smalle Læber? Hun 
syntes det. 

— Dagene gik. Det dejlige Klima gjorde sin 
Ret gældende. Der kom en tilsyneladende betyde- 
lig Bedring i den syges almindelige Tilstand. Han 
begyndte at spise lidt, fik Lyst til Vin, og en Dag 
raadede, ja befalede Lægen ham en kort Udflugt 
til Vogns i den straalende Sol. En nedslaaet Lan- 
dauer kørte ham, hans Sygeplejerske og hans 
store Tjener langs Vejen til Nizza. De skulde 
standse ved La Turbie. 

Paa Landtangen, der med sine mange Takker 
skyder ud i Havet og ender i et brat Affald, rul- 
lede de ud gennem den af Smaakaféer flankerede 
Vej mellem gyvelgule og rosenrøde svulmende 
Haver, der vekselvis aabnede og lukkede for videre 
og snævrere Syn over det indigoblaa Middelhav. 
Kystens vidunderlige, paa en Gang fine og stærkt 
bevægede Linje med skinnende hvide Huse paa alle 
Højder, der snart var blødt buede, snart stejle og 
alle brogede af den rigeste Blomsterpragt og Plante- 
fylde, dannede et Syn, der neppe overgaas af 
Skønhed her i Europa. Købstadspigen havde ikke 

i sine dristigste Drømme set noget lignende, kunde 
neppe tro sine egne øjne. Hun sugede Skønheds- 
glæde ind gennem hvert Organ og havde en F^ø- 
lelse af at skulle daane hen i en Rus af en hende 
hidtil fuldstændig ukendt Livsvellyst. 

Ved Siden af hende sad Hr. Potocki. Der 
havde ikke, siden Rejsen begyndte, været et saa 
levende Præg over ham. Øjnene spillede klart, om 
end Glansen syntes mere ironisk end nydende. 

Han var ikke som sædvanlig klædt i sorte 
Klæder. Han sad hyllet tæt i en Slags hvid ulden 
Coat og med en let lysegul Filthat paa Hovedet. 
Han- saa' tidt til Siden paa sin Sygeplejerske og 
paa hendes helt hensunkne Mine og Stilling. Smi- 
let satte hvert øjeblik Overskægget i en ganske let 
Sitring. 

Pludselig raabte han Tjeneren paa Bukken an. 

— Er her „wunderschon", Kaspar.^ 

Karlen tog honnørmæssigt til sin cylinder- 
formede, højpuUede Filthat, vendte sig og sagde: 

— Freilich. 

— Det er Tegn paa, sagde Herren til Helga, 
hvordan Folk opfatter det som en Pligt at være 
dannede. Han vaagnede af Søvne, det Hoved. 

— De mener? 

— De synes vel ogsaa, at her er wunder- 
schon.^ 

Hun saa' usikkert paa ham: 

— Og De synes det ikke? 

— Jeg havde Lyst til at svare nej. 

De forstaar mig ikke, kan jeg se — . Tror De, 

at Kaspar i sit inderste Hjerte har mere Glæde af 
et Prospekt af Rivieraen end af en pommersk Kar- 
tolfelmark? Men han har en Forestilling om, hvad 
der forlanges af en Mand comme il faut i Retning 
af Natursans. Jeg véd det naturligvis bedre end 
han, da jeg bærer flere Dannelses- og Affekta- 
tionsat mosfærers Tryk paa mig, men bliv først saa 
overvældet af Smerter som jeg, og De vil se, at 
dette Tryk svinder som alle Illusioner. Saa er en 
Mødding lige saa skøn. 

— Er her da virkelig ikke skønt? 

— Her er hverken det ene eller det andet. 
Her er, som her er. Vi har nu faaet Forestillingen 
om, at saadant noget som dette er skønt, og man 
er bleven enig om det. Det er jo tilfældige Linjer, 
Former og Farver. Det i vor Indre, hvad det nu 
er, der tiltales af disse Linjer og Farver, er blevet 
pisket op af Digtere og Malere som Bønderknolde 
af Korporaler. Vi er blevne Skønhedsrekruter, og 
jo mere dannede vi er, desto mere lader vi os 
kujonere af Kunstnere og af den sædvanlige Slags 
Filosofer. Selv en Tølper som Kaspar, der lystrer 
og siger wunderschon og gør Honnør, tør ikke 
bekende, at naar man gav ham Valg mellem Ud- 
sigten fra Turbie og en Tur til en Soldaterknejpe 
i Spandaus Rayon med Ret til at spise Knack- 
wurst og drikke Kiimmel å discrétion eller rettere 
å indiscrétion, vilde han vælge Soldater tavernen. 
Ligeledes vilde en berlinsk Bankierdreng eller en 
prøjsisk Garderofficer, hvis han ikke var indpisket 
af Dannelseskorporalen, forlade Udsigten til Monte 

Carlo og hele Blomsterduften og Farvepragten i 
Mortalahaven for en Service af Østers og Vagtler 
med Champagne og Chambertin i en af de lukkede 
Sale paa Cap Saint Martin. 

— De glæder Dem dog i Dag over dette — 

— Ja, jeg er bedre og føler mig under Kor- 
poralens Tugt, med andre Ord, gamle Vaner faar 
Tag i med mig. Men naar jeg lever, lever jeg i 
Smerte, og det er min Sandhed, alt det andet er 
Løgn og Affektation. Jeg kan egentlig kun lide 
én Digter, hvis Tilværelse De ikke aner, en Ita- 
liener, der hed Leopardi. Vel? 

Helga rystede paa Hovedet. 

— Han havde Mod til at kalde Naturen ond 
og fjendtligsindet mod os stakkels Jordbeboere. 
Han skælder paa Maanen, der er lige glad og har 
det samme kolde Smil, naar den spaserer op over 
Alperne, hvad enten den ser Hæder og ædel Daad 
udfolde sig paa Sletten der nede eller Barbarers 
Hestehove tage Fodbad i det ædleste Blod. Han 
paakalder Døden som en Elsker sin Elskerinde, 
men draperer den ikke i et Skønhedsgevandt. Han 
vilde aldrig udstæde en moderne sentimental Op- 
fordring til at dø i Skønhed. Man' dør altid i 
Grimhed. Døden undlader aldrig at 'frembringe 
Liglugt, Raadenskabspletter, svulden Mave. Ser 
et Lig godt ud, saa er det et kort Bedrag, om 
kort Tid har Døden givet det Kadavermærket i 
Grimhed og Uappetitlighed. Nej, Tiliatetgørelse er 
det eneste sande, vort eneste Maal, men med 
Skønhed har den sandelig intet at gøre. 

— Men er det da ondt foreløbig at trøste sig 
ved noget som dette, vi nu ser? 

— Ondt? Nej, det er bare dumt. Thi man 
lider saa meget mere bagefter, naar Smerten kom- 
mer. Men De kan have Ret i, at det er bedre 
flygtig at glæde sig ved at se paa saadanne Pro- 
spekter og glemme dem igen end at stoppe sig 
med ørekildrende tankedøvende Vers, der trænger 
dybere ind i Organismen og frembringer grun- 
digere Livsbedrag, ikke at tale om Religionerne, 
hvis fælles Fader sikkert er Fanden. Religionerne 
er mig en Slags Bevis paa Djævelens Eksistens. 
1 deres Kedel koges de værste Løgne. 

— Religionerne har jeg heller ikke nogensinde 
forstaaet eller interesseret mig for. 

— Det kan De være glad over, for saa vidt 
man har Ret til at være glad over noget. 

— Men jeg tror at have set dem være en 
Trøst for mange Mennesker. 

— Ja, jo stærkere og mere fuselholdig Al- 
kohol er, des grundigere frembringer den Død- 
drukkenskabens Søvn eller Fanatismens Raseri- 
beruselse. 

— Jeg 'har paa Hospitalet set gamle, fattige 
og uvidende Folk dø rolig med stille Bønner paa 
Læben. 

— Altsaa i en mild religiøs Alkoholisme. 
Bliver mine Smerter uudholdelige og giver De mig 
en forfærdelig Morfindosis, kan De maaske faa 
mig til at nynne en Hymne til Bakkhus. 

— De har det noget bedre i disse Dage. 

— Kan vel være. Hosten er ligesom stand- 
set lidt.' 

— Ja, og man kan høre af den Maade, De 
taler paa,. at De ikke tager Deres Ord for hel 
Alvor. 

— Saa? — Ja det er vel muligt. Naar jeg 
er saa rask, at jeg kan tænke en Smule, tager jeg 
intet for Alvor, ikke en Gang Tilintetgørelsen. 
Skulde det være Løjer altsammen.? En Illusion, 
saa at Døden er en evig Skindød, hvoraf man 
momentvis vaagnede op i Gru og Rædsel med 
Aars Mellemrum, saa vi levede evigt et forpint 
Spøgelseliv, uden at andre end vi selv anede noget 
derom? Saa at den evige Ro var Løgn. Hvad 
om et saadant Skindødhelvede var til? Se det 
har jeg nu faaet ud af mit forholdsvise Velbefin- 
dende i Dag, at jeg har fantaseret mig ind i al 
Slags Galenskab. Jeg duer kun til at være syg. 
Lidelsen er mit normale, mit eneste forstandige 
Haab er Døden, den absolute Død. 

De vendte i Tavshed hjem fra Køreturen. 

Og Tiden gik fremdeles. 

Helga havde nu i en Maaned og mere Nat 
og Dag og Time for Time levet saa godt som 
ene med denne Mand. De havde indtaget deres 
Maaltider sammen paa hans Værelse, hun havde 
ikke talt et Ord med en eneste af Hotellets andre 
Beboere, og hun havde kun forhandlet det nød- 
vendigste med Administrationen. Naar de sad ude, 

søgte den syge Herre de ensomste Steder, forlod 
dem, naar der kom andre Mennesker til. Selv 
Lægen behandlede han med fornem Kulde, og da 
denne mærkede, i hvor høj Grad denne sikre Døds- 
kandidat oversaa' hans Anordninger, trak han paa 
Skuldrene og gik. Alene Helga kunde faa ham 
til at rette sig efter forskellige Anordninger, og 
Lægen undrede sig i Stilhed over hans trodsige 
Haardførhed. 

Umærkelig og med en vis Naturnødvendighed 
udviklede der sig en Slags Fortrolighed mellem 
Patienten og hans Sygeplejerske, uagtet . hverken 
han eller hun gjorde noget for det. Aldrig be- 
troede de hinanden et Ord om deres foregaaende 
Liv. Hr. Potocki sagde altid, at Intet kedede ham 
som „Konfessioner og Konfidencer". Efterhaanden 
blev deres Underholdning udelukkende ført paa 
Fransk, Helga havde ganske vænnet sig til Spro- 
get. Saa kunde ikke den store hundetro Kaspar 
følge med deres Samtale. Der blev kun kaldt paa 
ham, naar der var Brug for hans legemlige Kræf- 
ter, og naar han skulde besørge Ærinder. Han 
syntes hverken tilfreds eller utilfreds med sin Si- 
tuation. Han sad i det forreste Værelse, sov eller 
læste Feuilletoner i en Hob Aviser, var desuden 
bleven Kæreste med en Landsmandinde fra Pom- 
mern, der tjente i Køkkenet, og af hvem han i 
alle Henseender fik forsvarlig Naturalforplejning. 
Hvert øjeblik fik hans Herre store Pengeforsen- 
delser, og Hotelpersonalets Høflighed var Tegn 

paa, at de ønskede den syge Guldfugl et langt 
Liv. Thi Helga havde Ordre til at betale over- 
maade rigeligt. 

En Gang vovede hun en svag Protest, da 
Herren havde overdraget hende at betale Over- 
kellneren 100 Francs, fordi han havde skaffet hende 
paa et flygtigt udtalt ønske et Par Flasker ekstra 
fin Bourgognevin. 

Hr. Potocki lo og sagde: 

— Jeg vil vise mig som en Attrap af en 
Magnat, en Bastard af en Pan og en Jødinde, en 
Muljøde. Jeg har ved at følge Bismarckske Prin- 
ciper i Geschåftslivet i Retning af Annektion faaet 
røvet mig saa mange Penge, at jeg vil smide dem 
ud, som det falder mig ind, da jeg jo dog ikke 
kan leve og svælge i Nydelserne. Giv det nu, 
mit Barn, mens jeg lever, og hvis det morer Dem. 
Lad, som om Penge var Snavs og brug saa meget 
som mulig af mit Fribyttergods. 

— Fribyttergods? 

— Ja, hvad er den store Spekulation andet 
end at rive til sig, hvad andre dumme eller uhel- 
dige Jobber er gaaede glip af. Men det er jo hele 
Livets Gang. Da min Landsherre med Bismarck 
som Homme d'affaires fik Deres Hertugdømmer, 
der af selve Kronens Dommere blev erklærede for 
at tilhøre Deres Konge, praktiserede over i tyske 
Hænder, var det et Rov. I Diplomatiet kaldes det 
en Erobring. Det var den Stærkeres Ret. Saadan 
gaar det i hele Tilværelsen. Væ victis. Da en 

s. Schandorph: Helga. 12 

af de største Indbrudstyve i den nyere Tid, Ludvig 
XIV, havde begaaet Indbrudstyveri paa tysk Grund^ 
maatte den langt senere Slægt af med det i Kraft 
af et nyt Indbrud. De politiske Indbrudstyve, de 
hensynsløse Spekulanter gør sligt, og de faar da 
Statuer og Laurbærkranse eller dog Paladser, stor- 
artede Piger og Vine og Heste, men i Privatlivet 
t?liver Belønningen Tugthus, fordi Geschåften drives 
i mindre og mere prosaisk Stil. Tro endelig ikke, 
at jeg har rørende Følelser for Deres Slesvigere 
eller for Polakkerne. Jeg hylder, hvad jeg er nødt 
til, „alles Krig mod alle". Sejren tilhører de 
hvasseste Kløer og Tænder samt de koldeste og 
dristigste Hoveder. Jeg har paa mit lille Felt 
hørt til sidste Art Eksistenser, har jobbet og rak- 
ket, mens jeg kunde. Nu kan det hele være mig 
ganz egal. 

Helga begyndte at fatte, at Livsopgørelsen 
kunde føre en til at tænke saaledes. Men det 
gjorde ondt i hende. Paa slige Vidder havde hun 
aldrig anet, at hun skulde føres ud. Dunkelt 
famlede hendes Fingre i Luften efter noget, der 
hed Moral eller saadant noget. Hun var lige ved 
at prøve paa at gribe noget fast, nedarvet, som 
hun kunde læse sig til. Men ved nøjere at efter- 
tænke, hvad hendes Fader, hendes Lærere, hendes 
bekendte havde fortalt, at de holdt sig til og trø- 
stede sig ved, stod alt det for hende som Børne- 
værk. 

Men hver Gang hendes syge Herre kom med 

sine hensynsløse Blasfemier, dukkede Billedet af 
en eller anden fattig, ydmyg bedende, gammel, 
syg Kvinde frem og tvang hende til en Protest — . 
Det var ikke til at forklare — hun selv kunde 
ikke finde rede i det. 

En Dag under Palmen i Haven, mens Hotel- 
lets Publikum sad ved table d'hote, og den syge 
og hans Plejerske strakte sig læsende paa hver sin 
Chaiselongue, thi saa fortrolige Vaner havde for 
den underordriedes vedkommende umærkelig ud- 
viklet sig, rejste Hr. Potocki sig et Øjeblik paa 
Albuen og saa stift med et underligt Smil paa 
Helga. Da tog han til Orde: 

— De stoler jo ikke paa dette Havblik i min 
Krop? 

Hun trak paa Skuldrene. 

— Skal vi tænke os, at det hele kun varer 
et halvt Aar til, saadan lidt hen paa Vinteren? 

— Det er der jo ingen Mennesker, der véd. 

— Men det er da det sandsynligste, at jeg 
ikke holder længere. Lad nu være, mon enfant, 
med at smøre mig om Munden med Snak og 
Evfemismer, nu, da jeg har begyndt ikke at genere 
mig for Dem. De maa ikke betragte det som et 
nærgaaende eller næsvist Spørgsmaal, naar jeg 
spørger Dem, hvad De vil leve af, naar jeg dør? 

— Jeg tror, at jeg har sagt Dem, at jeg er 
uafhængig stillet, og jeg er jo uddannet som Syge- 
plejerske. 

\2* 

— Men nu er De vist nok bleven vant til at 
tage noget bredere til Tingene end før. 

— Det kan man vænne sig af med. 

— Aa — aa. Det er ikke saa morsomt. Hør 
nu og lad mig tale ud, ma chere. Jeg har sagt 
Dem, at jeg har været en listig Pengepuger og har 
sanket en ret stor Bunke. Nu i denne Tid, hvor 
jeg har kunnet skrive, har jeg korresponderet med 
min Advokat i Kønigsberg og sørget for mine 
Affærer. De maa ikke tro, at jeg vil dø som Vel- 
gører, endnu mindre som Mæcenat. Velgørende 
Stiftere faa altid deres Vilje forvansket, især, da 
jeg bestemt vilde holde paa, at der blandt Lega- 
terne ikke skulde gøres Forskel mellem værdige 
og uværdige Trængende. Jeg kender mine Pappen- 
hejmere, lad dem selv lave disse Velgørerhistorier 
og saa som mine Parthavere ved alle Slags Ge- 
schåfter tolde artig af Kapitalen. Det kan jeg dog 
ikke forhindre, kunde heller ikke have nogen 
Glæde af at hindre det. Man har jo ingen Glæde, 
naar man er død. Jeg vilde ønske, at Arv blev 
forbudt, men da man nu har. Lov til at arve, vil 
jeg have, at De faar nogle Penge efter mig. De 
kan være rolig. De bliver ikke Dronning af Gol- 
kanda. Gennem Doktor Rink i Danmark har jeg 
faaet saa meget at vide om Deres Forhold, at den 
Mødrenearv, De skulde have, har Deres ærede 
Fader snydt Dem fra, og han vil sikkert forsyne 
Hustru og Børn med Resten af det første Kulds 
Fædrenearv, saa faar De se, hvad De redder ud 

af Stumperne. Der vil, takket være mine Hoved- 
arvingers Finanssamvittighed, nok blive skummet 
en Del af Deres Penge efter mig, men De maa 
vænne Dem til at regne rundt, naar De springer 
Dans med saa drevne Dansere. Hvad siger De 
for Resten? — Mens jeg befinder mig som jeg gør, 
skal vi saa tage op til Mairiet og lade os vie? 
Saa sparer Dt en Del Vrøvl, naar jeg er død, og 
faar nogle Francs i Tilgift. 

Helga var faret op i Sædet med en sikker 
Følelse af, at hun vilde vise Tilbudet langt fra sig. 
Hun var vant til at ligge under for Hr. Potockis 
Ræsonnementer og deres skærende Kulde, men Liv 
og Natur havde endnu Greb i hende. 

Han blev ved at se paa hende uden at be- 
væge en Muskel i sit Ansigt. 

— Giver De mig en Kurv? 
Hun stammede usikkert: 

— Jeg føler, at jeg ikke vilde gøre noget 
godt. 

— Godt og ondt. Er De ikke ud over disse 
elementære Kategoriers rene Vilkaarlighed? Godt 
og ondt er jo noget, vi selv skaber efter vore 
Traditioner eller vort Behov efter vor Magt og 
efter Tidens Forestillinger og fylder ind i Ram- 
merne. Der vil maaske komme den Tid, da det, 
det- i Aarhundreder betragtedes som en Heltedaad, 
bliver en fæl Gavtyvestreg og omvendt. Selv det, 
vor herlige Tid kalder uædelt, som at De lader 
en Maire vie Dem til mig for at faa et Tag i 

mine Penge, er jo dog moralsk saa ligegyldigt. 
Jeg er lige saa lidt forelsket i Dem, som De kan 
være det i mit udtærede Kadaver. — Saa, lad os 
saa køre til den værdige Lovens Repræsentant, 
og drikke et Par Vidner, Hotellets tykke Direktør 
og Karlen Kaspar, fulde, og de vil velsigne vor 
Ægteforening, og den Velsignelse kan vi vel bære 
en Maaned eller to. Naar jeg kj^ber sammen, 
saa kør mig paa Karren ud paa Krematoriet her 
nede paa Kirkegaarden, og hvis De er sentimen- 
talt stemt, saa læg for en Ordens Skyld en Dusk 
Katalpaer ned i min Kiste til Brænding sammen 
med Liget. Det vil være en Slags Rest af øm 
Svaghed for mig. De bliver dog den første legi- 
time Hustru, jeg har haft. Det foragtede jeg i 
mine Velmagtsdage. Jeg har alt ved Haanden af 
fornødne Papirer i det lille Palissanderskrin. Saa 
— saa kører vi. 

Modstanden rørte sig stadig i Helga, men 
denne syge Lazarus havde i den lange Tid, hun 
ikke havde talt eller levet udenfor hans Øjne, 
faaet Magt over hende. Hun sank sammen, hun 
var kørt mat som en vilter Hest paa Pløjejord. 
Hun gjorde mekanisk, som den syge sagde. Vid- 
nerne var snart bragte til Veje, Helgas Papirer 
var let samlede, der kræves ikke meget til slige 
Ceremoniers Besørgelse paa saadanne internationale 
Steder. 

Rygtet susede omkring paa Hotellet, men selv 

Værten vidste ikke megen Besked, fortalte kun, at 
de nødvendige Ord var blevne sagte, at Ordene 
maatte oversættes for Kaspar, der blot havde nikket 
bekræftende til alt. 

De Nygifte havde hilst ceremonielt paa hin- 
anden, var saa tagne hjem og fortsat deres Liv 
som efter en tilfældig ligegyldig Forstyrrelse. Deres 
Samtale berørte aldrig deres Bryllup med et Ord. 
Kun én Gang sagde Hr. Potocki: Naar jeg er 
død, faar De nok Besøg af Advokat Ladowski fra 
Kønigsberg. Betro Dem rolig til ham, han vil ikke 
snyde Dem for mere, end Tidens Forestillinger om 
normal Dyd tillader. 

— Har De da før været her i Mentona? 
spurgte Helga sin quasi Mand en Dag, da han 
ytrede Bekendtskab med nogle Udsigtspunkter som 
Castellar, Mortala og Ventimiglia. 

— Ja. Men véd De, hvor jeg kun har været 
én Gang? 

— Nej. 

— Paa Spillebanken i Monte Carlo. De synes 
at forbavses, min Frue. Men det var kun et 
Menageribesøg. Jeg vilde se ækle Dyr. Jeg 
hader og foragter Spil og Spillere. Er man grisk 
efter at vinde Rigdom, som jeg har været, saa 
er Spil en dum Chance at løbe, naar man 
har Beregningens og Spekulationens Mark for sig. 
Bordene paa Monte Carlo og saadan nogle Knej- 
per er en Mark for dem, der egenlig danner 

Evropas værste Kanailler. Dagdrivende Fyrster, 
ruinerede Adelsmænd og offenlige Piger fra Paris 
— et saare simpelt Selskab og nogle Fantaster, 
der gør Lyrik af Spillet. Kæltringerne i Stil — 
lad dem endda gaa, men Renommisterne og endda 
værre Fantasterne, Dumrianerne, der har Amou- 
retter med de væmmelige fede Fruentimmer med 
de beringede Fingre og hvide krumme Kløer og 
hvidkantede brune Øjne — alt det giver mig 
Opkastningsfornemmelser. Jeg har aldrig kostet 
saa meget som et Tyvesoustykke paa en Rou- 
lette. Her ligger Pengene paa Bordene, raat ud- 
stillede som Kødstykker i en Slagterbod. I Ban- 
ker og Kontorer gemmes de dog diskret til Bru- 
gens, det vil sige Udbetalingens Tid. Her ligger 
de frækt og praler som opkomne Plebejere. Jeg 
vil raade Dem til efter min Død ikke at besmitte 
Dem ved at indaande samme Luft som det Pak 
derovre. De bliver ulykkelig nok alligevel. 

— Hvoraf véd De det? 

— De er ikke af dem, der ved Dvaskhed og 
Ydmyghed kan erhverve Dem Lykke. Af den 
Smule, De har fortalt mig om Deres Liv, kan jeg 
mærke, at Deres Bevidsthed er for udviklet til, at 
De kan bøje Hovedet under Svøbeslagene og til, 
at De kan sove ind ved Havets Brusen, ved Blom- 
sternes Duft og blive en affekteret sentimental 
Naturdyrker — A! 

Han drog et dybt Suk, der lød gennem 

Palmekronen som et Smerteskrig af et Menneske, 
der modtager et Dødsskud. Han faldt tilbage i 
Stolen, snappede efter Vejret, og Ansigtet fortrak 
sig. Han kunde ikke faa et Ord frem, og Helga 
saa', at et Anfald var i fuld Gang. Hun rejste 
sig og vilde ile op efter Medicin, men han fik 
fat i hendes Haand og holdt den fast. De store 
stive øjne plantede sig i hendes. Ja, hvad laa 
der i dette underlige, hele Livet samlende Blik? 
Et smerteligt Spørgsmaal og dog en uendelig Vel- 
vilje. Han lagde Hovedet op til hende. Hun 
kyssede ham for første Gang paa Panden. Kunde 
lige hviske: Bliv hos mig. — Han drog et langt 
Aandepust, og han var død, før Kaspar kom til. 

Hun mærkede Kulden arbejde sig op i hans 
Kind. Ansigtet kom i fuldstændig Ro — en smuk 
Voksmaske med ædle klassiske Former i Hvile og 
Harmoni. 'Endnu i Døden havde han et Øjeblik 
villet æske et Svar paa Livets Gaade. Nu maatte 
Nirvanas evige Ro have omhyllet ham. 

Det suste dumpt nede fra det store Middel- 
hav. Palmetræet, hvorunder de sad, holdt sine 
Blade dødsstille. De mange brogede Blomster- 
kroner: Roser, lange Slyngninger af Klematis, 
Plader af vældige hvide og røde Pelargonier, stærke 
Heliotroper og hundrede andre krydrede Blomster- 
munde udaandede Sydens Liv om den hentærede 
Døde, der var sunket sammen med et Spørgsmaal 
paa Læben til det evige Nirvana. 

Allerede Dagen efter hvirvlede Røgen fra Kre- 
matoriet sort og tæt udover Havets dybe Indigo- 
farve. Derinde brændte den underlige Renommist, 
den hjemløse og forpinte Mand, der dog i Døden 
fik en venlig Favn til Skænk af en anden Hjemløs. 



XII. 

Det viste sig snart, at Pengebeløbet, der til- 
faldt Helga, var en tre Hundrede Tusind Francs. 
Den Afdødes omhyggelig ordnede Papirer angav 
vel ikke saa lidt mere, men Helga indsaa snart 
efter en Samtale med en lang, fint klædt, sort- 
skægget Herre, der aflagde hende en Visit og bød 
hende 300,000 Francs en Gang for alle, at det 
ikke var værd at indlade sig i Strid med saa drevne 
Folk. Han havde behandlet den Afdøde lidt de 
haut en has. Det var en sær Mand, meget vanske- 
lig at have at gøre med, og nu, da han egentlig 
havde trukket sig tilbage, og hans Kapital ikke 
længere arbejdede i Konsortiet, og han i de 4 sidste 
Aar vel havde levet en Million Francs op, kunde 
Konsortiet kun byde hende de 300,000 Francs. 
„Aber dreihunderttausend Francs ist vieles Geld, 
meine gnådige." 

Naa, der var ingen Grund til at lade sin 
Pande prøve Kræfter mod en Kobbermur. Helga 
skrev under paa de Papirer, Advokaten fra Kønigs- 

berg forelagde hende, og var glad, da alt var af- 
gjort. Advokaten syntes endnu gladere. 

Den store Pommeraner havde faaet Ægteskabs- 
løfte af sin blonde solide Landsmandinde, to tusind 
Francs i Dotation og Ansættelse som Omnibus- 
konduktørens Assistent, højere kunde han ikke 
stige, da han ikke kunde andet en Tysk, men 
han havde „Vilje til Livet" og gik paa med Haab 
og Mod. 

Helga forlod Hotellet i Mentona, saa snart 
Hun kunde og rejste til Firenze. Hun havde efter 
sin „Mand" arvet et helt Bibliotek af Rejsebøger 
og tog straks fat paa Afsnittet om Firenze. Men 
hvert øjeblik mærkede hun de store Huller i sin 
Viden. 

Disse Albizzier og Medicæer løb sammen i 
et, hun kunde ikke holde dem ude fra hverandre, 
og Kunstnernavnene og de korte Karakteristiker 
gjorde hendes Hoved fortumlet, Giotto, Gimabue, 
Leonardi, Buonarrotti, Rafael, Andrea del Sarto 
laa for hende som opstablede Favnestykker. 

Hun sad og læste sig dum i det lille Hotel 
Cavour. 

Hvilke Skarer af affekterte Snærper og Snobber 
kunde Befolkningen i den Slags Byer ikke ud- 
nytte. Hvad forstod disse omdrivende Rigmænd 
og deres Damer, der bølgede gennem Uffiziernes 
uhyre Galerier af, hvad de begloede? Havde det, 
man kaldte deres Sjæle, flere Berøringspunkter 
med disse Kunstværker end hun.? De begreb vel, 
at det var storartet, men hvad afsatte ellers de 

beskuede Genstande i alle disse flade Aander? 
Hun kunde have Lyst til at mane f. Eks. Frøken 
Latour, hendes forrige Kursusdirektrice, herned samt 
sin Lærer i Kunsthistorie og høre dem aflire paa 
spidst Københavnsk Fortolkninger over Tizians 
svulmende Venuslegemer, Leonardis gaadefulde, 
drømmende Hoveder, Rafaels harmoniske Væsener. 

Nej, hvad havde dog vi snørede og forsnæv- 
rede Mennesker at gøre her, og hvad havde vi til- 
fælles med en Tidsalder med saadan en Udfold- 
nlngsevne.? Lutter Affektation og Snobberi! Hr. 
Grosserer, Fru Etatsraadinde, mine Frøkener. I 
forstaar ikke en Døjt af, hvad I beundrende slaar 
Hænderne sammen over for. 

Skulde man studere og granske, hvad For- 
staaelsen her fordrede, kunde man anvende hele 
sit Liv for at blive et dannet Menneske alene i 
den Retning. Og hvem havde Tid og Raad til 
det.^ Ja, nu havde hun jo vel tilfældigvis faaet 
Raad til det, men hun følte sig slet ikke oplagt 
til at give sig af med strenge Studier, til at be- 
grave sig, thi hun følte nu stærkt, hvor megen 
Vilje hun havde til Livet. Nu da hun var kommen 
ud fra Sygestuen og fra udelukkende Omgang med 
en Dødssyg, ud af Hypnose ud i vaagen Tilstand 
i' den straalende Sol, følte hun sit sunde, unge 
Kød og Blod rejse sig i en levende Protest. Hun 
vilde nyde. 

Hun vilde hellere give Afkald paa Ret til at 
kaldes et dannet Menneske. Hvad er der egenlig 

at skamme sig over, naar man tilfældig ikke har 
Anelse om, hvem Donatelle eller Masaccio er? 

En Pengemand som hendes afdøde Ven, dub- 
leret med en belæst Fantast, havde blot naaet at 
uendeliggøre sine Lidelser og gjort sin lange Døds- 
kamp hundredefold smerteligere. 

Hun følte mere og mere en Livsdrift kræve 

sin Ret hos sig. Men den groede vegetativt i 
hende. Hun drev to Aar hen i Firenze, tilsidst 
væsentlig kun i Selskab med den af hende fæstede 
schweiziske Pige, der tidligere havde tjent paa 
Hotellet i Mentona. 

Da Helga en skøn Dag i Efteraaret sad paa 
Michel Angelos Terrasse sammen med sin Pige 
og saa' ud over den dejlige By med dens Taarne, 
Kupler og Paladser, og var hensunken i al denne 
hvidt funklende og violet dæmrende Masse, tæn- 
kende paa intet og paa alt, vaktes hun ved en 
klukkende Hulken ved sin Side. 

Helga gjorde en brat Drejning. Da saa hun 
den robuste Pige med de store, sort sammenløbende 
Øjenbryn og de altid livlig vibrerende Næseboer i 
voldsom Graad. Hendes store Bryst bevægede sig 
i hurtige stigende og faldende Bølger bag den 
snævre Silketrøjes knitrende Hylster. 

— Hvad er der i Vejen med Dem, Célestine, 
spurgte Helga. 

Pigen gestikulerede stærkt, knyttede Haanden 
mod Himlen og raabte paa sit Valliserfransk. 

— Jeg er en vanæret Skabning, uværdig til 

at være i Madames Følge. Nu er det umuligt at 
skjule min Skændsel længere. Lad mig kaste mig 
for Deres Fod, Madame, at De kan sparke mig 
væk fra Deres Aasyn. 

— Saa, saa, saa, Célestine! Hvem var Deres 
Elsker? 

— O, en af alle Helgene forladt skændig Karl 
Gaston. Kan Madame ikke erindre en Kellner — 
nej det er sandt. Monsieur og Madame spiste paa 
Værelset. Aa, saa var han saa væmmelig som en 
Gravhund. 

— Naa saa De elskede ham ikke? 
Célestine spyttede foragteligt. 

— Men, hvordan da, Célestine? 

— Ja hvordan, Madame? Vidste jeg det bare 
selv. Madame, jeg har fra mit 16 Aar, altsaa i 
8 Aar været femme de chambre paa store Hoteller 
i Vevey, i Montreux, i Tirol, og man kan i den 
Stilling umulig leve som en Dame comme il faut, 
— Og jeg har tidt bedet Madonna om at staa 
mig bi i de mange Øjeblikkes Fristelse, naar alle 
Aarer banker i ens syndige Krop. Jeg var en 
pæn Pige lige til jeg var 20 Aar. Men jeg maa 
takke Guds Moder, at jeg i alle Maader slap 
uskadt derfra. Men her i Italien og i Les Alpes 
maritimes er der noget giftigt i Luften, maaske 
det kommer fra Middelhavet. Tror Fruen, at det 
kan være muligt? 

— Hvem véd? 

— Nej, det har Fruen Ret i. Hvem kan ud- 

forske Naturens Hemmeligheder? Saa kom der, 
længe efter at Fruen var taget fra Hotellet i Men- 
tona en nydelig Herre. Han var rigtignok Luthe- 
raner. Men hvem tænker paa det i bevægelige 
øjeblikke? Han tog mig i sin Favn, og hans 
store blonde Moustache stak mig helt op i Øjnene. 
Han blev der kun tre Dage. 

Da han var rejst kom jeg til at granske over 
saa meget. Saadan en Herre faar man jo kun at 
se, mens han bor paa Hotellet, og sæt nu, at der 
er særegen Fare Ved saadanne Blondins. De Sorte 
var jeg mere vant til. Og den blonde Herre sav- 
nede jeg, saa jeg græd. Denne hjulbenede Gaston 
med sit pocherede Øje havde gaaet og sukket og 
klynket Amour for mig. Han havde 150 Francs 
om Maaneden. Og skulde der hænde noget, saa 
havde jeg jo den Slyngel at holde mig til. Men 
saa forsvandt han ubemærket en skønne Dag. 
Ingen vidste hvorhen. Direktøren havde jaget ham 
væk, fordi han drev en lille Handel med Kognak 
fra Hotellets Kælder. Saa sad jeg der. Ja saadan 
gaar det os Hotelpiger. . Saa var jeg saa fræk at 
skrive til Madame om at tjene Dem, jeg vidste 
jo, De opholdt Dem her. Jeg og Deres forrige 
tyske Pige skrev til hinanden, for jeg elsker at 
korrespondere. Men nu er jeg i den 6te Maaned. 

— Det er jo en net Historie, Célestine. De 
véd ikke, hvis Deres Barn er. 

— Ikke bestemt, men jeg skulde dog tro, at 
det var den smukke Herres. 

— Hm! Og De aner ikke, hvor han er? 

— Jo, nu kommer det forfærdelige. Frue. 
Han er her i Firenze med en stor brun Hund. 
En ren Ulv. De bor paa vort Hotel. Hvilken 
underlig Himlens Styrelse, maa man vel sige. 
Men Madame maa da ikke tro, at jeg er en Skab- 
ning uden Ære i Livet. Jeg vil virkelig ikke tale 
til ham — jeg har jo haft den hjulbenede Gaston. 
Hvor dybt man end er sunken, Samvittighed har 
jeg, Jesus være lovet, endnu. 

— Jeg indser ikke, hvorfor Herren med Knebels- 
barten ikke skal hjælpe til i hvad der kan klares 
med Penge. For Resten skal jeg nok ogsaa hjælpe 
Dem, Célestine. 

— Ah, Madame foragter mig ikke, hader 
mig ikke. 

— Oprigtig talt, jeg vil ikke paastaa, jeg høj- 
agter Dem mere end de fleste Mennesker. Men 
hvis De ikke har løjet for mig, skal jeg ikke slaa 
Haanden af Dem. Jeg har set en Del af Livet, 
og Mennesket er jo et Produkt af Livsførelsen og 
ledes uden at vide hvorhen af Omstændighederne. 

— Ja ikke sandt. Madame. Naar Gud ikke 
vil holde paa en, hvor skal man saa kunne staa 
fast? 

— Saadan er dog til syvende og sidst alle 
Kreaturers Religion, sagde Helga ved sig selv. 
Stakkels Potocki mente det samme. Stakkels Dyr 
der! Det vilde vist være frugtbringende at præke 
om Dyd og Ære for hende. Hun er ikke mere 

s. Schandorph: Helga. 13 

ansvarlig end et Hundyr. Er i det hele noget 
Individ ansvarligt? Det véd ingen. 

Aldrig havde Helga faaet en saa kraftig For- 
nemmelse af, at hun boede paa et dejligt Sted, 
som nu da hun saa' San Miniatos mosaikbelagte 
Marmorfacade sitre lystigt i Solen, og de slanke 
Cypressers Kroner vise blodrøde Stænk i deres 
strænge mørkebrune Masse omkring Kirken San 
Salvatore in Monte, mens hun gik ned ad de uende- 
lige blomsterbugnende Terrasser til Porta San Nic- 
colo. Ja, men en fremmed utilgængelig Skønhed 
for en Købstadtøs fra et af Verdens mindste Lande 
og mindste Byer, dum og uvidende, som hun var. 
Hun havde egenlig intet at gøre her. Nej, det 
passede bedre for hende at tage sig af den tykke 
liderlige Hotelpige her ved sin Side. Dertil for- 
dredes dog ikke klassisk eller historisk Dannelse. 

Hun havde set sig saa arrig paa sin egen 
Uvidenhed, at hun ikke vilde se paa Palazzo Pitti, 
da hun passerede dens herlige Facade med de 
kolossale Rustikakvadre, og hun henslyngede i 
forbigaaende disse Ord paa Dansk: 

— Astrid skulde komme her ned med sine 
Feriestudenter og deres klassiske Lærdom. Ha, 
ha, ha! 

Célestine gik bestandig smaattudende et Par 
Skridt bag sin Frue. 

Nogle indfødte Kællinger gav hende et Med- 
lidenhedsbevis, mens hun passerede. 

— Poveraccia, é gravida. Stakkels Asen, 
hun er frugtsommelig. 

De naaede til Hotel Cavour oppe ad Dom- 
kirken til. 

I Vestibulen stod en stor tigret Hund med 
korte studsede øren og syntes at vente. 

— Hu, der er Hunden, hylede Célestine. 

— Den har De jo intet at afhandle med, 
sagde Helga. Vent her paa dens Herre. 

— Madame maa hjælpe mig, ellers dør jeg, 
sagde den store, sorte Pige og fnøs ud i Graad. 
I Madonnas Navn forlad mig ikke! 

— Lad os da sætte os her, saa kommer 
Herren vel. 

— Le voila, Madame, 

Ned ad Trappen lød lette, hurtige Trin. En 
elegant klædt Herre i høj Cylinder og graa Rejse- 
dragt viste sig paa Trappens nederste Trin. Der 
var saa mørkt, at man ikke straks kunde skelne 
hans Træk.- 

— Heimdal, raabte han, kaldende paa Hunden. 

— Han maa jo være Dansk, sagde Helga 
ved sig selv. 

Han kom nærmere. 

Det var Wolfgang Altmann. 

Begge Kvinderne faldt tilbage paa Bænken. 
Helga samlede sig med en Kraftanstrængelse, skar 
som med et dumdristigt Snit et Bundt af Tove 
over i sit Sind, gik hen mod ham og raabte: 

— God Dag, Wolfgang! 

13* 

Den elegante Herre tumlede et Par Skridt 
tilbage. 

Helga sagde: 

— Husker Du, hvordan vi skiltes, da de ikke 
undte os det Kys? Da var vi elendige og usle. 
Du syg, jeg traadt under Fødder og sparket. Ti- 
derne har forandret sig. Der er jo desuden langt 
til Danmark og dets Snærper. Sæt Dig her. Jeg 
vil tale med Dig. — Naa, sæt Dig her. 

Wolfgang Altmann adlød uden Knurren. 

— Jeg siger Du til Dig, fordi jeg har fæstet 
Dig, og ejer Dig, fordi jeg vil være din. Jeg 
bryder mig ikke om dit Giftermaal og dine Kære- 
ster. Deh Dag, jeg plejede Dig for din Blodspyt- 
ning, valgte Du mig. Er det Løgn eller sandt? 

— Det er sandt, sagde Altmann. 

— Godt, saa er den Sag klaret. Men se her, 
her er endnu en Sag at klare. 

Henne fra Portnerlogen lød Portnerens Røst 
dæmpet: 

— Come qnella signora russa paria distin- 
tamente e chiaramente! Hvor den russiske Dame 
taler tydeligt og klart. 

Helgas Stemme lød skarpt, sikkert og koldt. 
Hun trak Célestine frem og sagde: 

— Du har været i Mentona paa Gennemrejse, 
og denne Kvinde paastaar, at Du har været i For- 
bindelse med hende. Hun tjente paa Hotel de 
Bretagne. Lyv nu ikke, at jeg ikke skal skamme 

mig ved Dig. For Du tilhører mig og slipper 
mig aldrig. 

Helga tvang Célestine frem i Lyset. 

Altmann havde samlet al sin Flothed sammen 
og sagde: 

— Jeg synes, jeg skulde kende disse sorte 
Knebelsbarter og pegede paa Célestines store 
Øjenbryn. 

— Jeg gentager for Dig, at jeg er ingen 
Snærpe og bærer ikke en Dydsdragons Hjælm. 
Hun er et løst Fruentimmer, som Du er et løst 
Mandfolk. Men vil I have det Privilegium, saa 
maa I tage Følgerne og yde Skat. Du ser for- 
bavset paa mig, men saadan er jeg bleven. Hun 
paastaar, hun er svanger med Dig. Om det er 
sandt eller Løgn, maa I om. Ja se kun forbavset 
paa mig, men jeg er din Brud fra den Dag i 
Esplanadens Kafé i København. Derfor har Du 
hjemme ikke haft Fred for mig. 

Alt dette blev sagt ganske rolig og med en 
Myndighed, som om det var den simpleste Ting 
af Verden. De fremmede Omgivelser, det hele 
eventyrlige Møde betog Altmann, han blev tvungen 
ind i samme Maner ved en Slags Suggestion. 

— Skal hun have Penge? 

— - Ja, til at tage tilbage til Schweiz og klare 
Tingene. 

— H vormange? 

— Tusind Francs. 

— Det er dyrt. 

— Det er det pgsaa. Især da Du ikke véd, 
hvormegen Andel Du har i Pigens Affære. 

— Jeg har ikke Raad til det i Øjeblikket. 

— Kom ikke med dansk Kræmmerfedteri. Vil 
Du laane de 1000 Francs hos mig? Jeg har be- 
tænkt at give den sølle Tøs det samme. Jeg har 
Raad til at lægge 2000 ud. Skal vi saa betragte 
den Dumhed som udslettet af Verden? 

Altmann saa' forbavset paa hende, som om 
han vilde spørge, med hvad Ret hun tog sig af 
hans Affærer. Men hun forekom ham og sagde : 

— Det kan ikke nytte, Du vil løbe under 
Snoren, Wolfgang Altmann. Jeg fanger Dig, Du 
er bestemt for mig. Det har jeg vidst, siden den 
Dag, Du var hjemme i min Faders Bod. Siden 
er jeg dukket op alle Vegne paa din Vej, og hvor 
Du rejser hen, vil det ske. Det er nu Skæbnen. 
Jeg har været gift — at Du véd det. 

— Jeg har hørt om det men 

— Det var med en dødssyg Mand, en stor 
Filosof. Nu véd jeg Besked med, at Filosofi gør 
et Menneske ulykkeligt, men det lærte jeg tillige, 
at den Passiar med den fri Vilje er Barnepjank. 
Vi er Slaver af vort Temperament, vore Liden- 
skaber, som er en Arv efter. Gud véd, hvormahge 
fordømte Forfædre. Derved er intet at gøre. Vi 
to hører hinanden til, og da Du led og var syg, 
maatte Du selv tilstaa det. Du maa ogsaa have 
erfaret, at mit Temperament eller Begær er det 
stærkeste. Vil Du flygte, skal Du se, jeg naar 

Dig, hvor Du saa løber hen. Kom op paa mit 
Værelse og lad os tale sammen. Den sorte Pige 
kan vi lade rejse, naar det skal være. 

Halv ærgerlig, halv lokket af en Slags be- 
døvende Lyst, fulgte Altmann med. 

Hun stillede sig op foran ham, stor, slank i 
sin glatte, elegant- simple sorte Dragt, og hendes 
store graa øjne holdt hun stærkt og alvorlig fast. 

— Ja, jeg vil kysse Dig, Wolfgang Altmann, 
men saa slipper Du mig, hører Du. Jeg vil ikke 
tage Arv efter Célestine. 

Hun lo, slog mildt til hans udbredte Arme, 
men tog ham selv kraftig i Favn. Han studsede 
over hendes Armes Kraft. Hendes Kys var stærkt, 
men kort. Randen om hendes Pupiller flammede 
som et Lyn i hans øjne. Saa pegede hun paa 
en Chaiselongue, og de satte sig pænt ved Siden 
af hinanden. 

Det hviskede i ham : 

— Satan til Pigebarn! Hun er gal! 

Men som sædvanlig fulgte han laisser alier 
Principet og afventede, hvad Tiden vilde bringe. 

Først maatte han fortælle, at han var kommen 
sig, men Doktor Rink havde forbudt ham at fort- 
sætte sin Virksomhed i Fabriken. Saa var han 
rejst til Sydtirol, var, som det syntes, helt kommen 
sig, havde købt en forsømt Ejendom af en gejstlig 
Kongregation og spekulerede i dens Stenbrud, 
dens daarlig behandlede Vinmarker, i at danne en 
Kvægbestand. Hovedbygningen var imidlertid ved 

at falde ned i Hovedet paa Folk, og han var 
endnu ikke færdig med Istandsættelsen. Han ind- 
saa imidlertid, at han havde forkøbt sig og neppe 
kunde klare sig med Renterne af sin Kapital i 
Fabriken der hjemme. 

— Hvor meget mangler Du til Ejendommens 
Drift for at kunne bevæge Dig frit? 

— Jeg skulde tro, en 100,000 Gulden. 

— Dem kan Du faa hos mig, naar Du vil. 
Du maa vide, at min stakkels Filosof, som jeg 
var gift med pro formå i en Maaneds Tid eller saa, 
lod mig faa 300,000 Francs efter sig. 100,000 
Gulden er til din Tjeneste, naar Du vil. 

— Ja, men min Kone. 

— Naa hende havde jeg rent glemt. Skal vi 
foreløbig holde hende ude af Spillet. I Virkelig- 
heden hører vi to jo sammen. 

Altmann strøg sig gentagne Gange med Haan- 
den over Panden, omtrent af samme Aarsag som 
Jeppe, da han kneb sig i Armen for at klare, om 
det var Jeg** eller ikke „jeg". Denne Pige over- 
skyggede ham, betvang ham. Han sprællede for- 
gæves i Garnet som en Fisk. 

Han sagde: 

— Naar gaar Du herfra? og forbavsedes selv 
ved at sige Du til hende. 

— Vi maa vel snart tilbage til Tirol til din 
ny Ejendom. 

— Har Du været i Rom? For der havde jeg 
rigtignok tænkt at tage hen. 

— - Hvad vil Du der? 

— Det er jo saadan Centrum for Kultur og 
Civilisation og saadant noget. Alle disse Kunst- 
værker og Ting i den Genre er man jo nødt til 
at se for sin Dannelses Skyld, og der er for Resten 
ogsaa mange Ting her i Florenz. De — Du véd 
vel, hvor de er? 

— Ha, ha, ha! kære Ven. Spild dog ikke 
din Tid, gør ikke mine Dumheder om igen. Husk 
paa, Du møder uden alle Forudsætninger. Du 
og jeg forstaar slet ikke al den Herlighed. Prøv 
en Gang og sig mig oprigtig Besked ud fra din 
egen ærlige Opfattelse. Slaa en Streg over alt, 
hvad Du har læst i Aviser. Lad os for Resten 
en Gang prøve ad, Wolfgang Altmann, om der 
skulde sidde en stor Kunstkender skjult i Dig. 
Lad os straks gaa hen her paa det store Galeri, 
der hedder Ufficierne. Faar Du nogen Fornem- 
melse — for det kan ogsaa være. Du kommer til 
at gabe som en Ko paa en rød Port — , saa 
bliver det Forfærdelse over de Gamles Storhed og 
din Intethed. Det har jeg et Par Gange følt. 

— Hvad Fanden skulde man blive bange for? 

— For de Mennesker, der levede i de Tider 
og malede disse Ting. Der er frygtelige Liden- 
skaber baade i de rigtige Fyrster og i de rigtig 
store Mænd. De legede med Dolke og Gift, som 
Du og dine Grosserere hjemme spiller L'hombre 
og Whist eller udsteder Veksler. Mens jeg sad 
alene i min syge saakaldte Mands Værelse, lærte 

jeg en hel Del. Jeg fik fat paa en tysk Over- 
sættelse af en Billedhuggers eller Guldsmeds selv- 
lavede Levnetsbeskrivelse — ja hvad hed han nu? 
Ham, der har lavet det frygtelige Skræmmebillede 
med det blodige Hoved i Haanden, dernede i 
Loggiaen lige herved — Benvenuto Cellini. Han 
slog ned for Fode med en dejlig rolig Samvittig- 
hed, myrdede sine Rivaler, skændede Kvinder og 
var alligevel from og troende. Paverne og Fyr- 
sterne var Banditer eller Kæltringer til Hobe. 
De Folk, der i de Tider duede noget, var, hvad 
vi nu vilde kalde, uden Respekt for Dyd eller 
Moral. Men det store kunde de udrette. Nu har 
jeg forstaaet, at i vor Tid udrettes det store kun 
af Amerikanere, som vil dynge Penge op. Jeg 
tillader mig at tro, at Medlemmer af Jernbane- og 
Petroleumsringe, Karle som Gould eller Vander- 
bilterne, er tilhobe Banditer paa Snyderiets og 
Pengeplyndringens Gebet — de er uden Medliden- 
hed for plyndrede Familjer og uden Betænkelighed 
ved at tage Brødet ud af Munden paa Tusinder 
af Mennesker for selv at bunke Millioner op. Men 
en Mand med moralske Smaaskrupler bliver altid 
en Fedtekræmmer. Vi bliver aldrig andet — lad 
os derfor lade de gamle store være i Fred for 
vor Begramsning. Skal vi dog nu for en Gangs 
Skyld gaa op paa Ufficierne. 

Altmann havde hovedrystende hørt til. Var 
Pigebarnet gal? Men hvor saa' hun brillant ud! 
Og at hun havde — dette store vilde Kvinde- 

menneske — forelsket sig i ham, det baade æng- 
stede ham og smigrede ham. 

Uden at sige noget gik han med hende. 

— Her er ikke Tid til at staa og stirre paa 
disse Masser af Ting, sagde Helga, tog sin Led- 
sagers Haand og trak ham næsten brutalt lige ind 
i Tribunen. 

Hun pegede paa Tizians saakaldte Venus og 
paa den mediceiske Venus. 

— De to kan Du lide. 

. — Ja, sagde Altmann og slikkede sig om 
Læberne. Men naar han skulde have sagt sit 
Hjertes fulde Mening, var han vred over den 
Stilling med den ene Haand, som disse to Venuser 
indtog. 

Hun pegede paa Michel Angelos Tempera- 
billede. 

— Det er dejligt, sagde Altmann. 

— Snak, det mener Du ikke. 

— Maaske noget blegt, og saa har de saadan 
nogle underlige Stillinger, og det hele er saa 
blaat. 

— Jeg forstaar det ikke, men det er min F'ejl. 
Københavnerne derimod er altid overlegen kritiske. 
De har ondt ved i Ydmyghed at bøje deres dumme 
Hoveder. Vil Du indrømme, at disse øvrige Bil- 
leder morer Dig ikke. 

— Jo hun der. Det er dog et ret flot Fruen- 
timmer. 

— Naa hende, Fornarina. 

— Men naar jeg skal være oprigtig, maa jeg 
indrømme, at jeg hverken føler mig tiltalt af hende 
med Fuglen, hun skaber sig jo, eller af den gamle 
røde Herre med det hvide Gedebukkeskæg. Han 
er uhyggelig. 

— Du tør dog ikke lave Dig til. Det lider 
jeg Dig for. Skal vi saa gaa? 

— Ja, sagde Altmann lettet. 

— Saa tager vi en Vogn og kører rundt. 

De tog langs Via dei Colli ud ad Porta Ro- 
mana til Certosaklostret. Det forstod den danske 
Forretningsmand. De søde Smaabjerge og Byer 
nede i Dalen, der blev yndigere ved hver Udsigts- 
punkt, frembragte baade hos ham og hende en 
umiddelbar Glæde. 

Senere paa Jernbanefarten mod Nord ind- 
sugede de stærke Indtryk af Bjergenes mægtige 
Former, af Flodernes skummende Kraft. Mange 
Gange udbrød de begge i uvilkaarlige Udraab af 
Glæde. 

— Der er vor gamle Ven, Etsch. Han er 
altid i Krigshumør, sagde Wolfgang Altmann. Det 
er jeg ogsaa saa tidt. 

Helga krystede ham i sin Favn. 

— Hvorfor Fanden har Du saadan en Magt 
over mig.? Du ælter mig som Voks mellem dine 
Fingre. Hvad er det for Kræfter, Du har i Dig.? 

— Jeg elsker Dig, raabte hun og tvang ham 
ind i sine stærke Armes Fang. Jeg har længe 

været død og kun havt Døden for øje. Nu har 
jeg Viljen til Livet, som min syge Stakkel haanede 
og belo, men nu vil jeg leve, eller rettere sagt, jeg 
maa, jeg tvinges til at leve fuldt ud, længe eller 
kort som det kan falde sig. 



XIV. 

De holdt Rast i Verona i Hotel San Lorenzo. 
De havde valgt det, fordi Etsch skummende og 
brølende væltede der forbi, og fordi der paa den 
anden Side af den trodsig rejste sig et Stykke 
snetakket Alpekæde. De morede sig ved det gamle 
Amfiteater og de herlige Paladser paa Piazza dei 
Signori. De Fyre er Karle for deres Hat, og det 
har ikke været Fedteprinser, der har bygget dem, 
udbrød Helga. 

De havde spist Frokost paa Hotellets Altan, 
temmelig tavse. Flodens Buldren lige neden under 
overdøvede dem. Da løftede Altmann Stemmen, 
og Helga glædede sig over dens dybe Velklang. 

— Helga, det er vor sidste rolige Station, nu 
skal vi køre ind til Strid og Spektakel. 

Helga lo og sagde: 

— Jeg er stridsvant fra Barndommen af. 
Han sagde: 

— Du vil nok blive skuffet, naar Du s«r mig 
til daglig paa nært Hold. 

— Er det Dig, jeg skal slaas med? Kom Du 
blot, jeg er ikke bange. 

— Jeg vil dog for en Sikkerheds Skyld sige 
Dig, at jeg er ikke den lakskoede og pomadiserede 
Herre, som Du kendte fra København. Da jeg 
blev rask, groede Musklerne og Kødet stort og 
fast ud. Fader blev slap og sløj, min Broder har 
der aldrig været nogen stiv Rygrad i, jeg var 
Bussemanden hjemme, skændtes med min gamle 
Fader og min literære Broder — og anvendte en 
Del Umage paa at faa Fruen til at lystre. Hr. 
Altmann senior og junior samt vor Mester paa 
Fabriken fik den brave Ole Ligeglad, Dr. Rink, til 
at erklære Arbejdet farligt for mit Helbred. Det 
kan godt være, -at det evige Vrøvl var blevet det 
i Længden. Jeg fik Lyst til at slaa ind i en 
anden Virksomhed, og saa gjorde jeg, som jeg har 
fortalt Dig. 

— Men Fruen? 

— Der er ikke ondt i hende. Men hun, der 
ellers er noget af et Lam, er jaloux som en 
Tigerkat. 

— Ja, jeg har set det, véd Du. 

— Ja, fy for Fanden. Det saa' ækelt ud. 
Men uden Anledning var det jo rigtignok ikke. 
Hvad siger Du til, naar jeg erklærer, at jeg daar- 
lig har kunnet nøjes med én Kvinde. 

— Ja, det har Du jo vist med den sorte 
Célestine. Jeg véd heller ikke, om Enegifte er 
naturligt. Hvem der lever, faar at se. Jeg vil 

heller ikke sværge Dig evig Kærlighed, men det 
vil jeg love Dig, at jeg skal elske Dig varmt, saa- 
længe jeg føler Kærligheden blusse i mig, og at 
jeg haaber, at det vil vare mit Liv ud. Du har 
mærket, haaber jeg, at jeg ikke er noget hvidt 
Lam. Er det det eneste, der er i Vejen med Fruen 
— hendes Jalousi? 

— Nej, men hvis Du skulde lære hende at 
kende — 

— Ja, for jeg bliver hos Dig — foreløbig, og 
saa skal jeg være Dig saa tro som din store Hund, 
Heimdal. 

Altmann snoede sit Overskæg og vidste ikke 
ret, hvad han skulde svare dertil. Imidlertid bød 
Helga Hunden et Kyllingelaar. 

— Vi har havt saa travlt med os selv, at vi 
rent har glemt vor Ven. — Hej — Heimdal! 

Hunden for op ved Synet af det lækre Ben, 
som den snappede efter med sin store Flab, men 
Helga rev det til sig og drillede saaledes Hunden 
gentagne Gange. Heimdal kendte hende ikke saa 
nøje, at den vilde finde sig i den Behandling. Den 
gav sig til at gø og gramse efter hende. Hun tog 
den om Halsen og holdt dens Hoved saaledes, at 
den ikke kunde faa Bid. Hunden syntes dog at 
forstaa, at hun ikke vilde gøre den Fortræd, og 
hun lod den saa faa Kyllingelaaret, medens den 
afvekslende opførte en Gøkoncert og lod Helga 
tumle med sig. Det endte med, at Heimdal blev 
hendes Ven og lagde Hovedet i hendes Skød. 

— Fa'en til Tøs, sagde dens Herre ved sig 
selv. Sikke Kræfter. Og nu har hun s'gu 
Hunden! 

Det meldtes, at Drosken, der skulde fare dem 
til Stationen, holdt dernede. De steg ind og kørte 
den lange Vej. 

— Naa, det var Fruen, vi kom fra. 

— Ja, hun har jo faaet lavet et Pensionat i 
det store Hus. Men hun er rent ud sagt noget af 
en Sjuske Malene. Ungerne render paa Gangen 
og Trappen og vræler og søler. 

— Jeres Børn.? 

— Ja, den ene Tvillingesøn, den anden døde 
for os, og en Datter. 

— Naa, ja. Du har da maattet afbetale noget 
paa den store Medgift, hun bragte Dig. 

Der gik en smertelig Grimace over hans kønne, 
nys saa glade Ansigt. Han slog med knyttet Næve 
i Sædet og raabte: 

— Ja, jeg har ladet mig sælge som Beskeler 
til en slesvigsk Vognmands Hoppeplag, men syn- 
tes skræmmet ved Udtrykkets hidsige Raahed. 
Han tilføjede sagte: 

— Hun har ellers mange gode Sider, det 
maa jeg indrømme. 

— Ja, vi skal ogsaa være gode ved hende. 
Dette vi gjorde et underligt Indtryk paa Alt- 

mann. Helga mærkede det og sagde: 

— Jeg lejer mig ind i hendes Pensionat i 

s. Schandorph : Helga. 14 

Morgen. I Nat tager jeg ind et Sted ved den 
nærmeste Station. 

— Ja, men jeg tør ikke bo der. Alle kender 
mig. Og der er intet ordentligt Hotel, det er en 
Kro for Heste- og Kvægprangere. 

— Der er vel nok et Værelse til at sove i, 
vær Du rolig, jeg kender ikke til at være bange. 
Er Du urolig for mig, saa laan mig Heimdal til 
Beskytter. 

Altmann saa' betænkelig ud. 

— Er Du bange for, at jeg skal tage din 
Hund fra Dig.? Nej, vi tre skal være ubrødelig 
allierede, og Du maa faa Heimdal udelukkende 
paa mit Parti, f. Eks. lige over for Fruen. 

— Men hvorledes vil Du, præsentere Dig oppe 
paa Katzenstein? 

-r Jeg kommer derop i et nyt Toilette, kalder 
mig med min salig Filosofs Navn, lader som jeg 
ikke kan Dansk — lejer mig i Pension. Tror Du, 
Fruen kan kende mig saa.? ^ 

— Oprigtig talt nej, hun har ikke stort Om- 
løb i Hovedet. Du hedder altsaa? 

— Grevinde Potocki. 

Udenfor Stationsbygningen holdt en Landauer. 

— Kør først op paa Hotellet og sæt den Dame 
af, Aloys, sagde Altmann i militær Befalingstone, 
og saa mig til Schloss Katzenstein. 

Den tykke Tirolerkarl lo i sit store Overskæg, 
han var vant til at køre for sin Herre med frem- 
mede Damer. De naaede hurtig Kroen. 

Helga steg ud, lokkede for Heimdal, der be- 
tænkte sig lidt og sprang saa efter hende ind paa 
den underlige gamle Kro med en bred Svalegang 
rundt om første Sal. 

Hun traadte med Hunden efter sig ind i en 
hvidkalket, krydshvælvet Stue, hvor der sad spil- 
lende og drikkende Bønder. De vilde ikke have 
ænset Damen, men Heimdal kendte de. 

— Der Katzensteinerhund, sagde en gammel 
bondeklædt Karl og blev siddende med Kortet i 
sin opløftede Næve. 

En forstaaende Fnisen lød gennem Stuen. 

— Det var ogsaa Herren til Katzensteins Køre- 
tøj, brummede en af hans Medspillende. 

— Ein erfahrner Kater, sagde den tredie. 

En stor Pige med den efter Præsternes Ordre 
fladt indspændte Barm lyste op for Helga og 
Heimdal ad en knirkende stejl Trætrappe og ind i 
en stor, paa Loft og Vægge paneleret Stue. Den 
egentlige Seng var anbragt oven over en mægtig 
Kakkelovn af grøn Fajance, men den var for de 
indfødte. For at vise, at „Hotel zum goldenen 
Krug" vilde imødekomme en moderne Civilisations 
Fordringer, var der opstillet i den meget store 
Stue en bred, lavbenet Jernseng med store blin- 
kende Messingkugler paa de fire Opstandere, og 
under den kiggede gemytlig frem en umaadelig 
Fajancepotte med Billeder af Bjerge og Vandfald 
paa de buede Sider. 

Værelset duftede af en Blanding af mugne 

14* 

Kastanjer, nyvasket Linned og Uldtøj. Heimdal 
nøs, snusede om i Værelsets Kroge og ytrede til- 
syneladende en lidt nedsættende Kritik. Den lod 
sig dog stille tilfreds ved de Honningcakes, som 
dens midlertidige Herskerinde rigelig beværtede den 
med af sin Rejsetaske. Da hun laa i den brede 
Seng, placerede den sig ved Siden af denne og 
slikkede hendes Haand, og rolig sov hun ind, 
hiens Maanen udenfor lyste over de hvide Bjerg- 
toppe. Heimdal sov, fordi det morede ham. 

I Mørke kørte Herren til Katzenstein op til 
sin Borg. Han ankom midt under Pensionatets 
Table d-hote og sagde barsk til Pigen, der meldte 
fra Fruen, at der var Middagsmad til ham: 

— Jeg vil hverken se nogen eller nyde noget. 
Giv mig et Krus Pilsner og saa Flasken med 
Kognak. 

Han drak rigeligt. 

— Saa red til mig her i Vaabenhallen paa 
Kanapeen. 

Han sov ikke, omtumlet som han blev af de 
forskelligste Sindsbevægelser: hæftig Begær, ube-r 
stemte Ængstelser, mørke Anelser og lokkende 
Fremtidssyner. Hans Sind var ikke i Hvil et Øje- 
blik. Lige som han var ved at slumre ind, kom 
der en krampagtig Bevægelse i alle Lemmer og 
gjorde ham lysvaagen. 

Skulde det være sandt, som Fru Helga havde 
paastaaet, at det var noget Sludder med den fri 
Vilje? Han tænkte sig vred, fordi han maatte ind- 

rømme, at dette Fruentimmer havde faaet ham til 
at danse efter sin Pibe. Hun var jo brillant: stor, 
smidig, flot, klog. Men han vilde, Fanden ta'e sig, 
være Herre i sit Hus. Han slog i Bordet foran 
Kanapeen, men saa faldt hans store Ølkrus og 
hans Kognaksglas ned mod Flisegulvet med stort 
Rabalder. 

I Vrede sprang han op, klædte sig paa og 
bandte gentagne Gange, at Herre i sit Hus vilde 
han være, enten der saa eksisterede en fri Vilje 
eller ej. Det var vist bedst at holde sig til sin 
Børnelærdom. 



XV. 

rielga fik den næste Morgen en Slags Ka- 
briolet lejet og kørte op til Schloss Katzenstein. 

Det var en forfærdelig Vej, stejl, stenet, 
skumplende. Paa Siderne groede blomstrende Krat. 
Nede dybt i Dalen laa en hvid By og straalede. 
Naar hun vendte sig om i de øjeblikke, da Heim- 
dal, der laa paa tværs over hendes Knæ, tillod det, 
saa' og hørte hun Flodens skummende Løb. 
Gennem Rester af forhenværende Kastanjelunde, 
mellem Hegn og brogede Slyngblomster arbejdede 
Køretøjet sig skumplende og klirrende op, da der 
pludselig blev let for Farten. En med Fliser be- 
lagt Kørevej med lave solide Brystværn til begge 
Sider tonede frem. Langs Brystværnet stod smaa 
Mennesker, der huggede og arbejdede med Hakker, 
Økser og andet stort Værktøj. 

Det var en munter Omegn. Bjergene skød 
grønklædte Forhøje frem i Landskabets Front, og 
fra disses Toppe lo hvide Slotte med brede tegl- 
tækte Donjoner i Vejret, ensformige i Stilen, men 

knejsende med en hjemlig Myndighed, som vilde 
de sige: 

Det er os, der har hjemme her fra umindelige 
Tider „im schonen Land Tirol". 

Helga sagde, mens hun arbejdede sig ind i 
dette ny Landskab: 

— Er jeg mere her i Kraft af min fri Vilje 
end alle de andre Steder? Nej, jeg er ført, og jeg 
vil lade mig føre. Jeg vil tvinges. 

De smaa Gnomer, der arbejdede med Hakke, 
Hamre og Økser, tog venlig deres Filthatte af, 
rettede de krogede Rygge og sagde: 

— Pace di Dio, Signora! 

Hun blev behagelig berørt, da hun atter hørte 
det Maal, der var blevet hende halvt hjemligt i 
Firenze, dette Maal, der nu, da det klang uventet, 
havde en hjertesmeltende Klang for hende. 

Mens hun holdt den brunttegnede Hund om 
Halsen, faldt det hende pludselig ind, at det ikke 
var klogt, at de kom sammen, men hun vidste 
ikke, hvorledes hun skulde blive af med sin Ven 
og Kamerat. 

Men pludselig rørte den sig med stor Energi 
og sprang ud over Vejen. 

Kusken sagde: 

— Der Katzensteinerhund und der Majer- 
hoferhund haben einander gesehen. Sie sind todt- 
liche Feinde. 

Heimdal mødtes med et stort lysegult Bæst, 
og de for løs paa hinanden, som de var gale. 

Kusken maatte stas^ af og med Pisken skille 
Bæsterne. De sloges med ærlig Vilje, og Heimdal 
blødte, saa Vejen blev rød. Helga var ogsaa 
staaet ud og kælede nu for den, men Krigsliden- 
skaben gjorde Heimdal uimodtagelig for blidere 
Følelser. Den løb ind under de Tremmer, Vin- 
planterne var henslængte over, rodede sig paa 
Bugen ind mellem Agurkerne og Aspargerne, der 
beskedent krøb langs med Jorden, og forsvandt 
for øjet. 

Gennem en lav hvælvet Port kørte de ind i 
en Gaard. 

To ret store Fløje stod af Slotsbygningen, 
den tredie var forsvunden. Det var en hvid to 
Etages Bygning med omløbende Balkon. Ud for 
Beletagen hang der et Søjlegaleri i Renæssancestil 
med ioniske Kapitæler og Skafter riflede til op paa 
Midten og med Rosetter i de smaa Metoper. Søjlerne 
truede med at falde ned og rystede synlig ved 
Vognens Skumpien mod den toppede Stenbro. 
Hvor den tredie Fløj maatte have staaet, laa en 
nyere Staldbygning. 

Et langt Pigebarn med blondt, tyndt Haar 
under en Kappe med flagrende Baand viste sig 
ved Stueetagens Indgangsdør. Hun lod til at im- 
poneres af den slanke Dame med den dristige 
Holdning i den lysegraa uldne Rejsedragt med 
Jaket, blegrød Flip og Manchetter og den lille 
vuggende Aleksandrahat samt med stramt siddende 
graa Handsker. Damen sagde: 

— Er her Pensionat? 

— Freilich, svarede Pigen og glattede det for- 
viltrede Haar med Pegefingeren. Vil Mylady staa 
af, skal jeg hente Fruen, vil saa Mylady foreløbig 
tage Plads i Vaabenhallen. 

Men hun tænkte ved sig -selv: Saadan en 
Dame bliver ikke længe i dette „Sauwirthschaft". 

Helga sprang let af Vognen og gik ind i det 
med Harnisker og middelalderlige Vaaben dekore- 
rede, krydshvælvede Rum. 

Næppe havde hun sat sig foran det af 01 og 
Vinrande plettede Bord, før hun hørte høje Vræl. 
Ind ad den mod en Korridor vendende Glasdør 
væltede skraalende en Dreng og en lille Pige^ 
begge snavsede. De stoppede op, da de saa' den 
fremmede Dame, og deres Skraal gled over i en 
Grynten. Efter dem fulgte fra Korridoren en Lugt 
af stegte Sager. 

Straks efter kom en lille, meget korpulent, 
sortsmudset Dame, aabenbart i ophidset Tilstand. 
Hun greb Børnene i Nakken som Hundehvalpe, 
smed dem, mens de igen stak i Vræl, ud af Dø- 
ren, titulerede dem Saugesindel, vendte sig saa 
blussende rød om mod den nys ankomne Dame, 
der øjeblikkelig opdagede, hvor daarligt Husets 
Frue havde faaet sit Toilette besørget. Ud af den 
ikke hægtede Bærekrave stak det hvide Linned, 
og der havde aabenbart ikke været Tid til Haand- 
tvæt. 

Hvor var hun rød og fed, den buttede Pige, 

hvis Bryllup Helga i sin Lidenskab havde for- 
styrret, saa Slægten troede, at hun var en af Wolf- 
gang Altmanns Piger. 

Det var hun jo egentlig nu — denne For- 
nemmelse skar ' igennem hende — men hvor følte 
hun sig ikke den legitime Hustru overlegen, denne 
lille tykke Trold, der kun indtog sin Stilling i 
Kraft af Familje og Præstevrøvl. 

— Er her Pension at faa? sagde Helga paa 
det mest hovne Tysk, hun havde ved Haanden. 
Jeg er Grevinde Potocki. 

Den lille tykke Fru Altmann saa' stift paa 
den fremmede Dame. Hun maatte kende det An- 
sigt — men hvorfra.^ Nej, hun kunde dog ikke 
have set hende før. 

Hun svarede meget langsomt: 

— Er Grevinden alene? 

— Ja. 

— Og gør ikke meget store Fordringer? 

— Slet ingen. Egnen og Klimaet passer mig. 
Prisen spiller ingen stor Rolle. Kun én Ting, jeg 
vilde helst bo i Stueetagen. 

Et nyt spejdende Blik. 

— Ja, Pensionatet er jo paa første Sal. 

— Saa. maa Fruen tilgive. Jeg kan ikke 
taale Trapper. Undskyld, at jeg har gjort Dem 
Ulejlighed. 

Hun rejste sig og saa' ud i Gaarden efter sin 
Vogn. 
• Fru Altmann syntes at beroliges. 

— Ja, vi kunde jo lave Salen til her paa 
den anden Side af Hallen og spærre Døren her 
ind til. 

— Vil De behage at vise mig Værelset? 

— Ja tillader De, at jeg kalder paa Pigen, for 
det vil jo give hende mere Arbejde — saa Prisen 
bliver noget højere, kan ikke blive under 7 Gulden 
om Dagen. 

— Som De vil. 

— Emma, Emma, Komm mal hier! raabte 
Fru Altmann ud af Døren. 

Det blonde Pjuskhoved stillede og saa' tvær ud. 

— Nej hun vilde ikke opvarte Pensionærer i 
Stueetagen. Rende op og ned ad Trapperne til 
Rengøring og Sengeredning. Nej, hun var lige 
saa vel et Menneske som Fruen. Hendes Frue 
blev vred, og et Skænderi begyndte. Her levede 
man, sagde Pigen, paa smal Kost og sled sit Liv 
og sine Lemmer op og skulde nu fare op og ned 
ad Trapperne i en Evighed. 

— Lej en anden Kamerist paa min Regning, 
sagde Helga, som kan opvarte mig alene. 

Pigen sank i Knæ. Hendes Arrigskab kogte, 
men hun vovede dog ikke at lade den skumme 
over Randen. 

— Saa er det afgjort, sagde Helga. 

Fru Altmann var imponeret og sagde til sin 
Gæst: 

— Ja, straks kan jeg kun faa Schafferens 
vælske Pige. 

— Som De vil. 

— Men hun vil vist forlange en halv Snes 
Gulden om Maaneden. 

— Som De synes. 

— Nej, det maatte være en rigtig polsk Grev- 
inde, hvem er det nu dog, hun ligner? 

Den forpjuskede Blonde viste sig og sagde 
vredt: 

— Hele Selskabet sidder ved Frokostbordet 
og venter. 

— Undskyld, min Naadige! Vil De tage Del 
i Frokosten.? 

— Jeg ønsker Servering paa mit Værelse. 
Der bliver ikke Tid til at gøre Toilette til Bordet. 

— Naa, er hun ikke fin nok, den Dukke, 
protesterede Fruen tavs og tænkte paa sine 5 Gæ- 
ster, der ogsaa bar højtklingende Navne. Fru Alt- 
mann for op ad Trappen, knappende Kjolen om 
sig. Helga saa' under hendes Gang, at hendes 
store Fødder havde traadt Støvlehælene skæve. 

Helga raabte efter hende: 

— Mit Værelse, Frue, maa jeg faa det anvist.? 

Fru Altmann brast i Graad, mens hun arbej- 
dede for at fæstne de sidste Hægter i sin Kjoles 
Bærekrave. 

— Deres Naade ser, hvor de slider i mig. 

— Saa sidder jeg her og læser Aviser — faar 
maaske en Kop Kaffe foreløbig og saa blot en 
Kotelet. Med mit Værelse kan det da vente, hvis 
jeg kan være ene i dette Rum. 

— Aa Gud velsigne Dem, naadige Frue. Min 
Mand plejer først at komme hen paa Aftenen" 

Hun for afsted op ad den halvmørke Trappe. 
Et Skrig og en Duo af Børnevræl. 

Ungerne havde ligget og rodet paa Trappen. 
Nu kom Husfruen i Galop. Trappen var halv- 
mørk, Moderen faldt over Børnene, som hendes 
store Fødder ramte paa forskellige Steder, hun 
græd og raabte efter Pigen, naaede endelig under 
Gæsternes sure Miner og spydige Ord Spisestuen, 
hvor den første Frokostret, Brisselrouletter stod og 
snærrede i NysølvskasseroUen. 

— Undskyld, mine naadige Damer. Saadan 
en Bunke Uheld, jeg har havt i Dag. 

— Undskyld, kunde en Pige ikke have be- 
sørget Servicen? lød en kvindelig Basstemme. 

Den kom fra en overordentlig høj, mager 
Dame med en underlig kruset Haarpynt paa de 
kridhvide Haar. Det var en gammel Russerinde, 
der kaldtes Ekcellence og Kammerherreinde Na- 
rischkin og ikke undlod for sine Omgivelser at 
urgere Navnets Fornemhed og historiske Værdi. 
Onde Tunger vilde vide, at hun var Enke efter 
en fordrukken Garderofficer og havde været Sanger- 
inde ved ambulante Operaselskaber. 

— Ja ikke sandt, Ekcellence? sagde en lille 
buttet Dame i changerende tyk Silke med mærk- 
værdig hvide Hænder, der gav Mistanke om Fedt- 
sminke, og hvis Fingre havde blinkende Ringe paa 
alle de Steder, hvor der paa nogen Maade var 

Plads til dem. Servicen lader virkelig meget til- 
bage at ønske — altfor meget. 

Hun var en Preusserinde og sagde, at hun 
var Enke efter Jernbanechef von Pritzel. Hun 
havde med sig en forkælet Dreng paa 13 Aar, 
der hed Ruprecht. 

— Der skulde være Champignons i Brislen, 
skreg han med pibende Fistelrøst. 

Saa var der en lille brunøjet mager Hollænder- 
inde, altid i sort figureret Silke, Fråulein van 
Gelders. Hun holdt nok af en Passiar og viste 
stor Interesse for Husets Værtinde, naar hun i 
Enrum fortalte hende, hvor „leichtsinnig und fri- 
vol" hendes Wolfgang var. Fråulein van Gelders 
røbede i det hele ikke ringe Kendskab paa Gebeter, 
man ellers ikke anses for at ligge indenfor en Frø- 
kens Erfaring. 

Ved Bordet spiste hun som en Tærsker og 
ræsonnerede ikke over Maden, lige saa lidt som 
„der Kandidat*, en ung skægløs Fyr med et Frø- 
fysiognomi. Han var Geniet Ruprechts Præceptor, 
skulde til Foraaret dimittere Drengen til et Gym- 
nasium, var altid i sort Frakke og hvidt Halstør- 
klæde, bed Negle og havde en Ulveappetit, der 
mindst stod i Højde med den hollandske Frøkens. 
Da aldrig nogen talte til ham, havde han udmær- 
ket Mad- og ølro. Der blev nemlig aldrig ser- 
veret Vin eller Dessert for denne teologiske Viden- 
skabsmand, men saa havde hans Frue i hans 
Kontrakt lovet ham „Bier nach Belieben", og det 

var Synd at sige, at han benyttede sig med Be- 
skedenhed af denne Klausul. En stor Glaskande 
forsvandt ved hvert Maaltid i hans brede Svælg. 

Dette var for Øjeblikket Pensionærerne paa 
Schloss Katzenstein, hvor Værtinden paa Grund af 
de sig evig gentagende Ubehageligheder, vædede 
sin Føde med sine Taarer. Hun følte sig som 
Martyr, thi hun drev denne Forretning for at vise 
sin Mand, at hun vilde bidrage sit til at skaffe 
større Indtægter til Veje. Han trak paa Skuldrene 
og vidste vel, at Pensionatet snarere hørte til Ud- 
gifts- end til Indtægtssiden. 

— Men lad hende more sig. Stakkel! 

Helga havde selv i det væsenlige lavet sit 
Værelse til. Det var rummeligt men var ikke 
blevet brugt i mange Tider. Der laa tykt Støv 
paa Møblerne. Efter Frokosten fik hun den lange 
Blonde til Disposition. Hun viste en tvær, passiv 
Modstand mod alle hendes Ordrer, gjorde Vrøvl, 
da. hun skulde lave en Jernseng i Stand. Helga 
tog Puderne ud af Haanden paa hende, lagde dem 
selv til Rette, pakkede Tæpper op af en af sine 
Kufferter og uden at tale et Ord med sin sure 
Medhjælperske hængte hun dem op som Portierer 
med et flot Foldekast, flyttede paa egen Haand og 
med egne Hænder en stor gammel Lænestol ind 
fra Vaabenhallen — og en to tre — medens Pigen 
sled med Støvekosten og hvæsede, som om Vejret 
skulde pines ud af hende, havde Helga faaet en 
hyggelig Stue i Stand. 

Hun forlangte af Pigen nogle smaa Vaser med 
Blomster, og skønt denne erklærede: „kann gar 
nicht geschehen", maatte hun uvilkaarlig lystre for 
den ny polske Grevindes knusende Blik og bringe 
et Par smaa Vaser med gule og røde Roser og 
Pelargonier. Inde i Hallen var der bomstille. Herren 
var næppe hjemme. 

Helga var træt fra i Gaar og det umagelige 
Natteleje. Hun hørte Heimdal pibe ved Døren, 
aabnede og kaldte. Dyret kom springende ind. 
De tog en lille Brydekamp sammen, til Heimdal 
træt og hvæsende som en Bælg lagde sig til Borge- 
leje paa det fine blaa- og gulstribede Tæppe, hvor- 
med Helga havde skjult Synders Mangfoldighed 
paa Kanapeen. 

— Sov nu, kære Uhyre, og lad mig i Fred! 
Hun lagde sig paa Sengen. Hunden sprang 

op og lagde sig paa tværs over hendes Ben. Snart 
sov de om Kap. 

Hun vækkedes ved Larm fra Køkkenet, af 
Graad og vrede Stemmer og kunde gennem den 
tynde Mellemvæg forstaa alt, hvad der blev sagt. 

Det var let at kende Husfruens klynkende 
Graad. 

— Ja men det er Fyrstindens, Excellences 
strænge Ordre, at hun til Middag, som første Mel- 
lemret faar Resten af den Gemse, vi spiste som 
Hovedsteg i Søndags. Hun forlangte, hvad hun 
kaldte salmis aux truffes, 

— Ja, men det laver jeg ikke. 

— Fy Marie. Vi kan udsætte os for, at Ex- 
cellencen flytter. 

— Jeg véd ikke, hvad det er for. noget for- 
bandet Tøj, hun forlanger. Véd Fruen det? 

— Ja, det er vist en Slags Ragout. 

— De skal have Entrecotes til Mellemret. 
Dermed Basta. 

— Men Excellencen synes, at hun ikke kan 
tygge det Oksekød, vi serverer. 

— Saa faar hun hakke det eller faa ham, 
Kandidaten, eller hvad han er, til at tygge det for 
hende. Han bliver dog betalt for sit Sjoverarbejde 
med den Spidslærkes snottede Dreng. 

— Marie! 

— Ja, det siger jeg, og laver ikke anden 
Mad, end jeg selv vil. Er Fruen misfornøjet, kan 
jeg gaa. Jeg kan altid faa en Plads bedre end 
denne. 

— Marie, jeg kalder paa min Mand, hvis De 
ikke er artig. 

— Han er ikke hjemme og kommer saamænd 
ikke her ud i Køkkenet. Han estimerer ikke Fruen 
saa meget, at han vil vove sig her ud, hvor Mand- 
folk heller ikke har noget at gøre og kan risikere 
at faa en Skefuld Suppe i Hovedet. 

Fruen brød ud i en Række af tyske og danske 
Skældsord. 

Pludselig gik Døren op, og ind traadte Grev- 
inde Potocky i mørk Flanels Slaabrok med op- 

S. Schandorph: Helga. 15 

smøgede Ærmer, ud fra hvilke et Par hvide Arme 
og Hænder med kostbare Ringe lyste. 

— Undskyld, Frue! Jeg véd godt, hvad De 
ønsker, og jeg er ikke nogen daarlig Kokkepige. 
Tillader De, saa skal jeg lave i meget kort 
Tid 

— Men, Deres Naade — — 

— Giv mig Deres Gemsesteg. 
Kokkepigen satte i at bruge Mund. Grevinde 

Potocky værdigede hende ikke et Blik, men gik 
hen ved det store Bord, fik Gemsekøllen udleveret 
af Fruen, tog sine Ringe af og skar Kødet i Ski- 
ver, fandt selv Kryderiskabet, saa* ikke „Trøfler" 
paa Etiketterne, men et Glas, der var betegnet 
„Morilles" og sagde til Fruen: 

— Dette kan meget godt gøre Tjeneste som 
Trøfler. 

— Nej, naadige Grevinde — det gaar dog 
ikke an. 

— Ingen Gerning skammer jeg mig ved, naar 
jeg kan gøre den. 

— Det laver jeg ikke, brølede Kokkepigen 
med Hænderne i Siden. 

Helga betragtede hende som Luft, hvad der 
gjorde hende endnu mere rasende. Hun raabte, at 
hun brød sig hverken om Hertuginder eller Grev- 
inder, som vilde i Potter og Gryder. 

Helga gik hen til Komfuret, der var saa stort 
og bredt, at der var god Plads til baade Pigen og 

hende, og satte Kasserollen over et Hul. Efter kort 
Tids Forløb sagde hun til Fruen: 

— Nu kan det serveres. 

Fru Altmann græd nu af Rørelse, nedkaldte 
„Gottes Segen" over die gnådige Excellenz, rakte 
hende de fine Ringe, mens hun i Tanken vurderede 
dem. Helga skyndte sig med at bede om en 
Portion af sin Salmis de chamois aux truffes ser- 
veret paa sit Værelse, hvor hun gærne vilde være 
i Ro i Dag ogsaa til Middagen. 

Da hun nærmede sig Døren, opdagede hun, 
at Børnene havde været Vidner til Akten. Der 
stod de og gloede som to smaa Tyrekalve, den 
ene med Tungen hængende ned over Hagen, den 
anden med Fingrene borede ind i Munden. 

Kokkepigen sagde til den blonde Pige: 

— Det er en Heks. 

— Ja, hun har et øjesyn, der skær tvers 
igennem et andet Menneske. Hun skal have Griins 
Franze til sin egen Opvartning og give 10 Gulden 
om Maaneden. Hun maa have Penge som Skidt. 

— Ja saa, sagde Kokkepigen. Hvor Djævlen 
har hun da fundet dette Svinehul? 

Blondassen trak paa Skuldrene. 

Mellemretten gjorde Lykke ved Dineren. Ex- 
cellencen Narischkin ytrede sit naadige Bifald i 
anerkendende Ord, og Kandidaten i en vældig For- 
tæring, saa Fru von Pritzel sendte ham advarende 
øjne, der bragte ham til at standse sin Tygning 
og sluge de sidste Mundfulde hele. 

15* 

Den „vælske" Pige, Francesca eller Cecca, 
som de andre Folk kaldte Franze, mødte hos 
Grevinde Potocki op paa Eftermiddagen, ledsaget 
af Husets Frue, der med Kys paa Grevindens 
Haand takkede hende for hendes udmærkede og 
nedladende Hjælp. Hun præsenterede hende Pigen 
som en „alberne, aber gutmutige Baurendirne", der 
ikke forstod rigtig Tysk. 

— Ma italiano Hi lo capisce? sagde Helga. 

— Sicuro, Signora, svarede Pigen med næ- 
sten jublende Stemme, greb Helgas Haand og kys- 
sede den saa stærkt, at hendes Læber satte et lille 
rødt Mærke. 

— Basta cosl piccinina, sagde Helga, over- 
ladende Fru Altmann til sin Forbavselse over, at 
den polske Grevinde syntes lige dygtig i Italiensk 
og i Gemsesalmis. Fruen sagde endnu en Gang 
Tak og lod sin Gæst være ene med den 13aarige 
italienske Pige. 

Helga var ikke videre stiv i Italiensk, men 
hun havde erhvervet sig saa megen Kendskab til 
Sproget, at hun foreløbig kunde klare sig og snak- 
kede løs med Fejl og Talemaader, hvis Mening 
Cecca omtrentlig kunde gætte sig til. 

Den næsten voksne Pige saa' fattig ud. Hen- 
des rødt og grønt storttærnede Bomuldskjole viste 
baade Lapper og Stopninger, og de gule Støvler 
med Messingsnørehuller slubrede hende om Smal- 
benene. 

Med Italienernes Lethed til at gætte sig til. 

hvad andre Folk mener, forstod Cecca godt, at la 
Contesse vilde have hende til at gøre Værelset i 
Stand, men saa kom Helga til at sige et Ord, der 
havde en meget uartig Betydning. Da betoges 
Cecca af et Anfald af Latter, der trods hendes 
tapre Kamp overvældede hende. Heimdal, der var 
bleven liggende paa Sengen, for gøende imod 
hende, hun vrælede og flyede. Helga tog Hunden 
i Nakken og holdt den fast, men den lille Cecca 
var falden paa Gulvet, saa lang hun var, og det 
viste sig da, at hun hverken havde Strømper, Ben- 
klæder eller noget, der lignede Underskørt, hun 
blottede alt, som Vorherre havde skabt det. 

— Stakkels Lille, Du trænger til Klæder, sagde 
Helga. Tag hellere de grimme Støvler af og gaa 
paa dine bare Fødder, som Du vel er vant til. 

Hun tog en 20 Gulden Seddel op af sin 
Taske, rakte Cecca den og sagde: 

— Køb Dig Klæder for den, mit Barn. 
Tøsen kastede med Glæde de store, pinende 

Støvler fra sig, men græd samtidig og sagde: 

— Come ho vergogna! hvor jeg skammer 
mig!' rejste sig paa Knæ, krøb hen til Helga og 
omfavnede hendes Ben. Hvordan skal jeg lønne 
la Signora Contessa, 

Helga lagde Fingeren paa Munden. 

— Ved at tilhøre mig og aldrig sladre af 
Skole til Fruen eller Pigerne om noget, Du ser 
mig gøre. Mærker jeg, at Du er mig tro, vanker 
der snart saadan en Seddel til. 

— Giuro, jeg sværger, svarede Cecca høj- 
tidelig, slog Kors for sig og gav sig i Færd med 
Sengen og Værelset og smed derpaa Støvlerne ud 
af Vinduet. 

Cecca følte sit italienske Sammensværgerblod 
røre sig, hun skulde være hemmelig Medvider i 
en stor Dames Planer. Hun lagde Fingeren paa 
Munden, saa paa Hjærtet* 

— Forstaa mig nu ret, Francesca. Vil Du 

nu, naar Du i Aften skal til Byen skal Du 

ikke det? 

— Nej, men jeg løber derned. Curro come 
il fulmine. Jeg løber som Lynet. 

— Godt. Du er omtrent af min Størrelse. 
Køb i det fineste Udsalg en Dragt til et ungt 
Mandfolk: en Jokey eller Groom. 

Cecca sprang i Vejret af Glæde med en Jubel- 
trille som en Stærunges. Det lod til at blive 
Spas. 

Den skal passe Dig og maa være af stærkt 
brunt Klæde, Jaket, Vest, Benklæder af samme 
Stof, en Fløjels Hue maa Du ogsaa købe. Du 
lader det hele blive pakket godt ind. Her har Du 
Penge til at betale med. Hvad Du faar tilbage 
paa den Seddel kan Du beholde. 

— Gud signe la Signora Contessa. 

— Men vel forstaaet, Cecca. Hvis nogen aner, 
at det er til mig, eller jeg mærker det ringeste til, 
at nogen her paa Slottet har faaet noget at vide, 
vil det ikke gaa Dig vel. 

Og hun sendte. Cecca sit onde øje, som alle- 
rede havde skræmmet Kokkepigen, og som Fruen 
ogsaa havde følt sig uhyggelig ved. 

Et nyt Knæfald, Haandkys, en lang Ed ved 
Vorherre, Madonna og alle Himlens Hellige. 

Under lystig Sang gjorde Cecca sit Arbejde 
og gik. 

Dette var morsommere end at malke Køer og 
Geder, hendes sædvanlige Forretning i Bondehuset 
hos Schafferen. 

Da Helga havde spist den Middagsmad, der 
blev bragt hende, var det helt mørkt. 

Hun faldt i Tanker. Hun følte sig til Mode, 
som da hun var Barn, og en Razzia i Rebslage- 
rens Have var lykkedes. Hendes gamle Foragt 
for det legitime blussede op i hende. Den store 
Episode i hendes Liv, hvor hun havde levet af 
den dunkle Tilintetgørelses Lære stod som en bleg 
Taageplet i hendes Erindrings Horisont. 

Nu til Liv, Eventyr, Skandaler. 

Det bankede paa Døren. — „Herein". Fru 
Altmann traadte ind. 

— Tusind Tak, naadige Grevinde. Det var 
dejligt. Pensionærerne var saa fornøjede med den 
Ret, De lavede. Men Pigerne her til Lands er 
noget Pak. De siger, at skal de lystre den naa- 
dige Grevinde, saa vil De bort. 

— Saa lad dem gaa. Jeg har for øjeblikket 
intet at bestille. Jeg skal skaffe Dem to andre. 
Jeg er vant til sligt. Vær ganske rolig. 

— Men naadige Grevinde. 

— Min gode Frue, jeg kan, hvad jeg vil, eller 
rettere, min Vilje befaler mig en Ting, jeg lystrer 
Befalingen, og Resultatet er naaet. 

Fru Altmann saa' paa de sammentrukne Bryn 
og det skarpe Blink i øjet og blev halvt uhyggelig 
til Mode. Hun vilde dog helst beholde den blonde 
Pjuskede og den fede Kokkepige, nu var hun vant 
til at skændes med dem, det var ikke sikkert, at 
hun kunde finde den rette Tone med nogle nye. 

Helga sagde: 

— Eller vil Fruen hellere beholde de to og 
give mig Myndighed over dem? 

— Nej, Gud nej, sagde Fru Altmann. 

— Jo Fruen er anstrængt og nervøs af denne 
Virksomhed. Jeg har i sin Tid været vant til at 
kommandere mange Slags Folk og er for øjeblik- 
ket uden Beskæftigelse. Lad mig hjælpe Dem med 
alt, hvad der falder Dem svært. 

— Men naadige Grevinde. Deres Rang og 
StUling? 

— Jeg er ene, uafhængig, ret rig. Jeg kan 
hævde mig uden at tage alle de dumme Hensyn, 
som sultne Adelsdamer indbilder sig er nødvendige 
for at blive respekteret. De opnaar kun at blive 
til Latter som en Snes Aars gamle Silkekjoler. 

Fru Altmann turde hverken sige ja eller nej. 
Hun var vis paa, at den Dame var ikke god at 
bides med, og at hun selv vilde blive til intet, 
hvis hun gav hende nogen som helst Myndighed. 

Hvad kunde der ikke falde et rigt og lunefuldt 
Fruentimmer ind? Saa meget havde hun lært af 
sin korte og lille Virksomhed med Pensionatet, at 
de Damer, der havde den mest hovne Optræden, 
ingenlunde altid var kontante, naar Regningens 
Tid kom. Hun kunde foreløbig lade være at 
svare. Hun sagde derfor hverken ja eller nej til 
Grevindens Tilbud, men mumlede nogle dybe Tak- 
sigelser, der dulgte Svaret, og hun tog dybt nejende 
Afsked. 

Helga lod, som det hele var hende saare 
ligegyldigt. 

Det havde taget paa at blæse. De gamle 
Kastanjetræer i Haven udenfor knagede og raslede, 
og det var bælgmørkt. 

Klokken var vel henad 11, da hun hørte tunge 
Trin ude i Haven. 

Heimdal bevægede sine studsede øren, gøede 
og styrtede op fra Lejet ved hendes Fødder. Den 
hylede jublende, og Helga lukkede den ud i Korri- 
doren. En Nøgle blev drejet rundt i Døren fra 
Haven ind til Vaabenhallen, stærke Trin af tykke 
Støvlehæle lød. Hun hørte Hunden springe højt 
og stadig give Hals. Nu kendte hun Wolfgang 
Altmanns Røst, skønt den syntes hende uklar, og 
Udtalen lidt stammende. 

— Naa, er Du der, dit Bæst! Har Du været 
paa gale Veje, din Fiegel? Hvis Du var et Men- 
neske, vilde jeg ikke være i Tvivl, for Du dufter 
af Dameparfume. Det er nok en behagelig Afveks- 

ling fra mine store Støvler. Herein zum Teufel! 
brølede han pludselig. 

Helga stødtes ved Stemmens raa Klang. 

Hun hørte Døren til Korridoren knirke og 
Døren gaa op. 

— Er Du kommen hjem? Det blev sent, lød 
Fruens Stemme. 

— Jeg behøver vel ikke Nattetegn som en 
Soldat. Naa, her staar kold Afsnit og 01, hvor er 
Kognaken } 

— Jeg synes. Du skulde undgaa den i Aften. 
Du ser saa opvakt ud. 

— Det vil sige „erregt" — kæferbesørget ? 
Jeg vil sige, jeg er flyttet herned for at være fri 
for Kontrol. 

Han rejste sig, nu hørte Helga tydelig, at 
hans Gang ikke var sikker, da han gik ind i et 
Værelse ved Siden af og tilbage igen. Et Glas 
raslede mod en Flaske. 

— Jeg vil have mig sligt frabedt. Der skal 
staa Kognak fremme, naar jeg kommer hjem. 

Hun hørte nu Fruen med dæmpet Røst for- 
tælle sin Mand, at hun havde faaet en my Pen- 
sionær og hele Begivenheden med Maden. Han 
svarede ligegyldig: 

— Tag bare mod Tilbudet! Du kan jo ikke 
selv. Du løber jo altid sur. Saa, god Nat, god 
Nat. Sov vel. 

Graaden bævede i Fruens Stemme, da hun 
igen tog til Orde. 

— God Nat, sov vel, lød igen, haardt af- 
brydende. 

— Bliver Du ude hele Morgendagen? 

— Ja, ja. Jeg skal til Marked i Lana Kl. 7 
i Morgen tidlig. Saa, saa god Nat, Schåtzlein, 
god rolig Nat. 

Døren til Korridoren aabnedes og henne fra 
dens Tærskel sagde Fruen: 

— Den fremmede Grevinde har faaet Kabi- 
nettet der inde. Pas paa ikke at vække hende. 

— Ja vel, ja vel. 

Saa gik Fruen listende, men hendes store 
Fødder gik saa tungt, at hendes Vejs Retning op 
ad Trappen tydelig skælnedes. 

Helga var et Øjeblik uvis. Skulde hun give 
sig tilkende. Hun var temmelig sikker paa, at 
hendes Ven havde drukket for meget den Aften. 
Af Ordskiftet med hans Kone havde hun sluttet, 
at han kunde blive brutal. Hun var ikke sikker 
paa ham, om han ikke ved Larm eller høj Tale 
kunde gøre Fortræd. Han snakkede og legede 
med Hunden og lod ikke til at tænke paa andet 
end paa sin Mad og Snaps, havde maaske ogsaa 
en Fornemmelse af- ikke at være præsentabel i 
Aften. 

Paa en Gang syntes hun at høre en sagte 
Famlen paa sin Rude, der vendte ud mod Haven 
lavt ned mod Jorden. 

— Lyden gentog sig. Hun gik hen, rullede 
op og saa' et Par smaa mørke øjne lyse som en 

Kats i Mørke hinsides Ruden. Hun var ikke Spor 
af nervøs, men blev dog en Smule uhyggelig til 
Mode. Hun tænkte sig om og genkendte den lille 
vælske Pige. Den lille løftede en hvid Pakke, gav 
til Kende, at Døren fra Gaarden var lukket, lagde 
Fingeren paa Munden og pegede med Skuldren 
ind mod Vaabenhallen. 

Helga aabnede Ruden, og Francesca rakte 
hende Pakken og læspede: — Klæderne. 

Samtidig forsvandt hun under Træerne i Ha- 
vens mørke Baggrund. 

Da lød der inde fra Vaabenhallen Klirren af 
Havedøren, der reves op. Heimdal tog paa at gø. 

Da lød Altmanns Røst: 

- Wer da.? 

Helga hørte tydelig Hunden buse paa. Den 
vilde ud, men dens Herre holdt den i Nakken. 

Da- knaldede et Revolverskud gennem Døren 
ud i Haven. Et Tordenbrøl fulgte paa: 

— Meld Jer, -hvis her er nogen, eller jeg 
skyder igen. 

Helga hørte en Raslen i Træerne og kunde 
lige akkuraf skelne den vældig halsende Heimdal 
løbe rundt, snusende og vejrende. 

Hun skælvede for sin lille fortrolige. Da hørte 
hun det knage og rasle til højre for sig, hvor der 
stod et gammelt Figentræ. I det samme standsede 
Heimdal ved Træets Fod, stod nogle øjeblikke og 
gøede, men syntes saa at opgive Ævret. 

Dens Herre kaldte paa den, stod et øjeblik 

uden for Døren i Haven med blottet Hoved som 
for at køle sig. 

Helga slukkede sin Lampe og skyndte sig i 
Seng, hørte Altmann rose Hunden for dens Flink- 
hed. Han sagde: Det er sagtens en Tøs, der har 
havt et Møde her i Haven med sin Jon. Hvad 
rager det egenlig os to, Heimdal? Vi har jo selv 
givet dem Eksempel. Men i Morgen skal vi to til 
Marked. 

Saa forsvandt han og Hunden. Helga laa 
søvnløs den Nat og kæmpede med sine Tanker. 



XVI. 

Jtvender Du V^jen til Lana? spurgte Helga 
Francesca, da hun kom ind Kl. 7 om Morgenen 
efter Ordre. 

— Fuldkommen, Signora, sagde Pigen, som 
i det samme rakte sine Fødder frem for at vise 
sin Beskytterinde, at »nu havde hun pæne rødstri- 
J^ede Strømper og lysegule Spaseresko. 

— Kan Du følge mig paa Vej derhen? 

— Udmærket, Signora. 

— Saa at jeg kan komme bort i Mandsklæ- 
derne, uden at ses her paa Slottet. 

— Vi kan liste ud gennem Haven. Patronen 
er taget afsted med „Einedal", mens det var bælg- 
mørkt, for han skulde have to Køer med sig og 
Drengen This til at drive dem. Han vil være 
først paa Pletten, siger This. Saa kan vi gaa 
gennem Vaabenhallen og over Engen. Igaar Aftes 
kravlede jeg op i det store Figentræ og ud paa 
Balkonen og saa ind paa det gamle Kapels Loft, 
hvorfra der er en Dør ud til Balkonen. Der bor 

ikke andre end de store buskhalede Rotter og 
smaa søde Firben. Paa den Dør kan jeg løfte 
Haspen af med min Finger. Der smuttede jeg ind 
og sov et Par Timer. Saa gik jeg ned ad samme 
Vej, jeg var kommen, drejede uden om Slottet 
gennem Kastanjehaven og kom til Bondehuset, fik 
to Ørefigen af Schafferen. Han beskyldte mig for 
Kæresteri. Jeg brød mig kun lidt om det, for 
saadant noget har jo alle Pigerne for baade paa 
Slottet og i Bondehuset. Det er desuden Naturens 
Orden. Det kan man se med Bæsterne. Derfor har 
jeg virkelig ondt af de stakkels Præster. For dem 
er det jo en Dødssynd at drive Elskov. 

— Du kunde maaske blive saa rørt af Med- 
følelse, at Du selv kunde bønhøre en Præst. 

— Jo, naar jeg blev gammel maaske. Men, 
se jeg synes, det er unobelt af Griin at give mig 
ørefigen, hvad han saa end troede, for da Eccel- 
lenza giver mig 10 Fiorine om Maaneden, saa vil 
den Lusekarl ikke give mig mere end 4 for at 
malke sine Køer og Geder. Han er værre end en 
Italiener. Naa, Signora er færdig. Nej se. 

Hun sprang lodret i Vejret. Francesca beun- 
drede alt paa Helga: hendes Talje, hendes hvide 
Hænder, hendes kraftige Lægge, hendes kunstig 
satte Haar, hendes smalle Fødder. Hun bedækkede 
hendes Hænder med Kys, idet hun sagde: 

— Signora er altfor carina til 

— Til hvad.? 

— Til at jeg kan lade være at favne Sig- 
nora. 

— Det maa Du gemme, til Du bliver gammel. 

— Men Signora er jo ingen Præst. 

— Lad os nu komme afsted, lille Cecca. 

— Maa jeg tage Signoras Haand. Det er 
ikke rigtig lyst, og Taagen hænger endnu langt 
ned. 

Taagen rugede hvidlig over Engen i den dæm- 
rende Morgen. Man kunde lige skælne en Mængde 
lavstammede og bredkronede Frugttræer. En syr- 
lig frisk Duft udgik fra dem. Grenene bugnede 
under den nu modne Masse af Æbler, Pærer, 
Kvæder og Figner. Egenlig Vej var der ikke, kun 
en smal af Fodgængere dannet Sti gennem det 
høje Græs, hvis Dug slog op om deres Fødder, 
gjorde Ceccas rødstribede Strømper vaade og kø- 
lede Helgas Smalben gennem de korte Støvleskaf- 
ter. Cecca frygtede for, at Væden skulde skade 
hendes nye Sko og de rødstribede Strømper, der- 
for satte hun sig paa en Sten og trak begge Dele 
af, puttede dem op under sin Kjole, lo himmelhøjt 
og sagde: 

— Nu ligner jeg Mutter Griin, der snart har 
Brug for en Jordemoder. Men det vil jeg gemme, 
til jeg bliver gammel. 

Taagen blev fint gullig, mans de gik gennem 
Engens vidtløftige Frugthave, samtidig tyndedes 
den. Frugttræerne blev tydeligere og duftede stær- 
kere. 

Terrænet faldt brat ned og blev stenet. 

— Hold fast Signora, sagde Cecca. 

Siden det var blevet hende tydeligt, at hun 
var med i en Camorra eller Sammensværgelse, 
glemte Cecca „Grevinden** og teede sig mere 
kameratlig overfor Helga, især da Samtalen før- 
tes paa Italiensk, og hun mange Gange maatte 
hjælpe Helga, naar hun gik i Staa. Hun sagde: 

— Maaske Signora hellere vilde tale Tysk, 
men jeg bliver saa stiv i Mulen deraf ligesom 
Hestene, naar de gumler paa Majs. 

— Jeg vil gærne øve mig i dit Moders maal. 

— Brava. Det er ogsaa det eneste Sprog, 
man kan tale med Gud og Madonna. Jeg har 
prøvet paa at bede med de andre Folk paa Tysk, 
men saa kommer jeg saa voldsomt til at le, og 
saa giver Schafferen mig en paa Øret. 

Pludselig blev det mørk Nat. De befandt sig 
i et smalt Pas mellem to Klipper. Ned ad den 
ene hørte Helga tydelig Vandet risle, og hun følte 
det iskoldt om Fødderne. 

— Ja nu har Vandet begyndt at vælte ud fra 
den Knold der, sagde Cecca og greb Helga om 
Livet. Vi kan ikke se her. Signora kunde risi- 
kere at synke i. 

Det pjaskede højt under dem. Endelig blev 
det lyst, og til højre for dem løb Vandet samlet 
i en Rende ned ad en brat Skraaning langs Fjæld- 
væggen og blev til et lille klingende Vandfald. 

Til venstre var der ingen Klippe mere, men 

s. Schandorph: Helga. 16 

en Afgrund med en stor og bred Dal, hvori Taa- 
gerne hvirvlede sig som Dampe i en Kæmpeked- 
del. De sugede Sol til sig, mens de Laste sig op 
i flossede Masser, de blev røde, gule, violette og 
grønne og flød saa hen. Da laa Landskabet tyde- 
lig i den kølige og friske Morgen i et jomfrueligt 
Lys, der forædlede Farver og Former. 

Helga havde levet længe i Bjergegne, men havde 
aldrig paa denne Tid af Dagen set et Bjergland- 
skab. Hun blev staaende i en Slags beruset Be- 
undring. 

Til alle Sider mægtige skykløvende Fjælde. 
Dybt nede skummede en staalgraa Flod. I Dalens 
Bund og op af Klippesiderne laa smaa og store 
Landsbyer, hvis Kirketaarne knejste rankt op, paa 
Forhøjene Borg ved Borg, bred- og lavtaarnede 
som Katzenstein med de røde Teglsten glødende 
i det nyfødte Lys og de gyldne Fløje i bleggul 
Flamme. Det var blevet helt klart. Kun højt oppe 
paa Bjergene gik Skyer i sagte Drift. 

— Her skal vi ned, sagde Cecca og pegede 
til højre paa en Lund af Kastanjer, Valmuetræer 
og Ahorn. Vi har langt endnu. Vi skal passere den 
lille Bro over Adige eller som de i deres „ Gergo'' 
kalder Etsch. Hun kunde ikke sige det tyske 
Navn uden at spytte. 

Helga gyste lidt ved at betragte Afstanden og 
Stejlheden af Ned- og Opstigningen. Men hun 
fulgte Cecca ind i Skoven. Den lille Vælske var 

bleven letløbende, nu da hun var barbenet. Hun 
sprang over Stenblokke som et Kid. Da de var 
komne igennem uden at have mødt et Menneske, 
bestrøg de en Vinmarks Rand. 

Høsten var begyndt. Inde under Stativerne, 
der mindede Helga om Sengelader, saa' hun bar- 
benede Kvinder lude frem med dybt krummet Ryg 
eller hvilende paa Knæene. Med den krumme 
Kniv afskar de mægtige Klaser af de blanke 
violette Druer, Tøse og Knøse samlede dem i 
Kurve. 

— Griiss Gott! lød det ud imod de forbi- 
gaaende i venlig men søvnig Tone. 

Langt om længe naaede de Flodens Bred paa 
deres højre Side. Francesca havde rigtig taget 
Maal af en lille Bro for Fodgængere, den rystede 
og knagede, da de gik over den buldrende Flod, 
som gjorde det vanskeligt at høre ørenlyd. En 
kort Stigning og de stod paa en Landevej. 

Langs ad den drev bredt og tungt trædende 
Bønder Køer til Markedet. De bar Trøjerne hæn- 
gende løst over Skjorterne, og Bulehattene var, 
eftersom de sad paa gifte eller ugifte, kantede 
med et grønt eller et rødt Baand. I Dagens An- 
ledning gik de alle med lange Bukser og ikke 
med de korte Søndagsbenklæder, og de havde 
Piber med Porcelænssvampedaase hængende mellem 
Tænderne. De saa' ikke livligere ud end Helgas 
sjællandske Landsmænd. 

Landevejen førte ned til en Eng, hvor der var 

16* 



244 



fuldt af Kvæg og Mennesker. En stærk Summen 
og Surren af Mennesker, Fluer og Hvepser, Brum- 
men og Brægen af Kvæg og Faar og Støj af 
venskabelige eller hidsige Forhandlinger fyldte den 
hede Luft. 

Tættest samlede Mængden sig om Markedets 
i Forvejen bebudede Pragtstykke, en mægtig hvid 
Ko med en gul Blis. Den var allerede præsenteret 
for flere Markeders Publikum af Ejeren, en Bonde 
nede fra det Vælske. Et Mønsterdyr var det, hvis 
Mælkeproduktion var langt over det normale, og 
det var skabt rent idealt. Dens Ry var gaaet 
langt omkring. Francesca, der var stolt af den 
paa Landsmandsskabets Vegne, udstødte et Jubel- 
skrig, da hun ret fik Syn paa den. Nogle Hove- 
der drejede sig paa deres Halse med behørig 
Langsomhed, mens en mumlede: Det er den vælske 
Franze fra Schafferen paa Katzenstein. Hun er 
stolt af at være i Familie med Koen. Francesca 
tabte ikke sin ideale Gudindeko af Syn eller Tanke, 
som den der stod paa en lille Jordforhøjning, 
hævende sig i Solen og straalende snehvid med 
sin gule Blis som en lokal Okse Apis. Hun holdt 
Helga i Haanden og opfordrede hende hvert øje- 
blik til at dele hendes Beundring, trak hende med 
sig, mens hun borede sig hen til Koen med 
Skuldre og Albuer: — Sikket Kryds, Signora, 
sikke Horn, sikke Yver og Patter, sikken dejlig 
S vejning i Ryggen. Nu kan jeg se Spejlet! 

Tæt ved den guddommelige Ko opdagede de 

Altmann i graa, grønkantet Jægerjakke, graa Hat, 
lange Lædergamacher og en lille Ridepisk i 
Haanden. 

Da han fik Øje paa Helga i Mandsdragt, stud- 
sede han, saa* forlegen ud og vendte Øjnene fra 
hende. Da sagde hun paa Dansk: 

— Det er en Ko for Dem, hvilken Pryd i 
Deres Stald og hvilken Skat for Deres Mejeri. 

Han tog sig om sit Skæg, saa' paa hende og 
sagde : 

— Hvad skal denne Komedie betyde.? 

— Jeg vil more mig. Vil Du have med mig 
at gøre, har Du mange Overraskelser i Vente. 
Køb Koen! 

— Véd Du, hvad den koster? 

— Hvad siger de? spurgte en Bonde hvi- 
skende Francesca. 

— De taler Polsk, svarede hun, jeg forstaar 
det ikke. 

— Hvad er det for en kalveknæet Mynde- 
hvalp, der løber med Dig? spurgte Bonden igen. 
Kan han ikke Tysk? 

— Jo Tysk og Arabisk med. Han kan alle 
mulige Sprog. 

— Det var som Djævelen, sagde Bonden og 
skottede sky til den fremmede Junker. 

— Hvad koster den hvide Ko? raabte Helga 
paa Tysk til den, der stod med den, en lang 
Karl i Fløjels Knæbukser, kulørt Skjorte, fra hvis 

aabenstaaende Bryststykke der saas ligesom, en 
laaden Pels af sorte Haar. 

Han grinede hele sit hvide store Tandapparat 
ud under den sorte opadkrummede Knebelsbart 
og sagde med Herskerstolthed paa Tysk med 
vælsk Udtale: 

— 350 Gulden, Signore. 

— Vel, sagde Helga, uden at bevæge en 
Mine. Tag Koen, Francesca, og træk den hjem i 
Stalden paa Katzenstein. 

— Den lange Italiener stod helt perpleks. Et 
dybt Samvittighedsnag gennemskar ham fra hans 
graa Faldhat til hans gule ugarvede Lædersko 
med Lidserne opad Læggene. Bestia, asino, porco 
del mondo, komplimenterede han sig selv, og til- 
føjede : Signore hørte nok ikke rigtig — jeg sagde 
400 Gulden. 

Et højt Indignationsudraab lød fra de ind- 
fødtes Side. De havde sikkert holdt med ham, 
havde han ikke været en Vælsk. Imidlertid havde 
Helga faaet løst op for en Brevtaske, hun trak 
frem af en indvendig Vestelomme, og tog en lille 
Haandfuld af de saa sjældne Guldstykker i østrigsk 
Mønt ud og viste Italieneren dem. 

Hans Øjne gloede om Kap med Guldstyk- 
kerne, og hans Tunge slikkede hans Læber, men 
mange ærgerlige Tanker løb igennem ham. Det 
stred mod hans Sædvaner og Traditioner at slaa 
en saa stor Handel af uden højrøstet Diskussion, 
Prutten og Prangen, Trusler paa Næve eller Kniv. 

Desuden var denne Færd for alles øjne, hvorved 
Købesummen blev en Offenlighed, saa han ikke 
kunde snyde sin Patron ved at tage et Greb i 
den, ham en saa uhyggelig Situation, at han mi- 
stede hele den Sikkerhed i Holdning og Plastik, 
hvormed han ellers vidste at imponere de kluntede 
Tirolerbønder. Og denne Spirrevip af en Junker 
vilde sikkert ikke en Gang give et Glas Vin, Ver- 
muth eller Kranewitter i Lidkøb, lige saa lidt som 
han selv vilde finde det gemytligt eller hyggeligt. 
Men her tog Helga Initiativet. Med sin Arm 
stukket ind under Altmanns vinkede hun ad den 
lange Prangerkarl og gik op ad Trappen til Værts- 
husets murede Veranda og bestilte Dagens Ret, 
som var Bed.esteg med Hvidløgssauce og den i 
Suppe svømmende nationale Knødel, samt en Liter 
af den røde, fede St. Magdalenavin. Italieneren 
bevarede en mut Tavshed under høflige, næsten 
ceremonielle Former, saa han lod Herren til Katzen- 
stein. og den forlorne polske Junker al mulig Fri- 
hed til at tale Dansk. Francesca var bleven nede 
og holdt Koen ved Kæden. Hun havde faaet en 
stor Humpel Ostebrød at gnave paa og beskuede 
Publikum med en triumferende Mine, fordi den Ko 
var i hendes Varetægt. Hun besvarede de Spørgs- 
maal, der rettedes til hende med en fornem Ned- 
ladenhed i sit slette Tysk. Alle var enige om 
Koens udmærkede Egenskaber, men det var dog 
ogsaa en uhyre Pris. Her svarede Francesca, at 
hendes Junker og Slotsherren paa Katzenstein 

skulde bruge deres Penge til noget, for de havde 
nok af dem. Bønderne havde vel anset Slotsherren 
for rig, men nu steg hans Kredit, saa de takserede 
ham til Millionær. En Murer fik straks den Idé 
at foreslaa Herren af Katzenstein at genopføre 
Renæssancegaleriet i Slotsgaarden. 

— Men hvad gaar der af Dig? sagde Wolf- 
gang. Hvad vil Du med den Stadsko. 

— Forære Dig den til Pryd for dit Slots Stald 
og til Nytte for Mejeriet. Vi skal jo til at udvide 
os. Jeg skal en af Dagene have fat paa Mejeriet 
og se, hvad vi kan faa ud af det. Det maa blive 
en Guldgrube. Men med Forsigtighed, min Ven. 
Du skal mærke, at jeg har en rap Haand, og at 
den Vilje til Livet, som min stakkels Polak næsten 
havde filosoferet ud af mig, har rejst sig som en 
Vandstraale efter et voldsomt Pres. Jeg har ikke 
alene Vilje til mit, men navnlig til dit Liv. Det 
skal jeg sørge for bliver rigtig stort. 

Han saa' forbavset, halvt mistænksom paa 
hende, opdragen som han var i Angst og Lede 
for Svindel og Vildskab i Forretninger. Han rakte 
hende imidlertid Haanden og sagde: 

— Tak for Koen. Jeg skal snart have fat 
paa et Stenbrud, jeg haaber, jeg skal bringe noget 
ud af det. Slotsherren paa Breitenburg vil ind- 
købe en Mængde Sten til den ny Vej, han vil have 
lagt ned ad Bjerget til Bozener Landevejen. Jeg 
har Dynamiten i Stand og venter den gamle Cal- 
listo. Arbejderformanden, med 50 Vælske. 

— Skal saa Fjældblokken sprænges? 

— Forhaabentlig. 

— Naar? 

— Naar Callisto kan. 

— Det vil jeg se. 

— Det er en Helvedes Larm. 

— Saa meget desto bedre. Vær rolig. Jeg 
bider ikke min Tunge over ved et Knald. 

— Men hvordan komme derop? 

— Klavre derop som jeg staar og gaar. 

— Vil Du gaa rundt i den Dragt? 

— Det har jeg stærkt betænkt. 

— Men Du kender ikke de Folk her. De vil 
falde bag over. 

— Saa maa de rejse sig op og se at komme 
paa forlængs Kant, naar de har gjort det. 

— Og Fru Altmann vil betragte et saadan 
Kostume som spaaende Verdens Undergang. 

— Saa maa jeg holde en Præken for hende 
om Guds uendelige Langmodighed med Menneske- 
nes Synder. 

Altmann lo og sagde: 

— Ja kan det lykkes Dig at slaa ind i ægte 
københavnsk Præstetone, saa græder hun straks, 
det Skind, hun kan ikke høre en Præst, uden at 
hun bliver vaad om Øjnene. 

— Du skal se, jeg skal præke med Salvelse, 
som endda er parfumeret. 

Italieneren var falden i Søvn under den 
danske Samtale. Paa et Vink af Helga satte Fran- 

cesca sig og Koen i Bevægelse, stolt knejsende ud 
over Mængden. 

— Det er min Morgengave til min Brudgom, 
sagde Helga til Altmann. Du ser stadig betænke- 
lig ud. Hvo der intet vover, intet vinder. Du skal 
se, hvor der vil vindes Guld i Form af udmærket 
og rigelig Mælk i dine Spande. 

— Men hvor falder det Dig dog ind at betale 
denne gevaltige Pris? 

— Spørg mig aldrig, hvorledes jeg faar det 
eller det Indfald. Vi skal hæve vor Bedrift paa 
alle Maader, og Penge har jeg jo sagt Dig, at jeg 
disponerer ret rigeligt over. 

— Vor Bedrift brummede det uhørligt i Slots- 
herren. 

— Alt varsler glimrende. Se op ad Fjældene 
og ned i Dalen, Alt gløder i Sol, og se, hvor der 
arbejdes med de hvide og blaa Druer. 

— Men min Vin bliver tarvelig. 

— Vi skal have indført den franske Dyrk- 
ningsmaade. 

— Bønderne vil gøre Modstand. De er saa 
konservative, og Præsterne holder med dem. 

— Vi maa se at faa dem paa vor Side. Du 
•har jo et gammelt Kapel, der hører til Slottet. 
Overlad det til dem og lad dem holde Messe deri. 
Forær dem, hvad de skal bruge dertil, og køb 
nogle Blomster og Citrontræer til et Orangeri i din 
Have af de gejstlige Herrer. 

— Ja men jeg er jo ikke Katolik. 

— Saa kan Du blive det. 

— Nej fy. Det vilde være Hykleri. 

— Er Du ikke Hykler, naar Du erklærer Dig 
for Lutheraner? Tror Du paa, at 3 er 1 og 1 
er 3? 

— Hm. Jeg har aldrig tænkt over det med 
den Treenighed. Men man er jo oplært og op- 
dragen i den lutherske Religion. 

— Min Ven. Alle den Slags Ting maa man 
i vor Tid tage, som det kan falde sig. Vil man 
have Folks Penge, maa man ikke støde an mod, 
hvad de i Virkeligheden eller for Fordels Skyld, 
synes at sætte Pris paa. Du behøver saamænd 
ikke offenlig at gaa over til Katolicismen. Oprigtig 
talt tror jeg ikke en Gang, at Præsterne vil sætte 
Pris derpaa, de vil vide, at det ikke vilde være 
stort beven'dt med den Omvendelse, de er lige saa 
kloge som vi andre i Handel og Vandel. Vil Du 
have det, skal jeg skrive til Abbeden eller Prioren, 
eller hvad han er. Du skal se, han bider straks 
paa. Vi skal nok faa ham til at forbyde Bønderne 
at hindre dine Planer med den ny Vinkultur til 
næste Aar, og lade dem frit plante Stokke, hyppe 
Jorden og rive de gamle Sengelader ned. 

Rygtet om Købet af Koen var naaet Slottet 
og Schafferen, og da Francesca kom trækkende 
ud i Kvægstalden med den, hilstes det prægtige 
Dyr med Beundringsraab af Folkene fra Bonde- 
huset. Helga sprang ind i sit Værelse, skiftede i 
en Fart Habit og viste sig i Stalden i en blaa 

Morgenkjole med hvidt Smækforklæde. Uden Cere- 
monier satte hun sig paa en trekantet Stol, tog en 
Spand og gav sig til at malke Koen. Rigelige 
Straaler randt ned over hendes lange, smidige 
Fingre. Hun blev dog snart træt og overlod leende 
sin Plads til Francesca, som udførte Akten med 
Færdighed. En tirolsk Pige vilde have taget fat, 
men Schafferen sagde: 

— Nej, Franze er vælsk ligesom Koen. I skal 
lade hende behandle hende den første Ugestid, til 
I faar lært Høvedets Karakter og Vaner at kende. 
Det var dog en Djævels Hoben Mælk. Hun tapper 
en Liter ved nogle faa Tag i Patterne. Djævels 
Ko! 

— Man burde snarere sige en af Madonna 
velsignet Ko, sagde Schafferens Kone og foldede 
sine fede, røde og bløde Mejerskehænder. 

— Ja ikke sandt, sagde Helga og betragtede 
de Tilstedeværende med Alvor. 

Hun gik saa ind i Slottet med dets Herre. 

— Men paa Markedet var det jo en ung 
Junker, der bød paa Koen for Herren, sagde Ku- 
sken Aloys, der havde medbragt en ret- solid Krane- 
witterperial fra Markedet. 

— Hun klæder sig efter sit Arbejde, svarede 
Cecca. Hun er Enke efter en forfærdelig rig polsk 
Greve og kan le af, hvad saadanne nogle Bønder 
som I siger og mener. 

Schafferens Kone sagde: 

— Ja, men jeg tror ikke, at det er den gode 

Gud til Velbehag, at Kvindfolk klæder sig som 
Mænd udenfor Karnevalstiden. 

De tilstedeværende Piger var tilbøjelige til at 
hylde deres Overordnedes Mening, men Schafferen 
sagde: 

— Lad I hende og den gode Gud om det. 
Hun er vist nok værd at have her paa Gaarden. 
Der kan kanske falde et og andet af . til andre 
Mennesker. 

— Ja, men det kan ikke være overensstem- 
mende med Guds Lov, vedblev Konen haardnakket. 

— Hvad forstaar vi os paa, hvad saadanne 
Folk gør. Ti Du stille, spørg i hvert Fald Pater 
Rainer om det, naar han kommer og skal have 
sin Pose fyldt med Kastanjer og Valnødder. 

— Ja, jeg har iøvrigt samme Mening som 
Mutter, sagde den fugtige Kusk. 

— Jeg har den Mening, at Du er en fordruk- 
ken Orne, sagde Schafferen ophidset over en spi- 
rende Opposition og langede ham en Ørefigen, saa 
den paa Benene usikre Kusk satte sig paa Bag- 
delen. 



XVII. 

JTTustruen paa Katzenstein laa endnu i Sengen, 
mens alt dette gik for sig. Hun hørte, da hun 
vaagnede. Eventyret om Koen og blev aldeles for- 
fjamsket. 

Hun maatte imidlertid ned i Køkkenet for at 
tilse Frokosten til Pensionærerne. Dér saa* hun 
den polske Grevinde. 

— Er der noget, jeg kan hjælpe Fruen med? 
Fruens trivelige ^nsigt rødmede, og hun be- 
gyndte at stamme. 

— Men hvad mener Deres Naade? 

— Jeg har jo intet at bestille, og jeg lever 
kun for Arbejde. Lad mig hjælpe Dem med Deres 
Køkkengerning. Jeg forstaar mig ret godt paa 
herskabelig Madlavning. Hvad synes De, om vi 
lavede en god Brisselsalat til Frokosten, lidt ele- 
gant udstyret med grønt? 

— Det vilde være udmærket. 

Helga tog uden videre Kommandoen over 
Kokkepigen, beordrede hende at plukke i Haven 

en Del Urter, om hvis Spiselighed Fruen aldrig 
havde hørt, og snart stod en stor Portion Salat af 
et yderst lokkende Udseende færdig. Men under 
Tillavningen var Fruen ikke ret hyggelig tilmode. 
For hver Skefuld Olie eller Estragon, Helga hældte 
ud over Retten, følte hun et Stykke Myndighed 
løbe fra sig, og det passede hende ikke, at hele 
Frokosten var færdig paa Klokkeslet, det havde 
aldrig før været Tilfældet. 

— Saa nu er vi færdige, sagde Helga. Om 
en Maaned skal Marie gaa fuldfærdig rustet til at 
gøre det hele. Deres Pensionærer skal tvinges til 
at erklære, at de hverken i Bozens eller Merans 
fineste Hoteller lever som i Pensionen paa Schloss 
Katzenstein. Maa jeg blot saa Uenge udbede mig 
den specielle Gunst at faa serveret paa mit Væ- 
relse. 

— Gud bevares. Deres Naade. Men hvordan 
var det med den nye Ko? 

— Jeg har i Morges tidlig spaseret til Marked. 
Jeg elsker Morgenture. Jeg interesserer mig for 
Landvæsen og Mejeri. 

— I Grevindens Stilling. 

— Jeg foragter fornemme Dagdrivere og Luk- 
susdyr. Jeg har mere Respekt for en Ko end for 
en doven Dame. Da jeg hørte om det Pragtdyr, 
der var der paa Markedet, syntes jeg, det kunde 
være en Pryd for Katzensteins Besætning. Jeg 
var for Bekvemmeligheds Skyld i Mandsdragt, som 

jeg altid er, naar jeg giver mig af med Arbejde, 
som Mænd ellers gør. 

Skulde Fruen have sagt, hvad hun tænkte i 
sit Hjærtes Oprigtighed, vilde hun have ytret en 
Tvivl om, hvorvidt denne Dame var rigtig vel 
forvaret. Men hun foretrak at tie. Gid hun vilde 
tage bort snart, hun kunde vist skade Pensio- 
natets i Forvejen ikke stærkt grundmurede Re- 
nommé. 

Frokosten fik store Lovtaler, Salaten især. 
Fyrstinde Narischkin værdigede endog at kalde 
den „sublime^^ HoUænderinden lod den vederfares 
Ære baade i Omtale og ved at fortære en væl- 
dig Portion. Kandidaten aad den, som han var 
vant til at æde Sauerkraut hjemme paa Landet hos 
sin Fader, Landsbyapotekeren. Fruen blev rent 
fra det, da Fru Pritzel sagde: 

— Det lader til at være en mærkelig Grev- 
inde, hende den polske, hun løber til Marked og 
køber Køer, klædt som Jokey. v 

— Det forbavser mig ikke, sagde Fyrstinden. 
Polakkerne, og især deres Damer, er gerne un peu 
félées — Grevinde — soit — Hun har vel været 
i saadan et Slags Giftermaal med en af disse 
Emigranter å la Czartoryski, der rejser rundt og 
præker Oprør mod en lovlig og af Gud beskikket 
Øvrighed. Saadant et Væsen kan jo ligesaa godt 
være kostumeret saadan som saadan — 

— Fru Pritzel sagde: 

— Men saa kan vi jo ikke godt bo sammen 
med saadan en Erscheinung. 

Fru Altmann var nær gaaet bag af Stolen. 
Kandidaten slog Kors foran sit tomme Ølglas, som 
om han vilde bortmane en ond Aand eller bøn- 
falde Gud om en halv Seidel til. 

Bordet afsluttedes i en betænkelig Stemning. 

Den hollandske Frøken tog Fru Altmann til 
Side, da de andre var gaaede og sagde: 

— De skal da ikke lade Dem ved Trusler 
skræmme til at udøve Censur over Deres Pensio- 
nærer. Den prøjsiske Frue og den gamle Fyrst- 
inde kan vel erstattes. 

— Hm! De er daarlige Betalere. Hm! Hm! 
Jeg maa tale med min Mand. Den polske Dame 
har betalt forud, og til Tjenestefolkene stikker hun 
rigeligt med Drikkepenge, og de lystrer hende 
brillant. Man mærker straks, at hun er opvokset 
under store Forhold. Derfor har hun et mærkeligt 
Tag til at være nedladende mod simple Folk uden 
at fornedre sig selv. Men sværme for hende, det 
gør jeg just ikke. Ukvindelig er hun. 

Ligesom hun havde sagt disse Ord, fortrød 
hun det. Sæt, at Grevinden fik det at vide. 

Som Dagene gik, blev hun imidlertid mere og 
mere led ved denne Grevinde af lutter Jalousi over 
hendes ubestridelige Dygtighed. Naar f. Eks. 
Slagteren bragte Kød, og Kokkepigen stod og 
handlede med ham i Køkkenet, viste Grevinden 
sig pludselig, vragede Varerne og kasserede Regn- 

S. Schandorph: Helga. 17 



258 



skabsaflæggelsen. Det blev Fru Altmann klart, at 
et Snyderi længst var sat i System mellem Kokke- 
pigen og Leverandørerne, men skønt hun af Na- 
turen var paaholdende, havde hun næsten hellere 
vilde bløde end lade sig kontrollere af den frem- 
mede, og paa den anden Side turde hun ikke 
træde op mod den myndige og høflige Venlighed, 
hvormed Grevinden behandlede hende. 

Værre blev det, da hun opdagede, at Fran- 
cesca ikke var til at faa et Ord ud af angaaende 
sin Patronesse. Hun gjorde endog Skridt hos 
Schafferens Kone for at faa hende til at tage Cecca 
fra Grevinden, der jo helt optog hende, men 
Schafferens Kone vendte det døve øre til, hun fik 
dog en Del Tjenesteydelser gratis af den vælske 
Pige, og af og til en lille Present til sine Børn fra 
Polakinden gennem Francesca. 

Men Fruen fik mere og mere Stof til Ærg- 
relse og Mistanke. 

Hvad skulde det dog betyde, at Polakinden i 
Jokeydragt kørte med Altmann ned til Tømmer- 
pladserne ved Etsch, selv forsynet med Tomme- 
stok og Metermaal, eller gik med ham Arm i Arm 
gennem Kastanjeskoven til den lille Flod og gen- 
nemrodede Savmøllen og maalte de opstablede 
Træblokke med Metermaalet og afsatte Rødkridt- 
streger paa dem? 

Hernede ud for de graa Klippeblokke ved 
Tømmeroplaget stod en Gruppe Mænd med økser 
og Hager i Hænderne. De fleste bar de forskellig 

farvede Filt- og Straahatte skudte langt tilbage og 
Haaret hængende ned over Panden i sorte Kruser, 
som om det var krøllet med Kunst. Fruen kendte 
deres Formand, den gamle undersætsige Italiener 
med den store Kretinerknude paa Halsen, Callisto, 
der tidligere havde været Entreprenør for et Stykke 
Arbejde ved Slottets Hovedbygning. 

Slotsfruen var gaaet efter Parret i lang og 
forsigtig Afstand, som en, der ikke hørte til. Hun 
stod med Heimdal, der i gamle Dage saa gerne 
fulgte hende, men nu havde fundet paa altid at 
ligge inde paa Grevindens Værelse, bag et mæg- 
tigt Kastanjetræ tæt ved Flodskrænten. Med et 
faar Heimdal øje paa den jokeyklædte Person og 
sætter i et Spring ud paa Vejen, kløver Gruppen 
foran Klippestykket, anbringer Forpoterne om Hal- 
sen paa Helga og stikker Snuden ind i hendes 
Ansigt. Store Mærker af dens Poter afsatte sig 
paa Jakettens Fløjl. En Hulken rystede Fru Flora. 
I en Fart fik hun vendt sig og listede bort. Hun 
havde faaet Heimdal til Foræring paa sin første 
Fødselsdag efter sit Bryllup, saa det var jo i 
Grunden hendes Hund, og den havde saa ofte 
været hende til Selskab paa Slottet under Mandens 
Fraværelser. Nu havde den sluttet sig til denne 
paatrængende fremmede. Hun følte sig saa inder- 
lig forladt, grim, fed og uduelig til Arbejde, ingen 
i hele Verdensrummet tænkte paa hende. 

Halvkvalt af Hulken naaede hun Slottet. Schaf- 

17* 

ferens Kone mødte hende i Gaarden. Hun sagde 
uden at lægge Mærke til hendes Udseende: 

— Naa, hvor der arbejdes med Mælkeriet. 
Grevinden har faaet en ny Maskine og en ny 
Slags Bøtter fra de fremmede Lande. Hun er 
forskrækkelig klog. Fruen maa rigtignok love for 
hende. Det er sandt, Franze siger, at der er 5 
Damer i Kanzleiet, som vil melde sig ind i Pen- 
sionatet. Kanske det er af samme Slags som 
Grevinden, nogle, der forstaar .Tingene og kan 
arbejde. Grevinden er rigtignok mageløs. At hun 
saadan hænger i. Franze siger endda, at hun 
tager store Slatter Guld op af sin Taske og ikke 
estimerer dem mere end en Dynge Kokasser. 
Den store hvide Ko giver 28 Litre om Dagen. 
Bare det gaar naturligt til. Saadan som Grevinden 
kan give Ordrer, blot med øjnene. Man er nødt 
til at lystre det spinkle Kvindemenneske, som var 
det en Ærkebisp. 

Det var Gift, der hver Dag listedes ind i Fru 
Floras Sind. Overalt fandt hun sin Rivalindes 
Spor. Ganske vist, hun havde bidraget til at 
bringe Pensionatet i Renommé. Der var kommet 
fire solide Damer til, men Grevinden havde ogsaa 
taget Pensionatet under sig som sin Ejendom. 
Hun tog mod Pensionærernes Anker over Værel- 
sernes Renholdelse og gav Pigerne Ordre til at 
sætte friske Blomsterbuketter i dem hveranden Dag 
og paatalte, naar de snøvlede med Opvartning og 
Service. Tilsidst skrev hun endogsaa Regninger 

og kvitterede, hver Ugedag og hver Aften sad hun 
i Kanzelliet, holdt Regnskabskonferencer med Hu- 
sets Herre over en Masse Ting. Da der gennem 
Vaabenhallen var Forbindelse mellem Hr. Altmanns 
Værelse og Helgas, stod Dørene tidt aabne, de 
spiste sammen ved Bordet i Vaabenhallen, drak 
01 og Kognak sammen. 

En Aften var Fruen saa heldig at opdage, at 
hendes Mand sad med Armen om den fremmede 
Kvindes Liv, mens de sad bøjede over et Regn- 
skab. Nu var hun vis paa, at Grevinden nød alle 
hendes Rettigheder. Hvor strænge end Fru Alt- 
manns Moralprinciper var, fløj dog den Tanke 
gennem hendes Hoved, at hun vilde tage Revanche, 
men dels kendte hun ikke en eneste i fjerneste 
Maade præsentabel Mandsperson i Egnen, dels fik 
hun ved at stille sig foran Psykespejlet i sit Sove- 
kammer, som af Mangel paa Brug var saa støvet, 
at hun maatte tørre det af med en vaad Klud, en 
saadan Mistillid til sine Ynders Magt, at hun halv 
beroliget sank tilbage i Moralens Arme. Hun tak- 
kede Gud, gik hen til de sovende Børn, kyssede 
dem og hviskede: 

— Eders stakkels Moder har besejret Fristel- 
sen til en stor Synd. 

Hun sov ind med den Beslutning nu selv at 
træde op i sit Hus og hævde sin Myndighed, feje 
den fremmede først ud af Køkkenet tidlig den 
næste Morgen, dernæst af Mælkestuen. Men uhel- 
digvis var Søvntrangen saa stærk den næste Mor- 

gen, at det ikke var hende muligt at komme op 
før Kl. 9. Da hun langsomt stak Benene ud af 
Sengen, opdagede hun, hvor hun havde forsømt 
sit Legeme. Hendes Fødder var grumsede og 
uplejede. Tilmed var Værelset snusket efter Bør- 
nenes Huseren. Fru Flora faldt paa Knæ og bad 
hulkende en gammel plattysk Morgenbøn hjemme 
fra Siesvig og kom endelig langt om længe i 
Klæderne.' 

Med bankende Hjerte og dirrende Knæ gik 
hun ned ad Trappen. Da hun i Korridoren kom 
forbi „die Kanzlei", hørte hun sin Medbejlerindes 
høje og tydelige Røst i Samtale med en dyb, frem- 
med Mandsrøst. Hun lagde Øret til Nøglehullet 
og hørte følgende Repliker: 

— Mandsstemmen: Vi har jo Hr. Altmanns 
udtrykkelige Tilladelse. Men maa jeg faa Nøglen 
til Kapellet? 

— Grevindens Stemme: Her er den. 
Derefter afvekslende: 

— Saa vil der altsaa af de to Lægbrødre, 
der venter udenfor, straks kunne pyntes i Ka- 
pellet? 

— Tillader De, at jeg gaar med, Hr. Pater? 

— En Ære. 

— Ja, for jeg har ogsaa Nøglerne til Skabene 
i Væggen. Der har man i gamle Dage gemt Ci- 
borium, Monstrans og andre hellige Kar. 

— Er min naadige af vor Kirkes Tro? 

— Ja, ærværdige! 

— Skønt, herligt. Men Hr. Altmann? 

— Er Katolik af Hjærtet. Men Familiehensyn 
forhindrer ham fra offenlig at bekende Troen. Saa 
kan de gejstlige Herrer altsaa være i Stand til at 
celebrere deres hellige Messe Kl. 12, saa holder 
Arbejderne op Kl. IIV2 og f^^r Tid til at pudse 
sig lidt. 

Fruen maatte skynde sig bort fra sit Lurer- 
stade og lade, som om hun kom fra sit Værelse. 
I lidt Frastand saa' hun den gejstlige. 

Det var en høj Mand, glat raget, tæt klippet, 
med Sølvbriller paa Næsen, i lang sort Talar og 
Fløjels Kalot, en raslende Rosenkrans hang ned 
fra Livbæltet. Grevinden fulgte i Morgendragt 
med et stort Nøgleknippe i Haanden. Fruen vilde 
ikke hilse paa Parret, vendte pludselig om og gik 
ind til sig selv. Hun havde genkendt en af de 
gejstlige Herrer nede fra Stiftet ved Lana. 

Men hun havde glemt alle sine Planer om at 
stoppe Grevinden ved Inspektionsrunden i Huset, 
saa betaget var hun over, hvad hun havde hørt. 

Ikke at hun egentlig var anfægtet paa sin 
protestantiske Ortodoksis Vegne, men det var dog 
en blodig Fornærmelse ikke at give hende Under- 
retning om, at der skulde holdes katolsk Guds- 
tjeneste i det gamle Kapel. Saa blev Folkene 
vist rent tossede og vilde have fri paa enhver 
Helgens Festdag og paaberaabe sig Ret til særegen 
Mad i Fasten osv. 

Tilmed havde hun fra sin første Ungdoms 



264 



Romanlæsning indsuget Troen paa, at Munke var 
de listigste, ondskabsfuldeste og mest djævelske 
Intriganter, der var til. Uvilkaarligt holdt hun 
fast i sine to Børn, som laa og rodede halvt paa- 
klædte paa Gulvet i hendes Stue, for at Munken 
ikke skulde stjæle dem og omdøbe Pigen eller 
omskære Drengen. Hun var lige ved at prise 
Gud, fordi han allerede i Danmark havde taget 
den ene af Tvillingedrengene til sig, saa hvilede 
han dog i kristen Jord, fjernt fra Katoliker og 
Tyrker. 

Og saa den Skam, der vilde overgaa hende 
fra Slægts og Venners Side i Slesvig og i Konge- 
riget, naar de hørte, at hendes Mand var bleven 
Katolik og holdt til med Jesuiter og andre Munke. 

Hun slap Børnene, lagde sig raadvild paa 
Sengen og skjulte sit Ansigt i Hovedpuden, hendes 
^dvanlige Metode, naar hun havde mødt noget 
bedrøveligt eller ubehageligt, der var stærkere end 
hun selv. Saa lykkedes det hende gerne at falde 
i Søvn. Saa var den Tid gaaet. 

Langt om længe vaagnede hun ved en skarp, 
spinkel Klokkeklang, for op og raabte: 

— Gud i Himlen! "har de lumske Munke 
stjaalet mine Børn, 

I en usædvanlig Fart løb hun ned i Vaaben- 
hallen, saa' en Hob pyntede Folk i Haven, hvor- 
iblandt en Del af Husets egne, strømme mod den 
lille Kapelbygning til højre, i hvis Klokkestol Klok- 
ken var i. stærke Svingninger, og ja, der saa* hun 

Børnene. „Die Fuchsin", som hun havde døbt sin 
Rivalinde, stod ved Siden af hendes Mand med et 
Barn i hver Haand. Et nyt Smertenssting skar 
igennem hende, saa hun næsten skreg. 

Nu begyndte Musik fra et Stueorgel at tone 
ud fra Kapellet, hvor Folk begyndte at gaa ind. 
Det var en ny Fornærmelse. Det Orgel var taget 
fra den Sal, der af Pensionærerne brugtes til Kon- 
versationslokale. Det brugtes rigtignok aldrig, der 
var Flygel — men alligevel. 

Nu saa* hun sin Rivalinde beskæftiget med at 
lede Børnene ind i Kapellet. Fru Altmann samlede 
alt sit Mod og al sin Kraft til en fortvivlet An- 
strængelse, idet hun forcerede sin tynde klangløse 
Stemme op til et Slags Hvin. 

— Ludolf og Fernanda, kom hid til Eders 
Moder. I det katolske Kapel har I ikke noget at 
skaffe. 

Men Børnene var ikke vant til at lystre, 
Orgelets Toner og det ny lokkede dem, og Dren- 
gen sagde: 

— Nej, vi vil ind med Tante Sofie og høre 
Musik. 

Saa ilede Fru Flora hen til sin Mand og 
sagde paa Dansk: 

— Wolfgang, skal dine Børn ikke lyde deres 
Moder ? 

— Naturligvis, mit Barn, sagde Altmann tys- 
sende, men lad dem kun gaa med ind. De for- 
staar jo dog ikke et Muk af det hele. 

— Ja, men, jeg vil have, at de ikke skal 
blive ulydige mod den Tro, hvori de er op- 
dragne. 

Wolfgang lo og sagde: 

— Gud véd, hvad det er for en? 

Fruen blev saa vred, at hun ikke kunde 
svare, thi hun maatte indrømme, at hun ikke 
havde oplært dem i nogen Tro, og den preussiske 
Frues Huslærer, den madkære Kandidat, havde 
kun — og det paa Helgas Opfordring — læst 
med dem to Timer hver Dag i den sidste Tid 
mod at faa en halv Liter „Hauswein" til sin 
Middagsmad. Han havde næppe bragt dem videre 
end til lidt Læsning, Skrivning og Regning. Wolf- 
gang sagde: 

— Kom med ind selv, saa skal Du se, at Du 
der ikke har noget at være bange for. 

Ja, saa gjorde hun det. Hun saa' alt, at den 
sorte og hvide Pater med rød Messekappe over 
sin Kutte havde begyndt Tjenesten med dens 
mange Variationer i Gestus og Knæbøjninger. Kor- 
drengene i de hvide Skjorter og røde Skulderslag 
var i evig Beskæftigelse med at svinge Røgelse- 
karrene. Den af omtrent halvhundrede Personer 
bestaaende Menighed, hvoraf kun enkelte Honora- 
tiores kunde sidde, havde adskillige Gange knælet 
og rejst sig, havde faldet ind med Ora pro nobis 
paa de rituelle Steder, hvor det fordredes, da Fru 
Altmann havde stillet sig hen bag sine Børn og 
listet deres Hænder ud af Grevindens. Denne 

havde selv tysset paa dem, da de syntes hellere 
at ville lade deres Hænder blive, hvor de var, og 
selv hjulpet dem over i Moderens. Fru Altmann, 
der i Dag var oplagt paa at suge Gift ud af alt, 
græmmede sig over, hvad hun udtolkede som 
Hykleri og fornem Nedladenhed hos Grevinden. 
Børnene var hendes. Nu vilde nok den fremmede 
lokke dem bort fra hendes Kærlighed og tage dem 
fra hende. 

Pludselig hørte hun Fernanda fnise. Hun 
pegede op paa Præsten. Det var i det Øjeblik, da 
en Kordreng løftede Præstens Skrud for at ryge 
med Røgelse op under Gevandtet. 

— Sieh mal, Ludolf. Der Priester macht sich 
unrein, er riecht gewiss ekelhaft. 

Moderen blev vred og rykkede Tøsen i en 
Haarlok. Hun skreg som en lille Gris, og i et 
Øjeblik var den lille Gruppe til Moderens Rædsel 
Genstand for manges Blikke. Helga maatte stoppe 
sit Lommetørklæde i Munden til Værn mod sin 
Latter. 

Imidlertid gik Messen sin Gang under al- 
mindelig Andagt baade fra Tyskes og Vælskes 
Side, gennemgaaende dog mindst fra de sidste. 
De indfødte tirolske Kvinder græd over Latinen, 
som de ikke forstod. De Vælskes Nestor, Arbejds- 
formanden Callisto var falden i Søvn, siddende 
paa en Stenblok tæt op mod Væggen. Hovedet 
var faldet tilbage, hans store Knude paa Halsen 
stod ubarmhjertig blottet ud i det fulde Dagslys. 

En Landsmand traadte ham paa Foden, da Præ- 
sten under Orgelets stærke Akkompagnement til 
Sangen løftede Monstransen med Corptts domini 
op til Menighedens Tilbedelse. Saa faldt Callisto 
forover paa Knæ og grinede med sine svage Øjne 
mod Solen, der funklede paa det forgyldte hellige 
Kar og kastede stærk Glans paa de mørkebrune 
Haar hos de Vælske og paa de Tyskes brede 
Træk og skaldede Isser samt paa deres Sølv- 
smykker og Spænder. 

Baade Altmann og Helga lagde sig paa Knæ 
ligesom de troende, og da Fru Flora lod til at 
ville hævde sin Protestantisme ved at blive staa- 
ende oprejst, bibragte hendes Mand hende hemme- 
ligt et lille Stød i Knæhassen, saa hun faldt ned 
paa Knæ mod sin Vilje. Hun havde Lyst til at 
sparke, saa arrig blev hun, især da hun tog Bør- 
nene med i Farten. Sagte skældende paa sit 
Plattysk, som hun nu hyppigere og hyppigere an- 
vendte i sine Skændemonologer, forlod hun Ka- 
pellet, da Messen var endt, og ilede ind i Vaaben- 
hallen og ud til den anden Side, hvor hun saa* 
Børnene, nu med Faderen i Haanden. Ved Siden 
af dem gik den evige Grevinde. De gik ud ad 
Gaardporten, omringede af de vælske Arbejdsfolk 
med Callisto i Spidsen. 

De styrede op i Kastanjeskoven og gik to og 
to langs Kanten paa Flodbrinken, steg saa ned 
ad Skraaningen og forsvandt bag et stort Brænde- 
skur, af hvis tynde Jernskorstene der steg Røg op. 

Det var de Vælskes Spiserum, og man lugtede 
Polentaen. Altmann, Helga og Børnene gik videre. 
Fruen lige efter dem, pustende og stønnende, kal- 
dende paa sine Børn. 

— Hvad vil Du her, lille Ven, sagde Altmann 
til hende. Du vil ikke kunde taale Knaldet, som 
om lidt vil komme fra Dynamitsprængningen paa 
Klippen der. De Vælske vilde høre Messen for- 
inden for Sikkerheds Skyld, nu tager de i en 
Fart en Skefuld af deres Majsgrød, og saa gaar 
det løs. 

— Ja, men jeg vil have mine Børn med, de 
skal ikke udsættes for at blive sønderrevne. 

— Tror Du, at Grevinde Potocky og jeg vil 
lade os rive itu, kære? 

— Gør I, hvad I vil, men jeg vil have mine 
Børn hos mig. Jeg er deres Moder. 

— Ja, det har Fruen da Ret i, Hr. Altmann, 
sagde Helga -og lagde Børnenes Hænder fra Fade- 
rens over i Moderens. 

— Tak, fordi De er saa ædelmodig, min naa- 
dige, sagde Fru Altmann med det mest sødbedske 
Smil, hun kunde opdrive. 

Børnene gik surmulende afsted, Fernanda 
endog lidt smaagrædende. Moderen gav hende 
en Ørefigen og trak hende ad Vejen hjemad til 
Slottet. 

Nu kom Callisto i Spidsen for sine Folk. Den 
gamle, tykke Fyr kravlede som et Egern op ad 
Klippen og satte sig paa den flade Top. To Ar- 

bejdere fulgte, værnende om et Bundt Patroner 
med Knaldkviksølvs Fænghætter. Derefter kom 
en med et Induktionsbatteri. Efterhaanden samle- 
des saa mange, som den temmelig store Topflade 
kunde rumme. De havde Metermaal med, og en 
maalte Afstanden mellem Hullerne. Den gamle 
Callisto satte sig ned og styrede Boret med begge 
Hænder, mens tre andre hamrede efter Tur paa 
det med tunge Hamre. Ved hvert Slag løftede og 
drejede Callisto lidt paa Boret, fyldte med længere 
Mellemrum Vand i Hullet, og Boremelet pumpedes 
op med et Rør med Bundklap. Paa den anden 
Side af Kløften, mellem Klippens Hovedmur og 
den fremspringende gennemborede Blok, stod to 
Mænd og røgtede Induktionsbatteriet. Paa en tredje 
lille Afsats til Siden, dækkede af et Staaltraadsnet, 
stod Altmann og Helga. Deri sidste havde kastet 
Kjole og Skørt fra sig nede ved Foden af Klippen 
og stod i sin Fløjels Jakke og Mandsbenklæder, 
og var saaledes klavret til Vejrs saa let som en 
Kat. 

Paa et Tegn fra Callisto blev Strømmen fra 
Batteriet sat i Gang, efter at der i en Fart var 
pillet ved Fænghætten. 

Paa Raabet: „addietro" løb alle de paa For- 
klippen arbejdende over den lille Bræddebro, der 
var lagt over til Hovedklippen 

Nu fulgte et Knald, som om Jorden skulde 
revne. Alt skælvede og bævede. Stensplinter og 
store Klippestykker røg gennem Luften og faldt 

ned helt ovre i Flodsengen. Store uformelige 
Stykker kløvedes ud af Massen og laa i Blokke 
ud over Vejen. 

Helga havde henne under Staaltraadsskærmen 
grebet Altmann om Haandledet. Hun var ellers 
falden, hvad hun ikke for mange Penge vilde have 
gjort. Hun strammede sig op til en stejl og stiv 
Holdning. Callisto raabte: 

— Bravtssima, Signora! Ben fatto. 

— Che Diavolo di donna, raabte den unge 
og smukke Arbejder, der havde betjent Ledningen. 

— Non ce niente, raabte Helga til ham. Hun 
var fra ligbleg bleven blussende rød. Alt var gaaet 
vel. Ingen var kommen til Skade. 

Helga glemte at klæde sig om og kom hjem 
til Slottet i Jokeydragten. 

Pensionærerne, som, opskræmmede ved det 
øredøvende Brag, var ilede ud paa Balkonen og 
saa' hende svinge sin lette Fjerbaret og hørte 
hende raabe Hurra, forargedes. Og at hun mødte 
ved en saadan Lejlighed med korte Benklæder, 
saa hun ugenert aabenbarede sine Ben, var dog 
for galt. Værre blev det, da Italienerne med Cal- 
listo i Spidsen hufraraabende kom ind i Gaarden 
kort efter. 

Callisto nærmede sig og kommanderede, idet 
han svang sin olieplettede Bulehat: 

— Evviva la Signorina! Let pud spar ara 
un cannone. Leve Frøkenen. Hun kan fyre en 
Kanon af. 

Fru Altmann bed sig i Læberne, hendes Vrede 
gjorde hende stum, da hun hørte Helga byde de 
Vælske ud i Haven paa et Glas Vin. 

Ny Krænkelse af Ejendomsretten. 



XVIII. 

Dynamitbraget indskød Wolfgang Altmanns 
Karriere som stor Forretningsmand. Den sprængte 
Klippes store Stenblokke solgtes til det omtalte ny 
Vejanlæg fra Schloss Breitenstein til Bozener Lande- 
vejen, som Callisto fik i Entreprise. 

Schloss Katzenstein blev nu Centrum for en 
udstrakt Bedrift. Stene, Tømmer, Mejeridrift efter 
de nyeste Metoder, Vinhandel, efterat de gejstlige 
Herrer havde givet Arbejderne Lov til at indføre 
det franske og tyske System, gjorde i faa Aar 
Wolfgang Altmann til en rig Mand. Pensionatet 
voksede, og overalt var Helgas rastløse Driftighed 
paa Spil. Pensionærerne fandt nu hendes Dragt 
og Færd elskværdig original. Ene eller sammen 
med Altmann saa* man hende færdes til Vogns, 
til Hest, til Fods, mands- eller kvindeklædt, hendes 
Haand sporedes i Pensionatets Køkken, i Værel- 
sernes Udstyr, selv Fru Altmann resignerede og 
lod hende modtage Tak fra alle Sider, hendes 
Ærgrelser og Jalousi blev til en stille kronisk 

s. Schandorph: Helga. 18 

Lidelse, som hun gennemgik i sit Værelse. Den 
var værst om Aftenen, naar hun hørte Manden 
komme hjem sent og Helga modtage ham i 
Vaabenhallen. Fruen havde mere end en Anelse 
om, hvor og hvorledes det hele endte. 

Ellers var Manden mere udvortes høflig mod 
hende end tidligere, han gav hende alle de Penge^ 
hun forlangte, bragte hende endog fine Kjolestoffer, 
Overstykker, selv kostbare Smykker til Foræring. 
Han var kun grov, og det til Gavns, naar han 
havde fugtet en Handelsforretning vel meget med 
ung Tirolervin og Pilsener 01. Thi naar Fruen 
da kom paa tværs og vovede at sige, at han 
havde taget vel meget inden for Vesten, erklærede 
han, at han ikke vilde være under Kontrol, han 
førte hende ved Armen ud af Vaabenhallen, die 
Kanzelei eller sit private Værelse, og da hun en 
Gang blev hidsig og sagde, at hun var i sit eget 
Hus, svarede han meget brutalt, at hun kunde 
pakke sig hjem og gaa paa Græs sammen med 
de andre Marskkøer. Men da traadte Helga ud af 
sin Dør, skammede ham ud og hviskede venligt 
til Fru Altmann: 

— Kære, lille Frue, naar De mistænker Deres 
Mand for at være lidt fugtig, saa snak ham bare 
efter Munden. Det gør jeg altid. 

Fruen tav og ærgrede sig, især da Heimdal, 
der uden at ændse hende, evig kærtegnende sneg 
sig op vekselvis af Helga og Altmann. 

Men som sagt : Slige Scener gik sjældent paa. 
Et Bevis paa, hvorledes Fru Altmann havde strø- 
get Flaget lige over for Helga, var, at hun havde 
ladet hende vælge Lærer til sine Børn, og at hun 
selv klagede til hende over Tjenestepigerne, naar 
de havde vist sig uhøflige mod hende, og at hun 
endda takkede hende, fordi hun paa eget Ansvar 
havde jaget en Stuepige bort med en Ørefigen. 

Men i den sidste Tid faldt det hende ind, at 
Grevinde Potocky var hende bekendt andetsteds 
fra. Hun søgte og søgte i sin Erindring, men 
forgæves. 

Da traf det sig, at den bortjagede Pige blev 
erstattet med en stor svensk en, der som Amme 
var fulgt med et Herskab til Gossensatz. Da 
hendes Funktion udløb der, fandt hun Behag i en 
Tiroler, der var saa heldig at blive Hausknecht 
paa et Hotel i Bozen. Men Karlen var af Tiro- 
1ernes forsigtige Race og vilde ikke indlade sig 
paa Giftermaal, før han havde samlet et Beløb til 
at sætte Bo for, og Pigen var, belært af sørgelige 
Erfaringer, ogsaa bleven klog og besluttede at af- 
vente Tiden, til hendes Johann kunde præsentere 
hende oplagte Skillinger i et Antal af 300 Gul- 
den. Hun erfarede, at der var en Plads ledig paa 
Schloss Katzenstein i Sydtirol, og da hun var stor 
og stærk, antog Helga hende som Pige hos nogle 
af Pensionærerne, trods hendes pudserlige Blan- 
dingssprog af Svensk og Tysk. Kajsa, som hun 
hed, kom til at opvarte Fyrstinde Narischkin og 

18* 

Hollænderinden Frøken van Gelders, der nu begge 
befandt sig saa vel paa Stedet, at de boede der 
paa tredje Aar, Fyrstinden navnlig paa Grund af 
den lange Kredit, Helga indrømmede hende. Snart 
opdagede Helga, at Kajsa var et meget sladre- 
vorent Fruentimmer og derfor vandt den hol- 
landske Frøkens Fortrolighed. Helga selv paadrog 
sig imidlertid Kajsas højeste Unaade, fordi hun 
forhindrede hende fra at tolde af de Drikkevarer, 
der kom indenfor hendes Rækkevidde, blandt andet 
af den Kognakskaraffel, der altid stod paa Hr. 
Altmanns Bord i hans Værelse. 

Fra det øjeblik, Kajsa var bleven vred paa 
„Polsken", mærkede hun snart, hvor hun maatte 
finde Forbundsfæller, og med Frøken van Gelders 
og Husets Frue etablerede hun et Sladre- og 
Lurerkompagni. Snart vidste Svensken at fortælle, 
at paa det og det Værelse i Pensionatet havde 
man udtalt sig fornærmeligt om Grevinde Potockys 
og Altmanns Forhold, snart at Fyrstinde Narisch- 
kin gik med lappede Skørter og Stortaaen stik- 
kende ud af de falmede Silkestrømper, snart at 
Kandidaten havde omfavnet Franze paa en halv- 
mørk Trappeafsats, men havde faaet et Stød i 
Maven til Svar. Disse Begivenheder drøftedes med 
behørig Indignation af de tre Interesserede. Gjort 
dristigere og dristigere ved den Lykke, hun havde 
med sin Sladder og animeret af tillistede Drag fra 
Kognaksflasken, sagde hun en Gang: 

— Frue, véd Fruen, hvad jeg hørte i Gaar. 

Da Grefvinnen og Patronen sad og åt Smorgås i 
Hallen om Kvælden, saa pratede de Dansk. 
Grefvinnen er såkert fra Kopenhamn. Patronen 
kaldte hende Helga, ligesom han kyssede hende. 

— Hvad saa mere? spurgte HoUænderinden 
ivrig. 

Svensken fnisede og sagde: 

— Det tør jeg ikke sige, for Frøkenen har 
vel ingen Barn, jeg mener Kinder, som en anden 
Stakkar og véd vel slet ikke Besked paa den 
Slags Affærer. De gik ind i Grefvinnens Rum, og 
et Fruentimmer, der har været saa ulykkelig og 
har været Amme for en Ungdomsforseelses Skyld, 
véd jo, hvad hun skal tænke, især da de begge 
havde drukket. 

HoUænderindens blussende Rødme havde lige 
faaet Tid til at sætte sig, da Pigen henvendte sig 
til Fru Altmann paa Svensk-Dansk. 

— Olyckliga fru, jag kan skona, at fruen år 
såker på, hvad år passerat. Stackars små två 
barn. Ja de karlar, det er skurker ihop. 

Fruen holdt sig ved Bordet i Anretterværelset 
foran Spisesalen, hvor denne Konference gik for 
sig. Hun faldt ned paa en Rørstol, samlede sig 
sammen med en stor Viljeanstrængelse og sagde: 

— Talte de Dansk.? 

— Ja, hele Tiden, og han kaldte hende Helga. 
Ved et Lynglimt saa' Fru Flora, at den saa- 

kaldte Grevinde Potocky var den samme som den 
Frøken Petersen, hun havde jaget bort som sin 

Mands Sygeplejerske for en Del Aar siden i Køben- 
havn. Hun slog Hænderne sammen om Hovedet 
og sad tavs. 

Kajsa sagde: 

— Jag forstår vel, at fruen har fåt nånting 
at fundera på. Ja vi fruentimmer år skapta til 
plåga och olycka. Måsta jag omjukast be om jag 
må folja fruen in i hennes rum. Fruen år ved at 
dåna. 

— Tak ja. 

Kajsa løste op for Fruens Klæder og lagde 
hende paa Sengen, hvor hun fik Krampegraad. 
Hun raabte afbrudt: 

— Nu véd Tjenerne og Pensionærerne min 
Skænsel. Den Tøjte. Ja, der er Hekseri med i 
det hele. 

— Ja, ta' mig tusan. Jag tanker också, at 
den djefvul forstår troUskap. 

— Hun har forhekset min Mand, nu véd jeg, 
hvem hun er. Hun har været efter min Mand, før 
end jeg blev gift. Jeg hørte, at *hun var rejst 
udenlands for at pleje en syg, rig Herre. Nu véd 
jeg, hvordan de mange Penge er komne til Huse. 
Tænk, jeg har været med til at leve af den Skøges 
Penge. Jeg maa aabenbare hendes Nedrighed for 
Alverden. Hjælp mig op. 

— Gerna, nådiga fru. 

Men Fru Altmann faldt tilbage og hulkede. 

Hun havde ikke Kræfter til at støtte paa Benene. 

Fra sit Sæde kunde hun se ned i Slottets 

Gaard. Der saa' hun Helga i Jakke og Baret lege 
med begge Børnene. Den nedslaaede Landauer 
med de to smaa Brune stod forspændt. Aloys 
sad paa Bukken med sit karmoasinrøde Ansigt gri- 
nende mod Solen. Nu kom hendes Mand ud. 
Helga kyssede Børnene til Afsked og svang sig op 
ved Siden af Altmann. Heimdal gjorde nogle 
vældige Spring, mens Helga frækt kyssede paa 
Fingeren ad hendes Børn. 

— Luk Vinduet op, at jeg kan kalde det 
nedrige Par tilbage, samle Pensionærerne og for- 
tælle dem, hvad her foregaar. 

— For sent, nådiga fru, de åro allt ute af 
porten og på vågen til et utvårdshus. 

— Hvad vil de der? 

— Gore det fule, til ara for ham uti helvita, 
sagde Ammen med andægtig Mine, men indvendig 
lo hun. Hun var saa snild, at hun udadtil om- 
satte Latteren i en hikkende Hulken, som hun gik 
ud af Døren med. Men inden der kom Liv paa 
første Sal, vilde hun tage sin Tribut af Pensionæ- 
rernes halvfulde Vinflasker, der med Sedler paa 
stod i Spisestuens aabne Buffet. 

Hun listede sig derind, men hvilken Over- 
raskelse. Hun saa' Kandidaten i Færd med den 
samme Gerning, hun havde i Sinde at udøve. I 
sin Forfjamskelse over at være greben, spyede han 
en stor Mundfuld Rødvin ud. Den ødelagde det 
gejstlig-hvide Halstørklæde, hvormed han altid til- 

kendegav sig som Teolog. Svensken vidste ikke 
ret, hvorledes hun skulde gribe Sagen an. 

Teologen kom til Hægterne før hun. Som 
hun stod der „fet och rødblomig", en udsprungen 
Bonderose, betog Staldmodet den længe indespær- 
rede Kandidat. 

Han tog resolut det store Kvindemenneske i 
sin Favn og trykkede et Kys paa de kraftige hind- 
bærrøde Læber, og Kajsa, som havde tænkt og 
talt sig i Stemning, var bleven „kår" og gengældte 
Kandidatens Kærtegn. Nu tog hun sig frejdig en 
Slurk af en anden Vinflaske og lod sig villig af 
Kandidaten føre ind i et ubeboet Værelse, men 
mumlede dog stadig for Skams Skyld i sit Mo- 
dersmaal : 

— Nej, hr. kandidat. Jeg tors alls inte. 

Hun turde alligevel. 



XIX. 

i uren gik til. Bozen ad den prægtige Lande- 
vej, haard og jævn som et Betongulv med de 
stejle, skovbevoksede Bjærge til venstre, paa hvis 
fremspringende Højder de gamle hvide Tirolerslotte 
med det brede teglhængte Taarn ved den ene Side 
ragede op, ligesaa karakteristiske for Landet som 
Trappegavlskirkerne for et sjællandsk Landskab. 
Til højre laa Etschdalen svulmende af Vinmarker 
paa Skraaningerne ned mod Floden. Ved Vej- 
kanten strakte i næsten uafbrudt Række Haver sig 
med Blomsterbuske og blomstrende Frugttræer i 
et farverigt og stærkt duftende Kaos, der af og til 
dækkede Synet af den grønne Floddal, hvor Etsch 
kogte og skummede. 

Helga blussede i glad Styrke. Hun var i 
Aarenes Løb bleven fyldigere Rejsens Maal var 
den driftige Vinby Bozen, hvor en dristig Speku- 
lant i den nu mere og mere udbredte Tro, at alt, 
hvad der kom fra Schloss Katzenstein, vår af 
første Sort, forud havde købt et Parti Forster 

Risling, som efter fransk-tysk' Metode var under 
Dyrkning paa et af Altmann inddraget stort nyt 
Terræn. Spekulanten havde selv set Anlæget, og 
naar Tiden kom, vilde han her lægge Produktet 
og i aflagret Tilstand sælge det til en Køber i 
Wiirtzburg, der saa vilde omsætte det til Norden 
under Navn af Steinwein, original Aftapning. 

Helga havde arvet Faderen Peter I. S. Peter- 
sens driftige Handelsnatur. Wolfgang Altmanns 
Flid var mere jævn. I den sidste Tid havde 
Helga bemærket en Slags Mathed hos ham, mens 
hun stadig drev paa og fandt paa ny Forretnings- 
planer. Han kunde endog blive gnaven og udtale, 
at nu havde han snart tjent saa meget, at han 
ikke behøvede at overanstrænge sig, men kunde 
hvile, nyde Livet og drikke af Dunken. For denne 
sidste Livsnydelse fik han mere og mere Smag. 
Helga søgte at holde ham til Ilden ved Spot og 
ironiske Forslag om, at han burde gøre en radikal 
Forandring i sin Levevis, lade hende tage bort og 
atter leve med sin fromme Hustru og klippe Cou- 
pons. 

Saa kunde han samle sig, og hans gamle 
Elskov gennemstrømmede ham. Han kærtegnede 
da hendes slanke Legeme, og hun kælede som i 
gamle Dage med Varme for ham, til han blev 
næsten benovet og vovede at tænke: Man skulde 
tro, at hun var en Mand, og at hun i mig saa* 
en Kvinde. 

Altmann havde efterhaanden udviklet sig til 

lidt af en Æstetiker med Sans for Naturen, for 
Arkitektur og Møbler. Helga udtalte vel sin Aner- 
kendelse derover, men formaaede ikke at dvæle 
synderlig ved sligt. Gjorde hun det, var det nær- 
mest for at drille Fru Altmann, der ikke havde 
Begreb om arkitektoniske Stilarter. 

Foruden den store Hovedforretning i Bozen 
var der Masser af mindre at afslutte i Dag med 
Gæstgivere og Bønder. Altmann havde ogsaa paa 
Helgas Raad erhværvet Bevilling til at brænde 
Kognak og den lokale Yndlingssnaps, en Slags 
Enebærbrændevin, kaldet Kranewitter. Trods den 
høje Afgift var der en stor Fortjeneste herved. De 
gejstlige Herrer i Lana fik til Foræring adskillige 
Litrer af den bedste Kognak. Selv den gamle 
Prior fandt, at han var modtageligere for Naadens 
Virkning efter Nydelsen, og hans Munke var enige 
med deres Foresatte. Derfor lod de Bønderne i 
Fred for Advarsler mod de destillerede Sager fra 
Schloss Katzenstein, især da Altmann til Gengæld 
købte en Del sød Likør og Orangesyltetøj af Klo- 
sterets Fabrikat. 

Landaueren holdt hvert Øjeblik, og ude under 
de skyggende Træer foran Kroernes Døre, solgtes 
og købtes Kalve og Køer, Vin og Brændevin under 
vidtløftig Forhandling og Disput, samtidig med at 
Helga var elskværdig mod Krofædrene og tog Del 
i et Slag Perlakker, som hun sædvanlig vandt, 
fordi hun var dristigere og mere beslutsom end 
sine Medspillere. Paa den Maade varede den fire 

Mils Kørsel omtrent 6 Timer. Kromændene anede 
ikke Helgas Køn. Der var vel allehaande Rygter 
i Gang ogsaa paa den Kant, men da de værdige 
Snapsekræmmere saa*, at hun drak Kranewitter og 
spiste Knødel — den sidste var hendes Spille- 
gevinst — , var de sikre paa^ at hun var deres 
Kønsfælle. Thi endnu havde ingen i Landet set 
et Kvindemenneske spille Perlakker. 

Endelig saa' de Bozen i den henrivende grønne 
Dal i al Majsolens Glans, og kørte ind i den gamle 
af Bærme og alskens Vin duftende By med de 
hvælvede Buegange langs Fortovene ud for Stue- 
etagen — die Lauben — , de fremspringende Taarne 
og Karnapper. Store moderne Hotelfa9ader blan- 
dede sig i Billedet. De holdt uden for et gammelt 
Hus med mange Smaaspir paa. Mansardtaget, der 
mindede om et strittende Pindsvin. 

Forhandlingerne var lange og vidtløftige. Vin- 
handleren holdt paa, at han vilde have Fadene 
med i Købet, mens Altmann paastod, at det havde 
der aldrig været Tale om. Vinhandleren beraabte 
sig paa den store Risiko, han løb. Egenlig havde 
han, sagde han, jo indladt sig paa et Hazardspil, 
sæt Vinen mislykkedes, saa var han en halvt rui- 
neret Mand. I hvert Fald maatte den aflagres 
længe, før Wiirtzburgeren kunde modtage den. 
Saa kunde han ganske vist have en 300 Procent, 
men ellers sad han der — — . 

Altmann tilbød for billig Pris og med lang 
Kredit et Parti Druesprit til „Mischung". Til Gen- 

gæld kom den tykke Italiener med et Forslag til 
Altmann om at likvidere Druespritten ved et Par 
Fade Dalmatinervin, sort, fed og stærk, der ved 
Manupulation kunde styrke den Tirolervin, der 
serveredes ved Pensionatets Maaltider, men som 
Gæsterne fandt for tynd og syrlig. 

Da Manden var Katolik og Bergamasker bro- 
derede han sit Foredrag med en Masse Eder, hvor 
Vorherre, Madonna og hellige Ting broderlig sam- 
ledes med Djævlen og hans Apparat, forsikrede, 
at naar Hr. Altmann og den unge „Damigello" 
havde smagt hans dalmatinske Nektar, vilde de 
ved Pavens Tarme og Madonnas Indvolde finde 
den paradisisk, ja saa sund og robust som Ma- 
donnas hellige Blod. Han lo uden al Forargelse, 
da Helga bemærkede, at da Madonna jo var Mo- 
der til •Kristus, maatte hendes Blod være gaaet 
over i hans, og de gejstlige Herrer i Lana kunde 
muligvis bruge Vinen som godt Blod direkte ved 
Messen. Bergamaskeren jublede himmelhøjt og 
raabte : 

— Proviamo, lad os probere. 

Altmann fortrak Munden en Smule. 

Den tykke Vinhandler tappede en Liter af 
den sorte, stærke, lidt sødlige Dalmatiner. Den 
gjorde snart sin Virkning paa Altmann, der lod 
sin Tenor lyde under det hvidtede Rums gamle 
Krydshvælving. 

Han sang: Du er rig, Du er dejlig, o Syd 
med en vis merkantil Smørklang. Saa stemte 

Italieneren med en kastratagtig høj Stemme i med: 
„Leonora addio" af „Il Travatore", og Handelen 
gik i Stand, som det syntes til gensidig Tilfreds- 
hed. Dalmatineren afløstes af et Glas af Tirols 
bedste Vin, den hvide Terlaner. Men da pirrede 
Helga ved sin Ven, der blev hende vel blankøjet. 

Han adlød, og de steg til Vogns, efterat hun 
havde gjort opmærksom paa en Fejl i Additionen 
af Beløbet, som Italieneren havde gjort just ikke 
til Tab for sig selv. Han brummede: 

— Un Diavolino, questo ragazzino, e un ah- 
bacchista grandioso. Det er Satan til lille Fyr, 
han er en storartet Regnemester. 

Aloys, der havde faaet udskænket en Ordina- 
rio å discrétion, saa han blussede om Kap med 
Vinen, tronede støt paa Bukken, leverede et 
Knald som et lille Revolverskud, og ad Byens 
gnistrende Stenbro for de „to smaa Katte" afsted 
i flyvende Fart. 

Heimdal sprang højt og satte i med en Gøen, 
saa at man skulde tro, den brave Hund havde 
været med til Vinprøven. • 

Det var begyndt at blive mørkt. Altmann saa* 
underlig træt ud og sank sammen i Sædet. 

Han havde jo været i Aktivitet den hele Dag, 
og nu kom Reaktionen. Helga havde længe for- 
gæves søgt at holde hans Vinlyst lidt i Tøjle, 
men selv om han rettede sig efter hendes For- 
maninger, naar hun var tilstede, drak han i Smug 
paa de mange Kroer og skyllede altid sin Dag ned 

hjemme med Pilsener og Kognak. Hun var angst 
for hans Helbred og mindedes ængstelig hans tid- 
ligere Brystsygdom. Han vaagnede imidlertid en 
Stund, før de kørte over Broen nedenfor Bjergvejen 
til Katzenstein, tog et langt Gab og syntes at 
være helt ædru. 

Alle i Huset var, syntes det, gaaede til Ro. 
Kun Francesca var bleven oppe og hilste sin 
Herskerinde med Haandkys. Hun lyste Herren 
og Fruen ind i Vaabenhallen, hvor Brød og Smør 
stod serveret med afskaaret koldt Paalæg samt 
Kognakskaraflen og to store Flasker Pilsner. De 
fortærede alt med god Appetit. 

— Tak, lille Francesca, sagde Helga og skæn- 
kede hende et lille Glas Kognak, som hun tømte 
ret færdigt. Hun var lært til det af sin Frue. 

Da.de var blevne ene, aabnede Altmann Glas- 
fløjdørene til en lille Veranda lige ud for Vaaben- 
hallen. 

Et glimrende Maaneskin var drysset hen over 
Egnen. Paa den anden Side af Etsch, der af og 
til glitrede op som en Sølvmasse, rejste sig de 
mægtige spidstakkede Bjerge. Blege stod Stjer- 
nerne paa en Himmel af det sarteste Lysegrønt. 

De snedækte Toppe laa i en majestætisk Ro. 
Deroppe maatte al Liv være krystaliseret i iskold 
Storhed, alt være væbnet i utilgængelig Afsondret- 
hed. Maaske der kunde lyde et Fugleskrig, eller 
til sin Tid Bulderet af en nedstyrtende Snemasse, 
eller Knagen ved Bristningen i en Gletschers Is- 

harmonika. Men for øjeblikket var enhver Lyd 
Fantasiens Værk. 

Nærmest udenfor i den terrasseformige Have 
laa alt mildt og blødt. Buske og Træer kastede 
lange Skygger over Gange og Plæner, saa tydeligt 
tegnede, at Figentræets Blade afsatte deres tungede 
Rande. En fin, usigelig liflig Duft flød fra de 
store Grupper Nerier og Rhododendron i den 
maanelyse Vaarnat. 

Altmann sank hen i en Slags mystisk Sam- 
vær med Naturen. Taarer piplede sparsomt som 
Draaber af en Isrevne gennem de halvt lukte Øjen- 
laag. Ubevidst havde hans Hænder foldet sig, og 
han hviskede uvilkaarligt : 

— En saadan Nat føler man sig nærmere 
ved Gud. 

Helga, som alvorlig havde betragtet ham, blev 
ægget til Modsigelse og spurgte kort, halvt irri- 
teret : 

— Hvorfor det? 

Altmann var mindst af alt beredt paa at svare. 
Han tænkte sig om og sagde: 

— Gud maa være den evige Hvile. 

— Snak. Gud er Livet, og Livet er det evige 
Arbejde. Du snakker, ligesom min afdøde Polak 
talte om Nirvana. I det skulde vi, mente han, 
drukne som Kattekillinger, men selv tør vi ikke 
gøre det. Men han var syg, den Stakkel, egenlig 
mente han ved det Ord kun Smertefrihed. Var 
jeg uhelbredelig syg og berøvet min Arbejdsevne, 

ja saa skulde jeg selv søge hans Paradis ved Hjælp 
af en Revolverkugle. 

— Du tror ikke, det er nogen Synd? 

— Gud, hvor det interesserer mig lidt, det 
Spørgsmaal, som overhovedet alt, hvad der lugter 
af Religion. Det er det ørkesløseste af Verden at 
grunde paa saadanne Ting, man grunder sig dum- 
mere og dummere. Hør nu: Da jeg gik paa Kur- 
sus og lærte Religion af en Teolog, der nok nu er 
Professor i København, fortalte han os om, hvor- 
ledes en af Treenighedens Personer havde gjort 
sig til Menneske og ved sin Død havde sonet alles 
Synder. Jeg spurgte ham, om han troede, at 
andre Kloder end Jorden var beboet. Han mente, 
at det var sandsynligt. Da sagde jeg: Saa er Be- 
boerne dér vel ogsaa Syndere. Hvad mener De 
med det Spørgsmaal? spurgte han, ligesom anende 
noget ondt. Jeg svarede: Jo, for i saa Fald maatte 
jo den anden Person i Treenigheden rejse paa 
Tournée fra Klode til Klode og opføre det samme 
Forsoningsstykke paa dem alle. Manden blev ra- 
sende og sagde: Slige Ræsonnementer er frække, 
ugudelige og formastelige. Hold Dem til Kirkens 
Lære og Deres Bibel, Petersen. Jeg svarede, det 
forstaar sig, men indvendig : Nej skam om jeg gør. 

Hver Gang man bruger sin Fornuft en Smule 
paa alt det gamle Væsen, saa ramler hele Byg- 
ningen. Jeg siger det ud af min egen sølle Er- 
faring: Arbejdet er Gud, lad os derfor arbejde til 
vi styrter, og, lad os saa synke i min Polaks 

s. Schandorph: Helga. 19 

Nirvana. Arbejdet dræber Sorger og gør os stærke 
til Nydelser. Jeg kan godt nyde denne dejlige 
Natur dér ude, men jeg kan ikke sidde og lave 
Religion af den, jeg kan godt lide den gode Kog- 
nak der, men jeg vil ikke drikke mig fuld og 
idiotisk i den. Jeg vil ogsaa nyde Dig. Du. 

Hun tog hans Haand, smøgede Frakkeærmet 
op og strøg kærtegnende sin Haand op ad den 
stærke hvide Arm og vedblev: 

Da jeg som stor Tøs for første Gang saa' 
Dig i min Faders Butik, blev jeg som ramt af et 
Lyn. Jeg havde ikke set andet, end hvad der var 
grimt, sjofelt og dumt. Da saa* jeg Dig i Solskin, 
ung, stærk og køn. Og det for ned i mig: Ham 
vil jeg have. Og Du ser, jeg har naaet, hvad jeg 
vilde. Gud ske Lov, jeg ikke blev gift med Dig, 
saa havde Tanken om, at jeg var bunden til Dig 
ved disse forbistrede sociale Baand snævret mig. 
Nu er jeg fri, nyder Dig som en forbuden Frugt, 
kan hjælpe Dig som en god Kammerat. Det er 
meget bedre. Vil vi ikke mere blive sammen, saa 
kan vi løbe hver sin Vej. 

Det gør jeg, naar jeg ikke elsker Dig mere, 
men endnu mærker jeg ingen Tegn hos mig til, at 
det bliver nødvendigt. Den Dag, den Sorg. 

— Du giver en haarde Nødder at knække med 
dine vilde Tanker og frygtelige Ilterhed. 

— Vilde Du hellere have, at jeg tænkte som 
et tamt Dyr? Nej, gamle Heimdal — hun lokkede 
den store Hund op paa sit Skød og favnede dens 

Krop — , til en vis Grad er vi jo tamme Dyr, men 
inderst inde lurer Rovdyret, og naar det skal gælde, 
saa tager jeg min Fjende i Struben og skambider 
ham, som Du forleden gjorde ved Møllerens store 
Køter. 

I Altmanns Udtryk var der en Blanding af 
Træthed og Eksaltation. 

Han stirrede paa Helga og sagde: 

— Véd Du, hvad jeg synes, der har været 
vor Ulykke begge to? Jeg tror, at det er det, som 
min Broder Traugott prækede saa kedeligt om, og 
som han ikke havde selv : Det, han kaldte „finere 
eller højere Dannelse". Vi har villet mere, end vi 
har kunnet. 

Helga saa* paa ham, syntes underlig truffen 
og sagde: 

— Hvad mener Du ? Min Polak sagde, at der 
behøvedes fire Slægtled til den aandelige Uddan- 
nelse, der kunde rense et Plebejerblod. Og Gud 
véd, hvormange F'edtekræmmere, vi har bag os. 

— Maaske havde han Ret, den Jødedreng, 
sagde Altmann mat irriteret, hev sig op og sagde : 

— Jeg maa i Seng og sove. Jeg tror, jeg 
dør af Træthed. Jeg kan ikke mere tænke en 
Tanke. Især saadant noget. 

Han gik ind i Hallen, skænkede sig et mæg- 
tigt Glas 01 og slugte det. 

Som flygtende i Angst for, at Helga igen 
skulde begynde at tale, gik han ind i sit Værelse 
og laasede sin Dør. 

19* 

Helga gik ind i sit, tændte en Lampe og satte 
sig ved sit Bord med Ansigtet i sine Hænder, sad 
længe, sprang derpaa op og sagde: 

— Jeg vil rejse endnu i Morgen. Jeg knuges 
af Kulde. 

Hun gav sig til at pakke sin store Rejsekuf- 
fert og grundede paa, hvorledes hun skulde faa 
fat i Francesca. 

Da lød der et højt Suk, ligesom et Klage- 
skrig inde fra Altmanns Værelse. 

Hun for gennem Hallen. Døren var lukket. 
Hun bankede og raabte: 

— Wolfgang. 

Et Suk og nogle uartikulerede Ord. 

Hun tog sin Hovednøgle. Heldigvis havde 
xMtmann indvendig fra taget Nøglen af, hun fik 
Døren op, men Hjerteslaget bankede hende helt op i 
Struben. Hun skruede Natlampen op og saa* 
Sengen helt overstrømmet af Blod og hørte^^Alt- 
mann ralle som en døende. 

Hun ringede voldsomt uden at vide, hvad 
hun gjorde og puslede ved den syge, saa godt 
hun formaaede. 

Langt om længe lød slæbende Trin. Ind 
traadte Fru Altmann med et Schavl kastet over 
Natkjolen, og med hende fulgte Frøken van Gelders. 
Hun var i den senere Tid bleven saa intim med 
Fru Flora, at de delte Værelse sammen. 

Ved Synet af de blodige Lagner faldt de to 
Damer om paa hver sin Stol. Saa løftede Fruen 

med en Kraftanstrængelse sit Hoved og udbrød, 
idet hun rejste sig: 

— Naa, saa vidt skulde det komme, Frøken 
Helga Petersen, forbandede Djævelskvinde. Nu har 
De faaet Livet af ham. Pak Dem herfra. 

Helga maalte hende med et ligegyldigt Blik. 

Altmann fik et øjeblik sit Mæle. Det lød 
sagte med Stemmens sidste voldsomt sammen- 
pressede Kraft: 

— Det er Jer to Kvinder, der hver paa sin 
Maade har pint Livet af mig. 

Han faldt med Hovedet tilbage og var død. 

Kajsa og Francesca kom til, og Helga gav 
Ordre til at bringe Sengen og Liget i ordentlig 
Stand. 

Fruen sagde til Helga: 

— Hørte De, hvad jeg sagde før, Frøken 
Petersen ? 

— Ja, men jeg lyder Dem ikke, svarede hun 
uden at se paa hende. 

— De rører ikke min Mand. 

— Jo jeg gør. 

Og hun tog fat tilligemed Pigerne. 

Fru Altmann brast ud i Hidsighedens magtes- 
løse Graad og sank atter om paa Stolen. 

Francesca havde paa egen Haand faaet Bud 
efter Lægen, der boede lige nede ved Slottet. 

Han kom og bekræftede : Død af Hæmorrhogi. 

Heimdal tudede højt med Hovedet i Helgas 
Skød. Og hverken Fru Altmanns Kalden eller 

hendes og Frøken van Gelders*s Forsøg paa at 
vriste ham løs, frugtede. Han bed endog den sidste 
i Haandledet. Hun skreg og tyede til Lægen, der 
forbandt det intetsigende Saar. 

Da Helga gik ud af Hallen, fulgte Hunden 
med hende, efter at den først tudende havde snuset 
til sin Herres Lig. 

De to Damer gik til Fru Altmanns Værelse, 
græd og skældte Helga ud for hinanden den hele 
Nat 

Snart samlede de fleste af Pensionærerne sig 
i Konversationsværelset. Veninden førte Fru Alt- 
mann derind, og denne forklarede med høj Graad, 
hvor ulykkelig hun var, og hvilken Slange Helga 
havde været. Hver kommenterede dette paa sin 
Vis. Børnene laa ene i deres Senge og stirrede 
med vidt opspilede Øjne ud i det af en døsig Nat- 
lampe belyste Rum. De forstod intet af det hele, 
men græd sig i Søvn. 



XX. 

rxelga vaagnede brat og saa* sig om. Hun 
var paa Schloss Katzenstein, og dets Herre var 
død. 

Hun saa' omkring sig, opdagede i Østen svage 
røde Striber over Bjærgenes Kamme. 

Hun rejste sig rask og slukkede Lyset. Da 
hørte hun en sagte Klagen, og Poter skrabede 
mod hendes Dør. Hun aabnede. 

Heimdal kom ynkelig krybende ind, gik hen 
til hende og strøg sig op af hende. Den var i 
Forvirringen atter kommen ind i sin Herres Væ- 
relse, som man ikke havde lukket af, men hvor 
to Liglys var tændte. 

Den nappede i hendes Skørt og syntes at 
ville have hende med sig. Hun fulgte den ind i 
Dødsværelset, hvor Altmanns Lig laa i den pyn- 
tede med fint Linned forsynede Seng. Hunden gik 
hen og snusede til Liget, vendte sig om og syntes 
med sine store, sørgmodige øjne at ville spørge 
Helga om mange Ting. 

Hun rystede paa Hovedet og sagde: 

— Alt er forbi, min rare Hund. Det bliver 
rigtigst, at vi begge gaar samme Vej. For os er 
Slaget tabt. 

Hun tog i dens Halsbaand, den gjorde i Be- 
gyndelsen en let Modstand. 

Paa Hallens Bord laa Altmanns store Revol- 
ver. Jo, den var som sædvanlig ladt. 

Heimdal betragtede Helga i den lige frem- 
brydende Dag og lod hende rolig beholde Tag i 
Halsbaandets Ring. 

Hun tog Revolveren i Haanden og lukkede 
Glasdøren op til Haven. Denne endte ud mod 
Vejen i et trekantet Fremspring, brat heldende ned 
mod Dalen, hvor Taagerne kogende hvirvlede sig 
som i en Kedel. 

Helga saa' op mod Bjergtoppene. De laa 
kolde, svagt badet af det frempiblende Sollys. 

De saa' stolte og ligegyldige ud. Hun min- 
dedes, hvor Potocki i sin Tid havde spottet de 
Digterej der tillagde Naturen Deltagelse i Menne- 
skenes Sorg eller Glæde. 

Nej, de er klogere end som saa, og er der 
Guder til, skatter de sig selv ligesom de. 

Hun vendte sig ikke om, hvor den lille Borgs 
Fa9ade strakte sig hvidkalket med sine mange 
Ruder over Balkonens Balustrade, smilende i Lyset. 

Hun rettede uden at tøve Revolverløbet mod 
Heimdals Strube, rystede ikke paa Haanden, for- 
andrede ikke en Mine, trykkede af, men slog dog 

øjnene ned for Hundens underlige Blik. Den væl- 
tede i en stor Blodstram ned af det omtrent 40 
Metre høje Afifald, , Saa satte hun Løbet mod sit 
venstre Bryst og fulgte efter den. 

Af Slottets Besætning var Francesca sporløst 
forsvunden. 

